
Arno Strobel (n. 1962, în Saarlouis) este 
un reputat autor german de thrillere. A 
studiat ingineria aprovizionării, s-a 
specializat ulterior în IT, implementând 
proiecte ale acestei tehnologii în cadrul 
unei bănci din Luxemburg. Încurajat de 
succesul nuvelelor pe care le publica pe 
Internet, a scris primul său roman Magus. 
Frăția în 2007. Primul său thriller 
psihologic, Der Trackt, a început seria 
celor aproximativ 20 de romane Arno 
Strobel, bestseller ale revistei Der Spiegel, 
iar de atunci a rămas unul dintre autorii 
favoriți de pe această listă. Din 2014 se 
dedică exclusiv scrisului, reușind să 
entuziasmeze publicul german prin 
abilitatea de a implica cititorul în 
investigațiile  protagoniștilor și prin 
numeroasele schimbări de situaţie, care 
tin un ritm ridicat al acţiunii. 

De același autor, la Editura Lebăda 
Neagră au mai apărut thrillerele Offline 
(2021) și Aplicația (2022). 


Celor care i-au dus dorul lui Max 


A închis ușa în urma lui, dă să pună cheia în 
dulăpior și atunci îl observă. 

Ghiozdanul e pe podea, în fața cuierului, ca 
și cum nimic n-ar fi mai firesc. Așa a și fost 
cândva. Cu mulţi ani în urmă. Dar acum, 
văzându-l, rămâne încremenit și are senzaţia că 
îi stă inima în loc. 

Rămâne o vreme nemișcat, continuând să 
țină cheia în mâna întinsă, țintuind cu privirea 
ghiozdanul colorat, incapabil să facă vreo 
mișcare. Sau măcar să gândească. 

La un moment dat — nu știe cât timp a trecut 
— gândurile și capacitatea de a se mișca încep 
să funcţioneze din nou. Desface palma și cheia 
cade zăngănind pe pardoseală. Nu-i pasă. 
Șoptește: 

— Leni. 

Face precaut un pas înspre ghiozdan, apoi 
încă unul, ca și cum o mișcare prea bruscă l-ar 
face să dispară din nou. 

Nu-i nevoie să se aplece ca să-l privească 
mai îndeaproape. Nu trebuie să-l ridice, știe al 
cui e ghiozdanul. Totuși, întinde mâna șovăitor 
ca să se convingă că nu i se năzare. De data 
asta, nu. 

A trecut deja mult timp de când și-a văzut 
fiica pentru ultima oară. 


Și acum ghiozdanul ei e acolo, pe hol, în 
același loc unde stătea mereu când ea venea de 
la școală. 

Mâna lui atinge materialul rezistent, trece 
peste el, simte suprafața netedă sub degete. Nu, 
nu i se năzare. Întoarce ușor ghiozdanul, 
precaut, ca și cum ar putea să se prefacă în 
pulbere în mâinile lui, ca să-i vadă partea din 
spate și se uită atent la pata cu forme 
neregulate, care se întinde pe aproape toată 
suprafața. Urma unei roţi de mașină. A roții de 
la mașina lui. Nu observase că Leni își lăsase 
ghiozdanul în spatele mașinii și trecuse peste el. 
Nu mai avea nicio îndoială. 

Deodată, își îndreaptă spatele și se răsucește 
brusc. 

— Leni! strigă el; apoi încă o dată, mai tare: 
Leni? 

E imposibil, îl avertizează un glas lăuntric, 
însă îl ignoră. 

— Leni! 

Deschide brusc ușa bucătăriei, privirea îi 
cade pe bancheta din colţ, din fața lui, unde ea 
ședea mereu când o privea pe Stephanie gătind. 
Scoate un geamăt și e nevoit să se sprijine de 
tocul ușii. 

Masa e pusă. Pentru trei persoane. Pe locul 
lui Leni, lângă farfurie, e mica păpușă croșetată 
pe care o făcuse mama lui și i-o dăruise 
nepoatei de Moș Nicolae. O avusese cu ea acum 
șase ani, când... 

— O, Doamne! se aude spunând, în timp ce 
lacrimile i se preling pe obraz. 

Și le șterge, își acoperă gura cu palma, 
scutură din cap buimac. Apoi își desprinde 


privirea de la păpușă, se întoarce și, din câțiva 
pași sprinteni, a și ajuns la ușa sufrageriei. 
Leni! Încăperea mare e goală și nu e nimic 
acolo care să sugereze prezenţa ei. Se răsucește, 
traversează holul și aruncă iarăși o privire 
înspre ghiozdan, până când ajunge la scara de 
lemn care duce la etaj. Ori simţurile și judecata 
îi joacă acum o festă urâtă, ori... Nu 
îndrăznește să-și ducă gândul la capăt. În timp 
ce urcă treaptă cu treaptă, inima i se izbește de 
coaste, sângele îi vuiește în trup. Apoi ajunge 
Sus, își îndreaptă privirea spre ușa închisă de la 
capătul micului hol, spre foaia de hârtie de pe 
furnirul alb, lipită strâmb cu bandă adezivă la 
înălțimea pieptului, și merge spre ea. 


TĂRÂMUL UNICORNULUI 


Lăsase totul exact cum fusese în ultima zi... 
Apoi, în primele săptămâni își petrecuse 
aproape tot timpul în camera lui Leni, Șezuse pe 
patul ei, pe scaunul de la birouașul ei, pe podea, 
și privise îndelung, ore în șir, lucrurile 
împrăștiate acolo, așteptând să se petreacă o 
minune și totul să fie din nou ca înainte. 
Atinsese de multe ori obiectele pe care ea le 
ținuse în mână, le făcuse sau le scrisese... 

Ajunge la ușă și alungă gândurile astea, 
întinde mâna, apasă pe clanță. Poate... 

Deschide ușa, face un pas în camera lui Leni 
și își dă seama dintr-o privire că nu e acolo. Dar 
vede și jacheta tricotată, turcoaz, care îi plăcea 
ei atât de mult și pe care a purtat-o în ziua 
aceea. E pe pat, aruncată, așa cum fac fetiţele la 
zece ani. 


Nu mai are zece ani, îi șoptește un glas 
lăuntric. Atât avea când ai văzut-o ultima oară. 
În urmă cu șase ani. Leni are acum șaisprezece 
ani. 

Șaisprezece... Mintea lui refuză să accepte. 
Un copil are vârsta pe care o avea când l-ai 
văzut ultima oară. E o lege a naturii, fiindcă îţi 
vezi copiii zilnic — asta oricum, cât ei sunt mici. 
Sau măcar atât de des cât să nu fi trecut șase 
ani de la un moment la altul. 

Scutură din cap. De ce se gândește la 
asemenea prostii în situaţia asta? Cum, necum, 
totul arată că Leni e iarăși aici. Nu trebuie 
decât s-o găsească. Probabil că e complet 
derutată și s-a ascuns undeva. Cine știe ce i s-o 
fi întâmplat în ultimii șase ani? I-o fi frică chiar 
și de el, tatăl ei? 

— Leni? 

Se întoarce, aruncă o privire în încăperea de 
lângă camera lui Leni. Fusese camera de 
oaspeţi. Înainte, când mai veneau musafiri. Azi, 
cămăruța e plină cu lăzi și cutii de carton. 

Merge mai departe, se uită în fiecare cameră 
și îi tot strigă numele. Apoi aleargă iarăși jos, 
apoi la subsol. Încăperea aceea mare cu masă 
de ping-pong... Plafoniera se aprinde și aruncă 
o lumină rece pe tăblia verde din mijlocul 
camerei goale. Într-o parte, sprijinită pieziș pe o 
minge mică, albă, e o paletă de ping-pong, de 
parcă cineva tocmai ar fi jucat cu ea. Era un 
obiect ieftin, din placaj, de pe care se cojise 
parțial stratul de cauciuc. N-avea ce căuta 
acolo. Chiar el o pusese atunci în lada de sub 
masă. 

E paleta ei. 


Se apleacă lângă peretele rece, se uită la 
paletă. Gura i se deschide și șoptește: 
— Leni. 


= f Germania, oficial, există doar 

aproximativ o sută de analişti de caz, 
femei și bărbaţi, care sunt numiţi profiler, mai 
ales în mass-media. Însă veţi constata că 
titulatura asta, analist de caz, este mai 
potrivită, fiindcă realizarea unui profil se 
bazează întotdeauna chiar pe o analiză de caz. 
Un număr infim dintre acești o sută de 
specialiști sunt psihologi, restul sunt polițiști 
cu pregătire suplimentară corespunzătoare. 

Ca să dea mai multă greutate spuselor sale, 
Max Bischoff a făcut o pauză retorică, 
plimbându-și privirea prin amfiteatrul 
Academiei de Poliţie, înainte să și-o îndrepte 
din nou înspre studenta care pusese 
întrebarea. 

— Dacă vreţi să deveniți analist de caz, 
sunteţi deja pe calea cea bună, ca polițistă, dar 
trebuie să știți că durează foarte mult și că e 
foarte dificil să ajungi într-o poziţie oficială. 

A lăsat să se mai scurgă câteva secunde 
înainte să adauge cu un zâmbet larg: 

— Dar cine zice că nu puteţi să vă ocupați 
de analiza unui caz și dacă sunteţi un obișnuit 
agent de investigaţii? Vă doresc tuturor o 
după-amiază frumoasă și sper să ne revedem 
lunea viitoare! 


Imediat s-a stârnit o rumoare, iar cei mai 
mulți dintre cei aproximativ patruzeci de 
viitori polițiști s-au ridicat și au părăsit sala. 

În timp ce Max era preocupat să-și pună 
hârtiile în geanta de piele, tânăra la a cărei 
întrebare tocmai răspunse s-a oprit în faţa lui 
și a zâmbit, netezindu-și o șuviță de păr blond, 
lung până la umeri. Să fi avut douăzeci și ceva 
de ani. 

— Şi dumneavoastră aţi făcut exact la fel 
cum aţi zis, nu-i așa? Aţi fost agent la 
Investigaţii Criminale Düsseldorf și aţi folosit 
tehnici pentru analiza de caz. 

O roșeaţă ușoară i s-a răspândit pe obraji 
când a adăugat: 

— Probabil vă miraţi că știu... Sunt un 
mare fan Am citit totul despre 
dumneavoastră, domnule Bischoff. 

Max i-a întors zâmbetul în timp ce își 
închidea geanta. 

— Ei, până acum nu s-au scris multe despre 
mine, slavă Domnului, dar mulțumesc! Cum 
am spus și adineauri, nu există niciun 
contraargument ca să nu procedaţi la fel, 
doamnă... Îmi cer scuze, mereu am nevoie de 
două, trei prelegeri până când rețin numele 
studentelor și studenţilor mei. 

— Brosius. Jana Brosius. 

Max își petrecu peste umăr cureaua de la 
geantă. 

— Cursurile mele sunt facultative, Jana, iar 
faptul că sunteţi aici înseamnă deja un început 
bun. 

— Da, așa mi se pare și mie. 

I-a întins mâna lui Max și i-a zâmbit. 


— Mulţumesc! 

— Mulţumesc pentru ce? 

— Că ne îngăduiți să învăţăm din 
experiența dumneavoastră, a zis ea, apoi s-a 
întors și a părăsit sala. 

Max a mai privit o vreme spre ușa deschisă 
și în gând i-a urat Janei Brosius să nu fie 
nevoită să treacă prin tot ce trecuse el. Apoi, 
când a vrut să iasă și el din sală, aproape că s-a 
ciocnit de un bărbat care dădea să intre. 

Avea cam patruzeci și cinci de ani, era slab 
și avea păr scurt, blond-roșcat. Sub ochi i se 
conturau niște umbre întunecate, ca și cum n- 
ar fi dormit de mai mult timp. 

— Iertaţi-mă! a zis bărbatul, ridicând mâna 
în semn de scuză. N-am văzut că... Voiam... 

A tras aer în piept și a închis ochii pentru o 
clipă. 

— Sunteţi Max Bischoff? 

— Da, eu sunt. Și cine sunteti 
dumneavoastră? 

— Mă numesc Benz. Robert Benz. 

I-a întins lui Max o carte de vizită pe care 
sigur o avea deja pregătită în mână. Max a 
luat-o și, după ce a privit-o scurt, a pus-o în 
buzunarul de la spate al jeanșilor. 

— Și unde voiaţi să ajungeţi, domnule 
Benz? 

— La dumneavoastră. 

Robert Benz se uita în jur; se vedea clar că 
nu se simţea în largul lui. 

— Am așteptat aici, în faţa ușii, până când 
aţi terminat prelegerea și au plecat studenții, 
ca să pot vorbi cu dumneavoastră. 

Max a ridicat din umeri. 


— Iată-mă-s! Cu ce vă pot fi de folos? 

— Am... am nevoie de ajutor. 

— În ce privință? 

Înainte să răspundă, Robert Benz s-a mai 
uitat o dată în jur. Între timp, holul devenise 
aproape pustiu. Mai erau doar câţiva studenţi 
care ieșeau de prin alte săli și se îndreptau 
spre ieșire. 

— Aţi fost poliţist și, dacă e adevărat ceea 
ce am auzit, aţi fost un foarte bun anchetator. 
Ceva ca un profiler, care... în cazurile... 

— Am fost agent criminalist, da, dar asta s- 
a terminat, acum sunt profesor independent 
aici, la universitate, l-a întrerupt Max. 

Discuţia o lua într-o direcţie care nu-i 
plăcea. 

— Da, știu, știu. Și dumneavoastră 
cunoașteţi desigur că, în ultimele două 
săptămâni, în orașul Köln au dispărut două 
fete. 

— Am auzit. Dar, încă o dată, eu... 

— Exact ca acum șase ani. Atunci fuseseră 
trei copii care nu au mai fost găsiţi. Făptașul n- 
a fost prins. 

De data asta Benz vorbea foarte repede, ca 
și cum i-ar fi fost teamă că Max avea să pună 
capăt discuţiei înainte să fi auzit tot ce voia să- 
i spună. 

— Îmi amintesc, a zis Max, gândindu-se 
într-adevăr să pună capăt conversatiei. Și sunt 
convins că poliţia va face tot posibilul să 
prindă făptașul. Oricum, nu înţeleg ce doriţi 
de la mine!? 

— AȘ... aș dori să vă angajez. 

— Să mă angajaţi? 


Max a scuturat din cap, cu un zâmbet lipsit 
de veselie. 

— La ce? Și cum de v-a venit ideea asta? 
Doar nu-s detectiv particular. 

Benz a aplecat fruntea și ochii i s-au 
umplut de lacrimi. 

— E vorba... despre fiica mea, Leni. E una 
dintre cele trei fete care au dispărut atunci. 
Avea zece ani. 

Lui Max i se păru că doi pumni îi strivesc 
stomacul, așa cum simţise mereu în ultimele 
nouă luni, de când părăsise serviciul din 
poliţie, când citea pe undeva despre soarta 
victimelor unor infracţiuni și a familiilor 
acestora. Sau când se gândea că făcuse tot ce-i 
stătuse în putere ca să devină anchetator și să 
pună mâna pe cei care, din sete de profit sau 
ca să-și satisfacă cele mai josnice instincte, le 
făceau altora lucruri îngrozitoare. Și se mai 
gândea și la ce făcuse din el meseria asta. 
Toate durerile acelea. Coșmarurile. 
Pierderea... 

— Îmi pare foarte rău, domnule Benz! Însă 
repet: sunt sigur că poliţia va face tot ce îi stă 
în putere ca să elucideze aceste fapte. 

— Dar e prea puţin. Fiica mea a dispărut 
acum șase ani și poliţia nu i-a dat de urmă. Nu 
înţelegeţi că sunt deznădăjduit? 

— Ba da, înţeleg chiar foarte bine, dar 
totuși, nu eu sunt cel cu care trebuie să vorbiti. 

— De ce anume vă este atât de frică? 

— Cum adică? a răspuns Max iritat. De 
unde vă veni ideea că mi-ar fi frică? 

— Din ce alt motiv renunţă la serviciu un 
anchetator de mare succes, extrem de 


perspicace, încă dinainte de a-și începe cariera 
cu adevărat? 

— Asta... 

Asta nu vă privește, ar fi vrut Max să i-o 
trântească omului, dar s-a abținut, având în 
vedere cumplita pierdere suferită de cel din 
faţa lui. 

— Nu vă pot ajuta, îmi pare rău! 

Max s-a întors, dând să treacă pe lângă 
Robert Benz, care adăugă: 

— Totul arată de parcă ar fi din nou aici. 

Max s-a oprit și s-a întors iarăși spre Benz. 

— Poftim? Ce să înţeleg din asta? 

Benz a așteptat ca o studentă să treacă și să 
se îndepărteze cât să nu-i poată auzi. 

— Acum patru zile, când am venit acasă, 
ghiozdanul ei era pe hol. Exact în locul unde 
și-l lăsa întotdeauna când se întorcea de la 
școală. În bucătărie era pusă masa pentru trei 
persoane, pe locul ei era o păpușă pe care 
mama mea o croșetase pentru ea. În subsol, pe 
masa de ping-pong era paleta ei, ca și cum 
tocmai ar fi jucat. Totul era ca înainte de 
dispariţia ei. Numai că pe Leni n-am reușit s-o 
găsesc. 

— E într-adevăr ciudat, a mormăit Max 
gânditor. Al treilea tacâm era pentru soţia 
dumneavoastră? 

— Da, oricum, am divorțat între timp. 
Căsnicia noastră n-a făcut față pierderii 
copilului. Trăiesc singur. Dar Leni n-are de 
unde să știe asta. 

Max a încuviinţat din cap. 

— Înţeleg. Și sunteţi sigur că acolo erau 
chiar ghiozdanul și păpuşa fiicei 


dumneavoastră? Nu s-ar fi putut ca cineva... 

Benz a scuturat energic din cap. 

— Nu, nu se poate. Odată, am trecut cu 
mașina peste ghiozdan, din greșeală. Încă se 
mai văd urmele. lar păpuşa a croșetat-o 
mama. Am recunoscut-o pe loc, e unicat. 

— Aţi povestit asta poliţiei? 

— Nu. 

— Nu? De ce nu? 

Bărbatul avea un zvâcnet în colţul gurii și 
Max și-a dat seama că făcea eforturi să se 
stăpânească. 

— În ceea ce o privește pe soția mea — 
nemaiținând seama de faptul că despărțirea n- 
a fost plăcută și că amândoi nu dorim să mai 
auzim vreodată unul de altul —, n-aş ști nici 
măcar unde aș putea să dau de ea. La un 
moment dat, s-a mutat în Andaluzia cu noul ei 
prieten. Ca să se distanţeze de toate astea, cum 
mi-a spus ultima oară la telefon. Iar poliţia... 
Din punctul meu de vedere, nu există decât 
două explicaţii pentru tot: ori Leni s-a întors 
într-adevăr - ceea ce îmi doresc mai mult 
decât orice —, ori făptașul joacă cu mine un joc 
pervers, de o cruzime fără seamăn. Oricare ar 
fi, eu trebuie să afiu ce se petrece, dar nu cred 
că poliția, care timp de șase ani n-a afiat nici 
cea mai vagă urmă, îmi va fi acum de ajutor. 
Însă dumneavoastră puteți. 

Robert Benz a tras aer în piept. 

— Vă rog, ajutaţi-mă să afiu ce s-a 
întâmplat cu copilul meu! Și dacă mai trăiește. 
Am strâns niște bani și sunt gata să vă plătesc 
bine. 


Privirile lui Max treceau pe lângă Benz și în 
timpul ăsta prin minte îi fulgerau imagini din 
trecut și se redeschideau răni care abia 
începuseră să se vindece, prinzând crusta 
fragilă a timpului. Totul se răzvrătea în el și se 
împotrivea acelui sentiment pe care reușise să 
și-l înăbușe de nouă luni încoace și pe care, 
dintr-odată, îl resimțea. 

Dorința aceea... acel imbold de a-i scoate 
din circulație pe  ticăloșii care făceau 
asemenea lucruri. 

După un moment în care gândurile și 
amintirile s-au tot rostogolit în mintea lui Max, 
Benz înaintă un pas, astfel încât între ei nu 
mai rămaseră decât câţiva centimetri. Max 
vedea cât se poate de bine lacrima care i se 
desprindea din colţul ochiului. 

— Mai gândiţi-vă. Vă rog! 

C el părăseşte campusul, ea se tupilează 
în spatele tufei. În niciun caz nu trebuie s-o 
vadă. În timp ce el se îndreaptă spre parcare, 
privirea ei îl urmăreşte printr-un gol între 
crengi, ca și cum ar fi încleiată de ceafa lui. 
Totodată, ascultă ce se petrece înlăuntrul ei și 
caută o învolburare de sentimente, dar nu 
găsește decât mereu același vid rece. 

Părăsește ascunzătoarea, își pune casca cu 
vizieră fumurie și urcă pe motocicleta 125cc pe 
care a lăsat-o chiar lângă tufă. 

Îl urmărește cum deschide portiera și urcă 
în mașină. Câteva secunde mai târziu pornește 
motorul. Când mașina iese din parcare, se ia 
după ea. 

În traficul intens din centrul orașului Köln 
are grijă să lase mereu două, trei mașini între ei 
și, între timp, gândurile i se învârt în jurul 
anilor din urmă. Deja a renunțat de multă 
vreme să li se mai împotrivească sau să-și 
frământe mintea, întrebându-se cum ar fi putut 
să fie viața ei dacă nu s-ar fi întâmplat ce se 
întâmplase. A înlocuit gândurile astea cu o 
binefăcătoare răceală care făcea să 
încremenească în ea orice sentimente. Si 
această răceală a adus cu ea încă ceva: o 
judecată limpede, netulburată de emotii. 


De atunci se poate gândi la cele întâmplate 
ca la un film văzut cu mult timp în urmă. Si 
chiar asta face. În fiecare zi. 

Se îndreaptă spre unul dintre nenumăratele 
semafoare. Se face galben chiar când trece el. 

Mașina din fața ei frânează și o obligă să 
oprească și ea. Pentru câteva secunde mai 
zărește partea din spate a mașinii lui, care apoi 
dispare la o cotitură. 

L-a pierdut. Ascultă din nou ce se petrece în 
ea. 

O lasă rece. 


4 


A acasă, în locuința din Düsseldorf- 
Unterbilk, Max și-a aruncat cheile în 
castronul de lemn de pe măsuţa din hol, și-a 
lăsat geanta jos și s-a dus la bucătărie. A scos 
un pahar din dulap și a luat sticla cu vin de pe 
blatul de lucru, de lângă aragaz. Marchesi di 
Barolo, 2015. O deschisese cu o seară înainte și 
păuse doar un pahar. 

Sigur că începutul după-amiezii nu era 
momentul în care obișnuia Max să bea, dar 
acum avea senzaţia că o gură de vin i-ar face 
bine. 

Și-a umplut paharul pe un sfert, s-a dus cu 
el în camera de zi și l-a pus pe masa joasă, 
înainte să se lase să cadă pe canapea. 

Chiar dacă nu acceptase să fie angajat, 
Robert Benz și povestea lui nu-i mai ieșeau din 
minte. Max nu-și putea închipui că un 
răufăcător, care răpise sau poate că și omorâse 
o fetiță, începea, după șase ani, să joace un joc 
înfiorător cu tatăl copilului. Așa ceva 
contrazicea orice modele comportamentale ale 
delincvenţilor sexuali și ale pedofililor. Atenţia 
lor se îndrepta exclusiv asupra victimelor, 
nicidecum asupra celor din familie. 

Însă măcar la fel de improbabil era și ca 
fata să se fi întors totuși după atâta timp, să 


lase în casă indicii atât de clare și după aceea 
să dispară din nou. 

Cu o mișcare aproape mecanică, și-a scos 
telefonul din buzunar, a selectat numerele 
favorite și un nume, apoi a dus telefonul la 
ureche. 

— Aici Böhmer, ce-i? s-a auzit după al 
doilea apel glasul prost dispus al fostului său 
partener, iar Max s-a mirat. 

Böhmer nu era renumit pentru un fel de-a 
fi politicos și prietenos, dar de când plecase 
Max din poliţie și nu se mai vedeau decât 
foarte rar, se bucura mereu când îl suna. 

— Ah, ce ţi-a cășunat? Acum regreţi cumva 
iarăși că nu te-ai pensionat totuși mai 
devreme? 

— Max? 

Deja suna altfel. 

— Scuză-mă, nu-mi apare numele tău. 
Rahatul ăsta de telefon... 

Max a izbucnit în râs. 

— Ce-i cu el? 

— E nou. Asta-i cu el. Cineva din conducere 
a decis că trebuie să primim telefoane noi. 
Armele noastre de serviciu sunt atât de 
învechite, încât mai bine am arunca cu ele 
după infractori decât să tragem, dar important 
e că primim telefoane noi. Porcăria asta 
modernă refuză prin orice mijloace să preia 
lista de contacte. Am să-l dau de perete dacă o 
ţine tot așa. Dar îmi pare bine că mă suni. Ce 
mai faci? 

— Bine, deocamdată. 

— Mă bucur să aud asta. Și Kirsten? 


— Terapia o ajută mult, a depășit problema 
uimitor de bine. Ce se întâmplă în sufletul ei 
nu pot să spun. Am senzaţia că există un zid 
pe care nu pot să-l străpung. Dar e posibil să 
mă și înșel. 

— Nu-i de mirare. La ce i-a făcut individul... 

— Ia zi, a schimbat Max tema, poţi să-mi 
spui ceva în legătură cu copiii dispăruţi din 
zona Köln? 

Böhmer a scos un șuierat. 

— Adică în afară de faptul că doresc să dea 
ciuma peste mizerabilul vinovat de toate 
astea? Nu multe. Pentru așa ceva ar trebui să 
te adresezi colegilor din Köln. Dar de ce 
întrebi? Credeam că ai terminat-o cu munca în 
poliţie. 

— Așa și e. În principiu. Dar azi, la 
universitate, am fost abordat de un bărbat a 
cărui fiică a fost răpită în urmă cu șase ani. 

— Ciudat. Sunt multe indicii că făptașul e 
același ticălos ca atunci. Dar sigur ai citit deja 
în presă. 

— Da. 

— Şi? Ce voia de la tine? 

— Voia să mă angajeze. 

— Cum? 

Böhmer a izbucnit într-un râs lătrat. 

— Și la ce anume se așteaptă de la tine? Să-i 
cauţi flica, după șase ani? Chiar crede că mai 
trăiește? 

— Da, crede că e posibil. O poveste destul 
de aiurită. Zice că, venind acasă, i-a găsit 
ghiozdanul. În bucătărie, masa era pusă și 
pentru ea și, în plus, era acolo și o păpușă pe 
care fata o avusese la ea când a dispărut. 


— Poate că cineva își permite o glumă 
foarte proastă? 

— Dar cum să ajungă cineva la lucrurile ei? 
Zice că ghiozdanul are niște urme anume. L-a 
recunoscut imediat. 

— Şi de ce vine cu asta la tine și nu se duce 
la poliție? 

— Poate flindcă îi este teamă că vor râde 
colegii tăi de el, exact ca tine, adineauri? 

Uluit, Max își dădea seama că începuse să-i 
țină partea lui Robert Benz în decizia de a-l 
angaja. 

— Sigur nu va râde niciun coleg după ce va 
fi ascultat povestea, a zis Böhmer gânditor, dar 
totuși cred că înţeleg de ce a venit la tine. 

— Da? Chiar? Îmi zici și mie? 

— Niciun copil dispărut atunci n-a mai 
apărut. Nici viu, nici mort. Omul ăsta ar vrea 
să știe în sfârșit, după șase ani, ce s-a 
întâmplat cu copilul lui și dacă nu cumva 
chiar mai trăiește și, ca să afle, se duce la cel 
mai bun pe care îl știe. 

— Sunt alți anchetatori buni, care încă sunt 
în câmpul muncii. 

— Da, dar niciunul nu are perspicacitatea 
ta și... 

— Şi mai ce? a insistat Max, văzând că 
Böhmer nu continuă. 

— Şi nu cunosc pe nimeni care să se ţină cu 
atâta îndârjire de un caz, așa cum faci tu. 

— Ei bine, eu... 

— Ai să te ocupi de caz? 

— Nu, a răspuns Max, dar abia după o 
scurtă pauză. 


— Nu sună foarte convingător. Cred că 
povestea asta ţi-a redeșteptat instinctul de 
vânător. 

Böhmer avea dreptate, a recunoscut Max în 
sinea lui. 

— Instinct de vânător... cum sună asta! 

Böhmer pufnea. 

— Poate că ar trebui să accepti. 

— Mulţumesc pentru părere, dar n-am s-o 
fac. Tocmai de asta m-am oprit! Ca să nu mai 
am de-a face cu asemenea dementi, care se iau 
până și de familia mea fiindcă vor să se 
răzbune pe mine. Și sigur n-am să încep iar cu 
toate astea pe cont propriu. 

— Uneori mi-aș dori să investighez ca 
detectiv particular. De exemplu, atunci când 
îmi râde în nas vreun mizerabil, fiindcă 
trebuie să mă ţin de nenorocitele alea de 
regulamente de serviciu, iar din cauza asta nu 
pot să dovedesc nimic în ceea ce-l privește. 

— Trebuie să închid acum, a zis Max, 
simțindu-se ca și cum ar fugi de ceea ce ar mai 
fi putut să zică fostul lui partener. 

— Max? 

— Da? 

— ştii că, indiferent dacă îl ajuţi sau nu, el 
trebuie totuși să-i anunţe pe colegii din Köln 
de întâmplarea cu reapariţia lucrurilor copilei. 

— Da. Ne mai auzim. 

Max a încheiat conversaţia fără să mai 
aștepte vreun răspuns. A pus telefonul pe 
masă, a luat o gură de vin, apoi s-a sprijinit de 
pernele canapelei. A dat capul pe spate și a 
închis ochii. 


N-a durat mult până când în faţa ochiului 
lăuntric a apărut un chip. Un spirit răuvoitor, 
pe care nu-l mai văzuse o vreme și de care 
crezuse că scăpase definitiv. Chipul era al celui 
care o răpise și o torturase pe Kirsten, sora lui, 
și era schimonosit de un rânjet diavolesc, 
batjocoritor. Imaginea a pălit după un timp și 
în locul ei a văzut o siluetă întunecată; clar era 
doar conturul, parcă decupat cu foarfeca, și 
totuși știa că era imaginea unui copil. O fetiță 
cu părul legat într-o coadă. Brațele negre, 
aparent bidimensionale, erau ridicate și se 
întindeau spre el. Căutând ajutor. Cu 
disperare. 

Max a deschis ochii și a scuturat din cap ca 
să alunge închipuirea. S-a aplecat în faţă, a 
ridicat paharul cu vin, dar l-a pus jos și a luat 
telefonul mobil. Câteva secunde mai târziu s-a 
auzit glasul familiar al surorii lui. 

— Max? Mulţumesc că mă suni! Acum sunt 
la cumpărături. Putem vorbi mai târziu? Știi, e 
greu să cumperi și să vorbești la telefon în 
același timp când ești în scaun cu rotile. 

— Da, sigur, nicio problemă. Voiam doar să 
știu că te simti bine. 

— Eşti un drăguţ. Da, mă simt bine. Și tu? 
Se aude un fel de... apăsare în glasul tău. 

— Nu, n-am nimic, a minţit el. Termină-ţi 
cumpărăturile. Te sun mai încolo. 

După ce a închis, s-a frecat pe față cu 
mâinile, ca și cum astfel ar fi putut să 
îndepărteze anxietatea care punea tot mai 
mult stăpânire pe el; și furia care încolțea la 
gândul că un răufăcător reușise iar să-i ocupe 


mintea; că a trebuit să i-o ocupe, indiferent că 
el ar fi vrut sau nu. 

Unul dintre acei dementi care le pricinuiau 
celorlalți o inflnită suferință și care prea des 
rămâneau neprinși. Și chiar dacă vreunul 
putea fi băgat după gratii, alți doi apăreau în 
urma lui, asemenea capetelor hidrei. Cuvintele 
lui Böhmer răsunau înlăuntrul lui: „Uneori mi- 
aș dori să investighez ca detectiv particular. 
De exemplu, când îmi râde în nas vreun 
mizerabil, fiindcă trebuie să mă ţin de 
nenorocitele alea de regulamente de serviciu, 
iar din cauza asta nu pot să dovedesc nimic în 
ceea ce-l privește.” 

Desigur că aflase, încă înainte de vizita lui 
Robert Benz la universitate, că la Köln 
dispăruseră iarăși două fetiţe, dar reușise să se 
țină departe, să nu se gândească la asta. 

Însă acum exista un tată și un nume. Leni, 
fiica lui Robert Benz, care era dată dispărută 
de șase ani. Și așa se apropia de el și cazul 
celor două fete dispărute de curând. Ca și 
atunci, nici ele nu se întorseseră acasă după 
terminarea cursurilor. 

Max s-a aplecat într-o parte, a scos cartea 
de vizită din buzunarul de la pantaloni și a 
privit-o pentru un timp. Apoi a pus-o pe masă, 
îngropându-și faţa în palme. 


$ telefonului l-a smuls pe Max din 
somn. Se întinsese pe canapea ca să 
închidă ochii pentru câteva minute, relaxat, și 
probabil că adormise. Pe jumătate buimac 
încă, și-a dat seama că în camera de zi era 
aproape întuneric. A găsit telefonul pe pipăite 
și a aruncat o privire pe ecran, înainte să 
accepte convorbirea. Era Kirsten. 

— Salut, surioară! a zis răgușit, dar și-a 
dres glasul. 

— Dormeai? Îmi pare rău! 

— Nu, nicio problemă. M-am întins doar 
puţin, chiar nu voiam să dorm. Ce oră e? 

— Opt fără douăzeci. Tot așa de rău dormi 
noaptea? 

Dintr-odată glasul ei suna blând, ca al unei 
mame care își făcea griji pentru copilul ei. Deși 
ea trăise lucrurile acelea îngrozitoare. 

— E suportabil. Mă trezesc de mai multe 
ori, iar apoi mi-e greu să adorm din nou. 

— Încă te gândești des la slujba ta din 
poliţie, nu-i așa? 

— Ce ţi-a venit? Nu, în mod obișnuit, cam 
deloc. 

— În mod obișnuit? Max? Îmi dau seama 
după glasul tău că ceva nu-i în ordine. 

— Ce bine mă cunoști! hohoti el, într-un fel 
care semăna a râs. 


— Eşti fratele meu. 

— Azi am avut o întâlnire ciudată, care nu- 
mi mai iese din minte. 

I-a povestit despre discuţia cu Robert Benz 
și despre cât de tare îl tulbura. 

— Regreţi acum că ai plecat din poliție? 

— Nu. În niciun caz n-aș vrea să mai lucrez 
ca poliţist. Experiențele pe care le-am avut... la 
care ai fost supusă și tu, îmi sunt de-ajuns. 
Sunt prea mulți dementi pe lume. 

— Dar dacă n-ar mai vrea nimeni să facă 
jobul ăsta, vor fi și mai mulți. A fost îngrozitor 
ce s-a întâmplat și n-aș vrea să mai trec 
vreodată prin așa ceva, dar în timpul acela 
scurt, cât ai lucrat la Investigaţii, ai scos din 
joc câţiva răufăcători și, astfel, probabil că ai 
salvat mulți oameni. Și uite că acum un 
asemenea individ umblă liber și răpește fetiţe. 
Nici nu vreau să mă gândesc la ce le face. Să 
nu mă înţelegi greșit, nu vreau să te conving 
să te întorci în poliţie, dar te cunosc și sunt 
sigură că tocmai treburile astea îţi trec prin 
minte. Și mi-e greu să suport gândul că, 
temându-te pentru mine, ai renunţat la slujba 
la care ai visat încă din copilărie. 

— Am mai avut discuţia asta de câteva ori, 
Kirsten. Și știi că nu e vorba doar despre atât. 
Ca polițist, n-ai șanse, în general, fiindcă 
situaţiile nu sunt comparabile. În timp ce 
urmăriţii fac numai ce vor ei și nu le pasă de 
legi nici cât negru sub unghie, ca poliţist ești 
legat de regulamente și, la orice pas pe care îl 
faci, trebuie să iei în calcul că va fi cineva care 
să se plângă că ţi-ai încălcat atribuţiile sau, și 
mai rău, că un superior îţi va pune piedică 


fiindcă îi este frică de vreun scandal pe 
internet sau se teme pentru cariera lui. Un 
porc ca ăsta stă și te scuipă între ochi, 
zâmbind, iar tu pur și simplu nu poţi să faci 
nimic, fără să te aștepți la niște măsuri 
disciplinare. ia scot arma și te iau la ţintă, 
Kirsten, și până ce ajungi tu să chibzuiești 
dacă și cum ai voie să reacționezi „potrivit 
regulamentelor de serviciu”, ei au și împușcat 
pe careva. Și chiar dacă reușești să prinzi 
câțiva indivizi dintr-ăștia, se găsește câte un 
judecător din vreo instanță suprasocială care 
fie îi face scăpaţi cu o pedeapsă ridicolă, fie îi 
achită imediat. Fiindcă au avut o copilărie 
grea. Sau pentru că erau beți morţi când au 
comis fapta. De atâta înțelegere pentru 
răufăcători, unii juriști grijulii ajung să uite cu 
totul de soarta victimelor. Lupta asta nu e 
dreaptă, pur și simplu, iar ca poliţist, nu poţi 
decât s-o pierzi, până la urmă. 

A urmat o pauză în care Max și-a ascultat 
propria respiraţie. 

— Ah, Max! a oftat Kirsten. Ai dreptate, am 
mai avut discuţia asta de câteva ori și de 
fiecare dată constat cu câtă patimă mai ţii la 
meseria la care totuși nu vrei să te întorci sub 
nicio formă. Oare oferta omului ăstuia n-ar fi 
ceva la care măcar să te mai gândești? Ai 
putea să ajuţi la prinderea individului fără să 
fii nevoit să te enervezi cu toate regulamentele 
de serviciu. 

— Îmi recomanzi cumva să lucrez ca 
detectiv particular? 

— Îţi recomand să-ţi asculţi inima, Max, a 
zis ea și, văzând că el nu răspunde, fiindcă nu 


știa ce să spună și nici cum să-și ordoneze 
gândurile care îi zumzăiau în cap ca un roi de 
albine, Kirsten adăugă cu glas hotărât: Ar 
trebui s-o faci. 

— Eu... nu știu ce să fac. Trebuie să mă 
gândesc. Mâine-dimineaţă mai am treabă la 
universitate. Apoi vin la tine și pregătim 
împreună ceva bun de mâncare, ce părere ai? 

— Grozavă idee. Mă bucur. Pe mâine, deci. 

— Pe mâine. 

Max a pus telefonul deoparte și s-a ridicat. 
Cu mâinile înfundate în buzunarele jeanșilor a 
început să se plimbe prin cameră. Se simţea 
atât de răscolit, cum de mult timp nu mai 
fusese. Cu povestea și cu oferta lui, Robert 
Benz îl atrăsese într-o dilemă, între două 
universuri emoționale extreme. Pe de-o parte, 
era furia că iarăși trebuia să se gândească la 
lucruri pe care reușise să le reprime. Pe de 
alta, dintr-odată, se simţea ca și cum trupul i- 
ar fi fost străbătut de o nouă energie, ca și cum 
de pe el s-ar fi desprins o lentoare, care, în 
ultimele luni, îi stătuse pe umeri ca o pătură 
udă. Era tot un rezultat al întâlnirii cu Benz. 

Privirea i-a căzut pe laptopul închis de pe 
masă. Din doi pași a ajuns la el, s-a așezat și l-a 
deschis. Apoi a intrat pe Google și a scris: „fete 
dispărute în Köln”. 

Lista era lungă și cuprindea mai ales 
linkuri spre relatări de presă online care 
vorbeau despre fetele dispărute pe un ton 
când incitant, când neutru. 

După câteva minute, Max s-a ridicat, a luat 
din sertarul de sus al comodei un carnet de 
însemnări și un pix și s-a așezat din nou. Apoi 


a început să cerceteze. A citit articol după 
articol, de cele mai multe ori aflând cam 
același lucru, iar când găsea undeva 
informaţii pe care încă nu le știa, și le nota. 

Cele două fete aveau șapte și, respectiv, 
nouă ani și dispăruseră după ce ieșiseră de la 
școală, la diferență de zece zile. Mergeau la 
școli diferite. Fiindcă dispariţia copiilor 
amintea de cazurile care avuseseră loc cu șase 
ani înainte, procuratura hotărâse să facă 
publice fotografiile pe internet, pentru 
căutare. Cea mai mică dintre cele două, Lea, 
avea părul blond, până la umeri, și nasul cârn, 
presărat cu pistrui, ca și pielea obrajilor de 
sub ochii verzi. 

Sofia, cea de nouă ani, era mai curând 
brunetă, cu păr lung și negru și ochi aproape 
negri. Max și-a zis că probabil familia ei 
provenea dintr-o ţară sudică, Italia sau Spania. 
Nici prietenele, nici profesorii nu puteau să 
ofere informații utile. Nu existau martori și 
nici cineva care să fi observat ceva neobișnuit 
pe străzile din apropierea școlilor. Nici în 
familiile fetelor, nici în vecinătate nu existau 
locuri îndoielnice sau persoane suspecte. Lea 
și Sofia dispăruseră fără urmă, pur și simplu. 

Max a pus jos pixul, s-a lăsat pe spate și a 
închis ochii. 

Ai vrea să răpești un copil. O fetiță. N-o faci 
pentru prima oară, nu te bazezi pe întâmplare. 
Zile în șir ai studiat zona la ora prânzului, când 
majoritatea copiilor termină cursurile. N-ai stat 
într-un loc unde să fii văzut de cineva care, 
până la urmă, să-și amintească de tine. Nu, pur 
și simplu umbli pe acolo. Poate pe o stradă 


secundară sau pe o străduță îngustă din 
apropierea școlii. Pe acolo nu trec foarte mulți 
copii, dar nici nu va observa nimeni dacă tu... 
Nu, stop, nu o străduţă îngustă. Trebuie să fie o 
stradă unde poți să-ți parchezi mașina. În ziua 
de azi nu mai poti să-i convingi pe copiii de 
vârsta asta să vină cu tine doar oferindu-le 
niște ciocolată sau acadele. Și nicidecum atunci 
când, după șase ani, te-ai hotărât să vânezi 
iarăși în vechiul tău sector. Totul trebuie să 
meargă repede. Trebuie să-i ademenești la 
mașină cu o întrebare, iar restul trebuie să se 
întâmple în câteva clipe. Deci o stradă 
secundară. 

De ce te hotărăști pentru Lea? Are ceva 
anume ce o face interesantă pentru tine? Ai 
urmărit-o înainte și ai ales-o, sau o vrei pe ea 
fiindcă trece pe acolo într-un moment prielnic 
pentru tine? 

Max s-a aplecat și s-a uitat iarăși atent la 
fotografiile celor doi copii, după ce le-a salvat 
pe monitor, în două ferestre alăturate. Fetele 
erau total diferite. Max privi în gol, pe lângă 
monitor. 

O ai pe Lea în mașină. Probabil că ai 
adormit-o ca să nu-ți facă probleme în timpul 
drumului. Unde te duci cu ea? La tine acasă? În 
pădure? Într-o ascunzătoare? Si apoi 
întrebarea întrebărilor: ce faci cu ea? Si ce faci 
după aceea? 

Privirea lui Max s-a îndreptat din nou spre 
monitor, spre chipurile celor două fetițe; și din 
nou și-a rostit în minte: Ce faci cu ea? 

Max s-a ridicat, s-a dus la masa de lângă 
canapea și a luat mobilul și cartea de vizită a 


lui Robert Benz. 

tă pe scaunul din bucătărie și privește ţintă 

păpușa care încă e pe masă. Între timp nu 
mai poate să distingă detaliile, fiindcă aproape 
e noapte. Nu-i trece prin minte să aprindă 
lumina. 

A strâns vesela, dar n-a atins păpușa. Ceva 
din el îi spunea să n-o facă. Privirea i se 
desprinde din nou de pe mica figurină 
croșetată, cu păr blond, de lână, ca să se agate 
de ghiozdanul pe care îl pusese lângă el, pe 
banchetă. Pe locul lui Leni. Alături e jacheta 
tricotată. Și se întreabă iarăși, așa cum a făcut- 
o deja de o sută de ori în ultima oră, cum e 
posibil ca obiectele acelea să fi apărut în casa 
lui. După atâta timp. Lucrurile acelea 
personale, pe care Leni le avusese atunci la ea. 

Oare e posibil să se fi întors? Și dacă chiar 
ar fi adevărat — ea unde-i? Și de ce pune 
ghiozdanul pe hol și păpușa pe masă, iar apoi 
dispare din nou? 

Tresare la sunetul telefonului. De ce se aude 
totul mai tare și mai strident în întuneric? 

Aparatul e pe blatul de lucru, lângă aragaz, 
cu ecranul în jos, ca o pată neagră în lumina 
tulbure. Se ridică, ia telefonul, preia apelul și 
spune: „Benz.” 

Nu primește niciun răspuns, aude doar o 
respiraţie precipitată. „Alo? Cine-i acolo?” 


Așteaptă iarăși o reacție, care vine chiar când 
dă să închidă. Glasul acela ascuțit sună ca al 
unei fetițe. Nu, se corectează el, sună ca și când 
cineva ar imita o fetiță. E înfiorător, aproape 
dement. Și cântă. 


Beznă, beznă, beznă, beznă, 
licuricii doar în sorg 

buha ţipă de departe, 

miez de noapte. 

Corbii negri croncănesc 

Și fantomele scâncesc: 

ui, ui, uii! 


Pe brate i se face piele de găină, în timp ce pe 
șira spinării se târăște un fior de gheață. 

— Leni? 

Glasul lui e subțire. În locul unui răspuns 
aude din nou respiraţia sacadată. 

— Leni, dacă tu ești, te rog, zi ceva! 


Beznă, beznă, beznă, beznă, 


repetă glasul prefăcut, de fetiță, strident, apoi 
apelul se închide. 

Coboară încet mâna în care tine telefonul și 
se sprijină de blatul de lucru. 

Beznă, beznă, beznă... Un cântec pentru 
copii, pe care mama lui îl cânta mereu 
împreună cu Leni. Cu mult timp în urmă. Lui nu 
i-a plăcut niciodată. Se întoarce ca în transă 
înspre scaun, se așază încet și se uită țintă la 
păpușă. 

M ax n-ar fi putut să spună cât șezuse acolo, 
cu ochii la cartea de vizită, dar cu 
privirea îndreptată totuși spre depărtări. Se 
mințea, zicându-și că duce o luptă lăuntrică, 
dar care era deja decisă — și știa asta, de fapt. 

A luat telefonul cu o mișcare aproape 
mecanică, a deblocat ecranul și a format 
numărul de pe cartea de vizită. Apoi a dus 
telefonul la ureche. 

— Benz, s-a auzit o voce, după patru 
apeluri, un glas care amintea doar pe departe 
de cel al bărbatului care voia să-l angajeze 
acum câteva ore. 

Suna ostenit și firav. 

— Sunt Max Bischoff. E totul în ordine la 
dumneavoastră? 

A urmat o scurtă pauză înainte ca bărbatul 
să răspundă. 

— Nu înţeleg întrebarea, domnule Bischoff. 
Doar v-am povestit de ce vreau să vă angajez. 
Cum să fie totul în ordine? 

— Aveţi un glas foarte obosit, de aceea 
întreb, a răspuns Max, care n-avea chef de 
asemenea subtilități. 

— Îmi pare rău! Sunt destul de năucit. Bine 
că sunaţi. Mă veţi ajuta? 

— Încă nu știu. 


— Deja e mai bine decât acel nu categoric 
de la universitate. 

— Aş vrea să aflu mai multe despre 
împrejurările în care a dispărut fiica 
dumneavoastră acum șase ani. 

— Bine. Ce vreți să știți? 

— Nu la telefon. Aș vrea să și văd obiectele 
lui Leni, cele care au reapărut la 
dumneavoastră acasă. 

Era adevărat, dar numai pe jumătate. Pe 
Max îl interesa, de asemenea, unde și cum 
trăia Robert Benz. 

— Cel mai bine ar fi să vin la 
dumneavoastră. 

— XĂăă, da, sigur... a răspuns Benz, evident 
surprins de propunerea lui Max. Când? 

Max s-a gândit că a doua zi, după cursurile 
de la universitate, urma să se întâlnească cu 
Kirsten. 

— Aș avea timp acum. 

— Acum? E trecut deja de ora opt, cu 


siguranţă... 

— Domnule Benz, vreți sau nu să vă ascult 
povestea? 

— Da, bineînţeles, deci... bine. Atunci chiar 
acuși. 


— Care-i adresa? 

Benz i-a spus o adresă din Köln-Brück, un 
cartier de pe malul drept al Rinului, din 
sectorul Kalk. Max a luat carnetul și pixul, 
mereu la îndemână pe marginea mesei, și a 
notat strada și numărul casei. 

— Cam în trei sferturi de oră sunt la 
dumneavoastră. Pe curând! 


După ce a pus telefonul deoparte, a mai 
șezut un moment, gândindu-se dacă nu cumva 
era pe cale să facă o greșeală. Apoi fotografiile 
cu Lea și Sofia i-au apărut din nou în fața 
ochilor. Nişte fetiţe ale căror vieţi ar fi trebuit 
să însemne încă joacă și râsete lipsite de griji 
și care acum erau ori foarte înfricoșate și 
rănite, ori poate chiar moarte. Indiferent ce ar 
fi fost, viaţa li se schimbase în mod brutal, 
copilăriei lor senine i se pusese capăt fără 
milă. Fiindcă așa hotărâse un mizerabil 
oarecare. 

Max se ridică brusc. Nu putea continua să 
se poarte ca și cum, de când predase 
legitimaţia de serviciu, nu-l mai privea nimic 
din ceea ce se petrecea în jurul lui. 

Lui Max i-au trebuit patruzeci de minute ca 
să ajungă de la locuinţa lui din Unterbilk până 
la adresa din Bruck, timp în care a înlăturat și 
ultimele îndoieli privind ce avea de gând să 
facă și s-a concentrat asupra discuţiei pe care 
urma s-o poarte cu bărbatul care credea că 
fiica lui, dispărută în urmă cu șase ani, 
reapăruse pe neașteptate. Lui Max scenariul 
ăsta i se părea cât se poate de neverosimil, în 
cazul în care Leni fusese victima aceluiași 
făptaș care le răpise acum pe celelalte fete. Din 
tot ce știa el despre profilul unui infractor și 
despre analiza de caz, faptul că în toţi acei ani 
nu fusese găsit cadavrul niciunui copil 
dispărut nu susținea decât puţin sau chiar 
deloc ipoteza că aceştia mai trăiau; 
dimpotrivă, era posibil ca făptașul să se fi 
debarasat de trupuri cu foarte multă grijă, 


știind că altminteri erau șanse să se găsească 
urme de-ale lui pe vreo victimă. 

După ce a parcat pe stradă, la adresa dată, 
Max a coborât din mașină și a privit casa cu 
etaj. Părea îngrijită, chiar dacă fațadei de un 
galben murdar i-ar fi prins bine un var 
proaspăt. Grădina mică din faţă, acoperită de 
tufișuri, era străbătută de o alee făcută din 
dale de piatră, care ducea la cele două trepte 
din faţa ușii întunecate, de lemn. 

Arătase totul la fel și atunci când mica Leni 
părăsise casa pentru ultima oară? O urmărise 
vreodată răpitorul până aici? 

Unii răufăcători simțeau un fior de plăcere 
în plus dacă, înainte de a-și pune în aplicare 
planul, își urmăreau următoarea victimă în 
mediul în care trăia, dacă îi vedeau cu ochii 
lor pe oamenii cărora curând aveau să le ia cu 
de-a sila copilul, revărsând asupra lor o 
nesfârșită suferinţă. Asta le creștea senzaţia că 
aveau putere asupra altora. 

Max intră în grădină pe poarta deschisă, 
care îi ajungea până la șold, și imediat fu în 
fața ușii. Pe plăcuţa soneriei, deja destul de 
ștearsă, se putea citi: Familia Benz. 

La numai câteva secunde după ce a apăsat 
butonul, ușa s-a deschis și în faţa lui Max a 
apărut Robert Benz, cu un zâmbet nesigur pe 
chip. 

— Chiar aţi venit repede, a zis în timp ce s-a 
aplecat puţin și a aruncat o privire în dreapta 
și-n stânga, înainte să-i facă loc lui Max să 
treacă. Vă rog, intraţi! 

Holul era bine luminat, tapetul alb 
indicând că, spre deosebire de fațadă, aici se 


văruise de curând. Privirea lui Max se plimba 
prin hol și își repeta în gând tot ce vedea, o 
obișnuință pe care o deprinsese încă de când 
lucra în poliţie. Așa putea să rețină mai bine 
amănuntele. 

În dreapta, scara spre etaj; alături, 
dulăpiorul pentru chei; de cealaltă parte, un 
cuier făcut din patru scânduri închise la 
culoare, cu cârlige din fier forjat; lângă el, o 
măsuţă cu un castron în care se afiau tot felul 
de mărunțișuri. Amenajare standard a zonei 
de acces, tipică unei familii din clasa de mijloc. 

— Vă rog, pe aici! 

Benz arătă spre o ușă întredeschisă de pe 
partea stângă. Încăperea - cameră de zi și 
totodată sufragerie - era surprinzător de 
spațioasă și mobilată spartan, dar plăcut. Și 
aici părea că se renovase de curând. 

— Poate că încă pare cam gol aici, a zis 
Benz, arătând spre canapeaua de culoare 
coniac, din dreapta. Am început abia de 
curând să schimb totul. Mobila veche, 
tablourile și accesoriile... zilnic îmi aminteau... 

— Înţeleg foarte bine, a spus Max și s-a 
așezat. Locuiţi singur? 

— Da. Încă n-am reușit să am o nouă 
relație. Nu din cauza fostei soţii, ci din cauza 
lui Leni. Nu pot să explic de ce, dar mi se pare 
că aș trăda-o. Vreţi să beţi ceva? 

— Nu, mulțumesc! Haideţi să stăm de 
vorbă! 

S-a așezat și Benz, arătându-și din nou 
zâmbetul nesigur. 

— Da, bine. De asta aţi și venit aici. Deci, ce 
vreți să știți? 


— În primul rând, în afară de lucrurile 
astea care au apărut dintr-odată, a mai fost 
ceva ciudat? 

Max avea senzaţia nedefinită că Benz 
tresărise la întrebare, dar apoi bărbatul a 
scuturat din cap. 

— Nu. 

— Deci n-au mai apărut și alte obiecte care 
să-i fi aparţinut, nicio veste, de orice fel, nimic. 

— Exact. 

— Bine. Numele Leni e cumva o 
prescurtare? 

— Poate că prescurtare nu e cuvântul 
potrivit. De fapt, o cheamă Lena, dar din 
felurite motive toți i-au zis Leni, de la început. 

— OK. Atunci povestiţi-mi despre ziua în 
care a dispărut Leni. 

Înainte să încuviințeze din cap, Benz a 
coborât ochii, privind în gol. 

— Da, deci... dimineaţa, Leni a plecat de 
acasă ca întotdeauna, pe la ora 7:30. 

A ridicat iarăși capul și l-a privit pe Max. 

— Nu e departe până la școală și, în mod 
normal, ar mai fi avut timp destul dacă ar fi 
plecat și cu zece minute mai târziu, dar ei îi 
plăcea să piardă vremea pe drum, de aceea a 
și întârziat de câteva ori, la început. Așa că 
mereu o trimiteam puțin mai devreme. 

A făcut o pauză. 

— Atunci a fost ultima oară când am văzut- 


— Prin urmare, erați acasă. Am văzut pe 
cartea de vizită că sunteţi agent de asigurări, 
așa e? 


— Da, am o agenţie în centru, împreună cu 
un partener. De aceea nu era nicio problemă 
să pornesc abia după ce pleca Leni. 

— Şi soția dumneavoastră? 

— Fosta soţie. După nașterea lui Leni, a 
rămas acasă. Am convenit că nu dorim să 
lăsăm să ne crească copilul o persoană străină. 

Max a scos din buzunarul interior al 
sacoului un carnet care avea atașat un pix. Alt 
obicei pe care și-l păstrase de când lucrase în 
poliţie. 

— Și, deși soţia era acasă, dumneavoastră 
eraţi cel care trimiteaţi dimineața copilul la 
școală? 

— Da. 

Benz a făcut o mică pauză înainte să 
adauge: 

— Aveţi copii, domnule Bischoff? 

— Nu, răspunse Max, ridicând ochii din 
carnet. 

Benz dădu din cap. 

— Așa se explică întrebarea. Anii aceia ai 
copilăriei în care, ca părinte, poţi să ai grijă de 
copil, cu iubire și atenţie, ca să-i fie bine, să se 
simtă ocrotit, anii în care poţi să-i influenţezi 
viața viitoare trec incredibil de repede. Nu 
voiam să ratez niciun moment. Soarta a 
dovedit că decizia a fost corectă. 

Max vedea că ochii bărbatului deveneau 
sticloși. 

— Când și cum aţi observat că ceva nu e în 
regulă? 

— Stephanie, fosta soție, m-a sunat chiar 
când eram în drum spre un client. Trecuse 
cam jumătate de oră de când Leni ar fi trebuit 


să fle deja acasă. Mai întâi am liniștit-o. Doar 
știa că, uneori, fiica noastră umblă aiurea și 
uită de toate. Ea a sunat-o pe mama prietenei 
lui Leni, de la care a aflat că Leni nu fusese 
deloc la școală în ziua aceea. 

— Ah, n-a fost deloc... Credeam că a 
dispărut abia pe drumul de întoarcere acasă. 
Dacă sunt corect informat, așa a fost la toţi 
ceilalți copii. Și acum, la fel, în cazul celor 
două... E ciudat. 

Benz a ridicat din umeri. 

— Da, așa a zis și cel care conducea ancheta 
atunci. Poate că e un semn că pe Leni făptașul 
n-a... Adică, dacă răpirea s-a petrecut altfel 
decât în cazul celorlalte, atunci poate că și 
făptașul este altul și poate că ea chiar mai 
trăiește, și acum s-a întors. 

— Mai știți cum îl chema pe cel care a 
condus investigaţiile? a întrebat Max, ca să-l 
abată de la acest gând. 

— Sigur n-am cum să-l uit. El e motivul 
pentru care acum nu m-am adresat poliţiei, ci 
dumneavoastră. Cu mine s-a purtat cumva de- 
a dreptul... grosolan. 

— Şi? Cum îl cheamă? a continuat Max 
imediat, având deja o oarecare bănuială. 

— Menkhoff. Comisarul-șef Bernd 
Menkhoff de la poliția din Köln. 


M* încerca să nu lase să se vadă că 
numele îi era cunoscut și nici ce trezea în 
el. Bernd Menkhoiff... La Köln, el fusese 
superiorul fostei lui colege, Verena Hilger, și, 
totodată, motivul pentru care frumoasa 
doamnă comisar ceruse să fie mutată la 
Dusseldorf — spre marea bucurie a lui Horst 
Böhmer. După tot ce auzise, ba chiar și trăise 
la un seminar, Menkhoff era un anchetator 
strălucit, dar și un om al faptelor foarte dur și 
de-a dreptul o catastrofă în ceea ce privește 
relaţiile interumane. 

Gândurile lui Max tindeau să se îndrepte 
spre Verena, dar până la urmă reuși să se 
concentreze din nou asupra partenerului de 
discuţie. 

— Îl cunoașteţi pe comisarul Menkhoff? 

Era clar că lui Benz nu-i scăpase că numele 
îi stârnise lui Max o reacţie. 

— Da, superflcial. Suficient cât să știu ce 
vreți să spuneți. Vă rog, pot să văd acum 
lucrurile flicei dumneavoastră, cele despre 
care vorbeaţi? Cele care au reapărut pe 
neașteptate? 

— Da, sigur. 

— Ah, și o  fotografle de-a flicei 
dumneavoastră mi-ar fl de folos. 


— Dar în fotografiile pe care le am nu are 
decât zece ani. Cu siguranță, acum arată cu 
totul diferit. 

— Da, însă cu un software corespunzător se 
poate obţine înfățișarea ei actualizată, măcar 
cu aproximaţie. 

— Da, atunci... bine. 

Benz s-a ridicat, a părăsit încăperea și a 
reapărut imediat, ținând într-o mână un 
ghiozdan cu imprimeu colorat și în cealaltă o 
jachetă tricotată, turcoaz, și o păpușă cu păr 
bogat, de lână galbenă. Max a renunţat să-i 
mai atragă atenţia lui Benz că distrugea niște 
urme aflate eventual pe obiecte. În cazul de 
faţă, asta se întâmplase deja de multă vreme. 

Benz a aranjat obiectele pe masă, în faţa lui 
Max, și a pus alături o fotografle pe care a 
scos-o din buzunarul din spate al pantalonilor, 
apoi s-a așezat iar, cu privirea îndreptată spre 
păpușă. 

Max a luat mai întâi fotografia. Fetiţa pe 
care o vedea avea părul blond, lung până la 
umeri. Era în faţa unei clădiri albe și se uita 
direct la aparat. Leni era drăguță, însă lui Max 
i s-a părut că în ochii ei putea deja să distingă 
o expresie de melancolie, în ciuda vârstei 
fragede. 

A băgat fotografia în buzunar și s-a ocupat 
de ghiozdan. L-a tras de o curea mai aproape 
și l-a cercetat pe toate părțile. Cu excepţia 
câtorva rosături tipice în partea de jos și pe 
bretele, era încă în stare bună. Pieziș, pe 
partea din spate - turcoaz și uni, spre 
deosebire de rest — se putea vedea un model 


mai închis la culoare, acum estompat, urma 
lăsată de-o roată. Max arătă spre el. 

— Deci astea sunt urmele despre care 
vorbeaţi? 

Benz a dat din cap, absent. 

— Da. Astea sunt urmele de roată de la 
mașina mea. 

— Cu cât timp înainte de dispariţia lui Leni 
s-a întâmplat asta? 

— Cam cu un an. Întâi am încercat să le 
îndepărtez. Văzând că nu funcţionează, am 
vrut să cumpăr un ghiozdan nou, dar Leni a 
insistat să-l păstrăm pe acesta. 

— Şi sunteţi sigur că sunt exact aceleași 
urme? 

Benz a privit ghiozdanul, încrețindu-și 
fruntea. 

— Da, sunt absolut sigur. Este ghiozdanul 
lui Leni. În el sunt și lucrurile ei. 

Max a desfăcut precaut cele două 
catarame, a apucat cu două degete partea de 
sus a ghiozdanului și a deschis clapeta. 
Conţinutul consta din două cărţi, câteva caiete 
pe care scria „Lena Benz, 4b”, un mic dosar și 
o cutie goală, din material plastic turcoaz, 
pentru gustări. Evident, asta era culoarea 
preferată a copilei. 

Max a închis ghiozdanul și și-a îndreptat 
atenţia spre păpușă. Brațele, picioarele și fața 
erau croșetate din lână de culoare bej. Ochii 
rotunzi, lipiţi, erau supradimensionaţi şi 
aminteau de figurinele mangat moderne. 

Păpușa avea o rochie de un albastru- 
deschis, mai întunecată pe burtă, acolo de 
unde adesea o mână mică de copil o ținuse 


strâns. Părul, făcut din fire de lână galbenă, 
era împletit în cozi groase ale căror capete 
erau legate cu panglici de mătase albastră. 

— Mama a croșetat-o când Leni a împlinit 
patru ani. Leni nu făcea un pas fără păpușa 
asta. Chiar și când mergea la școală, o punea 
mereu în ghiozdan. 

Faţa lui Benz era transfigurată. 

— Pe vremea aceea încă eram o familie 
întreagă, fericită. 

— Mama dumneavoastră... mai trăiește? 

Benz scutură din cap. 

— A murit cu putin înainte de dispariţia lui 
Leni. Cancer. Poate că a fost mai bine așa, 
fiindcă n-a fost nevoită să fle de faţă când 
unica ei nepoată... 

— Şi tatăl dumneavoastră? 

— Infarct. Cu doi ani înaintea mamei. Când 
s-a trezit dimineaţă, era mort lângă ea. 

Max se gândea la câte îndurase omul acela 
într-un timp atât de scurt. Întâi i-a murit tatăl, 
apoi mama, la puţin timp după aceea i-a 
dispărut copilul și apoi l-a părăsit și soţia. Ca și 
cum i-ar fi citit gândurile, Benz a zis: 

— Acum sunt singur. Înţelegeţi de ce am 
venit la dumneavoastră? Dacă Leni a mea într- 
adevăr trăiește... 

— Da, înţeleg. Dar indiferent de orice, tot 
va trebui să comunicaţi poliției apariţia 
acestor obiecte. 

— De ce? Doar n-au reușit să afle nimic de 
șase ani încoace. Credeţi că acum lucrurile 
stau altfel? 

Max a scuturat din cap. 


— Nu contează. Aici e vorba despre niște 
dovezi dintr-un caz de dispariţie neelucidat. 
Pur și simplu n-aveţi voie să le rețineţi. V-aţi 
face pasibil de pedeapsă. Poate că și poartă 
amprente ale făptașului. 

Benz a scos un hohot de râs lipsit de 
veselie. 

— Deci asta se înţelege prin dreptate. Îmi 
dispare fără urmă copilul, iar poliția nu e în 
stare să găsească nici cel mai mic indiciu. Și 
dacă mă ocup eu ca să se miște ceva, după șase 
ani, sunt pasibil de pedeapsă. 

S-a ridicat cu o smucitură, s-a dus la ușa 
mare a terasei, s-a oprit acolo și a privit afară. 

— Nu eu sunt infractorul. 

Vorbea înspre geam atât de încet, încât Max 
abia l-a înţeles. 

— Puteţi să-mi arătați exact unde se aflau 
lucrurile când ați ajuns acasă în acea seară? 

Max s-a ridicat, s-a îndepărtat doi pași de 
canapea și a așteptat până când Benz s-a 
întors spre el. 

— Da, veniţi. 

Au ieșit pe hol și au intrat în bucătărie. 

— Aici, a zis Benz, arătând spre masă. A 
pus masa pentru trei persoane. 

A făcut o pauză, a privit spre tavan peste 
capul lui Max, părând că luptă să-și găsească 
cuvintele. 

— Așa făcea mereu duminică dimineața 
pentru noi. 

Gura lui schița un zâmbet. 

— De cele mai multe ori punea pe masă tot 
felul de lucruri pe care nu le-am fi mâncat 
niciodată dimineaţa, dar totuși... 


Privirea lui Benz s-a îndreptat din nou spre 
tavan, iar Max, mirat, s-a răsucit și s-a uitat în 
sus. 

— E ceva acolo? 

— Nu, e doar... Chiar deasupra bucătăriei 
este camera lui Leni. 

— Ah, înţeleg, atunci haideţi să mergem 
sus! 

Lui Max nu i se părea surprinzător faptul 
că în camera copilului totul arăta de parcă în 
orice clipă putea să intre o fetiță care să 
întrebe ce căutau ei acolo. 

Și-a plimbat privirea de la pat, la dulapul 
alb pe care erau lipite poze cu unicorni, apoi la 
biroul pe care probabil că era aceeași 
dezordine ca în momentul dispariţiei lui Leni. 

— Aici e totul la fel cum era și înainte de 
apariţia obiectelor? 

— Da. 

— Nu lipsește nimic? Sunteţi sigur? 

Acum și Benz privea spre birou. 

— Foarte sigur. Acesta a fost și primul meu 
gând, după ce mi-am revenit din sperietură: 
poate că a luat ceva. Dar am verificat toate 
lucrurile, așa cum mai făcusem de o mie de ori 
înainte. Știu și cele mai mărunte obiecte din 
camera asta. Nu lipsește nimic. 

— Leni avea vreun jurnal? 

— Din câte știu eu, nu. Dar dacă totuși a 
avut, înseamnă că l-a ascuns foarte bine. 

— OK. 

Max s-a întors și a ieșit din cameră. Când a 
ajuns iarăși la parter, s-a oprit puţin în faţa 
ușii de la intrare, s-a răsucit spre Benz și a 
arătat spre ușa camerei de zi. 


— Vă deranjează dacă iau lucrurile acelea 
cu mine? Ghiozdanul, păpușa și jacheta? 

Benz s-a încruntat. 

— Să luaţi? Lucrurile lui Leni? 

— Trebuie cercetate dacă nu au alte urme. 
Poate că a rămas ceva pe undeva de la făptaș. 

— Şi cine face asta? 

— Cole... funcţionarii de la laboratorul 
criminalistic. 

Pentru o clipă, Benz a părut că nu voia să 
dea lucrurile, dar apoi a renunţat și a 
încuviințat din cap. 

— Bine. 

A intrat în camera de zi și s-a întors cu 
ghiozdanul, păpușa și jacheta fiicei lui. Înainte 
să-i înmâneze obiectele lui Max, l-a privit 
adânc în ochi și a întrebat: 

— Mă veţi ajuta? 

— Măcar voi încerca. 

Bărbatul a dat din cap, i-a întins lucrurile 
lui Leni fără să scoată niciun cuvânt, iar lui 
Max i s-a părut că în ochii lui zărește o 
recunoștință tristă. 

Înainte să ia toate lucrurile, Max i-a dat lui 
Benz o carte de vizită. 

— Pentru orice eventualitate. Am să vă 
caut. 

Apoi a ieșit din casă. Ajuns în mașină, l-a 
sunat pe Horst Böhmer. 

— Sunt Max, a zis în momentul în care 
comisarul a răspuns. Scuze că te deranjez atât 
de târziu... 

— E aproape ca pe vremuri, când mă călcai 
pe nervi în miez de noapte, fiindcă tocmai îţi 
venise o idee în legătură cu vreun caz. Lasă- 


mă să ghicesc! E vorba despre fetița care a 
dispărut în urmă cu șase ani. 

— Da, am primit de la tatăl ei obiectele care 
au apărut dintr-odată în casă. 

— Pe care bineînţeles că le vei da mai 
departe colegilor din Köln. 

— Exact asta intenţionez. Oricum... 

— Oricum, ce? 

— Înainte de asta, aș vrea să știu dacă 
există vreo urmă care ne-ar putea fi de folos. 
Odată ce lucrurile astea ajung la colegii din 
Köln, nu mai am nicio șansă. 

— Şi? 

— Mă gândeam că ai putea... 

— O clipă! Tu ai vrea să dau obiectele alea 
celor de la laboratorul de tehnică 
criminalistică de la noi? 

— AT fi grozav. 

— Las-o baltă! Ştii că ăștia lucrează numai 
pe baza unei cereri scrise. Dacă le cer să-mi 
facă o favoare, va trebui să-i slujesc ca un 
sclav tot restul vieţii și... 

— Ştii cine a condus investigaţiile atunci? 

— Nu. Ce importanţă are? 

— El va primi obiectele fetiţei. 

— Da, și ce? 

— ÎL cunoşti. E comisarul-șef, Bernd 
Menkhoff. 

Un timp Max a auzit doar respiraţia lui 
Böhmer, apoi fostul lui partener a zis cu un 
glas brusc foarte răgușit: 

— Adu-mi chestiile alea! 


1. Benzi desenate japoneze (n.tr.). 


Ss: întors în bucătărie și a luat o sticlă de 
bere din frigider. Acum șade la masă, ca 
înainte de vizita lui Bischoff, și privește în gol. 
Numai că acum lipsesc lucrurile lui Leni. Și 
totuși... de când au apărut ghiozdanul, păpușa 
și jacheta, se simte ca și cum scurta ei prezență 
în casă ar fi lăsat și alte urme, pe lângă 
obiectele acelea. De parcă ar putea să-i simtă 
aura. 

Prostii, își zice. Încearcă să se calmeze. Nu 
se poate ca Leni să se fi reîntors după șase ani. 
Și dacă ar fi așa, atunci nu și-ar lăsa lucrurile în 
casă și ar dispărea din nou. Ori poate că da? 

Cineva joacă murdar cu el. Numai asta 
poate fi. Oricum, rămâne întrebarea cum a 
ajuns acel cineva la lucrurile pe care Leni le 
avea la ea atunci. 

Sunetul telefonului îl smulge din gânduri și îi 
accelerează pulsul. Privirea i se îndreaptă spre 
aparat, care se afiă pe blatul de lucru, lângă 
frigider. Îl lasă să mai sune de două ori înainte 
să se ridice și să se ducă acolo cu pași înceți și 
nesiguri. Dinlăuntru, totul îl îndeamnă să ia 
telefonul în mână, în speranța că va auzi glasul 
lui Leni, care îi va spune că s-a întors și că ar 
vrea să-l vadă. Dar în el mai este și șoapta 
aceea care îl avertizează, care îl încremenește și 
îl înspăimântă. E frica de a auzi glasul lui Leni. 


În cele din urmă, își face curaj, ia aparatul, 
acceptă apelul și apoi ascultă atent, cu inima 
bubuind. 

Sunete de respiraţie. Sacadate, ca după efort 
intens. 

— Leni? 

Glasul său i se pare străin chiar și lui. Mult 
prea subţire, prea răgușit. Prea speriat. 

Sper că nu cântă iar cântecul acela, își zice. 

Numai de n-ar fi cântecul acela îngrozitor. 

— Sunt iarăși aa-iici. 

Nu e cântecul, dar e din nou imitaţia aceea 
de glas de fetiță, îngrozitoare, dementă, care îi 
dă fiori. 

Cu o mână se sprijină de blat, se răsucește 
puţin și se reazemă de margine. Îi este teamă că 
picioarele o să-i cedeze în orice clipă. 

— Leni, te rog, dacă ești tu... încearcă el din 
nou. 

— Vreau să mă jooooc cu tine... papi. 

Papi. Chiar așa îi zisese Leni mereu. Și nu 
cunoaște alt copil care să-și numească tatăl 
astfel. Gândurile i se învălmășesc. Își duce 
mâna liberă la cap, și-o trece peste frunte, apoi 
peste față. 

— Leni, te rog! Orice crezi și tot ce s-a... în 
ultimii ani... 

— Te joci cu mine, papi? 

— Eu... Da, tot ce dorești, dar, te rog, vino 
acasă! 

— Mai întâi ne jucăm, mai întâi ne jucăm. 

Iarăşi lălăitul acela de coșmar. 

— Unde ești? Nu ne putem juca aici? 

Chiar dacă partea încă rațională a minții lui 
îi zice că nu cu Leni vorbește, că nu poate fi 


Leni, ceva din el se agaţă de speranța că totuși 
este ea. Că ea a reușit cumva să... 

— Mai întâi ne jucăăăăm, papi. După aia 
vin. 

Felul în care vorbește. Ca și cum și-ar fi 
pierdut de tot mințile. 

— Apoi... o să vii? 

— O, da. Și atunci o să te omor. 

L ui Max i-au trebuit trei sferturi de oră ca să 
parcurgă cei aproximativ patruzeci și cinci 
de kilometri până la locuinţa lui Böhmer, din 
Volmerswerth. Când a ajuns în faţa ușii, era 
aproape 11:30, și chiar și cine nu-l cunoștea pe 
Horst Böhmer la fel de bine ca Max ar fi putut 
să-și dea seama, după faţa comisarului, cam ce 
credea el despre faptul că trebuia să deschidă 
ușa la acea oră. Cu toate astea, Böhmer a 
reușit să-și impună până la urmă un zâmbet. 

— Ai venit prin Wuppertal? 

— Îmi cer scuze! a răspuns Max și a pus jos 
ghiozdanul în fața fostului său partener. Știu 
că e târziu, plec imediat. Totul e înăuntru. 

— Bine, bine. 

Böhmer a privit ghiozdanul de la picioarele 
lui și apoi s-a uitat iarăși la Max. Nici pungă, 
nici mănuși... 

— Îmi închipui că nici tatăl fetei nu și-a 
pătut capul că ar mai exista vreo urmă și a pus 
mâna pe toate și le-a întors pe faţă și pe dos și 
apoi a luat-o iarăși de la capăt... 

— Așa e. 

— Şi atunci de ce să mai dau lucrurile astea 
la laborator? Orice urmă care s-ar fi putut găsi 
pe ele e distrusă de multă vreme. 

— Se poate, dar nu mai e nimic de făcut. Un 
tată care găsește în casă, deodată, niște lucruri 


pe care fiica lui dispărută le-a avut la ea în 
ultima zi nu mai gândește atât de departe. Eu 
am pus mâna doar pe bretelele ghiozdanului. 

— Dar ţie ţi-e clar că cei din Köln vor 
observa că niște tehnicieni criminaliști au 
umblat deja printre lucruri. Cum ai să le 
explici asta? 

— Încă nu știu, a recunoscut Max. Dar 
găsesc eu ceva. 

— Aha! Și te și gândești cu cine o să ai de-a 
face acolo, nu-i așa? 

— Da, știu că e greu să te împaci cu 
Menkhoff. Dar, până acum, investigaţiile lui 
au eșuat și n-au dus nicăieri. Poate o să se 
pucure dacă se mai ocupă careva de caz. 

— Pot să-ţi zic de pe-acum că o să-ţi facă 
probleme, fiindcă noile cazuri îl cam pun sub 
presiune, dar asta e. E decizia ta. 

— Îți mulţumesc, Horst! 

Văzând că Max încă nu pleacă, Böhmer s-a 
încruntat, iar cutele de pe frunte s-au 
transformat în șanțuri adânci. 

— Poate că vrei să intri? 

Max a zâmbit. 

—  Riscantă întrebare. Închipuie-ţi că aș 
răspunde afirmativ. 

— Doamne ferește! Pe mâine! 

Ca și Max, Böhmer a apucat ghiozdanul de 
curele și l-a ridicat. 

— Ah! Și ar fi grozav dacă aș putea 
recupera lucrurile mâine, chiar după prânz, ca 
să le pot da colegilor din Köln. 

Böhmer a clătinat din cap cu un zâmbet 
amar. 


— Nu s-ar zice că până de curând ai fost și 
tu în grupul nostru. Oare ai și uitat cum 
funcţionează copoii de laborator? 

— Nu, dar poate că poţi să-i lămurești cât 
de important este. 

— Pot să încerc. Dar ţie am să-ţi transmit să 
rezolvi tot ce-mi vor cere ei în schimb. 

Max a zâmbit din nou. 

— Sigur. Încă o dată — mulțumesc! 

În drum spre casă a revizuit toate 
posibilităţile care îi treceau prin minte și care 
puteau fi o explicaţie pentru situaţia bizară în 
care se afia Robert Benz. Și-a parcat mașina în 
spatele clădirii în care locuia, și atunci a sunat 
telefonul. A aruncat o privire la numărul afișat 
pe ecran. Îl formase numai o singură dată, dar 
totuși și-a dat seama că era al lui Robert Benz. 
A răspuns și pe loc i-a auzit glasul agitat. 

— Eu sunt, domnule Bischoff, tocmai am 
primit un apel îngrozitor. O voce prefăcută, 
care voia să pară de fetiță. Spunea că e Leni. 

— Și? Credeţi că era chiar ea? 

— Eu... nu știu. Ultima oară am auzit-o 
acum șase ani. Atunci era copil. Însă... 

— Şi ce a zis? 

— Tocmai asta voiam să vă povestesc. Mi-a 
spus papi, ca pe vremuri, și a zis că vrea să se 
joace cu mine. Și că apoi mă va omori. 

— A spus că o să vă omoare? 

— Da. De asta cred că cea care m-a sunat 
nu poate fi Leni. Ea n-ar zice niciodată așa 
ceva. 

Max s-a abținut să-i atragă atenţia lui Benz 
că o fată de șaisprezece ani, care se poate să fi 
îndurat lucruri îngrozitoare, timp de șase ani, 


probabil că nu mai avea nimic comun cu 
copilul care fusese înainte de răpire. 

— A mai zis și altceva? De exemplu, cum își 
închipuie jocul? Sau dacă va suna din nou? 

— Nu. 

— OK. Domnule Benz, vă sfătuiesc insistent 
să anunţaţi poliţia. 

— Și ei ce vor face? a răspuns Benz, după 
două, trei respiraţii sonore. 

— Vor consemna și... 

— Vor trimite niște polițiști care să-mi 
supravegheze casa? 

— În legătură cu ghiozdanul, păpușa și 
jacheta... 

Max și-a mușcat buzele, gândindu-se unde 
se aflau obiectele în momentul acela. 

— Vă fac o propunere. Mâine voi preda 
lucrurile lui Leni Serviciului criminalistic din 
Köln. Dacă sunteţi de acord, voi vorbi și despre 
apelul telefonic. Atunci oricum vă vor căuta ei. 

— Bine, s-a dat bătut Benz. 

Era clar că înţelegea că nu putea să lase 
poliţia pe dinafară. 

— Pentru siguranţă, azi ar trebui să ţineţi 
încuiate toate ferestrele și ușile. 

— Şi dacă totuși a fost Leni și îmi apare pe 
neașteptate la ușă? Doar n-o s-o las afară. 

— Nu cred așa ceva, a răspuns Max. Și dacă 
totuși chiar se întâmplă să apară, vă rog să mă 
sunati! Încercaţi acum să dormiţi, vă caut 
mâine. 

Max a coborât din mașină, apoi, nu după 
mult timp, a intrat în apartamentul lui, la 
primul etaj. Trecuse deja de miezul noptii și se 
simţea frânt de oboseală. 


După ce a mai luat o înghițitură de apă, s-a 
dus la baie, apoi s-a întins pe pat și a stins 
lumina. Gândurile i s-au mai învârtit vreo zece 
minute în jurul unei fete care ar avea 
șaisprezece ani, dacă ar mai fi trăit, apoi a 
căzut într-un somn de plumb. 

tă lungit pe pat, cu ochii deschiși, și privește 

tavanul care în lumina slabă a lunii pare 
acoperit cu mătase neagră. Gândurile îi sunt la 
Leni, așa cum fuseseră aproape tot timpul în 
ultimele zile. Se întreabă dacă este într-adevăr 
posibil să mai fie în viață și să se fi reîntors. 

Nu știe nici cât de târziu este, nici de cât 
timp zace așa. Îi este indiferent. Cândva, spre 
dimineață, oboseala va fi atât de mare, încât va 
cădea într-un somn agitat din care îl vor 
smulge după puțin timp coșmarurile. Așa se 
simte deja de câteva zile. De când a găsit 
lucrurile lui Leni. 

Un zgomot îl face să tresară. Venea de la 
parter și se auzise ca și cum ceva ar fi căzut pe 
o suprafață moale. 

Se ridică în capul oaselor, cu inima bătând, 
ascultă concentrat în întuneric; totuși, liniștea 
care îl înconjoară pare perfectă. Nici măcar de 
afară nu se aud zgomote. 

Și totuși... nu crede că s-a înșelat. 

Își coboară încet picioarele peste marginea 
saltelei, pune tălpile pe podea și se ridică. Apoi 
pornește descult, iese din dormitor și se oprește 
câteva secunde pe holul de la primul etaj, 
ținându-și respirația. Tot nu se aude absolut 
nimic. 


Poate că doar și-a imaginat zgomotul acela? 
Alunecase deja, fără să-și dea seama, într-o 
stare între somn și trezie și doar visase 
bufnitura aceea înfundată? 

Mâna lui  pipăie peretele, găseşte 
întrerupătorul lângă tocul ușii și apasă. Când 
plafoniera cu leduri se aprinde, răsuflă ușurat. 
Undeva, într-un colț al minţii lui existase teama 
că întunericul va rămâne. 

Se îndreaptă spre scară, pune piciorul pe 
prima treaptă, mai zăbovește o clipă. Apoi își ia 
avânt și aleargă jos, la parter. Acum, în lumină, 
pe treptele casei, purtarea lui i se pare ridicolă. 
La parter trăsese toate jaluzelele pentru ca 
nimeni să nu poată intra pe fereastră, fortând- 
0. Imediat după apariția lucrurilor lui Leni, 
luase cheia de rezervă, care se află mereu sub 
penultima dală dislocată a aleii, iar dacă cineva 
ar fi spart ușa, zgomotele ar fi fost altfel. Mai 
puternice. Nu, chiar trebuie să fi visat. 

Totuși, va verifica repede ca să se poată 
culca liniștit la loc și chiar să și adoarmă 
curând. 

Ajuns jos, aruncă o privire înspre ușa de la 
intrare și constată că e neatinsă. Acum e sigur 
că nimeni nu este în casă, dă să se întoarcă și să 
se ducă iar în dormitor, dar încremenește. De 
undeva, de foarte aproape, probabil din camera 
de zi, aude lălăitul înfricoșător al unui glas 
strident de fetiță. 


Beznă, beznă, beznă, beznă, 
licuricii doar în sorg, 

buha ţipă de departe, 

miez de noapte. 

Corbii negri croncănesc 


Și fantomele scâncesc: 
ui, ui, uii! 


Caută pe pipăite balustrada scării și își dă 
seama că mâna îi tremură. 

Stă acolo, incapabil să facă vreo mișcare, 
până când se stinge și ultimul cuvânt. Abia 
după aceea poate să gândească cât de cât 
limpede și să lege în minte cuvintele în fraze 
care să aibă sens. Dar în timp ce încearcă să 
priceapă ce s-a întâmplat, glasul acela groaznic 
începe să cânte din nou. Sună atât de 
înfricoșător, încât dă drumul balustradei și își 
astupă urechile cu palmele. Când nici asta nu 
ajută și tot aude cuvintele, chiar dacă înfundat, 
simte urcând în el o furie clocotitoare, ca lava 
unui vulcan. Coboară mâinile cu o mișcare 
smucită, strânge pumnii și privește în direcția 
din care vine glasul. 

— Încetează! strigă el, și strigătul lui devine 
un urlet necontrolat. Ține-ţi gura! 

Și în timp ce își zbiară ultimele cuvinte, se 
pune în mișcare. 

Străbate holul cu pași apăsați, în fugă, se 
oprește gâfâind în fata ușii spre camera de zi și 
lovește întrerupătorul cu atâta putere, încât 
lumina se aprinde scurt și se stinge din nou, în 
timp ce glasul dement începe să cânte pentru a 
treia oară, chiar în fata lui, blestematul acela de 
cântec pentru copii. Asta îl înnebunește. Și-a 
ieșit cu totul din fire. 

Mâna lui agitată caută din nou 
întrerupătorul, și reușește până la urmă să 
aprindă lumina. 

Privirea îi gonește prin cameră și... în clipa 
următoare scoate un sunet gâlgâit. 

ând vibraţiile intense ale smartphone-ului 

l-au trezit, lui Max i-a mai trebuit un timp 
până când să se scuture de somnul care îi 
învelea mintea ca o pătură. 

În cele din urmă, când s-a simtit în stare, a 
coborât picioarele din pat și a rămas așezat pe 
marginea saltelei. Chiar dacă nu-și putea 
aminti să se fi trezit în timpul nopții, se simţea 
ca tras pe roată, de parcă ar fi dormit numai 
două ore. A stat așa două, trei minute, 
uitându-se la pardoseala de sub tălpile goale, 
înainte să se ridice și să meargă la baie. 

După o jumătate de oră, un duș fierbinte și 
o portie de omletă, se simţea deja mai bine. 

Între timp se făcuse opt fără douăzeci și 
venise momentul să pornească spre 
universitate. Nu avea cursuri în dimineaţa 
aceea, dar trebuia să mai rezolve câteva 
treburi organizatorice, pe care le tot amânase. 
Pe drum a parcurs iarăși, în gând, tot ce știa 
până în clipa aceea despre dispariţia fetei și 
despre apariția neașteptată a obiectelor 
personale, dar a fost nevoit să constate din 
nou că nu știa mai nimic. 

Aproape că ajunse deja la universitate, 
când a cerut smartphone-ului, prin comandă 
vocală, să formeze numărul de telefon al 
poliţiei din Köln. 


— Bună dimineaţa! a zis când a auzit în 
difuzor un glas prietenos de femeie, care îl 
informa că avea legătura cu sediul poliţiei din 
Köln. Numele meu e Max Bischoff. Sunt un fost 
coleg de la Serviciul criminalistic din 
Dusseldorf. 

N-avea să strice dacă Menkhoff știa de la 
început cu cine avea de-a face. Întrucât colegii 
din Köln se implicaseră activ în ultimul lui caz, 
era sigur că Menkhoff îi cunoștea numele. 

— Vă rog, puteţi să-mi daţi legătura cu 
comisarul Menkhoff de la Comisariatul 
criminalistic 11? 

— Max Bischoff... a repetat poliţista 
gânditoare. Da, clar, îmi aduc aminte. Cazul cu 
sora dumneavoastră... Vă referiți desigur la 
comisarul-șef de la Criminalistică. 

— Da. Câţi de Menkhoff aveţi? a mormăit 
Max. 

Faptul că fusese pomenit „cazul cu sora lui” 
nu-i Îmbunătățise deloc dispoziția. 

— Numai pe ăsta, a zis femeia cu un râs 
scurt. Nu știu dacă e aici, dar încerc. Un mic 
sfat: nu-l numiţi doar comisar. 

A trecut un timp în care Max a tot auzit 
niște pârâituri, dar apoi Menkhoff a răspuns 
totuși și a făcut-o într-un fel surprinzător de 
prietenos. 

— Domnul Bischoff! se auzi glasul lui, 
sunând aproape bucuros. Cărui fapt îi datorez 
această onoare? 

„Nu-l numiţi doar comisar” — lui Max îi 
rămaseră în minte cuvintele funcționarei 
amabile. 


— Bună dimineața! a zis Max și a omis 
gradul, cum se obișnuia în general între colegi. 
E vorba despre răpirile de copii. Mai exact 
despre dispariţia lui Leni Benz, în urmă cu 
șase ani. 

— Micuta Benz... chiar sunt curios. 

Dintr-odată glasul lui Menkhoff suna mai 
sumbru. 

— Știu că, pe vremea când eraţi activ, 
aveați renumele că puteţi pătrunde în mintea 
ucigașilor, domnule Bischoff. 

Max căuta în vocea lui Menkhoiff vreun 
semn de ironie sau de sarcasm, dar nu putea fi 
sigur. Îl cunoștea prea puţin ca să distingă 
asemenea nuanţe. 

— Dar mai știu și că de ceva timp aţi pus în 
cui serviciul din poliție și că acum ţineţi 
cursuri la universitate. Deci ce treabă aveţi cu 
povestea asta veche? 

— Robert Benz, tatăl fetei, m-a contactat, 
fiindcă s-a întâmplat ceva ciudat în legătură cu 
fiica lui dispărută. A... 

— Trebuie să fie ceva extrem de ciudat 
dacă pentru asta contactează un profesor, în 
loc să se adreseze anchetatorului de caz. 

Max încerca să ignore enervarea evidentă 
din tonul celuilalt și să-și păstreze calmul. La 
urma urmei, el tocmai reținuse niște dovezi și 
era oarecum la cheremul bunăvoinţei lui 
Menkhoff de îndată ce acesta avea să afie 
treaba asta. 

Ajunse în parcarea universităţii și a intrat 
pe rândul unde era un loc liber. 

— Da, este într-adevăr ciudat. Aceeași 
întrebare i-am pus-o și eu lui Robert Benz, 


după cum probabil că puteți să vă imaginati. 
El zice că a venit la mine fiindcă e disperat 
după șase ani în care nu s-a găsit nicio urmă 
legată de copil și că e dispus să apeleze la orice 
ajutor posibil. 

— Șase ani fără nicio urmă, da. În legătură 
cu asta am să vă mai spun ceva îndată. Dar 
mai întâi aș vrea să știu ce se întâmplă de fapt. 

Max a oprit motorul, dar fără să scoată 
cheia din contact, ca să-și poată continua 
convorbirea prin intermediul sistemului 
handsfree. 

— Robert Benz crede că e posibil ca fiica 
lui, Leni, să se fi întors. A... 

— Cum? a exclamat Menkhoff surprins, 
întrerupându-l pentru a nu știu câta oară. 
Consider că așa ceva este exclus. 

— Înainte de a ști ce s-a întâmplat? Ce vă 
face să fiți atât de sigur? 

— Asta vă pot spune. Sunt convins că 
Robert Benz și-a ucis fiica acum șase ani. 

Max era atât de uluit, încât Menkhoit a 
întrebat după un timp: 

— Ce s-a întâmplat? V-a pierit glasul? 

— Da, chiar așa. Cum aţi ajuns la această 
presupunere? 

— Astea sunt informaţii interne pe care n-o 
să le discut cu un civil. 

— Ei, da! 

Între timp Max își venise în fire. 

— Atunci aţi fi putut lăsa să se înţeleagă 
asta. În plus, eram încă activ când au fost 
răpite fetiţele. Dar poate vreţi să ascultați mai 
întâi ce mi-a povestit Benz. 

— Aș face-o dacă totuși mi-aţi spune. 


Max a înghiţit și provocarea asta. 

— Acum câteva zile, când a venit acasă, 
Robert Benz a găsit în hol ghiozdanul fiicei lui. 
În bucătărie era pusă masa pentru trei 
persoane, și mai era și o păpușă croșetată de 
bunica ei. În camera fetei, pe pat, i-a găsit 
jacheta. Când a dispărut, fata avusese la ea 
toate obiectele astea. 

— Hm... a mormăit Menkhoff. 

— Şi asta nu e tot. Ieri a primit un apel și 
un glas de fetiță i-a zis papi, așa cum îl numea 
Leni mereu, iar apoi l-a ameninţat că întâi se 
va juca cu el, apoi o să-l omoare. 

Menkhoff a reacţionat iarăși doar cu un 
„Hm” gânditor. 

Max a mai lăsat să se scurgă câteva 
secunde, înainte să spună: 

— Asta e tot ce puteţi rosti? Sau acum v-a 
pierit dumneavoastră glasul? 

— Faptul că Benz se afiă în posesia 
lucrurilor care erau la fată când aceasta a 
dispărut nu e deloc ciudat, dacă ținem seama 
că el a ucis-o. El poate să fi născocit apelul 
telefonic, ca să facă mai credibilă presupusa 
reîntoarcere a lui Leni. Acum e limpede și de 
ce nu vine cu toate astea la anchetatorul de 
caz de la Serviciul criminalistic. Știe că încă 
sunt cu ochii pe el. Întrebarea pe care mi-o 
pun este: De ce vine la dumneavoastră? 

— Dacă merg pe aceeași argumentatie, 
întrebarea ar trebui să sune mai curând: De ce 
vine tocmai acum cu obiectele? Şi cu o 
explicație atât de bizară. Asta ar fi cea mai 
mare prostie pe care ar putea s-o facă dacă el 
ar fi făptașul. Așa nu reușește decât să atragă 


atenția asupra lui, fără să aibă nevoie de așa 
ceva. Și apoi apelul telefonic. Dacă Benz vrea 
să susțină ideea că fiica lui mai trăiește, sigur 
n-ar spune că l-a ameninţat cu moartea. 

Menkhoff a scos un hohot lătrat. 

— Atenţia e oricum îndreptată asupra lui. 
titi, desigur, că avem două noi cazuri de 
răpire de copii. Iarăşi două fete, iarăși după 
orele de curs. Exact ca acum șase ani. Atunci 
seria s-a oprit după dispariţia lui Leni. Acum 
se pare că începe din nou. Bineînţeles că am 
fost deja la el și că i-am cerut un alibi pentru 
zilele în care au dispărut fetele. Deci știe că 
încă este suspect. În cazul ăsta, apariţia 
obiectelor personale ale fiicei lui ar putea fi o 
confirmare a faptului că ea chiar trăiește, iar 
atunci ar fi înlăturată suspiciunea de crimă în 
ceea ce-l privește. Destul de abil, nu găsiţi? 

— Şi? Avea un alibi? 

— Pentru după-amiaza în care a dispărut 
primul copil, da. Pentru ziua dispariţiei celei 
de-a doua fetițe, nu. Pretinde că a fost acasă, 
singur. 

— Şi cât de solid este alibiul pentru primul 
caz? 

— Partenerul lui de afaceri a confirmat că 
Benz a fost cu el la birou toată ziua, până 
seara, fiindcă au lucrat la un proiect 
important. 

— Deci, în acest caz, înseamnă că iese din 
discuţie că ar fi vinovat și, fiindcă porniţi 
probabil de la ideea că există o legătură între 
cele două cazuri, el nu mai e luat în vizor. 

— A, da? Și dacă partenerul se înșală? Sau 
dacă i-a oferit un alibi de complezență? 


— Atunci când e vorba despre răpirea unui 
copil? Mi se pare că mai curând încercaţi să 
potriviţi totul în așa fel încât suspiciunea în 
privinţa lui Benz să rămână în picioare. 

— Poate că reușiți să vă puneţi pur și 
simplu în mintea domnului Benz și, în acest 
caz, aveţi deja pregătit și răspunsul corect la 
întrebarea de ce face fix ce face el acum? 

Enervarea stârnită în Max de felul lipsit de 
respect în care începuse să-i vorbească 
Menkhoff începea să crească, devenind furie. 

— Da, chiar îl am, a răspuns Max tăios. 
Fiindcă Robert Benz nu este ucigașul 
propriului copil, ci un tată deznădăjduit și cât 
se poate de tulburat, care știe din experienţă 
că anchetatorul de caz n-a avansat cu nici 
măcar un pas, fiindcă ori n-are chef, ori nu e 
în stare să priceapă felul de a gândi al unui 
răufăcător și, în schimb, se ţine cu dinţii de el 
și nu-i dă drumul. 

Timp de trei, patru secunde s-a auzit 
respiraţia lui Menkhoff, apoi a zis: 

— Obiectele acelea... se afiă în casa lui 
Benz? 

Iată și întrebarea inevitabilă, care peste 
câteva secunde avea să-i pricinuiască și niște 
necazuri. Mai ales având în vedere atmosfera 
dintre ei. 

— Nu. Le-am luat și le-am dat colegilor de 
la laboratorul criminalistic din Dusseldorf. 

A urmat o altă pauză lungă, neplăcută, și 
când Menkhoff a continuat, în sfârșit, să 
vorbească, glasul îi suna periculos de calm. 

— Veţi recupera acum obiectele și mi le veți 
aduce personal. Dacă nu sunteţi aici într-o oră, 


am să vă fac niște probleme pentru care și cel 
mai greu caz pe care l-aţi avut vreodată o să vi 
se pară o vacanţă la o fermă turistică. 

— E imposibil, acum mă afiu în Köln și 
trebuie să mă întorc la Dusseld... 

— Atunci e momentul s-o luaţi din loc. Nu 
mai pierdeţi vremea vorbind și aveţi grijă ca 
lucrurile să ajungă aici, și asta cât mai repede. 

— Dar eu... 

Max n-a reușit să spună mai mult. 
Menkhoff închisese. 

— La naiba! a izbucnit Max, lovind volanul 
cu palma. Ce mizerabil! 

Oricum, era nevoit să admită totuși că 
singur se băgase în situaţia asta. Era de înţeles 
că Menkhoff avea să reacționeze așa. Ca 
poliţist cu funcție de conducere, era chiar 
nevoit să acţioneze așa. 

Mult mai inteligent ar fi fost să-l fi sunat 
abia spre prânz, încât examinarea obiectelor 
lui Leni să fie finalizată. Singur și-o făcuse, nu 
Menkhoff. 

Privirea lui Max s-a îndreptat spre clădirea 
universității, unde își avea biroul. Putea să 
uite de intenţia de a rezolva în dimineaţa 
aceea tot ce amânase de prea multă vreme. 

După ce că abia a ajuns de la Unterbilk la 
Koln, acum trebuia să se întoarcă la sediul 
poliţiei din Dusseldorf, pentru ca apoi să facă 
iarăși drumul înapoi la Köln, cu lucrurile fetei. 

Porni motorul și, în timp ce părăsea 
parcarea universităţii, ceru legătura cu 
Böhmer. 

— Lucrurile copilei sunt deja la laborator? 
a început el, fără să salute, când l-a auzit pe 


fostul partener. 

— Ce-i cu tine? s-a răstit Böhmer. Ai băut 
benzină la micul-dejun? Abia am ajuns la 
birou. Dar da, lucrurile sunt la mine și îndată 
le duc dincolo, la laborator. 

— Nu, nu face asta. 

— Cum? Îți baţi cumva... Un moment! Ai 
vorbit cu Menkhoff, nu-i așa? 

— Da. 

Suna cam stânjenit. 

— Şi te-a ameninţat că te jupoaie dacă nu-i 
aduci imediat dovezile. 

— Pașnic zis, da. 

— Atunci zic și eu așa: după toate câte am 
auzit despre Menkhoff, poţi să te socotești 
norocos că nu te dă pe loc în urmărire. De ce l- 
ai sunat de pe-acum? 

— Sunt... sunt deja pe drum, a răspuns 
Max, evitând răspunsul și, furios pe el, a pus 
capăt conversațţiei. 

tă pe jos în părculeţ, cu spatele sprijinit de 

un copac. În ultimele zile a șezut de multe 
ori aici. În același loc, lângă același copac. Jur 
împrejur sunt tufe înalte până la brâu, așa că 
nimeni care ar trece din întâmplare pe acolo nu 
ar putea s-o vadă. 

Ignoră scoarța aspră a copacului care îi 
apasă pielea ca niște degete dure, fără număr. 
Nu observă nimic nici din ceea ce se află în jur. 
Ca atunci când îi apar în minte imaginile 
acelea, atât de clare, de explicite, ca într-un 
cinematograf lăuntric. 

Dar, în asemenea momente, nu doar 
imaginile cumplite îi fac viața aproape 
insuportabilă. Mai sunt și sentimentele pe care 
le retrăiește de fiecare dată, ca și cum totul s-ar 
întâmpla din nou. Nespusa frică și deznădejdea. 
Durerile de nesuportat. Greața fată de el și de 
ea. Rușinea. Dorința să fie moartă. 

Simte lacrimile care i se preling pe obraji și 
se aude scâncind încet. Sunetul o trage înapoi la 
realitate, ca o bandă elastică, îndepărtând-o de 
lucrurile cumplite pe care i le face el. În același 
moment, simțţirile rele pălesc, lăsând în ea o 
apăsare surdă, indescriptibilă, timp de câteva 
secunde, apoi se topesc. 

În urmă rămâne golul acela rece, de parcă 
aproape toate celelalte sentimente ar fi fost 


spălate cu un detergent puternic. Aproape 
toate. 

Un sentiment a rămas și e la fel de intens cât 
tot ce a trebuit să îndure ea, luat la un loc. 
Esenta. 

Ura. 


14 


ând l-a recunoscut, tânărul funcționar de 

la intrarea în sediul poliției a înclinat 
capul prietenos și i-a explicat prin interfon că 
îl va suna pe Böhmer. 

Pe de-o parte, lui Max i se părea ridicol că, 
dintr-odată, nu mai avea voie să calce de unul 
singur în sediul poliției, după ce atâta vreme 
intrase acolo și ieșise după bunul-plac; pe de 
altă parte, înțelegea acele dispoziţii. 

A fost nevoie doar de câteva minute până 
când Böhmer a apărut și l-a salutat pe Max cu 
o strângere de mână. 

— Salut, eroule! 

Max a dat din cap, zâmbind forțat, apoi și-a 
urmat fostul partener la lift. 

În drum spre biroul lui Böhmer, de la etajul 
al treilea, foștii colegi l-au salutat cu zâmbete, 
fluturând din mână. Fără să vrea, s-a gândit la 
felul în care aceleași persoane îl înfruntaseră 
cu nouă luni în urmă, cu puţin înainte să-și 
părăsească serviciul. 

Chiar lângă biroul lui Böhmer, mai mic 
decât cel în care munciseră împreună, în 
cadrul ușii deschise de la încăperea unde 
lucra, stătea comisarul Manfred Hauck, care i- 
a întins mâna. Max s-a mirat că Hauck era încă 
în serviciu. Era cel mai în vârstă dintre colegii 


de atunci și vorbea despre pensionare încă de 
pe vremea în care Max era activ. 

— Îmi pare bine că ne revedem, Max! a zis 
Hauck și a adăugat, făcând cu ochiul: Vii 
înapoi, nu-i așa? 

Max i-a strâns mâna și a zâmbit. 

— Salut, Manfred! Și eu mă bucur să te 
revăd, dar nici chiar atât încât să mă și 
reîntorc. 

În biroul lui Böhmer, pe jos, lângă masă, 
Max a văzut ghiozdanul lui Leni. Böhmer îl 
băgase într-un sac mare, transparent, închis în 
partea de sus cu o clamă de plastic. 

Böhmer a ocolit ghiozdanul, s-a lăsat pe 
scaunul de la birou și a făcut semn spre 
taburetul din fața lui, care nu arăta prea 
comod. 

— Nu vrei să te așezi? 

Max a scuturat din cap. 

— Cred că ar trebui să plec imediat. 
Menkhoff a zis că vrea lucrurile fără 
întârziere. Și, din glas, era serios. 

— Așa-i. Tocmai am vorbit cu el la telefon. 

— Cu Menkhoff? 

Fără să vrea, Max a făcut un pas spre birou. 

— De ce? 

— Fiindcă m-a sunat el. Imediat după ce am 
vorbit cu tine. 

— Şi? 

— În mare, discuţia a semănat probabil cu 
cea avută cu tine. A fost vorba despre necazuri 
considerabile, despre competenţe, măsuri 
disciplinare și lipsă de profesionalism, bla-bla- 
bla. Până la urmă s-a mulţumit cu faptul că 
obiectele n-au fost examinate de laboratorul 


nostru și că le primește neatinse, cel puţin în 
ceea ce ne privește. Și da, ai dreptate, ar trebui 
să pornești imediat. 

Böhmer a apucat capătul de sus al sacului 
și a pus ghiozdanul pe masă. Când Max a 
întins mâna să-l ia, a adăugat: 

— Și să i le dai personal. Se pare că e 
important pentru el. 

— Abia aștept, a mârâit Max și a luat sacul. 
Îți dau un semn dacă ies teafăr de acolo. 

Când Max a ajuns la sediul poliţiei din 
Köln, de pe Walter-Pauli-Ring, după trei 
sferturi de oră, era deja 11:15, iar câteva 
minute mai târziu, însoţit de o funcţionară 
tânără, a intrat în biroul lui Bernd Menkhoff, 
cam de două ori mai mare decât cel al lui 
Böhmer. 

Menkhoff s-a uitat ostentativ la ceas și a 
mârâit: 

— De ce a durat atât? Aţi mai tras și un 
somn între timp? 

— O zi bună vă doresc și eu! a răspuns Max 
și a trântit sacul cu ghiozdanul lui Leni pe 
biroul plin de hârtii al lui Menkhoiff. M-am 
mișcat cât de repede s-a putut. Mai mult decât 
îngăduie traficul nu-i posibil. 

— Ba da, aţi fi reușit dacă n-aţi fi sustras 
dovezile. Așa că nu vă mai purtaţi ca și cum vi 
s-ar face o mare nedreptate și așezaţi-vă. 

Max a aruncat o privire celor două scaune 
de birou afiate lângă o măsuţă și s-a gândit 
dacă să se așeze sau să se întoarcă pe călcâie și 
să plece. Simţea că vrea să dispară cât mai 
repede din birou, dar judecata îi zicea că poate 
era util să discute cu Menkhoff. Așa că a tras 


un scaun, s-a așezat și l-a urmărit pe Menkhoiff 
luând receptorul telefonului din fața lui și 
formând un număr, înainte să-l ducă la 
ureche. 

Șeful Comisariatului criminalistic 11 avea 
părul încă foarte des, dar încărunţit aproape 
tot. Ici și colo se mai vedea câte o șuviţă care 
arăta că fusese șaten cândva. Pielea ușor 
bronzată te lăsa să crezi ori că Menkhoff 
fusese de curând în concediu într-o zonă 
însorită, ori că așa era felul lui, mai tuciuriu. 
Înfățișarea lui îi amintea lui Max cu cea a 
cuiva dintr-o ţară sudică. 

Menkhoff trebuie să îl avut peste șaizeci de 
ani, și Max știa că mulți polițiști din Köln, 
femei și bărbaţi, așteaptă cu nerăbdare ziua 
când acesta se va pensiona. 

— Aici Menkhoff! s-a stropșit el. Trimiteţi- 
mi pe careva de la laborator. 

După ce a pus receptorul în furcă, s-a lăsat 
pe spătarul scaunului, și-a încrucișat mâinile 
pe burta ușor proeminentă și l-a privit pe Max 
în ochi. 

— Noi ne-am mai întâlnit cândva, nu-i așa? 

— Da, o dată, a confirmat Max, întrebându- 
se dacă Menkhoff chiar își mai amintea. 

Probabil că vorbise la nimereală și, 
întâmplător, avea dreptate. Mai ales că Max 
fusese doar unul dintre numeroșii participanţi 
la seminar. 

— Da, într-adevăr. La un seminar de Drept 
disciplinar, cu aproximativ patru ani în urmă. 

Menkhoff a încuviințat. 

— Îmi aduc aminte. Aţi prezentat câteva 
aspecte interesante la tema Ancheta 


disciplinară și rolul avocatului apărării în 
procedurile disciplinare. 

Așa era. Deci Menkhoff chiar își amintea de 
el. 

— Aţi vrea să știți de ce sunt convins că 
Benz și-a ucis flica? 

Surprins de schimbarea din felul de-a fi al 
lui Menkhoff, Max a dat din cap, dar totuși a 
rămas prudent. Îi era greu să-i evalueze 
feluritele stări de spirit. 

— Da, firește. Dar mă gândeam... 

— Sunteţi ca și mine, l-a întrerupt 
Menkhoff, și Max ar fi preferat să protesteze, 
dar ceva din glasul celuilalt l-a oprit. 

Menkhoff părea să bănuiască ce se 
întâmpla, fiindcă gura i s-a strâmbat într-un 
rânjet. 

— Ştiu ce credeţi și sigur că sunt câteva 
lucruri care ne deosebesc, dar, ca și mine, 
sunteți gata să vă asumaţi niște neplăceri și 
uneori să mai... trageţi de lege, ca să zicem 
așa, dacă trebuie avansat într-un caz. 

Arătă cu bărbia spre ghiozdanul lui Leni. 

— Ştiaţi că trebuia să-mi aduceţi lucrurile 
astea, mai devreme sau mai târziu, și că urma 
să vă fac zile fripte pentru că le-aţi reținut. Și 
totuși le-aţi dus mai întâi la Dusseldorf, fiindcă 
aţi vrea să dezlegaţi cazul, dar totodată vă 
temeti că de la mine n-o să afiaţi dacă am găsit 
ceva pe ghiozdan. 

— Posibil, a consimţit Max, încercând să 
rămână calm. 

— Totuși, a fost o prostie să acceptaţi de la 
Benz această... misiune, fără să fi vorbit cu 
mine. Aș fi putut să vă spun că n-are rost să vă 


irosiți timpul, fiindcă el e cel care a omorât-o 
pe fată. 

Max a scos un mic hohot. 

— Şi așa aţi fi făcut dacă aș fi venit la 
dumneavoastră? Mi-ati fi povestit de bănuiala 
dumneavoastră? 

— Poate că nu, dar, în orice caz, ar fi fost 
mai inteligent să fi încercat măcar. 

Max respiră adânc și dădu din cap. 

— OK, acum sunt aici. Povestiţi-mi de ce 
credeţi că Robert Benz a fost făptașul? 

— Cu cât vă plătește Benz ca s-o faceţi pe 
detectivul particular? 

Max a ridicat din umeri. 

— N-am idee, încă n-am discutat. 

S-au privit în ochi o vreme, iar Max a avut 
senzația că Menkhoff încerca să-l despoaie 
într-un fel care n-avea nimic de-a face cu 
îmbrăcămintea. 

Apoi i-a zis: 

— Oare de ce nu mă miră? Nu onorariul vă 
interesează, nu-i așa? Vreți să-l prindeţi pe 
individul care a făcut asta și să aveţi grijă să 
dispară după gratii. 

— Posibil, a răspuns Max în doi peri, 
nedorind ca Menkhoff să știe prea multe 
despre el. Acum, spuneti-mi de ce îl suspectaţi 
pe Benz. 

— Există câteva motive, dar, din păcate, 
niciunul nu e destul de solid ca să-l arestăm. 
Ceea ce, din nefericire, a dus la răpirea și 
probabil uciderea altor două copile. Dar 
înainte să vă povestesc ceva, un lucru trebuie 
să vă fie clar: tot ce aflaţi în legătură cu acest 


caz — eu sunt primul căruia îi veţi raporta, și 
asta imediat. 

Menkhoff a deschis un sertar, a scos o carte 
de vizită, a pus-o pe masă în faţa lui Max și a 
bătut în ea cu degetul arătător. 

— Mă puteţi găsi oricând pe telefonul 
mobil. 

Max a luat cartea de vizită. 

— Bine. Oricum, așa ceva funcționează 
numai pe bază de reciprocitate. 

Mirat, Menkhoff a ridicat din sprâncene. 

— Vreţi să vă asigur că vă dau informaţii 
despre o investigaţie în desfășurare? Unui 
civil? 

Max n-avea la el cărți de vizită, de aceea a 
luat un pix de pe masa lui Menkhoff și a scris 
numărul lui de telefon pe un carnet care era 
alături. 

— Pentru că timp de peste șase ani n-aţi 
avansat nici un pas cu  bănuielile 
dumneavoastră și pentru că  suspectul 
principal m-a angajat, permițându-mi astfel să 
obțin de la el informaţii - mai multe și mai 
ușor decât vă va fi posibil vreodată -, aș 
formula totul altfel. Aș vrea să-mi oferiţi 
informaţii care m-ar ajuta să descopăr dacă 
suspiciunile dumneavoastră sunt fondate. 

S-au privit iarăși o vreme în ochi, înainte ca 
pe faţa lui Menkhoff să apară un rânjet. 

— Am mai spus-o: ne asemănăm foarte 
mult. 

— Totuși, o întrebare rămâne deschisă: de 
ce să fie Benz atât de prost încât să intensifice 
inutil niște investigaţii care ar putea duce la 
descoperirea lui ca făptaș? 


— Nu știu încă de ce, dar, așa cum îl văd eu, 
există un motiv presant. Și rămân la părerea 
mea: Robert Benz și-a ucis fiica și a făcut în 
așa fel încât cadavrul să dispară. 


15 


Ci se trezește, are nevoie de un răgaz 
până când reușește să se dumirească unde 
se află, apoi începe să-și amintească. E întins pe 
canapea, în camera de zi. Zgomotul din timpul 
nopții, descoperirea... 

Tresare, se ridică și se uită spre locul de pe 
pardoseală, din mijlocul încăperii. Toate sunt la 
fel cum le lăsase. 

Rămășițele unui schelet de animal, aranjate 
acolo, pe jos, ca o descoperire arheologică. Un 
craniu, câteva oase separate, vertebre. Benny... 

Gândurile i se întorc în trecut, fără să le 
poată împiedica, apar imagini cu Leni 
alintându-și câinele, o corcitură. 

Și-a iubit câinele mai mult decât orice 
altceva. Probabil chiar mai mult decât pe el 
Apoi a fost ziua aceea... Nu exista alternativă, 
iar apoi nu s-a mai îndoit o clipă că făcuse ce 
trebuia. 

L-a pus atunci pe Benny într-o cutie, l-a 
îngropat în grădină, în fața gardului viu, și a 
meșterit o cruce din două scânduri. La început, 
Leni s-a împotrivit să ia parte la inhumare. A 
fost nevoit să o convingă. 

Își amintește că în ziua aceea se certase cu 
Stephanie. Nu din cauza lui Benny. Ea nu știa 
nimic despre cum murise câinele. Nu, s-au 
certat fiindcă el insistase ca Leni să ia parte la 


înhumare. Stephanie n-avea habar cât de 
importantă era experiența asta pentru fiica ei. 
Până la urmă, el s-a impus. 

Și a avut dreptate. După aceea Leni s-a 
schimbat. În bine. 

Privirea i se limpezește iarăși, revine de la 
imaginile din trecut și se îndreaptă spre 
scheletul de câine și micul MP3 player de lângă 
el, din care azi-noapte s-a auzit cântecul acela 
îngrozitor. Apoi se uită la biletul aflat și el 
lângă rămășițele lui Benny, așa cum îl găsise 
azi-noapte. Nu era nevoie să-l ridice. Cele patru 
cuvinte scrise pe el de-o mână neindemânatică 
de copil puteau fi citite și așa. 


Sunt iarăși aici. 


Se ridică, se îndreaptă spre bilet, privește iar 
cuvintele, se uită la craniul de câine. Botul e 
puțin întredeschis, ca și cum Benny ar râde de 
el. 

= f dimineața în care micuța Leni a 

dispărut, doi martori l-au văzut pe 
Benz - independent unul de celălalt - în 
apropierea şcolii. L-au identificat fără nicio 
ezitare. 

Ca să-și întărească spusele, Menkhoff 
dădea din cap. 

— Hm... a mormăit Max gânditor. Poate i-a 
dus ceva ce ea uitase? Sau a trecut cu mașina 
pe acolo, din întâmplare, pentru că trebuia să 
se întâlnească cu vreun client în apropiere? 

— Da, asta ar fi o posibilitate, dar el neagă 
să fi fost acolo. 

— Ce a zis soţia lui în privinţa asta? 

— Că a plecat de acasă imediat după Leni. 
Deci ar fi avut timp s-o urmărească cu mașina. 

— Numai că argumentul e cam firav ca să 
puteți fi atât de sigur. 

— Când am vrut să-i verificăm computerul, 
s-a constatat că laptopul lui dispăruse, 
chipurile. A zis că îl folosea doar pentru 
serviciu și că, probabil, îl uitase într-o cafenea. 

— Hm... făcu Max din nou. 

— Vecinii au descris-o pe Leni ca fiind 
foarte introvertită. Nu ieșea aproape niciodată 
afară să se joace cu alți copii. O vecină a 
afirmat că niciodată n-a văzut-o pe fetiță 
râzând. Până și cea mai bună prietenă - și 


unica, atât cât au scos la iveală cercetările - a 
zis că Leni era tristă aproape tot timpul. 

— Dar nu știa de ce? 

— Nu. 

— Şi asta-i tot? 

Menkhoff a ridicat mâna și a lovit biroul cu 
putere. 

— Bischoff! Aţi fost polițist destul timp 
încât să vă daţi seama că astea sunt semne 
clare că în familie ceva nu era în ordine. Și 
dacă într-adevăr vă pricepeţi atât de bine pe 
cât se spune să vă puneţi în pielea unor 
asemenea ticăloși, îmi veţi da dreptate de 
îndată ce-l veți cunoaște puţin mai bine pe 
Benz. O face pe tatăl îngrijorat, dar, în 
realitate, prin această mișcare strategică, el 
încearcă să ne convingă că Leni mai trăiește. 

Max a lăsat cuvintele să-și facă efectul, 
înainte să dea din cap și să se ridice. 

— Cred că suspiciunea dumneavoastră nu 
prea stă în picioare și rămân la părerea că 
Robert Benz nu-i altceva decât un tată 
deznădăjduit. 

După o scurtă pauză, a adăugat: 

— Pot să afiu adresa acelei prietene? 

Menkhoff a  încuviinţat din cap, și-a 
plimbat degetele pe tastatura computerului, a 
luat un creion și a notat adresa pe un bilet pe 
care i l-a întins lui Max. 

— O cheamă Hannah Reinhard. De altfel, 
tatăl ei, Thomas Reinhard, e partenerul de 
afaceri al lui Benz. Ca și Benz, familia lui 
locuiește în Köln-Brück. 

Max a luat biletul, s-a uitat repede pe el și 
apoi l-a băgat în buzunar. 


— Dau un semn când afiu ceva. 

A pornit spre ușă, unde s-a mai întors o 
dată spre Menkhoff. 

— Ce e cu celelalte fete dispărute? De 
atunci și de-acum. Credeţi că tot el a fost? 

Faţa lui Menkhoff s-a întunecat. 

— Nu știu. Pentru cazurile de acum avem 
la fel de puţine piste ca și atunci. 

Max dădu din cap. 

— Înţeleg. Acum șase ani au dispărut trei 
fete, și încă nu ati afiat nimic. Deci s-ar putea 
zice că Benz s-ar potrivi ca făptaș, nu-i așa? 

Pe fruntea lui Menkhoff a apărut o cută 
adâncă, verticală. 

— Dispăreţi de aici, Bischoff. 


În drum spre familia Reinhard, Max a încercat 
să se lămurească ce anume să creadă despre 
Menkhoff. Nu reușea. 

Pentru fiecare însușire pozitivă a 
comisarului-șef de la Criminalistică - care 
chiar existau, spre surprinderea lui — îi venea 
pe loc în minte și una negativă; la fel și invers. 
Presimţea că în acest caz era nevoit să se 
ocupe nu doar de victime și potenţiali suspecți, 
ci și de anchetatorul de caz. 

Familia Reinhard locuia într-o casă mai 
retrasă, modernă, pentru o singură familie, cu 
o peluză îngrijită și cu garaj. Era ora 
prânzului, iar Max spera că va găsi pe cineva 
acasă. 

Ușa s-a deschis înainte ca sunetul melodios, 
pe trei tonuri, care se auzise în casă după ce 
apăsase butonul soneriei, să se stingă. O 
femeie foarte slabă, de vreo patruzeci de ani, 


îmbrăcată cu jeanși și cămașă albă, l-a privit 
curioasă pe Max. Obrajii căzuţi dădeau 
chipului ei un aer trist. 

— Bună ziua! spuse Max, schițând un 
zâmbet. Doamna Reinhard? 

Ea și-a dat de pe frunte o șuviţă de păr 
șaten, străbătut de fire cenușii, lung până la 
umeri. 

— Da, și cine sunteți dumneavoastră? 

— Mă numesc Max Bischoff. Mă ocup de 
cazul fetei dispărute, Leni Benz, și aș vrea să 
vorbesc cu Hannah, fiica dumneavoastră. Se 
poate? 

Max a văzut o umbră așternându-se pe 
chipul tras al femeii. 

— Leni? După atâția ani? Sunteţi de la 
poliţie? 

Vorbea încet, glasul îi era monoton. 

— Sunt un fost poliţist, dar mă ocup de 
acest caz în calitate de detectiv particular. 

Femeia și-a încreţit fruntea. 

— Ca detectiv particular? Ce legătură aveţi 
cu Leni? Și de ce vreţi să vorbiți cu Hannah 
după atâta vreme? 

Max a hotărât că cel mai bine era să spună 
adevărul, de la început, dar fără să intre în 
prea multe detalii. 

— Domnul Benz e deznădăjduit, fiindcă 
după șase ani tot nu știe ce s-a întâmplat cu 
fiica lui. Mai ales acum, când iarăși au 
dispărut două fete. De aceea mi-a solicitat 
ajutorul, în sprijinul poliţiei. 

— Robert v-a... angajat? 

— Speră să pot reuși să descopăr ceva 
despre dispariţia lui Leni. 


— Da. Trebuie să fie îngrozitor pentru el. 
Când îmi închipui, Hannah... 

Făcu o pauză. 

— Povestea asta a afectat-o foarte mult pe 
Hannah atunci și a durat mult... 

— Cine e? 

În secunda următoare lângă ea a apărut o 
tânără drăguță, cu păr întunecat, legat lejer, și 
l-a privit pe Max din cap până-n picioare. 

— Ce-i cu Leni? I-am auzit numele. 

Max n-a zis nimic, ci a privit-o pe mama lui 
Hannah. 

— E domnul Bischoff. Ar vrea să vorbească 
cu tine despre Leni. 

Lui Max i s-a părut că zărește pe chipul 
fetei ceva ca o scânteie de speranţă, dar în 
clipa următoare ochii i s-au mărit. 

— O, Doamne! Aţi găsit-o cumva? Vreau să 
zic... cadavrul ei? 

— Nu, asta nu, dar totuși tare mult aș vrea 
să vorbesc cu tine despre ea, dacă n-ai nimic 
împotrivă. 

— Leni... 

Hannah pălise puţin și îl privea pe Max ca 
și cum ar fi încercat să găsească pe faţa lui 
vreun semn care să-i arate dacă putea sau nu 
să aibă încredere în el. 

— Sunteţi de la poliţie? 

— Am fost în poliţie, la Criminalistică, dar 
de nouă luni predau la universitate. 

Privirea fetei a mai zăbovit câteva secunde 
asupra lui Max, care deja se temea că avea să-l 
refuze, dar apoi s-a întors și a zis din mers: 

— Bine, vorbesc cu dumneavoastră. 


Mama a privit cu îngrijorare în urma ei, 
apoi a dat din cap spre Max, dar fără să arate 
că îl lasă să intre. În schimb, a scos 
smartphone-ul din buzunarul de la spate. 

— Thomas, soțul meu, mi-a spus că Robert 
și-a luat câteva zile libere de la birou. Are vreo 
legătură cu toate astea? 

— Presupun că da. 

— Desigur, n-aveţi nimic împotrivă dacă îl 
sun pe Robert. 

— Nu, dimpotrivă, mai curând m-ar fi 
mirat dacă m-ați fi lăsat să vă intru în casă așa, 
pur și simplu. 

Conversaţia a durat doar câteva secunde, 
timp în care Benz i-a confirmat că îl angajase 
pe Max, apoi ea i-a întins telefonul. 

— Robert vrea să vă spună ceva. 

— Domnule Bischoff, a început Benz fără 
nicio introducere, vă rog să aveţi grijă când 
vorbiți cu Hannah. I-a fost ca o soră lui Leni și 
i-au trebuit câţiva ani până când a procesat cât 
de cât povestea asta. N-aș vrea ca prin... 

— Nicio grijă, l-a întrerupt Max. Sunt 
conștient de situaţie. 

A încheiat conversaţia și a înapoiat 
telefonul. 

După ce a pus aparatul în buzunar, mama 
fetei a făcut un pas într-o parte și l-a lăsat să 
treacă. 

— Poftim! Intraţi! 

Max se întrebă cât timp trecuse de când 
chipul acela trist nu mai zâmbise. 

Hannah stătea pe canapea, în camera de zi, 
cu picioarele strânse la piept, și îl privea pe 
Max. Încăperea aceea, cu dale cafenii, cu o 


garnitură de canapele de un cafeniu-închis și 
cu mobilă rustică, de stejar, sugera ceva stătut. 
Impresia era puțin atenuată doar de o ușă 
largă, care dădea spre terasă și prin care intra 
multă lumină în camera de aproximativ 
patruzeci de metri pătrați. 

— Doriţi să beţi ceva? Apă? 

— Nu, mulțumesc! 

Mama lui Hannah arătă spre fotoliul afiat 
chiar lângă fată. 

— Vă rog, luaţi loc! 

Max s-a supus invitaţiei, timp în care 
Hannah l-a urmărit cu atenţie. Mama s-a 
așezat lângă ea, pe canapea. Ar fi preferat să 
discute singur cu fata, dar se temea că mama 
n-ar fi fost de acord. 

— Îmi dau seama că mai devreme te-am 
tutuit. E în ordine? 

Ea ridică din umeri. 

— Bineînţeles. 

— Bine, și tu poţi să faci la fel. Și cum e, mai 
ești la școală? 

— Sunt la liceu, într-a unșpea. 

— Hannah e o elevă foarte bună, a 
comentat mama. 

Privirea lui Max a rămas îndreptată spre 
Hannah. 

— Înseamnă că mai ai puţin până la bac. 
Dar, dacă nu mă înșel, de două zile sunteţi 
deja în vacanţă, nu? 

Hannah încuviinţă. 

— Erai în aceeași clasă cu Leni pe atunci și 
erai prietena ei cea mai bună, așa-i? 

— Da. 


— Mai avea și alte prietene sau prieteni, în 
afară de tine? Fete sau băieți din clasa voastră, 
de exemplu, cu care vă întâlneaţi la joacă? 

— Nu. Eu mai aveam câteva prietene, dar 
de cum ni se alătura vreuna, Leni devenea 
ciudată și nu mai vorbea aproape deloc. La un 
moment dat, nimeni n-a mai vrut să aibă de-a 
face cu ea și am rămas aproape tot timpul 
doar noi două. 

— Poţi să mi-o descrii pe Leni? 

— S-o descriu? 

— Vreau să zic... cum era ea, în general? 
Era o fetiță veselă? 

Hannah fixa un punct de pe măsuţa din 
faţa ei. 

— Veselă? Nu, veselă nu era. 

— Ci? 

Hannah îl privi iar în ochi. 

— Fra... ca un copil bătrân. 

— Un copil bătrân? 

Max a privit-o întrebător pe mama lui 
Hannah, dar ea nu reacționă în niciun fel. 

— Nu înţeleg. Doar sunteţi de-o vârstă, nu? 

— Eu sunt cu aproape un an mai mare 
decât Leni. Dar... atunci avea zece ani, când... 

Max a văzut lacrimile din ochii lui Hannah, 
înainte ca ea să-și întoarcă fața și să-și 
îndrepte privirea spre ușa terasei. 

— Când era la mine, voia uneori să ne 
jucăm de-a mama și de-a tata, niște copilăreli, 
de parcă am fi avut patru ani. Și în clipa 
următoare zicea niște lucruri care sunau ca 
spuse de un adult și pe care, de multe ori, eu 
nici nu le înţelegeam. 


Când a întors iarăși capul, Max a văzut 
urme de lacrimi lucind pe obrajii ei; și nu i-a 
scăpat nici privirea îngrijorată a mamei. 

— Ai prefera să ne oprim? 

Hannah și-a șters faţa cu braţul și a 
scuturat din cap. 

— Nu, e în ordine. Dar ori de câte ori mă 
gândesc la Leni, mă întristez foarte tare și nu 
mă pot opri să nu plâng. Pe atunci nu 
înţelegeam de ce era așa de ciudată atât de 
des. Mereu mă simţeam foarte neajutorată, 
fiindcă nu știam ce trebuie să fac. 

— Și azi înţelegi? 

— Nu, din păcate nu, dar trebuie să fi avut 
vreun motiv pentru care se comporta așa. 

Max era de acord. 

— Apoi, când a dispărut, m-am gândit că 
poate e vina mea, fiindcă n-am înțeles-o și n- 
am putut s-o ajut. 

Glasul lui Hannah începuse să sune 
deznădăjduit. 

— Nici măcar nu știam cu ce aș fi putut-o 
ajuta. 

După un timp a adăugat mai încet: 

— Eram și eu doar un copil. 

— Cred că ar trebui... a intervenit doamna 
Reihard, dar Hannah a ridicat mâna și a 
scuturat vehement din cap. 

— Nu, e în ordine, cumva îmi face bine să 
vorbesc despre ea. Și așa mă gândesc la ea de 
dimineaţă până seara, acum, când iar au fost 
răpite două fetiţe. 

— Ti-a povestit Leni vreodată că ar fi 
cunoscut pe cineva? Vreun băiat, sau poate 


chiar un adult? Așa, ca un secret între 
prietene? 

— Sunt aceleași întrebări pe care le-a pus și 
poliţia atunci, domnule Bischoff, a comentat 
mama. Ce rost mai au? 

— Asta mi-e limpede, a confirmat Max, dar 
eu nu știu încă ce răspunsuri a dat Hannah. 

S-a întors din nou spre fată, care a scuturat 
din cap. 

— Nu, n-a povestit nimic de felul ăsta. 

— Hannah, aș vrea să-ţi pun o întrebare 
care probabil că ţi se va părea ciudată sau 
chiar smintită. Îmi dai voie? 

Fata și mama l-au privit întrebător pe Max, 
apoi Hannah a încuviinţat, ezitând. 

— Bine. Ţi-a dat Leni vreun semn în ultima 
vreme? 

pe: telefonul deoparte și se lasă pe spătarul 
fotoliului din camera de zi. Își privește 
mâinile murdare. Nisipul i-a intrat pe sub 
unghii și în cutele palmelor, care acum 
seamănă cu deltele ramificate ale unor râuri. 

Tricoul și pantalonii sunt murdari, îndată va 
pune totul în mașina de spălat. 

Închide ochii și lasă capul pe spate. Își simte 
trupul sleit, fără vlagă, deși n-a lucrat decât 
puțin cu lopata. 

Groapa săpată (de Leni?) în grădina lui în 
timpul nopții, în căutarea rămășițelor lui Benny, 
rămăsese descoperită; resturile pe jumătate 
putrezite ale lăzii în care îngropase câinele 
atunci încă zăceau împrăștiate în și pe pământ. 

A mărit puțin groapa, a aruncat în ea oasele 
lui Benny și a acoperit-o la loc. Apoi a smuls de 
prin jur smocuri de iarbă și de buruieni, cu tot 
cu rădăcini, și le-a replantat în pământul 
proaspăt. În două, trei zile nu se va mai vedea 
că s-a săpat acolo. De fapt, nici nu contează. Cui 
să-i vină în minte să caute ceva în grădina lui? 
Și pentru ce? 

Și chiar dacă... 

Când deschide ochii și înalță fruntea, 
privirea îi cade pe telefon. 

Se scutură de gânduri și se ridică. 


Încă e convins că a făcut ce trebuia. Din tot 
ce a citit despre Bischoff, un lucru e cert: dacă 
Leni chiar s-a întors, nu există altul care să fie 
în stare s-o găsească mai curând. 

Scotocește în buzunarul de la pantaloni și 
scoate în sfârșit biletul șifonat. 


Sunt iarăși aici. 


Priveşte bucla de la S și încearcă să-și 
amintească, dar nu e sigur. Există însă o 
metodă simplă pentru a afla. 

Se ridică, iese din camera de zi și urcă la 
primul etaj. În camera lui Leni, trage sertarul 
de sus de la birou și scoate de acolo un caiet. E 
un caiet de compuneri. Îl deschide, îl răsfoiește 
și se oprește. Un timp privește țintă cuvintele, 
apoi, cu degetele tremurând, pune alături 
biletul și compară arcuirea tuturor literelor, 
felul în care sunt scrise și legate între ele. 

Se aude scoțând un geamăt și ar vrea să 
coboare mâinile care ţin caietul deschis, dar 
mușchii nu vor să-l asculte. Privirea i se tot 
plimbă între cuvintele de pe bilet și cele din 
caiet, dar indiferent cât de des le compară, nu 
există nicio îndoială. Scrisul e altfel. Dar nu ca 
și cum i-ar aparține altcuiva, nu, deosebirile 
arată mai curând că acum persoana care a 
scris acele cuvinte se pricepe mai bine să le 
contureze. Ca și cum ar fi mai matură. Dar 
arcuirea literelor, buclele, curbura prea mare în 
partea de jos a „S”-ului... sunt la fel. 

Caietul din mână începe să tremure atât de 
tare, încât biletul alunecă peste margine și cade 
plutind. Se înfioară. 


Nu, nu mai are nicio îndoială. Cuvintele de 
pe bilet au fost scrise de Leni. 

H annah îl privea pe Max ca și cum n-ar fi 
înțeles întrebarea. Se așteptase la o 
asemenea reacție și de aceea i-a mai lăsat un 
răgaz. 

— Nu... nu înţeleg... a îngăimat Hannah 
iritată, în cele din urmă. Ce vreţi să ziceţi, cum 
adică să-mi fi dat Leni vreun semn? Doar e... 

Fata s-a uitat derutată la mama ei și apoi 
din nou la Max. 

— Există un motiv pentru care te întreb așa 
ceva. Oricum, sunt nevoit să te rog să nu 
vorbești cu nimeni despre asta. Dacă presa ar 
prinde cumva de veste, ar fi o catastrofă 
pentru toţi cei implicaţi. Mai ales pentru tatăl 
lui Leni. 

S-a uitat spre mama lui Hannah, care îl 
privea la fel de năucită ca și fiica ei. 

—  Rugămintea este valabilă și pentru 
dumneavoastră. 

— Dar ziceți-mi odată de ce mă întrebaţi 
așa ceva! Un moment... vreți cumva să 
sugerațţi că... 

Deși fata nu-și dusese întrebarea până la 
capăt, Max a încuviinţat din cap și le-a povestit 
celor două ce găsise Robert Benz în casă, în 
urmă cu două zile. 

Hannah se făcu albă ca varul. 


— Asta înseamnă că Leni ar mai putea îi... 
în viaţă? 

— Cel puţin așa presupune tatăl ei. 

— Dar atunci... atunci... 

Hannah scutură din cap ca și cum ar fi 
încercat să-și pună ordine în gânduri. 

— Dar atunci de ce a lăsat lucrurile în casă 
și apoi a dispărut din nou? Și de ce nu mi-a dat 
niciun semn? Sunt prietena ei cea mai bună. 
N-are niciun sens. 

— Hannah, eu nu spun că așa și este, dar 
dacă presupunem, fie și pentru o clipă, că Leni 
s-a întors într-adevăr - indiferent de unde -, 
noi nu știm ce i s-a întâmplat în ultimii șase 
ani și nici în ce stare psihică e. Se prea poate 
să se comporte altfel decât ne-am aștepta. Ar 
putea fi o cu totul altă persoană decât Leni, 
cea pe care ai cunoscut-o. 

Hannah se uita în gol, cu o privire sticloasă. 

— Nu cred. 

— De ce? Ce te face să spui asta? 

L-a privit din nou, și Max îi vedea 
deznădejdea din ochi. 

— Tare mult aș vrea să cred că Leni s-a 
întors, dar n-are niciun sens. Indiferent ce ar fi 
trăit ea în ultimii ani... ori nu s-ar mai întoarce 
deloc, ori ne-ar da un semn tatălui ei sau mie. 
Ce alt motiv ar avea să fie aici? 

Deși gândea la fel, Max a zis: 

— Și atunci ce e cu lucrurile găsite în casă 
de tatăl ei? Lucruri pe care sigur le avea la ea 
când a dispărut. De unde să apară obiectele 
astea dacă nu le-a pus ea acolo? 

Expresia de pe chipul fetei s-a schimbat. 
Doar scurt, pentru două, trei secunde, dar 


îndeajuns ca el să fie sigur că Hannah avea 
propria explicaţie despre ce-ar putea să 
însemne apariţia lucrurilor lui Leni. 

În loc să dea un răspuns, Hannah a ridicat 
din umeri. 

— Mă mir, a zis doamna Reinhard. Tocmai 
dispar două fete la Köln, în condiţii 
asemănătoare celor în care a dispărut Leni în 
urmă cu șase ani și, în același timp, la Robert 
apar obiectele astea, pe care doar Leni sau 
ucigașul ei ar putea să le aibă, iar 
dumneavoastră nu vedeți nicio legătură între 
cele două situații? 

— Cine zice că nu văd? 

— Nu mi s-a părut. Eu cred că ucigașul lui 
Leni e din nou aici și că a pus lucrurile în casa 
lui Robert. E mai plauzibil decât ideea că o 
fetiță răpită apare iar, după șase ani, își lasă 
ghiozdanul acasă și apoi dispare din nou. 

Max a dat din cap, întârziind să răspundă. 

— Da, poate că așa e, dar până la urmă tot 
rămâne deschisă întrebarea: Ce motive ar 
avea făptașul? 

Înainte să vină vreun răspuns, s-a auzit ușa 
de la intrare închizându-se cu un zgomot surd, 
imediat după aceea, în cameră a intrat un 
bărbat zvelt, cam la cincizeci de ani. Părul 
blond începuse să i se retragă de pe frunte, 
probabil că ăsta era și motivul pentru care îl 
tunsese scurt, de câțiva milimetri. S-a oprit în 
ușa camerei de zi și l-a privit surprins pe Max. 

— Ce se întâmplă aici? 

— Thomas, acesta este domnul Bischoff, a 
zis mama lui Hannah, cu aceeași indiferență 


cu care îl salutase și pe Max mai devreme. A 
fost poliţist și e aici la cererea lui Robert. 

— La cererea lui Robert? 

Bărbatul înaintă și îi întinse mâna lui Max. 

— Sunt Thomas Reinhard, bună ziua! Ce 
înseamnă asta? Ce anume v-a solicitat Robert? 

După expresia feţei, Reinhard nu părea din 
cale afară de încântat să primească o vizită. 

Max s-a ridicat, i-a întins mâna și a explicat 
în câteva fraze scurte de ce voia să discute cu 
Hannah. Reinhard s-a arătat întâi uimit, dar 
apoi a dat aprobator din cap. 

— Deci așa se explică. 

— Ce vreţi să spuneţi? 

— Robert m-a sunat săptămâna trecută și 
m-a anunţat că nu vine la birou câteva zile. 
Părea tulburat, dar n-a vrut să spună ce se 
întâmplă. 

Reinhard s-a așezat în fotoliul liber de 
lângă Max și și-a privit fiica. 

— Și? Ai reușit să-l ajuţi pe domnul 
Bischoff? 

— Nu. Cred că nu. 

Reinhard s-a întors din nou spre Max. 

— Ziceați că Leni avea la ea, când a 
dispărut, obiectele care au apărut la Robert. E 
sigur? 

— Da, aşa mi-a spus Robert Benz. Jură că e 
vorba despre lucrurile lui Leni. 

Max a sesizat privirea greu de descifrat pe 
care Reinhard i-a aruncat-o fiicei lui. 

— Mai e ceva ce mi-ar putea fi de ajutor? i 
s-a adresat Max fetei. 

— Tot nu înțeleg prea bine, a intervenit iar 
tatăl. Ce anume v-a cerut Robert să faceți? Să 


descoperiți dacă Leni s-a întors sau să 
încercaţi să-l găsiţi pe făptaș? 

— Nu știu dacă astea sunt chestiuni 
separabile. 

— Oricum, și o singură urmă dacă găsiţi, tot 
ar fi un mare succes, comparativ cu rezultatele 
investigaţiilor făcute de poliţie. 

Privirea lui Reinhard s-a îndreptat din nou 
spre fiica lui. 

— Înainte ca domnul Bischoff să plece — te 
rog să fii sinceră, Hannah, chiar dacă poate că 
ai promis să nu divulgi nimic. Știi că iarăși au 
dispărut două fete. Dacă Leni chiar ar fi aici, 
poate că informaţiile date de tine ar reuși să 
ajute la prinderea făptașului. 

— Nu, eu... sigur că aș spune. De atunci, de 
când a dispărut, n-am mai avut nicio veste de 
la Leni. Jur! 

Și a adăugat în șoaptă: 

— E imposibil să se fi întors. E moartă. 

Max respiră adânc. 

— Îţi mulțumesc pentru ajutor! 

S-a aplecat și a pus pe masă o carte de 
vizită. 

— Știu că sună banal, dar dacă îţi mai 
amintești ceva, sună-mă, te rog, da? 

Hannah a privit cartea de vizită și a dat din 
cap, îndreptându-și iar privirea spre terasa 
largă. 

S-a ridicat și tatăl lui Hannah, care a arătat 
spre ieșire. 

— Vă conduc. Îmi pare rău că nu v-am 
putut fi de folos. 

— N-aș zice chiar așa, a răspuns Max și a 
deschis ușa. Există uneori mici amănunte care 


se dovedesc a fi indicii importante. E posibil s- 
o mai caut pe fiica dumneavoastră. 

— Vă rog să mă sunati înainte! Mi-ar plăcea 
ca data viitoare să fiu de față de la început. 

În drum spre casă, Max a încercat să pună 
în ordine discuţia avută cu familia Reinhard. 
Ce i-a spus tatălui a fost mai mult decât o 
vorbă în vânt. De multe ori chiar erau niște 
amănunte trecute cu vederea în timpul unei 
conversații sau care păreau cu totul 
neînsemnate, dar care câștigau în consistenţă 
cu cât te gândeai mai mult la ele. 

O privire spre ceas i-a confirmat lui Max că 
ar fi trebuit să ajungă la Kirsten de multă 
vreme, dar oricât de mult i-ar fi plăcut 
prezenţa ei, prea multe îi roiau prin minte ca 
să fi reușit să stea de vorbă împreună, așa cum 
o cerea, după părerea lui, situaţia ei aparte. 
Așa că a sunat-o, i-a zis că trebuiau să-și 
amâne întâlnirea și i-a dezvăluit și motivul. Ea 
a acceptat situaţia, ca și cum n-ar fi deranjat-o 
deloc. Oricum, Max își cunoștea sora destul de 
bine ca să știe că se pricepea de minune să 
joace teatru. Era convins că se bucurase mult 
că se vor întâlni și că acum era dezamăgită. 

— Recuperăm în zilele următoare, bine? a 
promis el. 

— Sigur, a răspuns ea, aparent foarte 
binedispusă. Nu-ţi face griji, și aşa mai am o 
mulțime de treburi de rezolvat azi și ar fi 
trebuit să te dau afară destul de repede. 

— Ei, uite că iarăși am avut noroc și am fost 
scutit de-așa ceva, a răspuns el zâmbind și a 
încheiat convorbirea. 


În scurt timp a ajuns acasă. L-a sunat pe 
Böhmer și i-a povestit discuţia avută cu 
Menkhoff. Și-a încheiat relatarea mărturisind 
că încă nu știa ce să creadă despre comisarul- 
șef, dar că, în anumite puncte, fusese plăcut 
surprins. 

Böhmer a scos un hohot lipsit de veselie. 

— Nu-l lăsa să te ducă cu vorba. Nu-l 
cunosc personal, dar cele auzite până acum 
nu-l pun într-o lumină prea bună. Și știi că 
unele treburi le-am aflat din sursă sigură. 

Cu ultimele cuvinte, glasul lui Böhmer 
devenise puţin mai posomorât. Max n-a luat în 
seamă aluzia la Verena Hilger. 

— Oricum, într-o privință pare să aibă 
dreptate. A spus că Leni era foarte introvertită 
și că n-a râs niciodată. Hannah a confirmat că 
adesea Leni se purta ciudat și că, în afară de 
ea, nimeni nu voia s-o aibă prietenă. Și apoi a 
mai zis că Leni era ca un „copil bătrân”. 

— Şi ce înseamnă asta? 

— Exact așa am întrebat și eu. Voia să 
spună că se comporta ca un copil mic, mult 
mai mic decât era în realitate, și că în clipa 
următoare zicea niște lucruri care sunau atât 
de matur, încât Hannah nu le înțelegea. 

Au trecut câteva secunde până când 
Böhmer îi răspunse. 

— Astea sunt semne clasice că în familie 
ceva nu era deloc în ordine. 

— Ştiu, a răspuns Max repede, fiindcă 
tocmai îi venise o idee și voia să se ocupe de ea 
imediat. Hai că te sun mai încolo! 

Apoi a închis fără să mai aștepte reacţia lui 
Böhmer, a scos cartea de vizită dată de 


Menkhoff și a format numărul. 

— Bischoff sunt, a zis când a răspuns 
Menkhoff. Știţi cumva ce-i cu mama lui Leni? 
Benz zice că s-a mutat în Andaluzia cu noul ei 
prieten. Aveţi o adresă? 

— Nu, n-avem, a răspuns Menkhoif 
morocănos. A cerut să fie scoasă din evidență 
la Köln și a dispărut lăsând informaţia că se 
mută în străinătate. Frumos că aţi ajuns cu 
raționamentele până în punctul ăsta. 

— Nu înţeleg ce vreţi să ziceţi. 

— Tot nu? Atunci încercați să vă 
transpuneţi în mintea lui Robert Benz. 

Max simţea că Menkhoiff reușea să-l înfurie 
iarăși, fără niciun efort. 

— N-aţi putea să renunţați la aluziile astea? 
N-am susținut niciodată că pot să mă transpun 
în mintea cuiva. M-am ocupat de analiza de 
caz operativă și presupun - sau mai curând 
sper — că știți în ce constă diferenţa. 

— Știu, într-adevăr. Voi, tinerii furioși... voi 
aveţi o gândire prea complicată și, de multe 
ori, soluția cea mai simplă e și cea mai 
plauzibilă. 

Încetul cu încetul, Max și-a dat seama unde 
voia să ajungă comisarul-șef. 

— Vreţi să ziceţi că mama lui Leni n-a 
plecat deloc în Spania? 

— În afară de Benz, nu mai există nimeni 
care să poată confirma asta. Nici solicitarea 
adresată poliţiei andaluze n-a dus la vreun 
rezultat. La fel și încercarea de a descoperi 
cine e acel nou prieten. Niciun vecin de la 
vechea locuinţă din Porz n-a văzut acolo vreun 
bărbat, în afară de poștaș. Și acum propun să 


începeți să și faceţi ceva. Poate se mai schimbă 
situaţia de până acum, adică să reușiţi să-mi 
spuneţi dumneavoastră ceva ce eu nu știu 
încă. 

— Deja am început cercetările, a răspuns 
Max calm, apăsat. Și acum tocmai îmi storc de 
informaţii sursele pe care le am în poliţie. Pe 
curând! 

A închis telefonul, fiind sigur că în clipa 
aceea Menkhoff se făcuse roșu la față, fiindcă 
nu mai putea să-i dea lui Max niciun răspuns 
cinic. 

pu intră în baie, dă drumul la apă 
pentru a face duș și își scoate hainele. Stă 
un timp cu ochii închiși sub jetul fierbinte, cât 
poate el să suporte, apoi se săpunește și se 
spală pe cap. 

După ce se șterge, se duce gol în dormitor și 
se îmbracă. Douăzeci de minute mai târziu, iese 
din casă, urcă în mașină și pornește. 

Gândul la ce urmează îl incită. 

Are nevoie de douăzeci și cinci de minute 
până la Konigsforst, unde cotește pe drumul 
forestier îngust, care șerpuiește printre copaci 
cam un kilometru, până când ajunge în micul 
luminiș unde se află baraca de lemn, ținta lui. 

Bărbatul oprește mașina, coboară și urcă 
cele două trepte spre prispa de lemn. Privirea i 
se plimbă indiferentă peste golurile din parapet. 
Câteva scânduri s-au desprins și atârnă strâmb 
de câte un cui. 

Scoate cheia din buzunar, descuie ușa și 
intră în baracă. După ce intră și încuie ușa, se 
întoarce și se uită în jur prin încăperea 
cufundată în  semiîntuneric din cauza 
obloanelor trase. În lumina care se strecoară 
printre șipci, asemenea unui evantai lat de raze 
laser, dansează mii și mii de particule de praf 
pe care le-a stârnit când a intrat. 


Face primii pași pe covorul putred care 
acoperă trapa din pardoseală și deja simte în 
șale căldura aceea ca un fel de tensiune 
voluptuoasă. 

Bărbatul ridică marginea covorului și îl dă 
deoparte, apoi se apleacă și deschide trapa, 
trăgând de inelul de fier prins pe ea. Capătul de 
sus al unei scări de lemn ajunge până la 
marginea deschizăturii. Pune piciorul pe prima 
treaptă și coboară, inspirând mirosul de 
umezeală și mucegai care se înalță din groapă. 
Ajuns pe pământul nisipos, se întoarce încet. Un 
zâmbet i se așterne pe față când descoperă 
silueta neclară, ghemuită în colţul încăperii, o 
gaură de patru metri pe patru, în pământ. 

Bărbatul înaintează un pas. Ea începe să 
scâncească. 

Se oprește chiar în fața ei și, în timp ce-și 
face de lucru la curea, zice: 

— Bună, scumpete! Ti-am adus ceva. 


20 


M ax își petrecuse după-amiaza căutând pe 
internet informaţii referitoare la fetele 
dispărute în urmă cu șase ani. Pentru asta s-a 
folosit nu doar de platformele online ale 
diferitelor ziare, ci a scotocit și prin 
nenumăratele comentarii referitoare la 
subiect de pe canalele obișnuite de socializare. 
Bineînțeles că toate erau presupuneri și 
zvonuri, iar niște detectivi de ocazie se lansau 
în cele mai fanteziste speculaţii și se insultau 
reciproc; însă Max știa că ici-colo putea să mai 
apară și câte un indiciu care să se dovedească 
important. 

Stătuse ore în șir în fața laptopului, își 
făcuse însemnări și își notase adrese web. În 
scurtele pauze pe care și le-a îngăduit din când 
în când se întrebase de multe ori dacă era bine 
ce făcea. Dacă era bine pentru el. Dar până la 
urmă a învins furia tot mai mare că făptașul 
de atunci era încă în libertate și că acum, 
probabil, reîncepuse să agreseze copii. 

A închis laptopul abia târziu, ochii îl 
usturau și îl durea capul, și-a adus un pahar cu 
vin din bucătărie și apoi s-a întins pe canapea 
cu ochii închiși. A încercat să treacă în revistă, 
în gând, informaţiile adunate până atunci, dar 
după scurt timp a pierdut iarăși șirul. 
Oboseala îl împiedica să se concentreze. În 


cele din urmă s-a așezat, a mai băut o gură de 
vin și s-a dus la baie. 

Un sfert de oră mai târziu a tras cuvertura 
pe el și a adormit aproape în aceeași clipă. 

La început, Max nu și-a dat seama ce 
anume îl trezise; a durat un moment până 
când s-a eliberat din braţele somnului și a 
auzit sunetul înfundat al telefonului. Și-a 
amintit că îl lăsase pe masa din camera de zi, a 
aprins veioza și, încă oarecum derutat, a 
coborât picioarele din pat. N-avea idee ce oră 
era, dar spera că oricine ar fi fost cel care îl 
suna în miez de noapte avea și un motiv bun 
să o facă. Telefonul încă suna când a intrat în 
camera de zi, dar a amuţit când a întins mâna 
să răspundă. 

Max a scos o înjurătură și a aruncat o 
privire pe ecran. Numărul apelantului era 
ascuns, iar asta nu putea să-i îmbunătățească 
dispoziţia. De ce naiba își ascundea numărul 
cineva care îl suna la două și zece, după cum 
se vedea pe marginea de sus a ecranului. 

S-a întors clătinând din cap și s-a dus 
înapoi în dormitor. De data asta a luat 
telefonul cu el. 

Era în pat cam de un minut, când apelantul 
a încercat din nou. 

— Cine-i? a întrebat Max, fără să se 
străduiască deloc să-și ascundă proasta 
dispoziţie. 

— În sfârșit! a răspuns un glas mohorât, iar 
Max a știut imediat că era Menkhoff. Deja 
credeam că sunteţi în comă. Dacă și pe vremea 
când eraţi activ tot așa de încet vă mișcaţi, 


puteţi să ziceţi că aveţi noroc că nu v-am fost 
partener. 

— Poate că n-o să credeţi, dar chiar am 
noroc. De ce v-aţi ascuns numărul? 

— Ca să nu mă bombardeze cu telefoane 
orice individ pe care trebuie să-l sun de 
nevoie. Pot să vă spun acum și motivul acestei 
conversații sau continuăm să facem schimb de 
amabilităţi? 

— Sper să aveţi un motiv bun. 

— A fost găsită una dintre cele două fete 
dispărute. Moartă. 

Max a simţit pe loc pumnul care i s-a 
răsucit în stomac, în timp ce gândurile i-au 
luat-o la goană. 

— Care dintre ele? 

Își dădu seama cât de răgușit îi suna glasul. 

— Cea mai mare. Sofia. Avea nouă ani. 

— La dracu”! Și? 

Menkhoff pufni. 

— Încă mă aflu la locul unde a fost găsită, 
în pădurea Gierather. Veniti încoace să vedeți. 

— Am nevoie de trei sferturi de oră, a zis 
Max, deja în picioare. E bine așa? 

În loc de răspuns, Menkhoff i-a explicat 
cum să ajungă și a încheiat spunând: 

— Călcaţi pe acceleraţie! 

Apoi a închis. 

În scurt timp, Max pornea deja mașina. Era 
treaz, mintea îi lucra la turație maximă. 

Ce putea să însemne faptul că, spre 
deosebire de ceea ce se întâmplase în urmă cu 
șase ani, acum apăruse cadavrul unuia dintre 
copiii răpiți? Vreun eșec al criminalului sau 
vreo intenție de-ale lui? Era întâmplător că 


asta se petrecea chiar atunci când se părea -— 
sau trebuia să pară - că Leni revenise? 

Ceva din Max răspundea cu nu la ultima 
întrebare. 

Când mai avea doar câteva minute de 
mers, s-a întrebat ce avea să simtă când, după 
multe luni, urma să vadă iar victima unui 
omor - ba chiar mai rău, cadavrul unui copil. 
Va fi în stare să-și păstreze mintea limpede? Să 
privească analitic trupul lipsit de viață? 

În el s-au trezit amintiri - despre un băiat 
de doisprezece ani, cu chip de ceară, care 
şedea pe jos, cu spatele lipit de perete, în 
bucătăria casei părintești; sub el, o baltă de 
sânge, și în piept, un cuțit... 

A alungat din minte imaginile și s-a 
concentrat asupra drumului forestier pe care 
intrase, conform instrucțiunilor lui Menkhoff. 

Conul de lumină al farurilor smulgea din 
întuneric cărarea suficient de lată pentru o 
mașină, făcând gropile să semene cu niște mici 
cratere selenare. 

După încă două minute, drumul s-a sfârșit 
într-un luminiș acoperit cu iarbă, unde erau 
mai multe mașini de poliţie și civile. Max a 
coborât și a aprins lanterna pe care o luase la 
sfatul lui Menkhoff, deși vedea deja printre 
copaci reflectoarele instalate de tehnicienii 
criminaliști de jur-împrejurul locului unde 
fusese găsită fata. Undeva mormăia un 
generator de curent. 

Menkhoff era în mijlocul unui mic grup și 
vorbea gesticulând. Când Max s-a apropiat, s-a 
întors spre el. 

— lată-vă! 


A făcut un semn cu bărbia spre un loc afiat 
la vreo douăzeci de metri, înspre care erau 
orientate două refiectoare puternice. Un 
criminalist îmbrăcat într-un combinezon alb, 
din material textil nețesut, tocmai se lăsa pe 
vine și fotografia ceva aflat în spatele unui 
trunchi prăbușit, care îl împiedica pe Max să 
vadă ce anume. Dar el știa despre ce era 
vorba. 

— Mai rezistaţi la așa ceva? 

Vocea compătimitoare a lui Menkhoff i-a 
abătut lui Max atenţia de la ce se întâmpla. A 
dat din cap și a privit iar spre locul luminat. 

— Cred că da. 

— Arată foarte rău. Nu-i nevoie să faceţi 
asta dacă nu vreţi, dar cred că e important 
pentru evaluarea ticălosului care a fost în 
stare de așa ceva. 

Privirea lui Max era în continuare 
îndreptată spre trunchi, ca și cum ar fi putut 
să vadă prin el și să-și dea seama ce e în 
spatele lui. 

— A fost deja careva de la Medicină legală? 

— Da. 

Menkhoff a făcut o pauză de câteva 
secunde, înainte să spună cu glas scăzut: 

— Leziunile arată că a fost abuzată și apoi 
sugrumată. 

Max trase aer în piept. 

— Aveţi îmbrăcăminte de protecţie pentru 
mine? 

— Veniti! 

Max l-a urmat pe Menkhoff până la o ladă 
din care comisarul-șef a scos un combinezon 


alb, protecţii pentru încălțări și mănuși 
albastre, pe care i le-a întins. 

— Un vânător care avea un dispozitiv 
pentru vedere nocturnă a observat pe cineva 
strecurându-se prin pădure și cărând ceva pe 
umăr. 

Max îl privi cu speranţă pe Menkhoff. 

— Poate să-l descrie? 

— Nu. La distanţa asta, văzută cu un 
dispozitiv pentru vedere nocturnă, un chip e 
doar o pată albă. Întâi a crezut că e cineva 
care vrea să scape de niște gunoaie și a strigat. 
Atunci individul a lăsat-o jos pe copilă și a 
luat-o la goană. Vânătorul și-a părăsit locul de 
pândă și a venit până aici să vadă ce era. Apoi 
ne-a sunat. Am cerut să fie dus la spital, e în 
stare de șoc. 

Max dădu din cap. 

— Chiar dacă n-a fost identificat... ticălosul 
a făcut o greșeală. 

Câteva minute mai târziu, Max purta deja 
îmbrăcămintea de protecţie. Se îndreptă 
înspre locul luminat, încercând să ignore 
presiunea pe care o simţea în stomac. 

Mai avea cam doi metri până la trunchiul 
putred, când a văzut-o. 

Era culcată pe o parte, acoperită de o folie 
de plastic albastru, pe care probabil o 
așternuseră tehnicienii criminaliști. 

Era dezbrăcată. 


21 


M ax s-a oprit. Înlăuntru, totul îl îndemna 
să se întoarcă și să ajungă cât mai 
departe de scena aceea cumplită. Însă îl ţinea 
în loc furia pe care o simţea încolțind. Făptașul 
necinstise și umilise fata chiar și după moarte, 
îi aruncase trupul mic, lipsit de viață, ca pe un 
obiect stricat, care nu mai folosea la nimic. 

Tehnicianul criminalist i-a făcut semn lui 
Max. 

— Eu am terminat. 

Era clar că bănuia că are de-a face cu un 
coleg. 

Aproape împleticindu-se, Max a ocolit 
trunchiul și s-a oprit chiar lângă copilul mort. 

Concentrează-te, își tot repeta. E moartă, 
dar poate că reușești să faci în așa fel încât să 
nu mai moară și alți copii. Trebuie să te 
concentrezi. 

S-a lăsat pe vine, plimbându-și privirea pe 
trupul mic, și s-a uitat la rănile care îl 
acopereau, la urmele de sugrumare de pe 
gât... 

Examinarea a durat cinci minute lungi, 
apoi s-a întors la Menkhoff care stătea 
rezemat de un copac și îl privea. 

— Sunteţi bine? 

Max s-a oprit în faţa lui. 


— Da, merge. Toate vânătăile și rănile 
acelea... 

—  Legiștii spun c-au fost făcute pe 
parcursul mai multor zile. 

— Așa m-am gândit și eu. Asta înseamnă că, 
după ce a răpit copila, ela tot... 

— Aș vrea să-l luaţi la bani mărunți pe 
Benz. Eu n-ajung nicăieri cu el, ca să nu mai 
spun că doamna procuror îmi face viaţa iad 
dacă îl mai interoghez fără vreo dovadă. 

Max înţelegea situaţia. Chiar dacă tot nu 
credea că Benz avea ceva de-a face cu răpirile. 

— Bine, am să încerc, a răspuns el cu glas 
șters. 

Pentru o clipă, pe fruntea lui Menkhoff au 
apărut niște cute adânci. 

— Sunteţi sigur că faceţi faţă situaţiei? 

Max a dat să se revolte, dar trebuia să 
recunoască că întrebarea lui Menkhoff era 
îndreptățită. În momentul acela nu arăta ca un 
anchetator în exerciţiul funcţiunii. 

— Sincer să fiu, nu știu. Poate că mi-am 
pierdut deprinderile. 

Menkhoff a aruncat o privire într-o parte, 
unde erau trei polițiști în uniformă care se 
uitau la ei. S-a desprins de copac și a zis: 

— Haideţi cu mine! 

Max l-a urmat pe comisar care, luând-o 
printre copaci, se îndrepta spre locul unde 
erau parcate mașinile. Când au ajuns acolo, 
Menkhoff a deschis portiera din stânga de la 
un Audi A6 negru, a făcut semn cu bărbia spre 
cealaltă parte a mașinii și a zis: 

— Urcaţi! 


Max s-a întrebat ce voia să însemne asta, 
dar s-a supus îndemnului. După ce s-a așezat 
pe locul de lângă șofer și a închis portiera, 
Menkhoff s-a întors spre el și l-a privit ca și 
cum ar fi vrut să vadă ce ascundea sub frunte. 

— Dacă tot ce am auzit despre 
dumneavoastră nu-s decât niște prostii, 
înseamnă că nu v-aţi pierdut doar 
deprinderile, ci mai mult de-atât. 

— Cum adică? a răspuns Max, dar în 
aceeași clipă a simţit că era ipocrit, fiindcă 
bănuia unde voia s-ajungă celălalt. 

— Am să vă explic. Se zice că aveţi o 
gândire analitică brici și că vă pricepeţi mai 
bine decât majoritatea profesioniştilor să 
intraţi în minţile ticăloșilor ăstora blestemați. 
Cât aţi fost la Düsseldorf, aţi rezolvat în scurt 
timp, împreună cu partenerul dumneavoastră, 
trei cazuri neobișnuite și extrem de dificile, iar 
al treilea caz chiar... 

S-a întrerupt și a scuturat din cap. 

— Să lăsăm asta. Oricum, numele 
dumneavoastră le este cunoscut nu doar 
colegilor din Renania de Nord-Westfalia, ci... 

— N-aţi putea trece direct la subiect? 

— Nicio teamă, chiar asta fac acum. 

Se uita iar la Max cu privirea aceea 
neplăcută și pătrunzătoare. 

— Ce am văzut și auzit de la 
dumneavoastră de ieri încoace are atât de 
puţin de-a face cu tot ce am pomenit acum, 
încât mai că nu-mi vine să cred că e vorba 
despre una și aceeași persoană. Investigaţi de 
unul singur, puneţi ici și colo niște întrebări, 
faceţi speculaţii în cel mai simplu stil de 


discuţie de pahar, credeţi sau nu niște lucruri, 
aparent fără să aveţi niște motive care să le 
susțină... 

— Un moment! a dat Max să-l contrazică, 
dar Menkhoff a ridicat mâna. 

— Nu, acum vorbesc eu. După aceea puteți 
să spuneți ce vreţi, dar mai întâi faceţi bine să 
mă ascultați. Dacă nu vă convine, daţi-vă jos 
din mașină și dispăreți. 

A făcut o scurtă pauză, ca și cum ar fi vrut 
să-i dea lui Max posibilitatea să se hotărască. 
Văzând că Max nu se mișcă, a continuat. 

— Pentru mine sunteți ca un șofer de curse 
foarte talentat și de succes, care a avut un 
accident și care, de atunci, de frică, nu mai 
merge decât cu frâna de mână trasă. Summa 
summarum, imaginea pe care o oferiţi de când 
v-a băgat Benz în joc este de-a dreptul jalnică 
și, cu toate că de fapt n-ar trebui să-mi pese, vă 
dau un sfat bun și totodată mă doare în cot de 
toată înţelegerea pentru situația 
dumneavoastră și de bla-bla-ul psihologic pe 
care probabil îl auziți de luni de zile. Adunaţi- 
vă odată! Încetați să vă tot autocompătimiţi, 
daţi deoparte trauma cu sora dumneavoastră 
și gândiţi-vă la însușirile deosebite pe care le 
aveţi, care, fir-ar să fie, vă obligă să vă 
implicaţi pentru protejarea unor oameni 
lipsiți de apărare, cum e bietul copil de colo. Și 
dacă nu vreți sau nu puteți... 

A ridicat mâna, îndreptându-și degetul 
arătător spre pieptul lui Max. 

— În cazul ăsta, ascundeți-vă în spatele 
manualelor și nu-mi mai irosiţi timpul de 
pomană. 


Liniştea s-a lăsat ca o pătură grea peste 
interiorul mașinii. Max nu-și auzea doar 
propria respiraţie, ci și pe cea a lui Menkhoff 
și, uluitor, nu simţea nici furie, nici poftă de 
luptă și nici măcar dorința să i se opună lui 
Menkhoff. Simțea pur și simplu acea 
amorțeală interioară care mereu se răspândea 
în el când era nevoit să recunoască o 
înfrângere clară. Dar ceea ce se întâmplase nu 
fusese o înfrângere în adevăratul sens al 
cuvântului, ci mai rău. Era revelația 
năucitoare că Menkhoff - cu care avusese 
personal de-a face numai de două ori și pe 
care mediul în care trăia nu-l putea înzestra cu 
o abilitate cum ar fi empatia — reușea în acel 
moment să-l evalueze mai bine decât era el în 
stare. 

— Aveţi dreptate, a zis Max, dându-și 
seama doar după privirea întrebătoare a lui 
Menkhoff că vorbise în șoaptă, așa că a repetat 
mai tare: Am spus că aveţi dreptate! 

— Și? 

— Şi ce? 

— Ce veţi face acum? 

Max a deschis portiera. 

— Am să cuget. 

A coborât din mașina lui Menkhoff, a 
parcurs cei câțiva metri până la mașina lui și a 
demarat imediat. 

Când a ajuns acasă, nu-și mai amintea 
decât vag drumul făcut, fiindcă gândurile i se 
învârtiseră neîntrerupt în jurul spuselor lui 
Menkhoff. 

A luat un pahar cu apă, a deschis oblonul 
de la camera de zi și a ieșit pe balconul spaţios. 


Cu braţele sprijinite pe balustradă a privit 
orizontul. Peste acoperișurile caselor din jur 
se puteau vedea deja primele semne ale 
zorilor. 

„încetați să vă tot autocompătimiţi”, 
spusese Menkhoiff. Max se întrebă dacă 
autocompătimirea era într-adevăr cea care îl 
inhiba și-i bloca gândirea analitică în așa fel 
încât să nu aibă nicio idee cum să procedeze 
în continuare în cazul ăsta. Și nici măcar la 
întrebarea asta nu găsi răspuns. Îi venea să 
plângă și totodată să urle - nimic altceva decât 
tot o expresie a autocompătimirii. Un cerc 
vicios în care se afla și de care nu știa cum să 
scape. 

Pe moment s-a gândit s-o sune pe Kirsten și 
să-i povestească ce îl frământă. Știa că poate să 
facă asta oricând, și probabil că ar fi făcut-o, 
dar era imposibil s-o încarce cu așa ceva, 
având în vedere fragilitatea ei sufletească. 

Totuși, trebuia să vorbească cu cineva dacă 
dorea să aibă île și cea mai mică șansă să iasă 
din dilema asta. A luat telefonul, s-a întors în 
camera de zi și a format un număr din agendă. 

— Pot să te întreb ceva? a mârâit Bohmer 
când a răspuns în sfârșit, după cel puţin zece 
semnale sonore și după scuza rostită de Max. 

— Da, poţi. 

Max n-avea nevoie să se întrebe prea mult 
despre ce anume ar putea fl. 

— Tu chiar ţi-ai pierdut minţile cu totul? 
Abia-i trecut de ora cinci, adică la patru ore 
după ce m-am dus la culcare și cu două înainte 
de a trebui să mă scol. Tocmai m-ai smuls din 
faza de somn profund, având grijă astfel ca 


ziua de azi să ajungă una infernală și să mi se 
închidă ochii de oboseală pe la prânz. 

— Îmi pare rău, dar nu mai știu ce să fac. 
Trebuie neapărat să vorbesc cu cineva. 

— Și eu care credeam că, după plecarea ta 
din poliţie, am să flu cruțat de apelurile tale 
nocturne! Gata, iar ai ajuns aici? Iar te 
stăpânește patima să-l prinzi pe individ? 

— Tocmai că nu despre asta e vorba, Horst, 
a zis Max calm. Despre mine e vorba. 

Böhmer n-a răspuns, iar Max a început să 
povestească. 


— Dă-mi voie să formulez din perspectiva mea 
și cu vorbele mele ce mi-ai spus, a zis Böhmer, 
după ce Max vorbise neîntrerupt vreo zece 
minute. Întâi și întâi — bineînţeles că nu e 
vorba doar despre tine, ci despre tine în 
situația asta deosebită. La câteva luni după o 
experienţă traumatizantă, la care mai ai de 
rumegat și care a dus la plecarea ta din poliţie, 
accepti, ca detectiv particular, un caz în care 
au dispărut în total cinci fetiţe. Și apoi, chiar 
din start, ești confruntat cu cadavrul unui 
copil maltratat, iar asta declanșează în tine 
trăiri legate de o altă întâmplare cruntă cu un 
copil mort. În plus, în cazul ăsta ești nevoit să 
colaborezi cu un anchetator care probabil că i- 
a determinat pe vreo sută alți colegi fle să-și 
ceară transferul, fie să renunţe cu totul la 
meseria de poliţist. Și, după toate astea, tu te 
întrebi ce-i cu tine și de ce nu funcționezi ca 
până acum. 

— Da, a răspuns Max calm, ai dreptate. E 
exact cum ai spus. 


Böhmer pufni sonor. 

— OK, atunci răspunde-mi la o întrebare: în 
trecut am fost martor de mai multe ori la felul 
în care te-ai infiltrat cu uimitor de mult succes 
în mintea nemernicilor pe care îi urmăream. 
Într-o asemenea măsură încât înţelegeai cum 
funcţionează ei și uneori puteai să spui 
dinainte ce pași urmau să facă. Cum reușeai? 

— Ştii și tu că nu-i chiar așa de simplu cum 
zici. 

— Atunci, lămurește-mă. 

— Horst, nu te-am sunat ca să... 

— Te rog! 

Max se întreba dacă nu ar fi mai bine să 
pună capăt conversaţiei. Poate că totuși nu 
fusese o idee bună să-și sune fostul partener la 
ora aceea și să-l smulgă din pat. Pe de altă 
parte, cât timp munciseră împreună, Böhmer 
tot ocolise tema asta, fiind într-adevăr prima 
oară când îl întreba la obiect. 

— Bine. Ideea e să cunosc cât mai multe 
fapte. Am nevoie de date obiective despre caz, 
informaţii despre victime, interacțiuni sociale 
detectabile ale făptașului. Ce criterii au fost 
determinante în alegerea victimelor, a 
momentului și a locului faptei? Au existat 
caracteristici speciale, poate chiar ieșite din 
comun în cazul... 

— Da, bine. Și când ai suflciente detalii? Ce 
urmează? 

— Atunci am nevoie de timp pentru ca, 
bazându-mă pe aceste informaţii, să ajung la 
niște concluzii în ceea ce-l privește pe făptaș. 
Toate detaliile astea trebuie să le așez în 
structuri psihologice... 


— Stop! 

Max se opri perplex. 

— Cum adică stop? Voiai să-ţi explic. De ce 
mă întrerupi la fiecare frază? 

— Pentru că am auzit destul. Mai am o 
întrebare pentru tine, Max. Ce-ar fi dacă ai 
avea posibilitatea să afli despre un făptaș tot 
ce știe chiar el despre sine? Ce ar însemna așa 
ceva pentru tine? 

Max scoase un șuierat. 

— Ce fel de întrebare prostească mai e și 
asta? Atunci firește că aș putea... 

S-a oprit în mijlocul frazei, dându-și seama 
unde voia să ajungă Böhmer. 

— Atunci bineînţeles că ai putea să 
analizezi exact care-i treaba cu individul 
acela? Asta voiai să zici? 

— Vrei să sugerezi că ar trebui să urmez 
procedura asta în ceea ce mă privește? 

— Da, la naiba! N-are cum să fle greu. 
Despre cine știi mai mult decât despre tine? 

— Asta... nu, asta n-o să funcționeze, 
fiindcă într-o autoanaliză orice om tinde să 
înfrumuseţeze lucrurile neplăcute. 

— Deci ţi-e teamă că nu ești sincer cu tine? 

— Așa e. Nu pot să mă autoanalizez, Horst. 

— Măcar încearcă. Ce ai de pierdut? 

Max chibzuia. Böhmer avea dreptate într-o 
privinţă: ce ar fl de pierdut mai mult decât 
câteva ore din timpul său? Și chiar dacă nu s- 
ar ocupa neapărat chiar de el, sigur era bine 
să se gândească iarăși, în sfârșit, la punctele 
lui forte. 

— Îţi mulțumesc! a zis, și nu era doar o 
vorbă în vânt. Și scuză-mă că te-am trezit. 


Böhmer scoase un râs lătrat. 

— Uite că l-am pus pe gânduri pe Max 
Bischoff. A meritat. Ziua mi-e salvată. 

La câteva minute după încheierea discuţiei, 
Max ședea la masă. În faţa lui, un caiet, un 
creion și un pachet cu foi mici pentru notițe. 

A închis ochii și un timp s-a concentrat 
asupra respirației. Apoi mintea a început să-i 
lucreze. 

Acum șase ani am răpit trei fetiţe... 

A 
Jë tine smartphone-ul la înălțimea pieptului și 


priveşte titlul de senzatie al articolului. 


Sofia (9), fetita răpită, găsită moartă în pădure! 
Abuzată zile în șir! 


Ignoră lacrimile care i se preling pe obraji, 
la fel și pornirea de a-și urla toată durerea, 
toată furia. Ura. 

Își coboară mâna cu telefonul și privirea îi 
devine sticloasă. Pentru o clipă simte o 
ameţeală, are senzația că se va prăbuși, și apoi 
îi este ca și cum cineva ar trage-o de acolo, într- 
o fractiune de secundă, într-un alt loc... 

Și, deodată, o ia la goană prin pădure, 
strigând agitată. În spatele ei e baraca din care 
a fugit. Aude clar niște pași venind din urmă. 
Apăsaţi, rapizi. De neoprit. Cineva o urmărește 
și deja e atât de aproape, încât în ceafă îi simte 
răsuflarea gâfâită care îi coboară pe spate ca 
un fior înghețat. Nu îndrăznește să privească 
înapoi, dar știe cine este urmăritorul. 

Să fugă, trebuie să fugă, să-și mobilizeze 
toate rezervele de forță. Coapsele încep s-o 
usture și totuși știe că e prea înceată. Totul e 
ireal, bizar. Luptă, plânge. În clipa următoare o 
va prinde. Își strigă frica și furia că e atât de 
neputincioasă. Mai departe, mai departe. Își 


folosește toată energia, își repede trupul cu 
toată forta  deznădejdii împotriva acelei 
rezistențe nevăzute care o împiedică să fie și 
mai iute. Și totuși simte că nu poate să-i scape, 
oricât s-ar strădui. Dar și mai rea decât 
sentimentul că, dintr-un moment într-altul, îi va 
simți mâna pe umăr este certitudinea în 
legătură cu ce-i va face el apoi. 

O lovitură puternică în spate o face să se 
împleticească, se apleacă în fată și se 
prăbușește cu o mișcare infinit de lentă. În timp 
ce se întoarce pe spate, o umbră uriașă se lasă 
peste ea. O faţă se apropie, gâfâind, gemând, 
schimonosită și nefiresc de mare, oribilă și 
rânjind respingător spre ea. Dar mai e ceva, 
chiar în spatele acelei pocitanii, o pată 
luminoasă, ovală... 

Se uită iar în ochii reci, care s-au apropiat și 
mai mult, se împotrivește să se lase hipnotizată 
de ei, iar în cele din urmă reușește să-și 
desprindă privirea. În schimb, se uită ţintă la 
firicelul de salivă care i s-a format pe buza 
inferioară și care acum se apropie pendulând 
de fata ei. 

Greaţa amenință să o sugrume, pulsul îi 
bubuie în tâmple. Când fata coboară și mai mult 
spre ea, când o atinge respirația îngreunată de 
alcool, ea deschide gura într-un țipăt care 
refuză să se sfârșească... 

Deschide ochii, privește în jur și recunoaște 
locul unde se află. Inima care i se zbate sălbatic 
începe treptat să i se liniștească. 

Mâna i se plimbă pe fruntea udă și îi șterge 
sudoarea rece. Trecutul. A ajuns-o iarăși din 
urmă. Ca în nenumărate alte rânduri. Panica 


nebună, greata... cu fiecare secundă ele își pierd 
din intensitatea care le făcuse să pară atât de 
reale. Știe, în câteva minute va fi iar liniștită. 
Așa e de fiecare dată. Apoi răceala care o 
protejează se întoarce. 

Se întinde după telefonul care i-a căzut din 
mână, activează ecranul și privește din nou 
literele groase. 

Știe, ceva va rămâne, ca de fiecare dată. Ura. 

Și totuși, de data aste e altfel. 

De data asta e de neîmblânzit. 

C puțin înainte de ora nouă, Max a 
respirat adânc și s-a lăsat, cu ochii închiși, 
pe pernele canapelei. Era răvășit cum nu mai 
fusese de multă vreme. 

În timpul care trecuse de la convorbirea cu 
Böhmer  chibzuise mult și îşi făcuse 
numeroase însemnări. Frânturi de gând 
despre modelele comportamentale cunoscute 
ale delincvenţilor sexuali și ale pedofililor, 
despre afirmaţiile făcute de Benz și Hannah și 
despre discuţiile lui cu Menkhoiff. Dar și 
despre el. 

Străbătuse în minte traseul parcurs în 
ultimele luni, începând de la demisia din 
poliţie, de la discuţia cu fostul său mentor, 
profesorul Bormann, câteva săptămâni mai 
târziu, care s-a finalizat cu activitatea de 
conferenţiar la universitate, și până la decizia 
de acum de a-l ajuta pe Robert Benz. 

Bineînţeles că n-a reușit să se analizeze — 
nici n-a încercat. Totuși, în orele care 
trecuseră, unele lucruri despre el - pe care și 
le reprimase în ultimele luni - s-au limpezit 
din nou. 

Faptul că încă din copilărie avusese dorința 
arzătoare să intre în poliţie, fiindcă nu suporta 
nedreptatea pe care erau nevoiţi s-o îndure 
unii oameni din cauza altora; fiindcă îl 


înnebunea gândul că făptașii nu erau prinși și 
că aveau să facă același lucru, din nou și din 
nou, până când va apărea cineva care să se 
străduiască din răsputeri, fără să dea înapoi în 
faţa efortului și a primejdiilor, ca să-i scoată 
din circulaţie pe răufăcători; fiindcă încă din 
copilărie își imaginase ce ai putea simţi când 
ești sigur că ai salvat niște vieţi și ai împiedicat 
niște oameni să devină următoarele victime. 
Dar exact aici era și problema, care, până la 
urmă, a dus la demisia lui. 

Când a plecat din Serviciul criminalistic, în 
urmă cu nouă luni, n-a făcut-o de teamă că va 
fi rănit. Și nici pentru că nu voia să mai aibă 
de-a face cu meseria asta sau pentru că își 
schimbase convingerile. Dacă acelea ar fi fost 
motivele, sigur nu s-ar mai fi implicat câteva 
săptămâni mai târziu, ţinând cursuri, pentru 
ca tinerii polițiști să aibă la îndemână cât mai 
multe cunoștințe și să fie înarmaţi cu ele în 
lupta împotriva infracţiunilor de orice fel. 

Nu, alte aspecte l-au determinat să ia acea 
decizie. Firește, era grija pentru sora lui, 
teama că vreun dement avea să-i mai facă 
vreun rău. Dar motivul principal pentru care a 
ieșit din poliţie ţinea de sistem. 

Bineînţeles că i-a fost limpede de la început 
că, în faţa făptașilor, el, polițistul, era de fapt 
în dezavantaj, fiindcă, spre deosebire de ei, era 
nevoit să respecte niște regulamente de 
serviciu. Acceptase situaţia fiindcă era de 
părere că regulamentele astea trebuiau să 
existe, fie și numai pentru a-i împiedica pe 
polițiști să abuzeze de autoritatea pe care o 
aveau. Dezavantajul era compensat măcar 


parţial prin faptul că, în calitate de anchetator, 
avea la dispoziţie o reţea uriașă și cea mai 
modernă tehnică. 

Însă la ce nu se așteptase și l-a uluit la 
început, apoi l-a înfuriat tot mai mult, a fost 
purtarea politicienilor, femei și bărbaţi, 
pentru care succesele populiste în anumite 
straturi ale societăţii și totodată șansa de a fi 
realeși erau evident mai importante decât 
atitudinea cinstită și corectă față de oamenii 
din poliție. Ei n-aveau coloană vertebrală 
pentru a sta de partea funcţionarilor și astfel 
să se împotrivească, poate, tendinţelor politice 
la modă; printr-o lipsă de încredere făţișă și 
prin regulamente tot mai nerealiste și mai 
aiurite, aceștia îngreunau și mai mult 
exercitarea meseriei de agent de investigaţie. 
La fel de mici așteptări avea și de la 
judecătorii care îi eliberau pe infractori sau le 
dădeau o pedeapsă ridicolă, cu suspendare, 
după ce agresaseră sexual sau chiar violaseră 
copii sau femei. Care se dădeau peste cap să 
arate înțelegere pentru răufăcători și a căror 
principală grijă nu consta, după toate 
aparențele, în protejarea victimei și 
preocuparea pentru viitorul ei, ci ale 
făptașului. 

Și asta după ce niște investigatori, așa cum 
era Max, îi prinseseră în sfârșit, după o muncă 
minuțioasă de săptămâni, uneori chiar de luni 
de zile. Făptași care nu de puţine ori își căutau 
următoarea victimă chiar după punerea în 
libertate. 

Pentru el, acestea fuseseră motivele 
principale să părăsească poliţia, nu teama 


pentru el, nici măcar teama pentru Kirsten, 
chiar dacă așa crezuse multă vreme. 

Acum acceptase, ca detectiv particular, un 
caz în care anchetatorii oficiali n-o scoseseră 
la capăt. N-avea cum să schimbe ceva la felul 
catastrofal de lejer în care erau concepute 
legile existente, dar nu mai era nevoit să-i pese 
de cătușele tot mai strânse ale regulamentelor 
de serviciu. 

Deci, pe de-o parte, Max avea însușirile 
necesare și aproape toate probele aflate la 
dispoziția foștilor colegi, iar pe de alta, nu era 
nevoit să respecte regulile lor. Cel puţin nu pe 
toate. Condiţii foarte bune pentru a rezolva 
acest caz. Și exact asta și intenționa. Era 
vremea să înceapă. 

A luat telefonul și a format numărul de la 
secretariatul universităţii. Puțin după aceea i-a 
explicat secretarei care a răspuns că nu putea 
să ţină cele două cursuri fixate pentru zilele 
următoare și că ruga să fie solicitat un coleg 
care să-l înlocuiască. Apoi a aruncat o privire 
peste însemnările făcute, peste trei fraze pe 
care le scrisese și apoi le încercuise. Menkhoff 
le rostise la prima lor discuţie. 

„Știţi cu siguranță că iarăși avem două 
cazuri de răpire de copii. Iarăşi două fete, 
iarăși după școală. Exact ca acum șase ani. 
Atunci seria s-a întrerupt după dispariţia lui 
Leni.” 

Atunci seria s-a întrerupt după dispariția 
lui Leni... 

Și cu o zi înainte se tot gândise de ce 
făptașul se oprise dintr-odată, în urmă cu șase 
ani. Era ceva neobișnuit și contrazicea 


modelul comportamental al pedofililor, cel 
puţin cât timp nu existau momente de 
suspiciune în privinţa lor. De ce a fost Leni 
ultima victimă de care au afiat? O pură 
întâmplare? Tot o întâmplare era și faptul că 
ghiozdanul a apărut la Benz la scurt timp după 
ce iarăși fuseseră răpite două fete? 

Trebuia să mai vorbească o dată cu tatăl lui 
Leni, faţă în faţă. Voia să-l privească în ochi 
când îi punea întrebările. Robert Benz nu 
părea să fie prea abil, așa că Max spera să-și 
dea seama când nu spune adevărul. 
Bineînţeles că putea să se înșele în privinţa lui, 
dar credea că, în curând, avea să vadă măcar 
puțin mai mult din ce se afia în spatele măștii 
afișate de Benz. S-a gândit să-l sune, ca să fie 
sigur că era acasă, dar apoi a renunţat. Era 
mai bine să-l ia prin surprindere. 

A motorul motocicletei 125cc cu puțin 
înainte de a ajunge la casă și, pe ultima 
bucată de drum, o împinge. Și-a scos casca și a 
agăţat-o de o oglindă. Îi ies în cale un bărbat și 
o femeie. Nu-i pasă. Îi salută și continuă să 
meargă  netulburată. Putin probabil s-o 
recunoască cineva. 

Când ajunge la obiectiv, privirea îi cade pe 
mașina parcată pieziș în fata casei, la marginea 
străzii. O știe. Priveliștea stârnește ceva în ea, 
dar pentru puţin timp, apoi răceala se 
reinstalează și îngroapă orice sentiment sub un 
strat înghețat. 

Privește repede în jur și împinge motocicleta 
printr-un gol dintre tufele de la marginea 
terenului neconstruit, vizavi de casă. În spatele 
unei tufe iarba este culcată. Își lasă acolo 
motocicleta și se așază pe iarbă. Dacă se 
apleacă putin într-o parte, poate să vadă 
printre crengi zona de la intrare. 

Va aștepta până ce părăsește casa. Mâna i se 
strecoară ca de la sine în buzunarul de la 
pantaloni și strânge cheia care, cu puţine zile în 
urmă, a fost folosită pentru prima oară după 
șase ani. 

Știe, în timp ce se lasă pradă urii, trebuie să 
se concentreze ca să nu alunece iarăși în trecut. 
Sentimentul acela intens și amintirile sunt atât 


de strâns legate între ele, încât de cele mai 
multe ori nu poate face nimic ca amintirile să 
nu mai apară brusc și să pună stăpânire pe ea, 
cu vraja lor diabolică. De aceea a ratat, cu trei 
zile în urmă, momentul când a plecat el de 
acasă. Abia când a pornit mașina, și-a dat 
seama unde se află. Până când a reușit să 
împingă motocicleta printre tufe și să-și pună 
casca, el a și dispărut. 

Azi va fl mai atentă. 

N-are mult de așteptat. Se scurg aproximativ 
douăzeci de minute până când se petrec mai 
multe lucruri deodată. 

M ax tocmai își parca mașina la marginea 
străzii, în faţa casei lui Benz, când ușa s-a 
deschis și din casă au ieșit doi bărbaţi. îi 
cunoștea pe amândoi. Erau Robert Benz și 
partenerul lui de afaceri, tatăl lui Hannah. 

Când a coborât din mașină și a privit fără 
vreo intenţie anume spre terenul gol, lui Maxi 
s-a părut o clipă că zărește lângă o tufă un cap 
blond care a dispărut imediat. Un moment s-a 
jucat cu gândul să se ducă acolo și să verifice, 
dar l-a oprit Thomas Reinhard, care i-a strigat: 

— Bună dimineaţa, domnule Bischoff! 

Max s-a întors spre cei doi bărbaţi, care 
erau tot la ușa de intrare și se uitau la el. După 
o ultimă privire spre tufă, considerând că ceea 
ce luase drept păr blond nu fusese probabil 
decât o inflorescenţă galbenă, s-a dus la ei. Era 
nedormit; poate că de aceea vedea lucruri care 
nu existau. 

Când a ajuns la cei doi, i-a salutat din cap. 

— Bună dimineaţa! Sper că nu deranjez. 

— Nu, oricum tocmai aveam de gând să 
plec, a spus Reinhard, făcând semn cu mâna. 
Am venit doar să văd ce mai face partenerul 
meu. 

Încerca să zâmbească, dar nu arăta foarte 
convingător. 


Max a încuviinţat din cap și i s-a adresat lui 
Benz. 

— Aţi citit? 

— Da. 

Benz a schimbat o privire cu Reinhard și a 
continuat: 

— De fapt, ăsta-i motivul pentru care 
Thomas a fost la mine. 

Max observă că trăsăturile lui Reinhard s- 
au înăsprit, în timp ce Benz i s-a adresat direct 
partenerului. 

— Apreciez că n-ai vrut să atingi subiectul. 

A dat din cap spre partener, apoi și-a 
îndreptat din nou atenţia spre Max. 

— Thomas a venit încoace după ce a citit pe 
internet. S-a gândit că e o știre groaznică 
pentru mine. 

— Da, pot să-mi imaginez, l-a asigurat Max. 
Ăsta e motivul pentru care sunt și eu aici. 

— Atunci nu vreau să mai deranjez. În plus, 
mă așteaptă și multă treabă. 

Reinhard a pus mâna pe umărul lui Benz. 

— Ia-ţi cât timp liber ai nevoie. N-am să mă 
plictisesc la birou, asta-i sigur, dar mă descurc 
eu. 

Au privit amândoi în urma lui Reinhard 
până când a ajuns la mașina parcată în faţa 
casei. 

— Poftim, vreţi să intraţi? a zis Benz, 
făcând semn spre interiorul casei. 

În camera de zi, Max s-a așezat pe un 
fotoliu și a trecut direct la subiect. 

— De ce nu mi-aţi spus că poliţia vă 
suspectează că aţi avea de-a face cu dispariţia 
copiilor? Chiar și cu aceea a propriei flice. 


Benz părea surprins că Max știa. 

— Am... am crezut că atunci n-o să mai Îlți 
obiectiv în ceea ce mă privește. 

S-a așezat pe canapea și a dat din cap 
resemnat. 

— Da, și mi-a fost teamă că atunci poate 
veţi refuza. 

— Domnule Benz, dacă îmi ascundeţi 
informaţii, indiferent din ce motive, nu mai e 
deloc nevoie să-mi încep cercetările în vreo 
direcție pentru că voi avea la fel de puţin 
succes ca și poliţia. Puteţi, ba nu, trebuie să-mi 
spuneţi tot ce are vreo legătură cu dispariţia 
fiicei dumneavoastră și a celorlalte fete. Pot 
conta pe asta de-acum înainte? 

— Da, puteți. 

— Bine, fiindcă dacă se dovedește că-mi 
mai ascundeţi ceva, m-am retras. 

Benz a ridicat din umeri și a încuviinţat. 

— Am înţeles. 

Și după ce a respirat de două, trei ori, a 
adăugat încet: 

— Într-adevăr, mai e ceva. 

Max aștepta. 

— Ei bine? 

— Acum două nopți a fost cineva la mine în 
casă și cred că era Leni. 

— De ce credeţi așa ceva? 

— L-a scos pe Benny din pământ și l-a pus 
în camera de zi. 

— Benny? 

Benz a coborât privirea. 

— A fost câinele ei. O corcitură. A murit 
cam cu jumătate de an înainte ca ea să 
dispară. Noi l-am îngropat în grădină. Acum 


două nopţi am auzit un zgomot. Am coborât, 
iar când am ajuns în hol, a început cântecul 
acela îngrozitor. Blestematul acela de cântec 
infantil: Beznă, beznă, beznă. Când am ajuns în 
camera de zi, pe jos era un MP3 player din 
care se auzea la nesfârșit cântecul acela. 
Alături erau aranjate rămășițele lui Benny. 
Câteva oase și craniul. Și un bilet. Pe el scria: 
„Sunt iarăși aici.” 

Privirea i s-a întors din nou spre Max. 

— A revenit. Cred că vrea să mă 
pedepsească pentru că atunci n-am avut 
destulă grijă de ea. 

— Hm... a mormăit Max gânditor. Cum o fl 
intrat în casă? Aţi găsit urme de efractie? 

— Nu, totul e neatins, dar... Leni avea o 
cheie. 

— Și n-aţi mai schimbat yala între timp? 

Benz ridică din umeri. 

— Nu, de ce s-o fl făcut? 

De pildă, pentru că făptașul a pus mâna pe 
cheie, și-a zis Max, dar a decis să n-o spună cu 
glas tare. 

— Şi ce anume credeţi că vrea ea de la 
dumneavoastră? 

— Cred că fiica mea ar vrea să mă omoare. 

Max nu excludea posibilitatea asta, pur 
teoretic. Dacă atunci Leni căzuse în mâna unui 
grup organizat de pedofili, era foarte posibil ca 
în anii care trecuseră să fl fost pasată tuturor 
membrilor. Lui Max i se strângea stomacul, 
gândindu-se la ce fusese nevoită fata să 
suporte în astfel de circumstanţe, dar tocmai 
ăsta era și motivul pentru care putea într- 
adevăr să-l considere vinovat pe tatăl ei, 


fiindcă, din punctul ei de vedere, el îngăduise 
să i se întâmple lucrurile acelea cumplite. 

— În continuare cred că este puţin probabil 
ca fiica dumneavoastră să fle iarăși aici, dar 
trebuie să recunosc că nu e imposibil. Ar 
trebui să informăm poliţia. 

Benz a scos un hohot. 

— Am şi făcut-o. 

— Când? 

— Noaptea trecută, când m-a scos din pat 
comisarul Menkhoff. 

— V-a sunat Menkhofi? 

— Nu, a fost aici. 

Era clar că Menkhoff nu pierdea vremea și 
că era convins, ca și în trecut, că Benz era 
făptașul. 

— Despre ce aţi vorbit? 

— Mi-a povestit de fata moartă, cea care a 
fost găsită, și a vrut să știe unde am fost ieri. 

— Şi? Unde aţi fost? 

— Am fost aici aproape toată ziua. După- 
amiază am ieșit puţin la cumpărături, dar, în 
rest, n-am părăsit casa. 

— Nu-i cel mai bun alibi. 

— Asta știu și eu, a răspuns Benz iritat, 
ridicând puţin glasul pentru prima oară. Dacă 
aș Îl știut că iarăși e omorât un copil și că 
domnul Menkhoff mă suspectează din nou, 
firește că aș fi avut grijă să fie destulă lume 
care să mă poată observa toată ziua. Din 
păcate, ucigașul n-a reușit să mă informeze la 
timp. 

Max îi înțelese ieșirea sarcastică și o ignoră. 

— Ce aţi făcut acasă toată ziua și toată 
seara? 


Benz pufni. 

— Am încercat să citesc, apoi am dat 
drumul la televizor, ca să mă amuz. Voiam să- 
mi abat gândurile, dar n-a funcţionat. Mă 
gândeam întruna la Leni și la ce planuri are 
acum. 

Benz s-a aplecat și l-a privit implorator pe 
Max. 

—  Găsiţi-mi fiica, găsiţi-o înainte să se 
întâmple ceva îngrozitor. 

— Voi încerca. Să vorbim puţin despre Leni 
și despre momentul în care a dispărut. Puteţi 
să mi-o descrieţi pe fiica dumneavoastră? 

— S-o descriu? Avea păr lung și blond și 
era... 

— Nu înfățișarea. Aș vrea să știu ce fel de 
copil era. Era sociabilă sau mai degrabă 
retrasă? 

— Mai degrabă retrasă, aș zice. Citea foarte 
mult și putea să stea ore în șir în camera ei și 
să se joace de una singură. 

— Ştiu că despre cele mai multe lucruri ați 
fost deja întrebat de poliţie și, cu puţin noroc, 
mi se va da voie să văd documentele, pe sub 
mână, dar totuși aș vrea să vă pun câteva 
întrebări standard. Sunteţi de-acord? 

Benz a încuviințat, dând din cap de mai 
multe ori. 

— Da, sigur. Dacă asta ajută ca Leni să fie 
găsită. 

— Comisarul-șef Menkhoff mi-a spus că în 
dimineaţa aceea ați fost văzut în apropierea 
școlii... 

— N-am fost eu. Știu că doi martori m-ar fi 
văzut, chipurile. Dar n-am fost acolo. 


Benz s-a tras puţin mai în faţă. 

— Domnule Bischoff, credeţi că dacă într- 
adevăr aș fi avut ceva de-a face cu dispariţia 
lui Leni, n-aș fi căutat un motiv plauzibil care 
să explice de ce am fost în apropierea școlii? 
De ce să susțin că n-am fost acolo și așa să 
devin și mai suspect? 

— Nu știu. 

— Tocmai. Și nici domnul Menkhoff nu știe. 
Întrebaţil ce motive am ca să-l angajez 
personal pe unul dintre cei mai buni 
investigatori dacă eu sunt vinovatul. 

— Am și făcut-o și... 

Sunetul smartphone-ului l-a întrerupt pe 
Max. L-a scos din buzunar și a răspuns. 

— Aici Menkhoff, s-a auzit glasul ostenit al 
comisarului-șef. Conform înţelegerii privind 
schimbul de informaţii, am o primă veste 
pentru dumneavoastră, de la Medicina legală: 
leziunile interne și externe ale micuţei indică 
abuz sexual repetat și brutal. Și cu obiecte. Vă 
scutesc de amănunte. În mod evident, trupul a 
fost curăţat post-mortem cu un dezinfectant 
puternic, înainte ca făptașul să-l fi învelit în 
folia de plastic. Șansele de a obţine un ADN 
sunt cât se poate de reduse. Oricum, sub 
unghiile ei s-au găsit urme de pământ lutos. 

— Nu-i nevoie să mă scutiți de amănunte, 
domnule Menkhoff. Voi face faţă. 

Comisarul pufni. 

— Da. Poate dumneavoastră. Dar eu nu. 

A renunțat la planul ei după ce i-a văzut pe 
bărbații din fața casei. 

Norocul lui. 

A așteptat până a rămas iarăși singur în 
casă a mai stat câteva minute în 
ascunzătoarea ei și apoi a pornit. 

În capul ei totul zumzăie și roiește ca într-un 
stup de albine. Îi este greu să se concentreze la 
trafic, în timp ce ura ameninţă să-i ia mințile. 
Nu vrea, nu mai poate să aștepte. 

Va rezolva totul. Chiar în noaptea asta. 

Își lasă motocicleta la marginea parcului și 
merge până la copacul ei ascuns. Când simte 
scoarța aspră împungând-o în spate, se mai 
linişteşte puţin. Dar tot nu-i destul ca să 
topească frigul din ea, cât să simtă că trăiește. 
Și tocmai asta ar vrea acum, ca să se pună în 
acord cu ceea ce are de gând. Trebuie să simtă 
viaţă în ea. Își descheie jeanșii și îi trage în jos 
până la genunchi. Apoi se apleacă puțin în fată, 
scoate briceagul din gheata înaltă până la 
gleznă și îl desface, înainte să împingă 
pantalonii până jos. 

Depărtează picioarele încet, ezită doar o 
clipă înainte să așeze lama pe partea interioară 
a coapsei drepte, undeva între nenumăratele 
cicatrici care seamănă cu un bizar cod de bare. 


Când lama intră în carne, când sângele i se 
prelinge pe piele și picură sub ea, pe pământ, dă 
ochii peste cap și geme. Durerea arzătoare o 
face să simtă că trăiește. Și pentru ce trăiește. 

upă convorbirea cu Menkhoff, Max și-a 

luat rămas-bun de la Robert Benz și a 
pornit spre casa familiei Reinhard. Era 
vacanţă, așa că șansele s-o întâlnească pe 
Hannah erau mari. Nu l-a sunat pe tatăl ei, așa 
cum i se ceruse. Dimpotrivă, era foarte 
bucuros că Reinhard nu era acasă, ci la birou, 
unde, după spusele lui, avea destul de lucru. 
Poate se va ivi posibilitatea să vorbească 
singur cu Hannah. Max nu scăpa de impresia 
că prezența părinţilor o împiedicase pe 
Hannah să povestească tot ce știa. 

Puțin mai târziu a parcat mașina în spatele 
casei unde locuia familia Reinhard. 

Când a sunat, nu s-a întâmplat nimic. Deja 
se întorsese să plece; atunci ușa s-a 
întredeschis și a apărut chipul lui Hannah. 

— Ah, ești acasă! 

Max o fixă cu privirea. 

— Mi-ar plăcea să mai stau o dată de vorbă 
cu tine, dacă n-ai nimic împotrivă. 

— Despre ce? Chiar nu știu nimic de Leni. 

— Iar eu chiar te cred. Totuși, n-ai vrea să 
mai vorbești o dată cu mine? Mă interesează 
ce s-a petrecut înainte de dispariţia ei. Cred că 
nimeni n-a cunoscut-o la fel de bine ca tine. De 
fapt, aș vrea să-ți pun doar o singură 
întrebare. 


Max putea să citească pe chipul lui Hannah 
lupta lăuntrică pe care o ducea. În cele din 
urmă s-a dat un pas înapoi și a întredeschis 
mai larg ușa. 

— Bine. Putem să facem asta aici? Sunt 
singură. Dacă vă las în casă, tata o ia razna. 

Max a încuviinţat din cap. 

— Înţeleg foarte bine situaţia și cred că e în 
ordine. E bine că ești atât de prudentă. 

— Deci, ce vreţi să știți? 

Max și-a mai luat un răgaz, meditând dacă 
să pună întrebarea care nu-i dădea pace deloc. 
Și, mai ales, cum s-o formuleze cel mai bine. 

În cel mai rău caz, Hannah avea să se 
închidă în ea de tot și nu va mai vorbi absolut 
deloc cu el. Oricum, poate că nu va mai avea 
niciodată ocazia să discute singuri. 

— Întrebarea ţi se poate părea neplăcută, 
dar este extrem de importantă. Dacă te 
gândești la ultimele săptămâni înainte ca Leni 
să dispară: ţi-a spus cumva vreodată că ceva 
nu este în ordine? 

— Ce vreţi să spuneţi? 

— Acasă, de pildă. A spus vreodată ceva 
referitor la tatăl ei, care să ţi se fi părut ciudat? 

Max a văzut expresia de pe faţa fetei 
schimbându-se pentru un moment. Și-a 
amintit că observase ceva asemănător la 
prima discuţie cu ea. Atunci fusese vorba 
despre ghiozdanul lui Leni, când întrebase 
cum de a apărut în casa tatălui ei, dacă nu-l 
adusese chiar Leni. 

Dar totul a durat doar două secunde. 

— Nu. N-a spus niciodată ceva de felul ăsta. 

— Sigur? a insistat Max. 


— Da, foarte sigur. Iar acum trebuie să 
intru în casă. 

Max și-a dat seama că asta era tot. Se 
întâmplase lucrul de care se temuse, Hannah 
se închisese în ea. 

— Bine atunci. Păcat. Sperasem... 

— Nu, a zis ea și în clipa următoare ușa s-a 
închis în faţa lui Max. 

A mai privit suprafaţa aceea cenușie preţ 
de una, două respiraţii, apoi s-a întors. E drept, 
Hannah nu-i spusese nimic, dar fără să vrea îl 
ajutase să progreseze, fiindcă de un lucru era 
sigur: la ultima întrebare minţise. 

A urcat în mașină și a pornit. Voia să se 
ducă la școala la care fusese elevă una dintre 
cele două fete răpite de curând. La care 
învățase fata abuzată și ucisă, s-a corectat el în 
gând. 

Pe la jumătatea drumului a sunat-o pe 
Kirsten. 

— Salut, frăţioare, ce faci? a întrebat ea 
într-un fel care trăda că era îngrijorată dintr- 
un motiv oarecare. 

— Bine fac, a răspuns el, străduindu-se să 
pară cât mai senin posibil. 

— Ești sigur? 

— OK, dă-i drumul. Ce s-a întâmplat? 

— Tocmai m-a sunat Horst. Își face griji 
pentru tine. 

Böhmer! Gură bogată! 

— Ei, ăstuia am să-i zic vreo două. 

— Nu, n-ai să-i zici, a ripostat Kirsten 
energic. E prietenul tău, iar pentru el contează 
să-ți fie bine. 


— Da, da, a încercat Max s-o liniștească. 
Numai că mie îmi este bine, iar domnul 
Böhmer mai degrabă ar trebui să te lase în 
pace, asta am să-i zic. 

— Max... 

Acum glasul lui Kirsten suna din nou 
blând, aproape matern. 

— Horst mi-a povestit că te-a sfătuit, ca și 
mine, să accepţi cazul ăsta pentru că amândoi 
suntem de părere că îţi lipsește munca de 
investigație. Ştie și el, ca și mine, cât de mult ti- 
ai iubit meseria. Dar dacă acest caz te face să 
nu te simţi bine, atunci trebuie să renunti. E 
posibil să mă fi înșelat. Poate că într-adevăr e 
cel mai bine să te concentrezi pe instruirea 
viitorilor polițiști. 

— Kirsten, ascultă-mă! Da, e adevărat, chiar 
am fost în confiict cu mine, dar a trecut. Acum 
știu că fac ceea ce trebuie și chiar mă simt 
bine. 

— Sigur? 

— Da. 

— Pe super-cuvânt-de-onoare? 

Lui Max i-a venit să zâmbească. „Pe super- 
cuvânt-de-onoare” fusese jurământul suprem 
în copilărie. O promisiune care trebuia 
respectată orice s-ar întâmpla sau o afirmaţie 
care trebuia să corespundă absolut realităţii. 
Și într-adevăr, niciunul nu-și  încălcase 
vreodată promisiunea. 

Max nu-și mai putea aminti când auzise 
ultima oară cuvintele astea, însă acum trezeau 
în el sentimente pe care nu le mai avusese de 
multă vreme - seninătate și convingerea 
infantilă că până la urmă totul va fi bine. 


— Da, pe super-cuvântul-meu-de-onoare, a 
zis el blând, și în același timp a simţit o 
greutate pe inimă. 

— Bine atunci. Te cred. Când mai treci pe la 
mine? 

— Curând. Te anunţ, OK? 

— Bine. Pe curând! 

Max a închis îngândurat telefonul. De 
obicei se bucura de fiecare revedere cu sora 
lui și profita de orice prilej ca să petreacă timp 
cu ea. Însă, pentru moment, în el totul se 
împotrivea unei întâlniri cu Kirsten, și aici 
funcţiona chiar și autoanaliza. Bănuia din ce 
motiv. Voia să evite orice contact al ei, oricât 
de mărunt, cu acest caz. Oricât de absurd ar fi 
fost, se temea că, dacă cineva îl urmărea, el l- 
ar conduce direct la Kirsten, iar astfel i-ar veni 
ideea să se folosească de ea ca mijloc de 
constrângere împotriva lui. 

A râs cu amărăciune, clătinând din cap și 
zicând cu glas tare: „Dacă nici asta nu se 
numește paranoia!” 

Gândurile lui voiau să se elibereze și să 
pornească într-o călătorie în trecut. Nouă luni 
în trecut. Deja apăreau primele imagini, se 
vedea ținând în mână un bilet pe care îl tot 
citea... 

A alungat amintirile, străduindu-se din 
răsputeri, silindu-se să se concentreze asupra 
șoselei pe care o avea în faţă și asupra 
intentiilor lui. 

Câteva minute mai târziu a parcat mașina 
lângă curtea pustie a școlii, care era 
împrejmuită de un gard înalt, căutându-și o 
poziţie mai comodă pe scaun. Privirea îi era 


îndreptată spre locul acela larg și gol. N-a 
durat mult până când imaginaţia lui a creat 
cadre cu copii zbenguindu-se, ţipând și 
râzând. 

OK, a început, de mai multe zile vin aici în 
fiecare pauză, urmăresc dintr-un loc ascuns 
fetele din curtea școlii. 

M ax a stat în mașină cam jumătate de oră, 
pierdut în gânduri, cu privirea 
îndreptată spre curtea școlii sau căutând în jur 
locuri unde cineva ar putea să zăbovească fără 
să fie văzut, dar totuși să aibă un unghi de 
observaţie bun. Din când în când făcuse niște 
însemnări, pentru ca apoi să se piardă iarăși 
în lumea gândurilor. 

În cele din urmă s-a îndreptat în scaun, a 
pornit motorul și a plecat. Și-a dat seama că 
încă nu mâncase nimic și că simţea un fel de 
slăbiciune în stomac. Sau poate că nu 
hipoglicemia, ci gândurile din ultima jumătate 
de oră erau cauza? Nu mai conta — era în drum 
spre casă, unde avea să-și pregătească ceva de 
mâncare. 

Cu puţin înainte de Leverkusen, pe A3, a 
intrat într-un ambuteiaj. După ce a avansat cel 
mult cinci sute de metri în primele zece 
minute, s-a hotărât să poarte o discuţie 
deschisă cu Menkhoff și l-a sunat, nu la birou, 
ci pe telefonul personal. 

— Deranjez? a început Max, iar Menkhoff 
scoase un șuierat. 

— Dacă aveţi noutăţi, nu. 

— Tocmai am stat de vorbă cu Hannah 
Reinhard. 


— Și? Mama hiperprotectivă a răspuns la 
toate întrebările pe care i le-aţi pus lui 
Hannah? 

— Într-adevăr, așa a fost la prima discuţie, 
dar de data asta Hannah era singură. 

— Așa? 

Menkhoff părea chiar surprins. 

— Și cum aţi reușit? 

— O bună sincronizare, a răspuns Max cu 
oarecare satisfacție. 

— Hai, ziceţi odată! Ce aţi aflat? Și dacă 
acum spuneţi nimic, atunci sper, pentru binele 
dumneavoastră, că aveţi pregătit un răspuns 
bun prin care să-mi explicaţi de ce îmi irosiţi 
timpul. 

— Într-adevăr, de zis n-a zis nimic, dar 
scurta întrevedere a adus totuși ceva. Am 
întrebat-o dacă, înainte de dispariţie, Leni n-a 
spus niciodată ceva despre tatăl ei, ceva care 
să sune ciudat. 

— Și? 

— A zis că nu. 

După câteva secunde de tăcere, Menkhoff a 
continuat: 

— Și acum spuneti-mi că asta nu e tot, că 
mai urmează ceva, Bischoff. 

— Mai urmează. Sunt sigur că a minţit. 

— Ah! Și ce vă face să flți atât de sigur? 

— O senzaţie, mi-am putut da seama după 
faţa ei. 

— Aha! Asta înseamnă că între timp și 
dumneavoastră luaţi în considerare 
posibilitatea ca Benz să aibă de-a face cu 
dispariţia fiicei lui? 


— Cel puţin pornesc de la premisa că în 
casa părinţilor lui Leni se petrecea ceva 
ciudat. Trebuie să încerc să mai vorbesc o dată 
cu Hannah, poate că voi reuși cumva s-o fac 
să-mi spună ce i-a povestit Leni. 

— Şansa e al naibii de mică, a zis Menkhoff, 
iar glasul lui suna mai îmblânzit. Dacă 
Hannah îi povestește mamei ei de vizita pe 
care i-ați făcut-o și că ați fost singuri cât aţi 
stat de vorbă, puteţi să vă socotiți norocos 
dacă nu obține ordin de restricție împotriva 
dumneavoastră. 

— Cred că nu le va spune nimic părinţilor. 

— Şi de ce nu? 

— Fiindcă, după părerea mea, între ei nu 
există acea relaţie de încredere de care au vrut 
ei să mă convingă. 

— Felicitări, aveţi perfectă dreptate. E cam 
aceeași concluzie la care au ajuns cei doi 
psihologi, acum șase ani, după ce au stat de 
mai multe ori de vorbă cu ea. După dispariţia 
lui Leni, Hannah s-a strâns ca un arici ca să 
păstreze numai pentru ea amintirile despre 
prietena ei. Crede că, vorbind cu cineva despre 
Leni și povestind tot ce știe, îl înalță și pe acela 
la nivelul la care se afiă ea în relaţia cu Leni. 
Însă nu vrea așa ceva. 

— E geloasă. 

— Chiar ăsta e cuvântul pe care l-au folosit 
psihologii. De aceea n-a povestit nici despre 
cealaltă prietenă a lui Leni, Alina. 

— Alina? a întrebat Max uimit. Aud numele 
ăsta pentru prima oară. 

— Ah, deci Hannah nu vi l-a spus nici 
dumneavoastră. 


— Evident. Cine e fata asta și ce știți despre 
ea? 

— O cheamă Alina Bohrens și a fost în 
aceeași clasă cu cele două. Leni nu era la fel de 
apropiată de ea ca de Hannah, dar când nu era 
împreună cu Hannah, atunci stătea cu Alina. 
Doar rareori își petreceau timpul împreună 
toate trei; e clar că Hannah n-o plăcea prea 
mult pe Alina. 

— De aceea n-a pomenit-o. 

— Da, după cum aţi remarcat, e vorba 
despre un fel de gelozie. 

— Așa se pare. 

— Ce aveţi de gând să faceţi de-acum? 

— Mă duc acasă și îmi pregătesc ceva de 
mâncare. 

— Bine. 

— Și apoi aș vrea să discut cu această Alina. 
Puteţi să-mi daţi adresa? 

— Cam la jumătate de an după dispariţia 
lui Leni, ea și părinţii s-au mutat. Vă trimit 
îndată adresa pe mobil. 

— Mulţumesc! Și veți mai încerca o dată să 
aflaţi ceva despre locul unde se află mama lui 
Leni? 

— Am făcut-o deja, dar da, am să mă mai 
ocup de asta. Numai că mi-e teamă că va fi 
nevoie să săpăm ca s-o găsim. 

— E posibil, flrește. Dar dacă am putea s-o 
întrebăm... 

— Da, o să vedem. Ah, Bischoff, încă ceva... 

— Da? 

— Peste două luni și jumătate ies la pensie. 
Până atunci vreau să fi rezolvat cazul ăsta. 

— Înţeleg. 


— Atunci puneţi-vă în mișcare și faceţi bine 
să mă ajutați. 

Max zâmbi pe sub mustață. 

— Așa voi face. Și, Menkhoff, încă ceva și 
de la mine... 

— Ce? 

— Mulţumesc pentru compliment! 

— Ce compliment? 

— Vreti să vă ajut. În gura dumneavoastră 
asta sună a compliment. 

— Nu vă faceţi cine știe ce iluzii. Vă trimit 
îndată adresa. 

Un păcănit regulat semnala că Menkhoff a 
închis. 

Parcursese lent o porţiune de drum încă 
din timpul conversațţiei și, câteva minute mai 
târziu, după ce trecu de un șantier, șoseaua se 
deblocă. Când a primit pe mobil mesajul lui 
Menkhoff cu adresa fetei, a aruncat o privire 
și a văzut că locuia cu părinții în Rath- 
Heumar. S-a hotărât pe loc, a părăsit 
autostrada la prima ieșire și apoi a intrat din 
nou, pe celălalt sens. 

Douăzeci și cinci de minute mai târziu 
parca la intrarea unei case moderne, chiar 
mare. S-a gândit că trebuia să câștigi bine ca 
să-ți permiţi o asemenea locuinţă. 

Când a sunat, i-a deschis un bărbat care 
avea cam 1,90 m și cel puţin treizeci de 
kilograme prea mult pe cântar. Faţă de el, Max 
se simţea de-a dreptul mărunt și îlrav. 

— Domnul Bischoff? a întrebat el, spre 
uimirea lui Max. 

— Da, eu sunt. Iar dumneavoastră trebuie 
să fiți domnul Bohrens. Dar de unde știți... 


— Domnul Menkhoff de la Criminalistică a 
sunat și ne-a spus că veţi trece pe la noi. Ne-a 
rugat să vorbim cu dumneavoastră, chiar dacă 
nu sunteți poliţist. 

Glasul lui suna binevoitor și îl făcea 
simpatic. 

— Sunteţi detectiv particular? 

Max zâmbi. 

— Nu, nu în adevăratul sens al cuvântului. 
Am fost criminalist înainte, iar acum predau la 
universitate. 

— Ah, interesant. Și de ce doriţi să vorbiţi 
cu Alina? Sigur e vorba despre răpirile de 
acum șase ani. 

— Da, exact. Domnul Benz mi-a solicitat 
ajutorul pentru elucidarea răpirii fiicei sale. 
Așadar, temporar sunt totuși un fel de detectiv 
particular. 

— Ah, Benz... 

Felul în care Bohrens pronunțase numele 
nu suna ca și cum cei doi ar fi fost buni 
prieteni. 

— Nu-l agreaţi? 

— Nu, dar asta n-are importanţă. Doar nu-i 
vorba despre el. 

— Exact. E acasă fiica dumneavoastră? 

— Da. 

S-a dat deoparte. 

— Poftim, intraţi! 

Ajunși în zona de intrare, spațioasă, 
luminoasă, de unde se putea vedea camera de 
zi şi holul de deasupra, Bohrens i s-a adresat 
lui Max. 

— Înainte să vorbiţi cu Alina, trebuie să 
știți ceva. Leni i-a fost prietenă. Alina n-a 


reușit încă să depășească dispariţia ei. De 
atunci... nu e prea simplu cu ea. Vă rog să fiți 
îngăduitor dacă reacționează ciudat la 
întrebările despre Leni. E modul ei de a se 
adapta după tot ce s-a întâmplat. 

Max a încuviinţat. 

— Da, firește, înţeleg. 

Efectele faptelor infractorilor sexuali și 
numărul de vieţi distruse, pe lângă cel ale 
victimelor, îl șocau mereu pe Max. 

— Bine, atunci vă rog să luaţi loc acolo, în 
camera de zi. O aduc pe Alina. 

Max s-a îndreptat spre ansamblul gri, 
dominant, din mijlocul încăperii pardosite cu 
dale albe, s-a lăsat într-un fotoliu confortabil și 
a privit în jur. 

Împreună cu pardoseala, albul pereţilor ar 
fi părut steril dacă n-ar fi fost întrerupt de mai 
multe tablouri colorate. Unele erau înrămate, 
două picturi abstracte, de dimensiuni mari, 
erau doar întinse pe niște cadre. Max a 
recunoscut trei lucrări ale lui Udo Lindenberg, 
pe care, din câte știa, cântăreţul le pictase cu 
lichioruri de diferite culori. Desigur, genul 
ăsta de artă era o chestiune de gust, dar 
probabil și o bună investiție pentru 
colecționari. 

— Așa, s-a auzit Bohrens în spatele lui, iar 
Max s-a întors. Ea e fiica mea, Alina. Alina, 
acesta e domnul Bischoff. Sigur ţi-l mai 
amintești pe comisarul Menkhoff. El l-a trimis 
la noi pe domnul Bischoff ca să poată discuta 
cu tine. 

Alina moștenise genele tatălui, cel puţin în 
privinţa înălțimii. Max bănuia că are un metru 


optzeci - foarte înaltă pentru o fată de 
șaptesprezece ani. Spre deosebire de tatăl ei, 
ea era zveltă, părul blond îi era împletit într-o 
coadă care îi ajungea până deasupra pieptului. 

Alina l-a salutat pe Max înclinând capul și 
s-a așezat pe un fotoliu, faţă în faţă cu el. 

Max s-a tras puţin mai în faţă și a privit-o 
pe fată. Ea îi evita privirea și se uita pe lângă 
el. 

— Alina, am câteva întrebări referitoare la 
Leni. E în ordine? 

— Sunteţi psihiatru? 

— Nu, sunt un fost poliţist și îl ajut pe 
domnul Menkhoff în acest caz. Pot să te 
tutuiesc? 

Alina a dat din cap abia vizibil. 

— OK. Poţi să-mi spui care era relaţia ta cu 
Leni? 

— A fost prietena mea. 

Glasul Alinei suna monoton, ca și cum ar fi 
citit cu voce tare un text plictisitor. 

— Poţi să-mi spui ceva despre ea? Cum era? 

— Era tristă. Mereu. 

— Ştii de ce era tristă? 

Acum privirea ei s-a îndreptat din nou spre 
Max. 

— Nu știți? 

— Nu. 

— Când era la mine, nu voia niciodată să se 
ducă acasă. Vă e îndeajuns atât? 

Max i-a aruncat o privire tatălui Alinei, 
care a ridicat din umeri, ca și cum ar fi vrut să 
spună: „V-am prevenit.” 

— Nu, Alina, sincer să fiu, încă nu. Care era 
motivul pentru care nu voia să meargă acasă? 


Când a răspuns, chipul Alinei a rămas 
inexpresiv: 

— Poate fiindcă tatăl ei e un nemernic. 

Max a ridicat mirat din sprâncene. 

— Astea sunt cuvinte dure. De ce crezi că 
domnul Benz e un nemernic? 

— Pentru că așa e. 

— M-ar ajuta foarte mult dacă ai putea să- 
mi explici mai amănunţit. 

Alina privea din nou pe lângă Max. 

— Asta e problema dumneavoastră. 

Max a schimbat din nou o privire cu tatăl 
Alinei, care iarăși a ridicat din umeri. Omul nu 
exagerase când îl avertizase cu privire la fiica 
lui. 

— Alina, chiar îţi este indiferent dacă 
dispariţia lui Leni e clarificată sau nu? 

— Nu-i nimic de clarificat aici. 

— Ce vrei să spui? 

— Exact ce am spus. 

— Bine, hai s-o luăm altfel. Există ceva ce 
poţi să-mi zici și care poate m-ar ajuta să 
clarific dispariția ei? 

L-a privit în ochi. 

— Da, fir-ar să fie! E iarăși aici. Am văzut-o. 

Pi Co a izbucnit Bohrens uluit și s-a 

ridicat cu o viteză remarcabilă 
pentru cineva atât de corpolent. Când ai văzut- 
0? Și unde? Și de ce n-ai zis nimic? 

— Acum două nopti, stătea în faţa casei. E 
de-ajuns? 

— Ce ti-a atras atenţia asupra ei? 

Max nu putea să nege că era tulburat. Și-a 
amintit din nou de părul blond pe care i s-a 
părut că l-a zărit în tufișuri, în faţa casei lui 
Benz. 

— Ce importanţă are? 

Alina s-a ridicat brusc. 

— A aruncat cu pietricele în fereastra mea. 
M-am uitat afară; era acolo și s-a uitat la mine. 
E de-ajuns? 

A dat să plece, dar Max a întrebat-o repede: 

— Ai recunoscut-o clar? 

— De unde să știu cum arată acum? Dar ea 
era, a zis fata și a ieșit din cameră cu pași 
repezi. 

Puțin după aceea, s-a auzit sus o ușă 
trântită. 

— Îmi pare rău! a spus Bohrens în timp ce 
îl conducea pe Max spre ușă. Și eu aud asta 
pentru prima oară, altfel l-aș fi sunat imediat 
pe domnul Menkhoff. Sunt sigur că doar a 


visat și că acum crede că a fost real. De unde 
să vină Leni acum, la șase ani de la dispariție? 

— Nu știu, domnule Bohrens. 

Max i-a întins mâna bărbatului înalt. 

— Oricum, vă mulțumesc că mi-aţi îngăduit 
să discut cu Alina. E posibil să fie nevoie să 
mai vorbim o dată. 

Bohrens a încuviinţat din cap. 

— Sper că atunci va colabora. Cu ea nu se 
știe niciodată. 

— Am să încerc, a răspuns Max mai 
încrezător decât se simţea în realitate. Pe 
curând. 

În drum spre casă, Max l-a sunat din nou 
pe Menkhoff și i-a relatat discuţia avută cu 
Alina. 

— Hm! a mormăit Menkhoff. Îmi pot 
închipui că tatăl Alinei are dreptate. Probabil 
că noile răpiri au răscolit ceva în ea și a avut 
coşmaruri. 

— Dar nu e o coincidență cam ciudată 
faptul că are visul ăsta tocmai acum, când 
Benz găsește lucrurile fiicei sale și crede, de 
asemenea, că e din nou aici? 

— Recunosc, e chiar ciudat, dar cu toate 
astea... Trebuie să ne concentrăm pe fapte. 

— Da, să vedem. Oricum, voi mai vorbi cu 
ea o dată. 

— Așa să faceţi. Cât timp și ea și părinţii 
colaborează. 

— Ce-i cu mama ei? Pe ea n-am văzut-o. 

— Bucurațţi-vă! Sigur era încă la prăvălia ei. 
Are un magazin de bijuterii în centrul 
orașului. 


Ajuns acasă, Max a uitat iarăși că, de fapt, 
intenționase să mănânce ceva. În schimb, a 
intrat în dormitor, a scos tabla albă din spatele 
dulapului și a dus-o în camera de zi. Pe 
vremea când era activ în poliție își procurase 
tabla aceea lungă de doi metri și lată de un 
metru și jumătate, ca să poată vizualiza și 
acasă aspectele unor cazuri la care lucra. A 
strâns de pe comodă un castron de lemn și o 
fotografie în care putea fi văzut împreună cu 
părinţii și Kirsten și a pus tabla pe ea. Așa 
putea să lucreze stând în picioare și să 
folosească markere, magnețţi și alte materiale 
de care avea nevoie. 

După ce a aranjat totul, a făcut doi pași în 
spate și a privit tabla. Se simţea aproape ca și 
cum ultimul an nici n-ar fi existat. Mai lipsea 
doar să se audă o bătaie în ușă și afară să-l 
aștepte Böhmer. 

Max a început să-și sorteze însemnările și 
să le prindă pe tablă în diferite locuri, 
împărțindu-le pe grupuri de persoane și date. 
În partea stângă era tot ce avea de-a face cu 
cazurile de acum șase ani, mijlocul era 
rezervat exclusiv informaţiilor legate de Leni, 
spaţiul din dreapta era destinat cazurilor 
actuale, cu Lea și cu Sofia, cea care fusese 
ucisă. După ce a pus în ordine toate 
însemnările, s-a așezat la laptop și a printat 
fotografiile fetelor dispărute, pe care le-a prins 
pe tabla albă, deasupra notițelor 
corespunzătoare, acolo unde lăsase un spaţiu 
liber cam de treizeci de centimetri. N-a găsit 
fotografii cu Hannah și Alina, de aceea le-a 


alăturat numele sub fotografia lui Leni și apoi 
le-a încercuit. 

Cât a trasat cu negru și cu roșu linii de 
legătură între însemnări, cât a notat, marcat și 
legat între ele cuvinte-cheie și a scris separat, 
în colțul de sus, din dreapta, întrebări 
generale referitoare la toate cazurile, Max a 
pierdut noţiunea timpului. 

Din când în când se așeza la laptop ca să 
cerceteze amănunte despre cazurile de atunci 
și de acum. 

La un moment dat, când s-a lăsat ostenit pe 
canapea privindu-și opera, tabla semăna 
foarte mult cu ceea ce era pe vremea când 
lucra în poliție. 

Stomacul zgomotos i-a amintit lui Max că 
încă nu mâncase nimic toată ziua. S-a ridicat, 
a mers în bucătărie și a deschis frigiderul. 
După ce a privit o vreme conţinutul, s-a 
hotărât pentru un fel cu carne tocată și legume 
la tigaie și a început să gătească. 

Jumătate de oră mai târziu punea pe masă 
farfuria cu mâncare aburindă, în așa fel încât 
să aibă tabla sub ochi, apoi s-a dus din nou în 
bucătărie și s-a întors imediat cu un pahar pe 
jumătate plin cu vin. 

Cât a mâncat, a privit întruna tabla, a 
căutat conexiuni și firul roșu care lega totul. 

În sfârșit, când a pus tacâmurile pe farfuria 
goală, a constatat două lucruri: 

Unu - era foarte obosit. 

Doi - în cazul Leni Benz, era încă la 
început. 

tă în fața computerului, cu ochii țintă la 

monitor. În timp ce urmărește scenele din 
videoclip, are gura întredeschisă. E unul dintre 
sutele de filmuleţe de pe hard-diskul extern pe 
care l-a scos din ascunzătoare și l-a conectat la 
computer. 

Respiră repede, sacadat, ca după o cursă 
solicitantă, în timp ce mâna i se mișcă tot mai 
repede în pantalonii descheiați. 

Geme, urmărește cu ochii căscaţi ce se 
petrece pe monitor și simte tensiunea din șale, 
acea făgăduință că împlinirea e foarte aproape. 

În timp ce mișcările protagonistului din film 
se accelerează, și mâna lui se mișcă iute, într-un 
ritm imposibil de controlat. Gemetele s-au 
preschimbat într-un mormăit voluptuos, și-a 
întins picioarele sub masă, ca într-un spasm. 
Apoi pântecul i se contractă în sfârșit și 
plăcerea explodează în zvâcniri scurte, intense, 
în timp ce personajul din film încă se mai ocupă 
de obiectul poftelor sale. 

Sleit, se lasă pe spate în scaunul de la birou. 
Trupul îi este istovit, stropii de sudoare de pe 
frunte i se rostogolesc pe obraji. 

Privirea îi este încă îndreptată spre monitor, 
dar interesul pentru ce e acolo s-a stins aproape 
în întregime. Filmul care va mai dura doar 
câteva minute, după câte știe, nu-l mai excită 


acum. Totuși, nu se poate abtine să nu se uite 
până la capăt, în timp ce mâna îi zăbovește încă 
pe ce mai rămăsese - moale, jalnic — din ceea ce 
tocmai fusese mare și tare. 

Mai durează două, trei minute, apoi vine și 
sfârșitul filmului. Înainte ca ecranul să se 
înnegrească, se apleacă în fată și oprește clipul 
acolo unde protagonistul se uită zâmbind spre 
cameră. 

Îi privește trăsăturile, fruntea netedă, părul 
scurt, blond-roșcat, trupul zvelt, despuiat, și 
constată că nu s-a schimbat aproape deloc din 
vremea în care a făcut filmarea. 

Câteva minute mai târziu deconectează 
hard-diskul de la computer și îl duce în 
bucătărie. Acolo se suie pe un scaun, pipăie 
niște plăci din tavan, apasă cu grijă într-un loc 
anume și trage într-o parte două plăci. Prin 
fanta apărută bagă hard-diskul și îl împinge 
puțin mai încolo, apoi pune plăcile la loc și se 
asigură că nu se vede niciun gol și că nimic nu 
indică cum că acolo ar fi vreo ascunzătoare. 
Apoi coboară de pe scaun și se duce în baie să 
se spele. 

Simte o oboseală plăcută și se gândește să-și 
petreacă seara pe canapea. 

Putin mai târziu, când iese din bucătărie cu 
un sandviș cu pâine prăjită într-o mână și cu o 
sticlă de bere în cealaltă, amurgul este atât de 
avansat, încât este deja întuneric. Intră în 
camera de zi și încearcă să apese pe 
întrerupător cu mâna în care ţine sticla, dar nu 
reușește. Ajunge pe pipăite la măsuţă, înjurând, 
lasă pe ea farfuria și sticla de bere și se întoarce 
la ușă. Apasă pe întrerupător, dar camera 


rămâne în întuneric. Nu se schimbă nimic nici 
după a doua și a treia încercare. Tocmai dă să 
se întoarcă să verifice siguranțele, când o 
lălăială dementă îl împietrește. 


Beznă, beznă, beznă, beznă, 
licuricii doar în sorg 

buha ţipă de departe, 

miez de noapte. 

Corbii negri croncănesc 

Și fantomele scâncesc: 

ui, ui, uii. 


— Leni, izbucnește el, Leni, iubirea mea, tu 
ești? 

Încearcă să străpungă întunericul, privind 
cu ochii mijiți, dar nu vede nimic. Oricum, nu se 
încumetă să se miște. 

— Vrei să te joci cu mine, papi? răspunde 
glasul dement, prefăcut, de fetiță. 

— Leni, eu... începe el, dar se oprește când 
percepe o mișcare în celălalt colț al încăperii. 

O siluetă se desprinde extrem de încet din 
întuneric. 

— Da? Te joci cu mine, papi? Ca pe vremuri? 

Locul unde trebuie să fie fata acelei apariţii e 
doar o pată fără contur, ușor mai deschisă la 
culoare în comparaţie cu restul. În schimb, 
poate să recunoască părul lung, care trece de 
umeri. Păr blond. 

— Leni! geme el răgușit. Tu ești, într-adevăr. 
Micul meu înger. 

— Descheie-te la pantaloni, papi, zice glasul 
de copil, făcându-l să simtă un fior îngheţat pe 
șira spinării. Așa, ca pe vremuri. 

— Leni, eu... Tu n-ai cum să înţelegi, eu... 


— Hai, descheie-te la pantaloni și dă-i jos! 
mârâie sumbru glasul și nu se mai aude ca o 
voce de fetiță, ci de femeie nebună. Scoate-ți 
chestia aia mizerabilă ca să ne putem juca. 
Papi. Arată-mi-o și întreabă-mă dacă îmi place. 

Acum își dă seama că silueta aceea blondă 
are un braț ridicat și că tine ceva ce ar putea fi 
o armă. 

— Leni, te rog, ce faci aici? 

Are o voce plângăcioasă, dar nu-i pasă. Îi 
este o frică cum nu i-a mai fost niciodată până 
atunci. 

— Eu Sunt... papi al tău. Te iubesc atât de 
mult! 

— Beznă, beznă, beznă, beznă, licurici doar 
în sorg. Hai, arată-mi licuriciul tău bătrân și 
zbârcit, papi! 

Nu reacţionează, și atunci aude un zgomot 
metalic și știe clar că ea tine în mână o armă. 

— Jos pantalonii — afară cu viermele ăla! 
zice silueta, din nou cu glas de fetiță. 

Cu mâinile tremurânde trage de catarama 
de la curea, încercând s-o desfacă, reușește în 
cele din urmă, în timp ce silueta continuă să 
stea nemișcată. 

— Leni, am făcut asta atunci numai pentru 
că te iubesc atât de mult, eu... 

— Hai odată! 

Descheie  nasturele,  fermoarul, apoi 
pantalonii îi cad până la glezne, iar el stă așa, 
doar în chiloti. 

— Afară cu viermele! comandă glasul de 
femeie. 

Pe jumătate nebun de frică, își trage chilotii 
până înspre genunchii care îi tremură. 


— Nu, nu-mi place, îti vine să verși cât de 
gretos e. Și acum — întoarce-te, papi! 

Se supune comenzii și se întoarce cu spatele 
la ea. Se uită ţintă la ușa deschisă a camerei de 
zi, pulsul îi gonește. Nicio șansă să scape prin 
fugă. 

Se gândește febril ce ar putea să aibă ea de 
gând; în fața lui, la înălțimea șoldului, apare 
brusc un braţ și un trup i se lipește de spate. În 
clipa următoare simte o durere ascuțită în 
penis și scoate un strigăt pătrunzător. 

— Șșșșșt, papi! îi susură glasul chiar lângă 
ureche, iar el îi simte respirația caldă. Acum 
jucăm un altfel de joc. Îți pun o întrebare. Dacă 
răspunzi corect, plec imediat și aștept să văd 
dacă îţi respecti răspunsul. Îţi place jocul? 

Văzând că nu răspunde, fiindcă îl sugrumă 
frica, mâna ei zvâcnește scurt și durerea 
ascuţită devine arzătoare. 

— O, Doamne, te rog, nu! Nu fă asta, Leni, 
voiam doar... 

— Ia zi, îţi place jocul? Îţi mai aduci aminte 
că asta era mereu întrebarea ta când... te jucai 
cu mine? Așa că te întreb pentru ultima oară: îti 
place jocul? 

— Nu, spune el încet, iar când mâna ei 
smucește din nou, provocându-i durere, repetă 
cu glas tare: Nu, nu, nu-mi place jocul. Te rog, 
încetează! Te rog! 

— O, chiar astea au fost cuvintele mele. 
Atunci. Le-ai memorat bine. Și acum urmează 
adevărata întrebare, papi: Ai să te duci mâine- 
dimineaţă la poliție și ai să povestești totul? 

— Cum? Dar eu... 


Niște săgeți încinse pornesc din vintre și îi 
străbat burta, se chircește și abia se mai tine pe 
picioare. 

— Pentru ultima oară, după aia s-a terminat 
cu viermele: Ai să te duci la poliţie și ai să 
povestești totul? Totul? 

C ând sunetul telefonului l-a smuls din 
somn, Max a avut senzaţia de dâjă-vu. 
Imediat și-a dat totuși seama că, spre 
deosebire de momentul apelului din noaptea 
trecută, acum era deja lumină. Încă în timp ce 
întindea mâna spre telefon, și-a amintit că 
seara băuse două pahare de vin în faţa tablei 
și că apoi, total epuizat, s-a dus în pat. 

Oricum, cel care suna era tot cel din 
noaptea trecută. 

— Domnul Menkhoff, a zis Max răgușit. Cu 
ce vă pot fi de folos? 

— Încă dormeaţi la ora asta? E șapte și 
jumătate. Puteţi să vă dați jos din pat dosul 
slăbănog, să vă îmbrăcaţi și apoi să veniţi 
acasă la Robert Benz. 

— L-aţi arestat cumva pe Benz? Îl aveţi la 
mână cu ceva? 

— Nu și nu. Benz e mort. 

— La naiba! 

Gândurile lui Max se rostogoleau. 

— Cum? 

— Împușcat în cap. Făptașul s-a ocupat și 
de cocoșelul lui. N-arată frumos. Dacă vreţi să 
veniţi încoace, ar trebui să vă grăbiţi. 

— Pornesc imediat. 

După ce s-a spălat în grabă, Max și-a pus 
niște jeanși și o cămașă și, câteva minute mai 


târziu, era deja în mașină. 

Benz fusese ucis cu o împușcătură în cap și 
- dacă Max înţelesese bine - îi fuseseră 
mutilate organele genitale. Asta indica 
probabil răzbunarea unei victime. Sau trebuia 
să arate ca și cum așa ar fi fost. Max nu știa de 
ce, dar iarăși i-a trecut prin minte ce 
observase în fața casei lui Benz, când a crezut 
că vede niște plete blonde vizavi, în spatele 
unei tufe. S-a mustrat, zicându-și că fusese un 
prost că nu se dusese imediat să verifice. 

În faţa casei erau parcate mai multe mașini 
de intervenţie, așa că Max a fost nevoit să-și 
lase mașina lângă terenul învecinat. De la o 
fereastră de la parter îl observa o femeie de 
aproximativ șaizeci de ani, care, când a 
coborât din mașină, i-a zis: 

— Sunteţi și dumneavoastră cu ăștia? 

Prin „ăștia” înţelegea forţele de intervenţie 
din casa lui Benz. 

— Au fost deja aici și mi-au pus întrebări. 
Dar eu n-am văzut nimic. Am altele mai bune 
de făcut decât să stau zi și noapte la fereastră. 

Max a ignorat-o și și-a continuat drumul. 
Ușa casei lui Benz era deschisă. Când a vrut să 
intre în grădină, i s-a pus în cale un tânăr 
îmbrăcat în uniformă. 

— Nu puteţi să intraţi aici. 

— Numele meu e Max Bischoff. Vreţi să-i 
spuneţi comisarului-șef Menkhoff că sunt aici? 

— Nu-i nevoie, s-a auzit din hol glasul unui 
bărbat, și Max l-a recunoscut pe Menkhoff. 
Lăsaţi-l să treacă! 

Polițistul s-a dat la o parte și a făcut semn 
spre ușa deschisă. 


— Poftiti! 

Menkhoff aştepta în hol. Când Max s-a 
îndreptat spre el, a zis: 

— Mă doare în cot de grade, dar dacă tot le 
pomeniți, măcar faceți-o corect. Sunt prim- 
comisar-șef criminalist. Și acum, veniti! 

Robert Benz zăcea în camera de zi, culcat 
pe spate, chircit, în jurul capului se făcuse o 
baltă de sânge întins și uscat într-o margine. 
Sângele se răspândise și pe pardoseala de 
lemn și arăta ca și cum cineva l-ar fi șters cu o 
cârpă. Îi lipsea ochiul drept, în locul lui se 
căsca o rană cam cât o minge de ping-pong 
prin care ieșise glonţul. Deci Benz fusese 
împușcat pe la spate. 

Pantalonii îi erau trași până la glezne. 
Piciorul stâng era îndoit, coapsele îi erau 
mânjite cu sânge. Max a văzut imediat rănile 
de pe penisul bărbatului. Erau mai multe 
tăieturi. Sigur fuseseră dureroase și, cum se 
exprimase Menkhoff, chiar n-arătau „frumos”, 
dar Max știa și fără evaluarea legistului, care 
se lăsase pe vine și îi întorsese capul lui Benz, 
că doar rănile astea nu ar fi fost letale. 

Menkhoff a făcut semn cu bărbia spre 
Benz. 

— Nu văd prea bine onorariul 
dumneavoastră. După mine, cam seamănă a 
reglare de conturi, ce părere aveţi? 

— Da, într-adevăr așa arată. Sau așa trebuie 
să arate. 

— Când a ajuns aici, băiatul care livrează 
chifle a observat că ușa casei era deschisă. A 
sunat și, nevăzând nicio mișcare, i s-a părut 


ciudat. A sunat la 110 și cei de la centrală au 
trimis aici doi colegi. Ei l-au găsit pe Benz. 

Medicul s-a ridicat și i s-a adresat lui 
Menkhoff. 

— La prima vedere, pariez pe un foc tras de 
aproape cu un pistol. Arată ca o execuţie, dar 
nu mi-o luaţi în nume de rău, abia după 
autopsie pot să vă dau informaţii mai exacte. 

Medicul vorbea cumva pe nas, ceea ce 
dădea vorbelor sale o tentă de îngâmfare. 
Menkhoff a dat din cap. 

— Mulţumesc! Când pot să mizez pe un 
raport? 

— De îndată ce sunt gata. E sfârșit de 
săptămână. 

— N-aţi putea totuși să vă grăbiţi? 

Medicul l-a privit netulburat. 

— Repet: e sfârșit de săptămână. 

Max a văzut trupul lui  Menkhoff 
îndreptându-se, apoi comisarul a izbucnit: 

— Avem două fetiţe răpite. Pe una tocmai 
am găsit-o abuzată cu brutalitate și ucisă. Al 
doilea copil - ca să știți, are șapte ani — 
probabil că mai e ţinut închis pe undeva. Chiar 
dacă pornesc de la presupunerea că răpitorul 
zace aici, în faţa noastră, tot e posibil ca 
ucigașul lui să aibă vreo legătură cu asta. Dacă 
îl prindem, poate că mai putem salva copilul. 
Așa că mai daţi-mi pace cu sfârșitul de 
săptămână, mișcaţi-vă fundul de aici și faceți 
ce trebuie făcut pentru ca acel copil să aibă o 
șansă de supravieţuire! 

Medicul se holba uluit la Menkhoff, în timp 
ce obrajii lui căpătau o culoare roșie 
întunecată. Când a reușit să-și desprindă în 


sfârșit privirea de interlocutorul său, a 
încuviințat grăbit din cap și s-a strecurat afară 
pe lângă Menkhoff. 

În ciuda felului de a fi al lui Menkhoff, 
zgomotos și adesea insuportabil, Max nu 
reușea să nu simtă o oarecare simpatie pentru 
el. Privirea i-a căzut din nou pe organele 
genitale ale lui Benz. 

— Oricum, e ciudat. 

— Ce vreţi să ziceti? 

— Rănile astea de pe penis. Ele sugerează 
că făptașul e sigur că Benz a abuzat sexual de 
cineva. Dar dacă vreo victimă a abuzului a 
vrut să se răzbune pe el sau dacă cineva l-a 
pedepsit astfel în numele unei victime — ceea ce 
eu consider că e mai plauzibil —, atunci de ce 
sunt rănile din zona genitală inofensive, 
comparativ cu restul? 

— Vreţi să ziceți că mai curând acel cineva 
i-ar fi retezat chestia? 

— Da. Pentru că tocmai cu chestia aia și-a 
dus el la îndeplinire presupusele fapte. 

— Adică dumneavoastră credeţi că făptașul 
a vrut doar să simuleze un act de răzbunare? 

— Cred că e posibil, cel puțin. Oricum e mai 
plauzibil decât să susţii că cineva îl crestează 
puţin cu cuțitul, din răzbunare, dar apoi îl 
omoară cu o împușcătură în cap. 

— Mda, să așteptăm să vedem dacă printre 
probele adunate până acum nu este cumva 
ceva folositor, apoi să afiăm ce descoperă la 
autopsie îngâmfatul ăla de la medicină legală. 

— Oare ce-o fi însemnând asta, la marginea 
pălții de sânge? 


— Habar n-am, să vedem ce au de zis 
colegii. Poate că făptașul a călcat în ea, din 
neatentie, și apoi a șters urma lăsată. 

— Atunci ar trebui să mai fie și altele pe 
pardoseală. Asta vor stabili cu luminol colegii 
dumneavoastră. În fine, vom vedea; puţin mai 
devreme i-ați zis medicului ceva ce nu-mi dă 
pace. Că Lea, a doua fată răpită, poate mai e 
ținută închisă undeva. 

— Știu. Poate... 

— În orice caz, de la ideea asta ar trebui să 
pornim și să facem tot ce ne stă în putere ca s- 
o găsim. 

— Asta și facem, bineînţeles... 

— Bine că mi-am adus aminte, l-a întrerupt 
Max, ce a rezultat la examinarea ghiozdanului 
lui Leni și a celorlalte obiecte? 

Menkhoff scutură din cap. 

— Cum era de presupus, nimic care să ne 
ducă mai departe. Mai ales amprentele lui 
Benz și ale unui anume domn Bischoff. În rest, 
doar... 

Menkhoff s-a oprit fiindcă telefonul lui Max 
suna. I-a făcut semn din cap să preia 
convorbirea. 

Max nu cunoștea numărul de pe ecran. 

— Domnul Bischoff? 

Un glas de fată. 

— Da, cine e? Hannah? 

— Da, Hannah sunt. Aţi spus să vă sun dacă 
apare ceva. 

— Da, sigur. 

Max l-a privit pe Menkhoff și a ridicat din 
sprâncene. 


— Mulţumesc că mă suni. Despre ce-i 
vorba? 

— Am... Cred că noaptea trecută am văzut 
pe cineva în grădina noastră. O fată. Avea păr 
lung și blond. 

— Cum? a izbucnit Max. 

Din nou s-a gândit la ce văzuse în tufele din 
faţa casei lui Benz. 

— Ești sigură? 

— Nu, dar... totuși, destul de sigură. Credeţi 
că s-ar putea să fi fost Leni? 

— Nu știu. Părinţii tăi sunt acasă? 

— Da. 

— Le-ai povestit și lor? 

— Da, tata a zis să vă sun. Dar oricum aș fi 
făcut-o. 

— Bine, vin îndată la tine, OK? 

— Da, bine. 

Apoi a închis. Max a lăsat în jos telefonul și 
l-a privit pe Menkhoff. 

— Noaptea trecută, Hannah a văzut pe 
cineva cu păr lung și blond, în grădină. 

Pe fruntea lui Menkhoff au apărut cute. 

— Chiar sunt curios. Cred că acum vin și 
eu. 

— Nu mi se pare o idee bună, s-a împotrivit 
Max. Nu mi-o luaţi în nume de rău, dar mă 
tem că s-ar putea să provocaţi puțină teamă 
cuiva ca Hannah. 

Max nu știa cum să înţeleagă privirea pe 
care i-a aruncat-o comisarul, dar în cele din 
urmă Menkhoff a rânjit. 

— Aveţi dreptate. Atunci am avut voie să 
vorbesc cu ea doar în prezenţa unui psiholog, 


fiindcă avea doar unsprezece ani. Bine, aștept 
cu nerăbdare raportul dumneavoastră. 

Acum a fost rândul lui Max să zâmbească. 

— Vremurile în care scriam rapoarte au 
trecut, slavă Domnului, dar firește că am să vă 
sun imediat după ce discut cu Hannah și am să 
vă relatez. 

— Dispăreţi de aici, impertinent ce sunteți! 

Aruncând o privire spre răposatul Robert 
Benz, Max zise: 

— Cu cea mai mare plăcere! Ah, și încă 
ceva: trimiteţi pe cineva pe terenul 
neconstruit de pe cealaltă parte. Cred că la 
ultima mea vizită am văzut acolo pe cineva 
ghemuindu-se. Pe cineva cu păr lung și blond. 

— Cum? Și de ce n-aţi... 

— Da, îmi pare rău, a fost o greșeală. Nu 
eram sigur. 

Vecina încă era la fereastră când Max s-a 
îndreptat spre mașină. 

— Tot dumneavoastră. Vreţi cumva să-mi 
puneţi niște întrebări? Doar i-am spus 
colegului dumneavoastră că n-am văzut nimic. 

— O zi bună vă doresc! a zis Max și a urcat 
în mașină. 

ând Max a intrat, Hannah ședea în același 
loc, ca și la ultima lui vizită, cu picioarele 
ridicate pe canapea, și era foarte palidă. 

— Bună, Hannah! a salutat-o el pe fată, iar 
ea a răspuns cu un „Bună!” șoptit. 

După o privire aruncată părinţilor care se 
așezaseră și ei pe canapea, de-o parte și de alta 
a fetei, s-a lăsat pe fotoliul pe care mai șezuse. 

— N-aș vrea să deranjez prea mult, a 
început Max, de aceea trec direct la subiect. 
Înainte de toate, aș vrea să-ţi mai mulțumesc o 
dată că m-ai sunat. 

— Dar nu știu dacă a fost într-adevăr 
cineva sau doar mi-am imaginat. 

Max a scuturat din cap și a pus carnetul cu 
însemnări și un pix pe masa din faţa lui. 

— Oricum, decizia să mă suni a fost 
corectă. Cel mai bine ar fi să începi să-mi 
povestești pur și simplu exact ce s-a întâmplat. 

— OK, deci... azi-noapte m-am trezit nu știu 
din ce motiv. Am dat să mă întorc pe cealaltă 
parte și să-mi continui somnul, dar atunci am 
auzit ceva afară. Era ca... 

Părea să-și caute cuvintele. 

— Ai zis că s-a auzit ca și cum s-ar fi rupt o 
creangă, a zis mama ei. 

— Da, exact. Ca și cum cineva ar fi călcat pe 
o creangă. M-am ridicat în capul oaselor și nu 


știam ce să fac. 

A făcut o pauză, iar Max a profitat de ea. 

— Unde e camera ta? 

— Sus. 

— Hm... dormi cu fereastra deschisă? 

— Da, altfel n-aș fi putut să aud. Am 
așteptat să văd dacă se aud și alte zgomote. Și 
mi-era teamă că s-ar putea să mai fie ceva, 
fiindcă n-aș fi știut ce să fac. A trecut poate un 
minut, iar afară a mai trosnit ceva. Mi-am luat 
inima în dinţi și m-am ridicat din pat. 

— Ai aprins lumina? 

— Nu. Când e întuneric afară și în cameră 
arde lumina se vede tot ce-i înăuntru. Și când 
te uiţi afară, dintr-o cameră luminată, vezi 
doar întuneric. 

Max și-a făcut niște însemnări, apoi și-a 
țuguiat buzele. 

— Astea sunt niște gânduri foarte 
pragmatice. Judecata ta pare să fi funcţionat 
perfect în situaţia asta. 

— Vă îndoiţi de spusele fiicei mele? a 
întrebat mama lui Hannah, cu indignare în 
glas. 

Înainte ca Max să poată răspunde, tatăl lui 
Hannah a dat ochii peste cap. 

— Nicidecum, mie mi s-a părut mai curând 
o apreciere. 

— Așa este, a confirmat Max. Dar te rog să 
povestești mai departe, Hannah. Ce s-a 
întâmplat apoi? 

— M-am ridicat din pat, m-am dus la 
fereastră și m-am uitat afară. Și atunci am 
văzut-o. Era o siluetă, o fată. Stătea în fața 
gardului viu și... privea în sus, spre mine. 


— Ai putut să-i recunoști chipul? 

— Nu, era prea întuneric. I-am văzut doar 
părul lung, blond. 

— A mai fost ceva care să-ţi atragă atenția? 
Era înaltă sau scundă, suplă sau solidă? Sau 
îmbrăcămintea... cu ce era îmbrăcată? 

— Asta... nu, nu știu cât de înaltă era, am 
văzut-o doar de sus. Și îmbrăcămintea... ceva 
închis la culoare. Habar n-am. 

— Chiar nu sunteţi în stare să vă imaginati 
că în clipa aceea fiica mea avea altă grijă decât 
aceea de-a fi atentă la așa ceva? s-a amestecat 
mama lui Hannah. 

Max a ignorat-o și a continuat s-o privească 
pe Hannah. 

— Dacă era atât de întuneric, de ce crezi că 
se uita în sus, la tine? 

— Am simţit că mă privea. Și... 

Hannah a coborât capul, privindu-și 
degetele pe care și le frământa nervoasă. 

Max a așteptat-o să continue, dar văzând că 
n-avea de gând s-o facă, a reînceput precaut. 

— Şi? 

A ridicat capul și l-a privit din nou. 

— Cred că era Leni. 

— Hannah, a zis tatăl cu blândeţe, dacă n-ai 
recunoscut chipul și... 

— Leni a fost, a stăruit ea. 

Max s-a aplecat puţin în faţă. 

— Ce anume te face să crezi că era Leni? 

— Pur și simplu știu. A fost prietena mea 
cea mai bună. Am simţit că era acolo jos. 

— Bine. Să admitem că era Leni. Ce ai făcut 
după aceea? 

— M-am dus la tata. 


— Deci te-ai dus în dormitorul părinţilor și 
i-ai trezit? 

Hannah a scuturat din cap. 

— Nu, m-am dus la tata. 

— Avem... dormitoare separate, a explicat 
tatăl lui Hannah și i-a aruncat o privire soţiei. 

Max s-a mustrat în sinea lui că nu-i lua asta 
în nume de rău și că putea să-l înţeleagă. 

— Așa-i, a continuat Thomas Reinhard. A 
venit la mine, m-a trezit și mi-a povestit ce a 
văzut afară. Apoi ne-am dus împreună în 
camera ei și am verificat. 

— Şi? Mai era acolo? 

Hannah a scuturat din cap deznădăjduită. 

— Nu, plecase. Dar jur că a fost cineva în 
grădină și tot mai cred că era Leni. 

Tatăl lui Hannah a ridicat din sprâncene 
când Max s-a uitat la el. Ca și cum ar fi vrut să 
spună: „E o aiureală, bineînţeles, dar ce să 
fac?” 

— Apoi tata s-a întors în camera lui, iar eu 
m-am băgat înapoi în pat. Dar n-am mai putut 
să dorm. 

— Te înţeleg foarte bine, la fel m-aș simţi și 
eu după așa ceva. Dar mai am o întrebare. E în 
ordine? 

— Da, care anume? 

— De ce nu mi-ai povestit nimic despre 
Alina? 

Max observa atent chipul lui Hannah și nu 
îi scăpă ușoara zvâcnire a ochilor. 

— Pentru că ea n-are importanţă. 

— Dar și ea a fost prietena lui Leni. 

Colţurile gurii lui Hannah s-au lăsat. 


— N-a fost niciodată prietena lui Leni. l-ar 
fi plăcut Alinei. Dar n-a fost decât o colegă de 
clasă, nimic mai mult. Se vedeau doar rar. 

— Hm... am aici o problemă, nu înţeleg 
prea bine, poate poţi să mă ajuţi. Ai spus deja 
că Leni nu prea avea contacte cu ceilalți, 
fiindcă era așa de... închisă în ea. Atunci de ce 
contează atât de mult pentru Alina să o 
declare prietena ei? 

— Asta n-aș putea să vă spun. Poate i se 
pare că devine ea ceva deosebit dacă se 
declară prietena cuiva dispărut? 

— Firește că e posibil. Totuși, mă mir că n- 
ai pomenit-o. 

— Cred că tocmai v-a dat explicaţia, a 
intervenit din nou doamna Reinhard. 

— Da, bineînţeles. 

Max a aruncat o privire peste însemnările 
lui. 

— Hannah, mai e ceva ce ţi-a atras atenția? 

Răspunsul a venit din nou de la mama ei. 

— Nu-i suficient? Oricum, și Robert crede 
că Leni e iar aici. Și apoi lucrurile ei... 

Max și-a dat seama că nu mai putea să ţină 
sub tăcere uciderea lui Benz, mai ales că era 
partenerul lui Thomas Reinhard. 

— În ceea ce-l privește pe Robert Benz, 
trebuie să vă mai spun ceva. 

A făcut o scurtă pauză și i-a privit pe toţi pe 
rând. 

— A fost găsit ucis azi-dimineaţă, în 
locuinţa lui. 

— Cum? au izbucnit într-un glas Reinhard 
și soţia lui, în timp ce Hannah doar îl privea pe 
Max cu gura deschisă, părând și mai palidă. 


— Da. A fost împușcat. 

Reinhard își tot trecea mâna peste gură și 
clătina întruna din cap. 

— Dar cum se poate așa ceva? 
Dumnezeule! Întâi îi dispare fiica, apoi îl 
părăsește soția, și acum... Poliția are deja vreo 
idee cine ar fi putut să facă asta? 

— Nu, încă e prea devreme, dar 
investigațiile sunt deja în desfășurare. 

— Leni! 

Hannah rostise numele atât de încet, încât 
Max aproape că nici n-o auzise. A întors 
privirile spre ea. 

— Ce ai spus, Hannah? 

Când s-a uitat la ea, Max a văzut lacrimi 
curgându-i pe obraji. 

— Leni. 

Nici acum nu era mai mult decât o șoaptă. 

— Leni a fost. 

To să faceţi în așa fel încât Hannah să 
stea de vorbă cu un psiholog, a zis Max 
apăsat. 

L-a sunat pe Menkhoff imediat după ce a 
urcat în mașină și i-a relatat discuţia cu 
Hannah și părinţii ei. 

— Iar eu aș vrea să fiu de față. 

— Și cum vă închipuiţi așa ceva? Doar nu 
pot pur și simplu să... 

— Nu e doar pur și simplu. Hannah crede 
că a văzut-o pe Leni noaptea, în grădină, și, în 
afară de asta, e convinsă că ea și-a ucis tatăl. 
Pentru așa ceva trebuie să existe un motiv. Și 
asta nu poate fi decât faptul că Leni i-a 
povestit ceva în urmă cu șase ani, ceva ce 
pentru Hannah e un motiv suficient de 
plauzibil ca să creadă că acum Leni și-a ucis 
tatăl. De la început am avut senzaţia că știe 
mai mult decât recunoaște. 

— Asta înseamnă că dumneavoastră chiar 
credeţi că Leni e din nou aici? 

— Hannah crede, iar acum asta contează. 

Menkhoff pufni. 

— Bischoff! Dumneavoastră credeţi că Leni 
apare acum din nou, deși a dispărut fără urmă 
la vârsta de zece ani? 

— Cred că măcar e posibil. Se poate să fi 
ajuns în mâinile unui cerc de pedofili, iar 


acolo să fi fost pasată de la unul la altul. 

— Timp de șase ani? 

În glasul lui Menkhoff se simţea clar 
îndoiala. 

— Și apoi reușește să fugă și se întoarce aici 
ca să-și ucidă tatăl? Chiar așa? 

— Da, știu că sună dement. Și... 

Max înghiţi în sec. 

— Numai dacă îţi închipui ce a fost nevoită 
să îndure în toți acești ani — în caz că am 
dreptate —, și tot ţi se întunecă mintea, dar... e 
posibil. 

— Bine. Am să văd ce pot face. Dar am 
nevoie de declarația dumneavoastră despre 
discuţia cu Hannah, pe hârtie. Chiar dacă nu 
mai vreţi să scrieți rapoarte. Sunteţi martor în 
acest caz. 

— Da, bine, o s-o primiţi. Cât de rapid se 
poate rezolva cu psihologul? 

— N-am idee, sper că repede. 

— AN, și încă ceva. Trebuie neapărat să 
vorbim singuri cu Hannah. Când sunt părinții 
de faţă - mai ales mama ei —, ori i se sugerează 
răspunsurile, ori răspund chiar ei la întrebări. 

— OK. Vă sun. 

După ce a închis, a format imediat numărul 
lui Böhmer. 

— Ah, domnule detectiv particular, s-a 
auzit glasul binedispus al fostului partener. 
Bună dimineaţa! 

— Bună dimineaţa, Horst! Ai timp o oră? 

— Ăăă... da, sigur. De ce? 

— Pot să vin la tine? Am nevoie de ajutorul 
tău. 

— Atunci pornește! 


Trei sferturi de oră mai târziu, când 
Böhmer i-a deschis ușa, Max s-a oprit uimit. 

— Ţi-ai ras barba? 

De când îl cunoștea, Böhmer purta o barbă 
tunsă scurt. Arăta cu totul altfel fără acel semn 
distinctiv. Faţa părea mai rotundă și avea ceva 
blând, aproape tineresc, față de cum arătase 
până atunci. 

— Da, m-am gândit că am ajuns la vârsta la 
care n-ar fi rău să scap de tot ce îmbătrânește. 
Cum ti se pare? 

— Feminin, a zis Max, care nu purtase 
barbă niciodată, în ciuda modei din ultimii 
ani. 

Böhmer rânjea. 

— Nu te lua de mine. 

Apoi i-a făcut loc să treacă. 

Max își dădea seama cât de bine îi făcea să 
stea de vorbă cu prietenul și fostul său 
partener. 

— Vrei o cafea? a întrebat Böhmer, 
adăugând fără să aștepte răspunsul: Hai în 
bucătărie, așa nu mai trebuie să duc ceștile de 
colo-colo. 

Bucătăria era chiar mică, dar era loc 
suficient pentru o măsuţă și două scaune. Max 
s-a așezat, Böhmer a dat drumul la cafetiera 
automată, a pus o cană dedesubt și a apăsat un 
buton. 

— Deci, dă-i drumul. Ce ai pe sufiet? 

Max a așteptat ca râșnița zgomotoasă să se 
oprească. 

— Ar trebui să faci niște cercetări pentru 
mine. Încă sperăm că una dintre fetele răpite, 
Lea, mai este în viaţă. Numai că trebuie s-o 


găsim cât mai repede fiindcă, dacă într-adevăr 
Benz a fost cel care a răpit-o, înseamnă că e 
posibil s-o fi încuiat undeva unde nu-i mai 
poartă nimeni de grijă. 

— OK. Nu mai colaborezi cu Nemernicia 
Sa? 

Max râse. 

— Ba da, și găsesc că nu e chiar atât de rău 
pe cât se spune. E chestie de obișnuință, dar 
nu e rău. 

Râșniţa a pornit a doua oară. Când cafeaua 
a fost gata, Böhmer ridică din umeri. 

— În privinţa asta avem păreri diferite, dar 
treacă de la mine. De ce nu se ocupă el de 
cercetări? 

— Poate că o și face, dar deja l-am rugat să 
se ocupe de o altă chestiune care e posibil să 
ne ajute. N-aș vrea să aibă impresia că nu-l 
consider un bun investigator. Așa ar putea 
crede dacă îi cer la fiecare pas să rezolve 
diverse probleme care ar trebui să fie clare de 
la bun început. 

Böhmer rânjea. 

— Profesorul Bischoff în acțiune. N-ar vrea 
să rănească mândria marelui domn Menkhoff, 
fiindcă știe că, de fapt, ăla tot un nemernic e și 
nu i-ar mai da informaţii dacă s-ar întâmpla 
așa ceva. Nu-i rău, Max, nu-i rău. 

— Ce mai contează? Mă ajuţi? 

Böhmer a pus pe masă, în fața lui Max, 
doar o ceașcă fierbinte și s-a așezat lângă el. 

— Bineînţeles că te ajut. Dar pentru asta 
trebuie să-mi povestești mai întâi tot ce știi. 

Max a încuviinţat din cap și a sorbit 
precaut din cafeaua aburindă. Apoi a început. 


Böhmer l-a ascultat cu răbdare și nu l-a 
întrerupt deloc. S-a abținut chiar și când Max 
a avut nevoie de câte o pauză, fiindcă îl 
afectau gândurile legate de ceea ce povestea. 
Böhmer a pufnit zgomotos abia când Max s-a 
sprijinit de spătar și a întins iarăși mâna după 
cană. 

— Asta chiar e tare! Și tu crezi că e posibil 
ca fata să se fi întors după șase ani, iar acum o 
face pe-a îngerul răzbunării? 

— Bineînţeles că nu e foarte plauzibil, dar 
da, imposibil n-ar fi. 

— OK, și ce să cercetez acum pentru tine? 

— Chestiuni standard, Horst. Mediul lui 
Robert Benz, căutările pe internet, dacă a 
postat ceva pe vreun portal, mai ales pe cele 
relevante și cunoscute, și așa mai departe. E 
clar că a avut într-adevăr de-a face cu copiii 
dispăruţi, dar pe mine mă deranjează, ca și 
până acum, faptul că m-a angajat ca să afie 
dacă fiica lui mai trăiește și dacă aceasta a 
revenit. Imposibil să nu se fi gândit că în 
timpul cercetărilor voi da peste ceva care va 
da de bănuit. Și asta contravine oricărei logici. 

— Hm... Ştii că voi avea necazuri cu colegii 
din Köln dacă descoperă că, împreună cu 
cineva din departamentul IT de la noi, mă 
amestec în cazul lor. 

— Da, Menkhoff probabil că ar sări în sus. 

S-au privit în ochi două, trei secunde, apoi 
Böhmer a dat din cap, rânjind. 

— Te ajut. 

S: zvârcolește asudând și bănuiește că se află 
între vis și realitate. 

Asemenea unui observator secret, se vede 
zăcând pe pat, privindu-l cu ochii larg deschişi 
cum se apropie de ea. Încă e mică. Are abia zece 
ani. 

— Leni, comoara mea, jucăm un joc? 

— Nu, bâiguie ea cu glas flrav. Te rog, papi, 
nu vreau! 

— Dar tu mă iubești, îngerul meu, nu-i așa? 

Ar vrea să-și poată da ordin să nege, dar în 
aceeași clipă se aude zicând: 

— Ba da, papi! 

— Ei, vezi? Fetitele mari își arată iubirea 
pentru cineva jucând jocuri frumoase. Doar ești 
deja fetiță mare. 

Și iarăși ar vrea să-și comande să-i spună că 
nu e mare, că nu vrea să fie mare. Niciodată. 
Dar micuțul ei Eu de pe pat nu zice nimic. Își 
strânge doar coapsele când el ajunge aproape. 

— Ei, hai, mica mea comoară, vino în braţele 
lui papi al tău și am să-ți arăt ceva frumos. 

Se apleacă deasupra ei și o mângâie pe cap, 
în timp ce mâna i se plimbă pe trupul ei care 
tremură... 

— NU! strigă, și în clipa următoare nu știe 
dacă doar și-a imaginat sau dacă a strigat. 


Stă în capul oaselor, gâfâie, suvite de păr i s- 
au lipit pe fața scăldată în sudoare. Le dă 
deoparte cu un gest mecanic, privește năucită în 
gol. 

Încă mai e sub impresia celor trăite. Retrăite 
deja de mii de ori. Situatia asta și altele, dar de 
cele mai multe ori exact situatia asta. 

Ascultă în sinea ei. De fapt, de data asta ar 
trebui să fle altfel. E mort. Ar trebui să simtă o 
ușurare sau o satisfactie, ar trebui să se simtă 
liberă... 

Nu s-a întâmplat nimic de felul ăsta și nu 
înțelege de ce. Răceala ei lăuntrică, amorțeala 
aceea a sentimentelor, nimic nu s-a schimbat. A 
fost bună și necesară pentru ce dorise să facă, 
dar acum trebuia să dispară. Însă nu reușea să 
scape de ea. 

Trebuie să afle de ce. Simte că încă n-a 
terminat. E clar că uitase ceva și trebuie să afle 
ce anume. 

Se lasă pe spate, închide ochii și speră că 
amintirile vor reveni, oricât de rele ar fi ele, și 
speră că atunci își va da seama ce i-a scăpat. 

M* era pe drumul de întoarcere de la 
Böhmer când l-a sunat Menkhoiff și l-a 
invitat să ia masa de prânz într-o pizzerie din 
centrul Kolnului. 

Max era surprins, de fapt nici n-avea chef, 
dar, pe de altă parte, puteau să profite de 
timpul acela și să vorbească despre caz. Poate 
afla vreo noutate sau mai apăreau ceva idei 
din discuţia lor. Așadar, a acceptat și a 
introdus adresa dată de Menkhoff în sistemul 
de navigare. Chiar după colțul unde era 
pizzeria se afia o parcare. 

Când a intrat în localul plin, Menkhoff îl 
aștepta deja. L-a găsit la o masă pentru două 
persoane, aproape de intrare, și i-a explicat 
chelnerului zâmbitor, care l-a întrebat cu ce îi 
putea fi de folos, că avea întâlnire cu domnul 
cu părul încărunțţit. 

— Mulţumesc că aţi venit! l-a întâmpinat 
Menkhoff, surprinzându-l pe Max cu purtarea 
prietenoasă. 

Max s-a așezat și a dat deoparte șervetul în 
carouri roșii și albe, frumos împăturit, 
sprijinindu-și coatele pe masă. 

— Cu plăcere! Sper că nu-mi luaţi în nume 
de rău întrebarea, dar... s-a întâmplat ceva? 

Menkhoff a clătinat din cap. Un zâmbet 
trist i s-a așternut pe buze. 


— N-aș formula așa, dar aveţi dreptate, 
există un motiv pentru care v-am invitat. 
Vreau să vă povestesc ceva. Ceva foarte 
personal. 

Chelnerul a venit la masa lor, iar Max a 
comandat o apă minerală plată, la fel ca 
Menkhoff. 

După ce s-a îndepărtat tânărul brunet, care 
chiar era italian - îți dădeai seama după 
accent —, Max a simţit privirea lui Menkhoff. 

— Ei, haideţi! l-a încurajat el. Acum 
întrebaţi-mă ce vă stă pe limbă. 

Max a șovăit puţin. 

— Nu ne cunoaștem aproape deloc. În plus, 
se zice despre dumneavoastră că nu vă prea 
pasă de sentimentele celorlalți și că sunteţi un 
om foarte închis. Bineînţeles că îmi pun 
întrebarea de ce vreți să-mi povestiți tocmai 
mie ceva personal. 

Menkhoff a luat o înghiţitură de apă și 
privirea i-a rămas aţintită la pahar, după ce l-a 
pus jos și a continuat să-l țină cu mâna 
dreaptă. 

— Știu care mi-e reputaţia și știu că există 
și un motiv. Nu e adevărat că nu mă 
interesează sentimentele altora, dar e foarte 
adevărat că, după părerea mea, în meseria 
noastră sentimentele sunt relevante numai 
atunci când servesc elucidării unui caz. Orice 
altceva tulbură abordarea neutră a faptelor și 
persoanelor implicate, care este absolut 
necesară în elucidarea unui caz. În timpul 
serviciului, doar meseria contează pentru 
mine, orice altceva trebuie lăsat deoparte. La 
fel și toată trăncăneala inutilă. N-aș vrea să 


dau verdicte și să spun dacă asta e bine sau 
rău, fiindcă nu-mi pasă. Sunt așa cum sunt și 
nu pot fi altfel. 

Max nu putea să nu-i dea dreptate lui 
Menkhoff în multe dintre cele spuse. 
Deosebirea dintre ei consta în faptul că el nu 
vedea niciodată lucrurile doar în alb și negru, 
așa cum făcea comisarul. 

— Înţeleg și vă dau dreptate în multe 
privinţe. Însă oricum, asta nu răspunde la 
întrebarea de ce vreţi să-mi încredinţaţi ceva 
personal tocmai mie. 

Acum privirea lui Menkhoff s-a îndreptat 
din nou spre Max. 

— Știu unele lucruri despre 
dumneavoastră, domnule Bischoff, și nu mă 
refer doar la ultimul caz, în care a fost 
implicată sora dumneavoastră. Știu și despre 
femeia pe care aţi iubit-o enorm. 

Max și-a dres glasul și s-a tras puţin înapoi 
pe scaun. Conversaţia lua o întorsătură care 
nu-i convenea absolut deloc. Nu se simțea 
confortabil. 

— Credeam că e vorba despre viața 
dumneavoastră, nu despre a mea. 

Înainte ca Menkhoff să poată răspunde, a 
venit chelnerul cu apa și pus-o în fața lui Max. 
Au fost întrebaţi ce mai comandă. Amândoi au 
luat câte o pizza mică. 

— Nu vă fie teamă, într-adevăr e vorba 
doar despre mine și nu despre 
dumneavoastră. V-am zis toate astea ca să 
înţelegeţi cât de serios sunt în ce vă voi spune 
îndată. E vorba tot despre o mare iubire pe 
care n-am depășit-o nici până azi, deși totul s-a 


petrecut cu zece ani în urmăl. Și este vorba 
despre o fată maltratată și ucisă; aici e 
paralela cu cazul de acum. Atunci am reușit să 
rezolv cazul, dar numai pentru că n-am luat 
prea în serios dispoziţiile de serviciu. 

Max a ridicat din sprâncene. 

— Și ce anume înseamnă asta? 

Menkhoff a întârziat cu răspunsul și Max l- 
a lăsat în pace. Simţea că pentru comisar nu 
era deloc ușor să vorbească pe tema asta. 

În cele din urmă, Menkhoff și-a luat inima 
în dinţi și a zis: 

— În urmă cu zece ani mi-am îngăduit să 
fiu foarte implicat emoţional într-un caz. Atât 
de intens, încât am manipulat niște dovezi 
pentru ca făptașul să fie condamnat. 

S-a sprijinit de spătar și l-a privit pe Max ca 
și cum ar fi așteptat un verdict. 

— Pfff, ăsta nu-i un fleac. Ce s-ar fi 
întâmplat dacă v-aţi fi înșelat, iar presupusul 
infractor ar fi fost nevinovat? i-a țâșnit lui Max 
printre dinţi. 

— Eram sigur sută la sută, dar... Atunci mi- 
aș fi recunoscut fapta. Cariera mea ar fi avut 
alt traseu, însă mi-am asumat riscul. 

— Vă mulțumesc pentru încredere! a zis 
Max. Dar asta contrazice totuși ce aţi susținut 
înainte. În cazul de acum zece ani aţi adus în 
investigaţie foarte multe sentimente 
personale. 

— Așa e și exact asta a contribuit la faptul 
că azi gândesc așa cum am descris. 

— OK, dar sincer să fiu, tot nu înțeleg de ce 
îmi povestiţi toate astea. 


— Nu e evident? Doar am mai spus că în 
curând ies la pensie și pentru mine e extrem 
de important ca înainte de asta să lămurim 
cazul de acum. N-am reușit acum șase ani, în 
cazul lui Leni și al celorlalte două fete, fiindcă 
mereu m-am lovit de îngrădirile 
regulamentelor. 

Max începea să bănuiască încotro avea să 
se îndrepte discuţia. 

Menkhoff s-a aplecat în faţă, și-a sprijinit și 
el coatele pe masă, apropiindu-și capul atât de 
mult, încât între nasurile lor rămăseseră cel 
mult treizeci de centimetri. 

—  Ajutaţi-mă, Bischoff, a zis el încet, 
conspirativ. Gândiţi-vă la copile, gândiţi-vă la 
Sofia și la ce a făcut cu ea porcul ăla de Benz. 

— Dar e mort, a obiectat Max. Și chiar dacă 
a fost el — ceea ce încă nu e dovedit —, trebuie 
mai întâi să facem tot ce ne stă în putere ca s-o 
găsim pe mica Lea, care poate că e încuiată pe 
undeva. În afară de asta, trebuie să ne ocupăm 
de găsirea ucigașului lui Benz. Sau a ucigașei. 

— Bineînţeles că asta trebuie să facem, iar 
acum nimic nu e mai important decât fata. Dar 
aş vrea să... trebuie să dovedesc că Benz și-a 
ucis fiica, altfel nu-mi găsesc liniștea. Deci încă 
o dată, vă rog, ajutaţi-mă nu doar să dau de 
mica Lea și de ucigașul lui Benz, ci să și 
dovedesc că Robert Benz a răpit-o, maltratat-o 
și ucis-o pe fiica lui — și poate și pe celelalte 
fete. Nu vreau ca porcul ăsta pervers să fie 
considerat o victimă. Numele lui, când va fi 
cândva auzit, să fie legat de faptele 
dezgustătoare pe care le-a comis. Și dacă 
pentru asta e nevoie s-o luăm pe niște căi mai 


puţin drepte, ignorând regulamente, atunci vă 
rog să mă însoţiţi. Nu mai sunteţi poliţist, vă 
puteţi permite. 

— Domnule Menkhoff! 

Gândul acela nu-l făcea să se simtă în 
largul lui, însă mai mult era supărat pe el 
însuși. Fiindcă acum, când omul zisese exact 
ceea ce credea și el despre regulamente, n- 
avea destulă bărbăţie ca să-i dea dreptate. 

— E adevărat, nu mai sunt polițist, dar 
totuși sunt obligat să respect legile. Când mă 
gândesc la ce aţi făcut cu zece ani în urmă... 

Mâna lui Menkhoff a aterizat cu un pocnet 
surd pe masă și cuplul de la masa alăturată s-a 
uitat la ei. 

— Acum vreau să aflu de la dumneavoastră 
dacă mă veţi ajuta sau nu prin orice mijloace — 
cât de cât legale —, a zis Menkhoff încet, dar 
apăsat. 

Cei doi bărbaţi se priveau în ochi și brusc 
lui Max i s-a părut că poate să vadă în sufletul 
lui Menkhoff. Era ca și cum comisarul ar fi 
deschis o ușă care îi îngăduia lui Max să 
arunce nestingherit o privire în lăuntrul lui. 
Vedea tristeţe și deznădejde, furie și îndârjire. 

— Da, a zis Max, mirându-se cât de 
convingător suna, am să vă ajut. 

Menkhoff n-a răspuns nimic, ci a dat doar 
din cap de mai multe ori. 

— Dar repet — mai întâi trebuie să încercăm 
s-o găsim pe Lea. 

— Deja vreau să i se facă lui Benz o 
radiografie completă. Acum am voie. Profilul 
complet al deplasărilor, pe baza datelor din 
telefonul mobil, toate numerele la care a sunat 


și de la care a fost sunat, căutările pe internet, 
plățile cu cardul... tot programul. 

— Asta e bine. 

Max era hotărât să-l pună pe Menkhoff la 
încercare. 

— Știu că nu e chiar legal, dar l-am rugat pe 
fostul meu coleg din Diisseldorf să facă același 
lucru. 

Menkhoff i-a aruncat o privire serioasă, iar 
Max se și gândea că în clipa următoare aveau 
să izbucnească niște tunete și fulgere tipice 
pentru Menkhoff, însă comisarul a dat apoi 
din cap. 

— Deci Böhmer face pe sub mână cercetări 
în cazul meu. Asta e clar împotriva 
regulamentelor de serviciu. 

I-a întins mâna lui Max. 

— Ei bine atunci! Mă numesc Bernd. 

Max i-a strâns mâna. 

— Max. 

— Vreau să mai spun că procurorul a fost 
de acord ca un psiholog să discute cu Hannah 
luni dimineață. Oricum, tu n-ai voie să fii de 
faţă, dar poţi să urmărești discuţia împreună 
cu mine, din camera alăturată. 

— Pot să vorbesc cu psihologul înainte? Să-i 
dau câteva întrebări pe care să i le pună lui 
Hannah? 

Menkhoff rânjea. 

— Oficial, nu. 

— Bine. Îţi mulțumesc! 


1. Arno Strobel, Das Wesen (Creatura), Fischer 
Teschenbuch Verlag, Frankfurt am Main, 2010 
(n.tr.). 

L? două ore după discuția din pizzerie au 
ajuns rezultatele autopsiei şi primele 
evaluări de la locul faptei, făcute de 
tehnicienii criminaliști, iar Menkhoff i le-a 
comunicat telefonic lui Max, fără întârziere. 

Acasă, Max completase tabla cu noile 
informații și însemnări, și atunci s-a auzit 
telefonul. La început părea că ceea ce avea 
Menkhoff să-i comunice nu ascundea nicio 
surpriză. 

— Mai întâi chestiunile standard, a zis el. 
După cum știam deja, Benz a fost împușcat în 
cap cu un pistol, pe la spate. Am găsit glonţul 
cu calibru de nouă milimetri în muchia 
dulapului de lemn. Traiectoria e piezișă cu 
ascendență minimă, deci  făptașul e 
aproximativ la fel de înalt ca Benz. Sper că 
plăgile tăiate de la nivelul organelor genitale 
au fost dureroase, dar nu atât de profunde 
încât hemoragia să-i fi fost fatală. Chiloții și 
pantalonii au pete de sânge. Poate că Benz și-a 
ridicat pantalonii, după ce făptașul a terminat 
cu ciopârțeala. Probabil că făptașul i-a dat jos 
pantalonii din nou, după ce i-a expediat un 
glonţ prin ţeastă, pentru că i s-a părut că e o 
imagine foarte frumoasă. Interesant e că, după 
ce a fost împușcat, pardoseala pare să fi fost 


aspirată. Nu s-au găsit urme, iar colegii au 
descoperit sânge pe furtunul de la aspirator. 

— Deci din această cauză balta de sânge 
are marginea mânjită. 

— Da. Dar în rest — nicio urmă care să ne 
ducă mai departe. 

— Nu s-au găsit fire de păr blond? 

— Niciun fel de păr. 

— La naiba, ar fi fost prea simplu. 

— Da, dar consolează-te. Am păstrat ce-i 
mai bun pentru sfârșit. Colegii de la IT, care 
examinează computerul lui Benz, au făcut o 
descoperire interesantă. Nu sunt expert în 
treburi dintr-astea, dar, dacă am înţeles bine, 
toate datele deschise pe un computer lasă 
niște urme. Ei le-au numit fișiere temporare. 
Astea se păstrează până când memoria 
prevăzută pentru așa ceva e plină și atunci e 
suprascrisă. Până și datele șterse lasă niște 
urme. 

— Și au găsit ceva în computerul lui Benz? 
l-a întrerupt Max pentru care explicaţia dura 
prea mult. 

— La asta ajung acum. Se pare că noaptea 
trecută au fost deschise mai multe fișiere de pe 
un hard-disk extern. Printre ele, cel puţin 
două înregistrări video. Dar nu am găsit un 
asemenea hard-disk. 

— Hm... 

Max era puţin dezamăgit. 

— Poate să fi fost orice. Fotografii și filme 
din concediu, de exemplu. 

— Ar putea fi dacă fișierele n-ar avea niște 
nume ciudate. 


Max se întreba dacă Menkhoff trăgea de 
timp numai ca să-l tortureze. 

— Hai odată, zi ce-i cu numele de fișiere! 

— Sunt două denumiri diferite folosite de 
mai multe ori, care se deosebesc prin cifrele 
care le sunt atașate. De pildă, există fotografii 
sub numele de fișier Marie2, Marie6 și Marie9. 

Un junghi fierbinte a străbătut trupul lui 
Max. 

— Cum? Pe una dintre fetele care au 
dispărut atunci o chema Marie. 

— Cât se poate de exact. Și vrei să știi cum 
sună numele primului video care a fost 
deschis? 

Max avea o temere care l-a lovit în stomac 
ca un pumn de fier. 

— Da. 

— Se numea Leni3. 

— La naiba! 

În momentul acela Max n-a reușit să scoată 
mai mult de-atât. 

— Da. Probabil că știi ce-ar putea să 
însemne asta. Patru colegi sunt acolo și întorc 
toată casa pe dos. Am o bănuială că, dacă 
găsim hard-diskul ăsta, am progresat destul de 
mult. 

În mintea lui Max se instalase brusc un gol 
straniu din cauza căruia îi era imposibil să 
gândească limpede. Abia când Menkhoff l-a 
strigat pe nume, a reacţionat cu un „Da?” 
speriat. 

— Ești bine? 

— Da... nu. Trebuie... trebuie să mă 
gândesc. Te sun eu. 

— Așa să faci. 


Max a închis telefonul și a pus coatele pe 
masă, sprijinindu-și fruntea în palme. 

Marie și Leni. Nu putea fi ceva întâmplător. 
Așa cum arătau lucrurile, Menkhoff chiar 
avusese dreptate cu bănuielile lui față de tatăl 
lui Leni. Așa creștea și probabilitatea ca 
uciderea lui să fi fost într-adevăr un act de 
răzbunare. 

Lui Max încă nu-i prea venea să creadă 
povestea cu reapariția lui Leni. Unde să fi fost 
în toți acești ani? Cum să fi reușit să fugă și 
unde să fi stat, unde să fi dormit, dacă se afia 
în Köln de peste o săptămână? 

Max avea senzația că-i vâjâie capul. S-a 
îndepărtat de tablă. Ascultându-și primul 
impuls, a dat să ia telefonul ca s-o sune pe 
Kirsten, dar și-a tras mâna înapoi. Cât se ocupă 
de acest caz își va reduce la minimum 
contactele cu sora lui. 

În schimb, l-a sunat pe Böhmer. 

— Scuză-mă că iar te bat la cap! a început 
el când fostul partener i-a răspuns. 

— Ah, Max, doar nu-i ca și cum n-aş mai 
tine minte cum funcţionezi tu când te prinde 
un caz. De fapt, mă așteptam să mă suni chiar 
mai devreme. 

— Trebuie să vorbesc urgent cu tine, a zis 
Max, apoi totul a ţâșnit din el. 

— Pff! Asta înseamnă că tot Nemernicia Sa 
a mirosit cel mai bine cum stă treaba, a 
răspuns Böhmer când Max a terminat de 
vorbit. Doamne, Doamne... propria fiică. Porc 
ticălos... 

— Da, de neînchipuit. Numai gândul că 
probabil Benz a filmat așa ceva și că apoi s-a 


tot privit mă face să turbez... Însă și mai 
importantă este acum întrebarea dacă mica 
Lea e încă în viaţă și, în caz că da, unde a 
ascuns-o. Dacă m-am înșelat într-adevăr în 
privinţa lui Benz - și totul arată că așa este —, 
iar el a fost cel care a răpit copiii, trebuie să 
facem tot ce ne stă în puteri s-o găsim. 

— Max! 

— Ce? 

— Dacă Benz a ucis-o pe Sofia și s-a 
debarasat de cadavrul ei, cât de mare este 
probabilitatea ca Lea, care a dispărut cu trei 
zile înaintea Sofiei, să mai trăiască? 

Böhmer zisese de fapt exact ceea ce gândea 
și Max, dar totuși nu voia să accepte că și mica 
Lea ar putea fi moartă. Ce se întâmplase cu ea 
și cum ajunsese să moară? 

— Știi că totuși trebuie s-o căutăm cu toate 
motoarele pornite. 

— Da, dar voiam să-ți reamintesc că 
șansele de a fi găsită în viaţă tind spre zero. 
Oricum, în ceea ce le privește pe celelalte trei 
fete, de șase ani nu există nici cea mai mică 
urmă. 

După o pauză, Böhmer a adăugat: 

— Firește că asta ar putea să însemne și că 
nu pot fi găsite în zonă, fiindcă nu sunt aici. 

— Ce vrei să zici? 

— Ei, doar te-ai jucat și tu cu gândul că e 
posibil ca Leni să se fi întors și să-și fi ucis tatăl 
pentru că a abuzat-o în copilărie. Unde poate 
să fi fost ea în tot acest răstimp și cum a ajuns 
acolo? 

— Singura explicaţie logică ar fi ca Benz s-o 
fi vândut. 


Max știa că pedofilii erau uneori organizaţi 
în grupări în care nu numai că circulau sute 
de mii de filme porno cu copii, ci se făcea și 
schimb sau erau vândute victimele abuzurilor. 
În darknet existau adevărate burse pentru așa 
ceva. Lui Max i se făcea rău doar gândindu-se 
la asta. 

Adesea era vorba despre copii răpiți, care 
nu mai apăreau niciodată. Dar uneori ţintele 
erau chiar copiii acestor monștri, care o vreme 
au fost abuzaţi de către un părinte - mai ales 
de tată — sau uneori, mai rar, de amândoi 
părinţii, și care apoi trebuiau înlăturați, dar 
nu uciși, de teamă că ar putea să divulge 
cândva ce li se făcuse. 

— E adevărat, dar ce... Un moment, acum 
pricep. Te gândești că dacă a făcut așa cu 
propria fiică, de ce nu și cu celelalte fete? Și că 
de aceea nu li s-a mai găsit urma niciodată? 

— Exact! 

— Și atunci, cum e cu Sofia? A ucis-o, a 
învelit-o într-o folie și a transportat-o prin 
pădure. Nu e ăsta mai curând un argument că 
la fel a făcut și cu celelalte fete, în urmă cu 
șase ani? 

— Mda, aici e punctul sensibil al teoriei 
ăsteia. Totuși, mereu îmi face bine să vorbesc 
cu tine despre teorii probabile, Horst. 
Mulţumesc! 

— N-ai pentru ce. Cum am vreo veste de la 
Lauer, te și anunţ. 

— Lauer? 

— E colegul de la IT care se ocupă de 
urmele lăsate de Robert Benz pe internet. Pe 
toate platformele existente, oficiale şi 


neoficiale. Când a auzit că în felul ăsta îţi face 
ție o favoare, a fost gata să-și sacrifice și 
sfârșitul de săptămână. 

— Mulţumesc și pentru asta! L-am anunţat 
și pe Menkhoff. Nici el nu are nicio obiecţie. 

— I-ai spus? De ce? 

— Am avut senzaţia că trebuie să fiu sincer 
cu el. 

— Ah! Și de ce? 

— E o poveste lungă, dar cum ziceam, e OK. 

— Hm... a mormăit Böhmer. 

— Ce? 

— Dar tot Nemernicia Sa rămâne. 

L: nici jumătate de oră după discuţia cu 
Böhmer, a sunat telefonul lui Max. Nu 
cunoștea numărul afișat pe ecran. A răspuns. 

— Alexander Bohrens, tatăl Alinei. 

— Domnul Bohrens, a zis Max, și în aceeași 
clipă s-a gândit că uitase să-i dea o carte de 
vizită. 

— Am numărul de telefon de la domnul 
Menkhoff, a explicat Bohrens, ca și cum ar fi 
ghicit gândurile lui Max. Sper că nu vă 
deranjează că mi l-a dat. 

— Absolut nicio problemă, l-a asigurat Max 
nerăbdător. 

Bohrens trebuie să fi avut un bun motiv 
dacă își dăduse osteneala să-i găsească 
numărul de telefon prin Menkhoff. 

— Poate că domnul Menkhoff e supărat că 
trec peste el în povestea asta, dar... e cam 
zgomotos, iar în discuţiile cu el mereu ai 
senzaţia că ești bănuit de ceva. În afară de 
asta, aș vrea să evit să mai discute o dată cu 
Alina. 

Chiar dacă între timp se descurca destul de 
bine cu felul de a fi al lui Menkhoff, Max știa 
exact despre ce vorbea Bohrens. 

— lam zis că aș vrea să am numărul 
dumneavoastră de telefon pentru cazul în care 
Alina sau eu ne mai aducem aminte de ceva. 


— OK, și care e motivul apelului 
dumneavoastră? 

— Am auzit de uciderea lui Robert Benz și 
m-am gândit că acum pot... 

A respirat adânc, ca și cum i-ar fi venit greu 
să continue. 

— V-am spus deja că omul nu-mi prea 
place, dar nu și de ce. Dar acum, că a murit, 
pot s-o fac. 

— Atunci, daţi-i drumul! 

— După cum am mai zis, Alina s-a schimbat 
după ce a dispărut Leni. Așa este, dar e numai 
jumătate de adevăr. Purtarea ei a devenit 
brusc ciudată încă dinainte. 

— Cât timp a fost așa? 

— Cred că a început cam cu două luni 
înainte să fi dispărut Leni. Alina a fost mereu 
un copil zburdalnic și plin de viață. Lucrurile 
s-au schimbat dintr-odată, de pe-o zi pe alta, 
după ce a petrecut o după-amiază la joacă, la 
Leni. Soţia mea a observat că ceva nu e-n 
ordine încă de când s-a dus s-o ia de acolo. 
Când au ajuns acasă, Alina a dispărut imediat 
în camera ei, iar soţia a povestit că pe drum n- 
a scos niciun cuvânt. 

Max bănuia unde avea să ajungă povestea, 
dar spera că se înșală. 

— M-am dus la ea și am încercat să aflu ce 
se întâmplă, dar n-a vrut să zică nimic. În 
zilele care au urmat a fost mai bine, dar încă 
se vedea că o apasă ceva. Am făcut tot 
posibilul să afiăm despre ce era vorba, dar nu 
ne-a spus. Însă ne-a atras atenţia faptul că din 
ziua aceea n-a mai vrut să se ducă să se joace 
la Leni. Când venea vorba că fetele vor să se 


joace împreună, Alina insista mereu ca Leni să 
vină la ea. 

Bohrens a făcut o pauză cât să respire de 
două ori înainte să continue. 

— Și situaţia nu s-a mai schimbat până la 
dispariţia lui Leni. 

— Şi credeţi că Robert Benz a avut ceva de- 
a face cu schimbarea felului de a fi al fiicei 
dumneavoastră? 

Din nou au trecut câteva secunde înainte ca 
Bohrens să răspundă: 

— Da, cred că e posibil. Alina reacţiona 
foarte ciudat ori de câte ori era pomenit 
numele lui... 

— Domnule Bohrens, acum am să vă întreb 
de-a dreptul: credeţi că, într-un fel sau altul, 
Robert Benz s-a apropiat prea mult de fiica 
dumneavoastră? 

— Probabil că da. 

Max a clătinat din cap, deși n-avea cine să-l 
vadă. 

— La naiba, de ce n-aţi zis asta nimănui? 
Doar era vorba despre copilul dumneavoastră. 

— Domnule Bischoff, sunt avocat și știu 
foarte bine cât de repede poate fi distrusă 
pentru totdeauna reputația unui om -— 
indiferent dacă reproșurile sunt îndreptățite 
sau nu. E de ajuns o bănuială pentru a scoate 
pe cineva din circulaţie și a-l izola social. Ca să 
nu mai vorbim de daunele materiale cauzate 
de pierderea locului de muncă și altele 
asemenea. Da, am avut o temere, dar nicio 
dovadă. Am fost cu Alina la o doctoriţă care a 
examinat-o sub un pretext oarecare. N-a găsit 
nimic care să fi sugerat vreun abuz. După cum 


v-am spus, cred că i-a făcut ceva Alinei, dar, 
din păcate, până acum n-am putut s-o 
dovedesc. 

Oricât de tare îl înfuria faptul că pornirile 
anormale ale unor indivizi ca Benz rămâneau 
nedescoperite mult prea mult timp, fiindcă 
victimele, în cele mai multe cazuri, foarte 
tinere, tăceau de rușine sau credeau că tot 
ceea ce făcea un adult trebuia — automat — să și 
fie corect, Max putea totuși să înțeleagă și 
argumentele lui Bohrens. Și totuși... era furios 
peste măsură. 

— Îmi dau seama, a reușit el să spună, 
stăpânindu-se cu greu. Cu toate astea, sigur v-a 
fost limpede și că tăcerea dumneavoastră 
putea să-i permită să-și continue nestingherit 
porcăriile și să hărțuiască și alte fete. Sau 
chiar mai rău de-atât. 

— Da, domnule Bischoff, asta mi-era clar. 
Totuși nu puteam să fac o acuzație atât de 
îngrozitoare fără să am niște dovezi. Acum 
știți și motivul pentru care nu i-am povestit 
nimic comisarului Menkhoff. El e poliţist și ar 
fi fost nevoit să urmărească situaţia. Îmi 
închipui că știți cum ar fi procedat el. Cât timp 
n-aveam de oferit decât niște presupuneri, nu 
puteam să-mi asum nicio răspundere. 

— Ştiu. Asta este marea dilemă a cărei 
urmare e adesea faptul că răufăcătorii ajung 
mereu să atace copii. Oricum, vă mulțumesc 
că m-aţi sunat! 

— În ce mă privește, n-am nimic împotrivă 
să-i vorbiţi despre asta domnului Menkhoff. 

— Da, cu siguranţă o voi face. Cum se simte 
fiica dumneavoastră? A mai spus că are 


impresia că a văzut-o pe Leni? 

— Nu. Nu vorbește cu noi despre asta. În 
ultimii ani, viaţa ei se mai liniștise oarecum, 
dar de câteva zile stă iarăși doar în camera ei, 
încuie ușa și dă muzica atât de tare, încât jos, 
în camera de zi, s-ar putea dansa. Însă sper că 
se va calma, mai ales acum, când știe că Benz e 
mort. 

— Poate că ar fi o idee bună ca Alina să stea 
de vorbă cu un psiholog? 

— Nu cred. Nici unui psiholog nu i-ar zice 
nimic. Sunt bucuros că măcar a vorbit cu 
dumneavoastră. 

Un semnal acustic i-a atras atenţia lui Max 
că avea un apel în așteptare. Bănuia cine 
putea să fie, iar o scurtă privire pe ecran i-a 
confirmat presupunerea. Menkhoff. 

— Bine atunci, domnule Bohrens, a zis, 
ducând iar telefonul la ureche. Vă mulțumesc 
încă o dată că m-aţi sunat! Dacă vă mai 
amintiţi ceva, sunaţi-mă oricând, vă rog, acum 
aveţi numărul meu. 

— Așa voi face. Pe curând! 

Fiindcă Menkhoff încă nu închisese apelul, 
Max i-a răspuns. 

— În sfârșit! a bubuit comisarul. Ce voia 
Bohrens de la tine? 

— Zi bună și din partea mea! 

— Da, da. Doar abia ne-am văzut la prânz. 
Deci, ce voia? 

Max i-a povestit discuţia avută cu tatăl 
Alinei, iar Menkhoff reacţionă cu un fel de 
șuierat. 

— Asta iar e ceva tipic pentru șmecherii 
ăștia de avocaţi. Își închipuie că au înghiţit 


înțelepciune cu linguroiul. Încă de atunci ar fi 
trebuit să-mi zică asta. Sunt în măsură să 
decid când pot sau nu să fac publică o 
suspiciune împotriva cuiva. De fapt, tăcerea 
lui nu-i nimic altceva decât o obstrucţionare a 
justiției. Mă ocup eu de băiatul ăsta! 

— Nu cred că ar trebui să-l speriem. 
Oricum, nu mai putem schimba lucrurile. Dar 
poate că el sau fiica lui, Alina, ne mai pot 
ajuta. O vor face numai dacă nu începi acum 
cu reproșurile. 

— Dar ti-e clar că am fi pus mâna pe porcul 
ăla mai devreme dacă domnul avocăţel ar fi 
deschis gura atunci. Mica Sofia poate că ar mai 
fi fost în viaţă acum. La fel și Lea. Că veni 
vorba - am cercetat cu o unitate întreagă toată 
zona din jurul locului unde Benz a aruncat-o 
pe copilă ca pe un sac de gunoi. În toate 
direcţiile, în lanţ extins. Colegele și colegii au 
pieptănat cu răngile toată pădurea. Habar n- 
am ce intenţiona cu ea, dar pe aria maximă pe 
care credem că ar fi fost posibil s-o străbată cu 
cadavrul pe umăr n-am găsit absolut nimic. 

— La naiba! Și cum arată cercetările în 
legătură cu mama lui Leni? E vreo noutate? 

— Până acum nimic, din nefericire, dar 
cererea de sprijin din Andaluzia e încă 
valabilă. 

— O, Doamne, nu mai avem timp! 

— Dacă nu cumva e deja prea târziu. 


38 


tă lângă un panou publicitar, cu spatele 

sprijinit de stratul gros de zeci de afișe, și 
observă casa. Mai bine zis, cele două ferestre de 
la primul etaj, în spatele cărora se află locuința 
lui. La amândouă se vede lumină, dar nu 
zărește niciun fel de mișcare. El e acolo sus și 
probabil că tot scormonește la cazul acela. 
Cazul ei. 

Vrea ca el să înceteze. Cel care trebuia să fie 
oprit a fost oprit, chiar dacă în alt fel decât 
plănuise ea. Acum nu mai poate să-și facă 
jocurile dezgustătoare niciodată, niciodată. 

Cel care stă acolo sus nu mai are ce să facă. 
Trebuie să admită că așa e. 

Se gândește puţin la Lea, fetița care încă e 
dispărută. Nu crede că mai trăiește. Știe ce face 
el când termină de editat filmele și își pierde 
plăcerea jocului. A văzut. Dă gândul deoparte, 
fără niciun fel de emoție, ca și cum ar fl fost 
despre starea vremii, și se uită în jur. E liniște, 
nu se vede nici țipenie de om. 

Se desprinde de panou, traversează printre 
două lămpi stradale, printr-un loc nu prea 
luminat, și străbate aleea asfaltată care trece 
pe lângă casă. 

Când ajunge la marginea parcării din 
spatele clădirii, se aprinde o lampă cu senzor de 


mișcare. Se oprește putin și își face o imagine de 
ansamblu. Locul e pustiu, totul e calm. 

Cinci mașini sunt parcate, a lui e pe rândul 
din spate. 

Se strecoară prin spaţiul dintre un Mercedes 
și o Toyota, se duce la mașină. Fără să șovăie, 
scotocește în buzunarul de la pantaloni până 
când degetele dau peste ceea ce caută, apoi se 
lasă pe vine lângă portiera din stânga. 


39 


p= ultima discuție cu Menkhoff, Max a 
zăbovit din nou mult timp în fața tablei 
albe, privind pentru cine ştie a câta oară 
însemnările și observaţiile de pe ea, dar fără 
să avanseze măcar un pas. Fiecare nouă 
informaţie confirma doar ce știuse și până 
atunci. 

Însă cea mai chinuitoare era întrebarea 
aceea sfredelitoare, pe care și-o punea întruna 
și la care pur și simplu nu putea să găsească 
răspuns: de ce un om care abuzase de fiica lui 
și de alte două fete, pe care poate le și ucisese, 
l-a angajat pe el, un investigator de succes, ca 
să afie dacă pomenita fiică mai trăia? Nu era 
posibil să nu știe că pe parcursul cercetărilor 
aveau să iasă la iveală niște fapte — cum se și 
întâmplase -— care îl indicau pe el ca făptaș. Și 
asta din moment ce răpise alte două fete, 
omorând-o deja pe una chiar în timpul noilor 
investigaţii? 

Oricât şi-ar fi frământat mintea, 
raționamentele lui Max duceau mereu la 
aceeași concluzie: purtarea lui Benz 
contrazicea orice logică. 

Încerca să-și aducă aminte dacă trecuse 
prin fazele astea de blocaj și de neînțelegere și 
pe vremea când era activ ca investigator și 
simţea că începe să-l roadă îndoiala de sine. 


Oare își pierduse capacităţile mulțumită 
cărora reușise să rezolve cazurile în trecut? 
Sau doar își pierduse exerciţiul? I-au venit în 
minte cuvintele rostite cândva de Böhmer, la 
începutul colaborării lor, care erau atât de 
simple prin logica lor convingătoare, încât 
Max n-avea să le uite niciodată. 

„Când ceva arată ca o portocală, se simte ca 
o portocală, miroase a portocală și are gust de 
portocală, poţi să fii aproape sigur că e vorba 
despre o portocală. Dacă lipseşte o 
caracteristică, e bine să fii circumspect faţă de 
acel obiect.” 

Cazul la care lucra era ceva care arăta ca o 
portocală, așa se și simţea la pipăit, dar 
mirosul și gustul nu se potriveau deloc. Simţea 
că se învârte în cerc, ca un câine care încearcă 
să-și prindă coada. Avea nevoie să-și abată 
gândurile, să se oblige să nu se mai gândească 
la caz măcar o oră, două, ca să-și elibereze 
mintea. 

S-a dus la canapea, a luat telecomanda și a 
deschis televizorul. După ce a schimbat mai 
multe canale, a găsit un documentar despre 
regiunea amazoniană pe care l-a lăsat să 
ruleze, dar din care nu reţinea nimic. 

O vreme a stat așa, uitându-se la ecran, 
până când a trebuit să admită că n-avea rost. A 
stins din nou televizorul și s-a ridicat. Mai bine 
să facă o plimbare. Aerul proaspăt al nopţii îi 
va înviora mintea. Poate că după aceea va 
gândi iarăși limpede. 

Și-a luat din cuier jacheta subţire, de vară, 
a băgat cheia în buzunar și a ieșit din 
apartament, punându-și haina. Spre deosebire 


de ultimii trei ani, vara aceasta n-avea 
recorduri de căldură, iar orele nopţii erau 
chiar răcoroase. 

S-a gândit în ce direcţie s-o ia și a privit în 
jur. Ca întotdeauna, strada era ocupată pe 
ambele părți de mașinile celor care locuiau 
acolo. Putea să se socotească fericit că avea un 
loc de parcare al lui, în spatele casei. Un afiș 
imens de pe panoul publicitar de vizavi 
anunţa un concert al lui Elton John la Köln, pe 
Lanxess Arena; în spate, parcată oblic, era o 
motocicletă. 

Max s-a întors spre dreapta și era cât pe ce 
să pornească, dar a văzut o siluetă care tocmai 
ieșea din parcare, pe drumul lateral, destinat 
chiriașilor. Nu reușea să distingă detalii, era 
prea întuneric, dar persoana părea să poarte 
un hanorac cu glugă, care estompa și mai mult 
conturul. 

Și el fusese observat, fiindcă silueta s-a 
întors brusc și a luat-o la goană. 

— Hei! a strigat Max, fugind după ea. 

Indiferent de caz, Max se orienta după 
vechea regulă din poliţie: cel care încearcă să 
fugă e suspect. Îi despărțeau cam treizeci și 
cinci de metri, dar după cum estima Max, 
distanţa se micșora treptat. Silueta a cotit la 
primul colț și apoi a traversat în fugă. Max 
bănuia că ţinta era mica pădurice care se afia 
la capătul străzii secundare. Dacă reușea să 
ajungă până acolo, Max avea puţine șanse s-o 
mai prindă. Și-a concentrat toată forţa în 
picioare. Încă treizeci de metri. Mai erau cam 
o sută cincizeci de metri până la capătul 
străzii, când, la lumina unei lămpi stradale, 


Max și-a dat seama că felul acela ciudat de a 
alerga i se părea cunoscut. 

Încă douăzeci de metri. Pașii lor răsunau 
pe strada pustie. 

— Hei... stai pe loc! a strigat Max din nou, 
dar silueta din faţa lui nu i-a dat atenţie și a 
continuat să alerge. 

Se apropiau tot mai mult de pădurice, dar 
și distanța dintre ei se micșora cu fiecare 
metru. Părea că urmăritul își cam pierde 
sufiul. 

Când Max a ajuns la cam cincisprezece 
metri distanţă, fugarul era deja la capătul 
străzii, s-a prins cu mâinile de tija unui semn 
de circulaţie, a tras de ea, curbând-o, i-a dat 
drumul și a fost proiectat ca din praștie spre 
marginea pădurii. Din cauza mișcării bruște, 
gluga de pe cap i-a alunecat, iar Max a văzut o 
coadă lungă, blondă. Bischoff a scos un icnet. 
În clipa următoare, silueta s-a topit în 
întunericul dintre primii copaci. 

Max a mai urmat-o câţiva metri în pădure, 
dar apoi s-a oprit respirând din greu. N-avea 
rost să-și continue cursa în bezna aceea. Abia 
dacă putea să-și vadă propria mână, iar 
pericolul de a se răni serios era prea mare. A 
mai auzit niște trosnete și foșnete, apoi s-a 
lăsat liniștea. Pădurea îl înghițise pe fugar. 
Fugară, s-a corectat el, încetinindu-și pașii. 
Poate că era foarte aproape de dezlegarea 
enigmei lui Leni; trebuia măcar să încerce s-o 
găsească. 

A rătăcit douăzeci de minute bune prin 
pădurice, apoi a lăsat în urmă ultimul șir de 
copaci de pe cealaltă parte și a ajuns pe un 


câmp. A privit pentru un timp, apoi s-a întors 
dezamăgit, a mai mers o vreme prin pădure 
până la următorul drum, apoi a luat-o înapoi 
spre casă, gândindu-se care fuseseră intenţiile 
acelei persoane în faţa casei lui. 

Când a ajuns iar acolo, a mers înspre 
parcarea din curte și s-a uitat de jur împrejur, 
imediat ce luminile s-au aprins. S-a apropiat 
încet de mașina lui și s-a uitat la roata din față 
și la cea din spate, pe partea dreaptă. Păreau 
intacte. A înconjurat mașina prin faţă, a 
verificat și a doua roată din faţă, și apoi a 
văzut. 

Scrijelite fără îndemânare, cu un obiect 
ascutit, pe portiera de pe partea șoferului se 
vedeau cuvintele: 


TE ROG, LASĂ-MĂ ÎN PACE. S-A TERMINAT. 

jilav. Priveşte în întuneric și îngheață de 
frig, în ciuda păturii cu miros gretos pe care a 
tras-o peste ea. 

Acum nu mai plânge. A plâns deja atât de 
mult, fiindcă îi este teamă că n-o să-și mai vadă 
niciodată părinții și că trebuie să moară în 
groapa aceea întunecoasă și rece. 

Îi este atât de dor de mama, și de tata, și de 
Sebastian, fratele ei. Și de Balu, câinele ei. Ce n- 
ar da să fie acum cu ei! Jură că niciodată nu va 
mai fi obraznică și că o va asculta mereu pe 
mama, numai să nu mai fie singură. 

Bărbatul a zis că dacă îndeplinește tot ce-i 
cere, n-o să-i facă niciun rău și o s-o lase iarăși 
la părinții ei. Nu-l crede. A mai zis el că are un 
portbagaj plin cu păpuși vorbitoare, când s-a 
dus cu el, după orele de curs. Și atunci a mintit. 
E un om rău. 

Când se întoarce, o să facă lucruri și mai 
rele ca până atunci, știe asta. 

Nu pricepe încă prea multe despre adulți, 
dar știe că nu e bine ce a făcut. Nici măcar 
mama sau tata n-au atins-o în locurile alea, pe 
unde au pipăit-o mâinile mari ale bărbatului. N- 
a durut-o, dar totuși a fost rău. Și era interzis, 
asta știe. I-a fost foarte rușine și și-a promis că 
niciodată n-o să le povestească mamei și tatei. 


T ei mic zace ghemuit pe pământul rece, 


Ei sigur ar crede că e o fată rea, fiindcă a făcut 
ceva atât de rău. Ceea ce el i-a poruncit. Asta 
înțelege și mai puţin. Deodată, el a început să 
scoată niște zgomote ciudate, și când ea și-a 
retras mâna speriată, s-a supărat și i-a zis să 
continue imediat. 

Atunci i-a fost și mai frică, așa că a făcut ce 
voia el. Până când... 

Ceva o împiedică să gândească mai departe. 
Deodată își simte capul golit. E ca atunci când 
profesoara șterse tabla cu un burete. Totul e 
negru. E bine așa. 

Un zgomot o face să tresară, deși mereu se 
aud pe undeva trosnituri și foșnete. Se 
ghemuiește și mai tare și strânge la bărbie cele 
două colțuri ale păturii urât mirositoare. Speră 
că el nu s-a întors. 

Nu știe cât timp a trecut de când a plecat. 
Nu știe de cât timp e încuiată în groapa aceea 
întunecoasă. Sigur au trecut deja multe ore. 

I-a adus o pungă cu biscuiţi și ciocolată și 
suc. A mâncat aproape totul pe nerăsuflate, 
fiindcă era foarte flămândă. După aceea i s-a 
făcut groaznic de rău și a trebuit să vomite. 

Uite! Încă un zgomot. Mai aproape și mai 
puternic. Începe să tremure și să scâncească. S- 
a întors. Îi aude pașii deasupra, apoi păcănitul 
și, imediat, scârțâitul balamalei, când ridică 
trapa. „Nu, te rog, nu!” îngaimă ea încet, dar 
degeaba. Strânge pleoapele. Nu-i nevoie să se 
uite într-acolo, îi aude picioarele uriașe pe 
treptele care scârțâie sub greutatea lui. 

— Salut, dulceaţă! zice el, iar ei i se face 
iarăși rău pe loc. 


Apoi aude un zgomot la care nu se aștepta și 
care îi dă speranță pentru o clipă. E un scâncet 
stins, și nu vine din gura ei, de asta e sigură. 

Ridică încet capul și clipește des, fiindcă el 
ține în mână o lanternă. 

Nu e singur. 

Fata i se schimonosește îngrozitor. 

— Uite, dulceaţă, ti-am adus pe cineva. 

A: acasă, Max s-a lăsat pe canapea și a 
închis ochii. 
„Te rog, lasă-mă în pace. S-a terminat.” 

Cine se furișa noaptea într-o parcare 
privată, scrijelea un mesaj pe o mașină 
străină, folosind „te rog”? Nu era logic. 

De ce își asuma cineva riscul să fie surprins 
producând stricăciuni, în loc să scrie mesajul 
pe un bilet pe care să-l arunce apoi în cutia 
poștală? Și de ce mesajul îi era adresat lui, nu 
lui Menkhoff? Sau altcuiva din poliţie? 

Întrebări peste întrebări. Max își frământa 
mintea, dar nu găsea niciun răspuns. Se 
gândea la coada blondă pe care o văzuse. Din 
fotografii, Leni era blondă. Dar nu e numai ea 
blondă. 

La un moment dat s-a ridicat, a mers la 
bucătărie și și-a turnat un pahar cu vin. Întors 
în cameră, a aruncat o privire pe ecranul 
telefonului să vadă ora și l-a sunat pe 
Menkhoff. 

— Max! a răspuns Menkhoff. Ceva nou? 

Max i-a povestit ce i se întâmplase. 

— Şi când a fost asta, chiar acum? 

— Nu, acum aproape o oră. 

— La naiba! De ce mă suni cu atâta 
întârziere? 

Era o întrebare firească. 


— Fiindcă... fiindcă mai întâi m-am gândit 
la toată treaba. 

— Și ţi-a luat o oră? 

— Ah, fir-ar să fie, de-acum tot nu mai 
contează. Asta e tot ce te interesează? 

— O coadă blondă, zici? 

— Da, i-a ieșit de sub glugă. 

— Şi? Tu ce crezi? 

Max a șovăit o clipă, dar ce folos, tot 
trebuia să-i spună lui Menkhoff ce credea. 

— Așa coadă am văzut de curând la Alina 
Bohrens. 

— Hm... când am văzut-o ultima oară, 
părul îi ajungea până deasupra urechilor. Dar 
asta a fost cu mult timp în urmă, pe-atunci 
încă era pui. Mda, ar trebui s-o luăm la 
descusut pe domnișoară. 

— Nu știu dacă e o idee bună. 

— Ce naiba-i cu tine? s-a stropșit Menkhoff. 
Cineva îţi scrijelește mașina cu mesajul „lasă- 
mă în pace, s-a terminat”, ceea ce, clar, are de- 
a face cu cazul. Persoana o ia la fugă când o 
observi, iar tu recunoști o coadă lungă, blondă. 
Și uite că o avem pe Alina Bohrens, care are 
păr lung, blond, și care e implicată în caz. 
Care-i problema? 

— Dar cum să fi ajuns din Köln-Brück până 
aici? Sunt cincizeci de kilometri. 

— Ce știu eu? Cu trenul? Cu autobuzul? Cu 
autostopul? Posibilităţi sunt destule. 

Max a dat să-i spună că Alina i se părea 
foarte traumatizată, că o coadă blondă nu 
dovedea prea multe și că putea fi fatal pentru 
ea dacă avea senzaţia că e învinuită pe 


nedrept. Dar apoi a auzit iarăși cuvintele lui 
Böhmer: „Dacă ceva arată ca o portocală...” 

Acum, totul arăta, mirosea și se simţea la 
pipăit ca o portocală, asta cel puțin. 

— Bine atunci. Acum e 11:30. Mâine plec 
dis-de-dimineaţă și vorbesc cu ea. 

— O, nu, ne întâlnim în jumătate de oră și 
vizităm împreună familia Bohrens. 

— Trece de miezul nopţii până când 
ajungem acolo. 

— Mă doare-n cot cât de târziu e. Avem atât 
de puţine indicii în afurisitul ăsta de caz, încât 
o să ne ținem de urma asta cât mai e fierbinte. 
Dă-i drumul, pune-ți fundul în mașina ta 
zgâriată și vino încoace! 

Max își dădea seama că nu-l putea 
convinge pe Menkhoff să se răzgândească. 
Dacă se împotrivea, comisarul avea să se ducă 
singur la familia Bohrens, ceea ce ar fi 
înrăutățit și mai mult situația. 

— Bine. Dar știi că am nevoie de cel puţin 
trei sferturi de oră. 

— Te aştept în fața casei. 

Când Max a ajuns la casa luxoasă a familiei 
Bohrens, mașina neagră a lui Menkhoff, un 
Audi A6, era deja la marginea străzii. 

În timp ce Max parca, comisarul a coborât 
și a venit spre el. L-a așteptat să coboare și 
apoi au luat-o spre casă. 

— Ia s-o descoasem noi pe domnişoară! 

— E în ordine dacă am să conduc eu 
discuţia? a întrebat Max. 

Între timp ușa s-a deschis și figura masivă a 
lui Alexander Bohrens s-a ivit la intrare. 


— Ce faceți aici la ora asta? a întrebat el, 
dar glasul nu-i suna nici pe departe la fel de 
prietenos ca la ultima conversaţie. Am auzit 
voci, și probabil că nu doar eu. Vreţi să treziţi 
toată strada? 

— Trebuie să discutăm cu fiica 
dumneavoastră, a zis Menkhoff tăios, înainte 
ca Max să poată spune ceva. 

— În toiul noptii? E în pat de multă vreme 
și doarme. 

Menkhoff s-a oprit în fața bărbatului și l-a 
privit bănuitor. 

— Sunteţi sigur? 

Bohrens a izbucnit în râs. 

— Firește că sunt sigur. 

— Domnule Bohrens, știu că e o oră 
nepotrivită, a intervenit Max, dar este extrem 
de important. Puteţi să ne spuneţi când s-a dus 
Alina la culcare? 

— Nu știu exact, a stat toată seara în 
camera ei. 

— Și sunteţi sigur că acum e în patul ei și 
doarme? Chiar dacă n-aţi văzut-o toată seara? 

— Auziţi, de-acum n-am să mai zic nimic 
până nu mă lămuriţi ce-i cu asediul ăsta. 

Privirea i s-a îndreptat spre Menkhofif. 

— După cum știți, domnule comisar-șef, 
sunt avocat și mă pricep destul de bine la legi. 
Oricum, suficient cât să știu că ceea ce faceţi 
acum nu are nicio bază legală. 

— Aș vrea să vă arăt ceva, a zis Max, 
atrăgându-i iarăși atenţia lui Bohrens, înainte 
ca Menkhoff să poată răspunde. Vă rog, aici, în 
faţă la mașina mea. 


Bohrens șovăia. Atunci Max și-a scos 
smartphone-ul și i-a arătat o fotografie a 
portierei din stânga, făcută în parcare. 

Bohrens a privit fotografia o vreme, apoi s- 
a uitat întrebător la Max. 

— Ce-i asta? 

— Asta mi-a scrijelit cineva pe portiera 
mașinii în seara asta. Am descoperit 
întâmplător persoana în momentul în care am 
ieșit din casă. A fugit și m-am luat după ea. Cu 
puţin înainte s-o pierd, am văzut că avea o 
coadă lungă, blondă. 

Au trecut două, trei secunde până când 
Bohrens a căscat ochii. 

— Și acum credeţi că Alina ar putea... 
pentru că are părul blond, la fel ca, probabil, o 
treime dintre femeile din Germania? Și de ce 
să fi făcut așa ceva? 

— Asta am dori s-o întrebăm, dacă ne 
lăsaţi, a mârâit Menkhoff. 

Bohrens părea că stă să se gândească, 
înainte să dea din cap. 

— Mă duc acum în camera ei și mă uit dacă 
e în pat, OK? 

Menkhoff a dat să răspundă, dar Max a 
ridicat mâna și a zis, întors spre Bohrens: 

— Bine. Așteptăm aici. 

Abia plecă omul, că Menkhoff s-a și dus în 
partea dreaptă a casei, trecând prin spatele lui 
Max și mormăind ceva, a sărit peste poarta 
joasă de lemn și s-a făcut nevăzut. 

După o jumătate de minut a reapărut. 

— Cele două camere din spate au câte un 
balcon, a șoptit el repede, în timp ce din casă s- 
au auzit pași. 


— E așa cum v-am zis. 

Acum glasul lui Bohrens suna iarăși la fel 
de calm cum îl știa Max. 

— E în pat și doarme adânc. N-a părăsit 
casa în seara asta. 

— Asta nu înseamnă... a început Menkhoff, 
dar s-a întrerupt, a scotocit prin buzunarele 
sacoului, a scos telefonul pus pe vibrații și l-a 
dus la ureche, întorcându-se cu spatele. 

— Da? Aici Menkhoiff... Ce?... Asta nu 
poate... De când? ...Și eu de ce afiu abia acum? 
„OK... Da, da, bine. 

Menkhoff l-a privit serios pe Max. 

— Ce mizerie nenorocită! 

— Ce-i? 

Arăta cu mâna spre marginea străzii. 

— Ce scrie pe mașina ta nu-i adevărat. Nu 
s-a terminat. În seara asta a fost dată dispărută 
o copilă de nouă ani din Ehrenfeld. 

ine-te după mine până la sediul 

Tra a zis Menkhoff la plecare. 

După cum văd că merg lucrurile, asta va fi o 
noapte nedormită. 

Douăzeci de minute mai târziu, pe când se 
îndreptau spre uşa larg deschisă a sălii de 
consfătuiri de la Comisariatul criminalistic 11 
din sediul poliţiei din Köln, Menkhoff a 
mormăit: 

— La dracu”, asta ce caută aici? 

Au ajuns la intrare înainte ca Max să-l 
poată întreba despre cine vorbea, iar cele vreo 
cincisprezece persoane adunate acolo, femei și 
bărbaţi, i-au privit curioși. 

—  Musafirul dumneavoastră e domnul 
Bischoff? l-a întrebat pe Menkhoif o femeie 
suplă, cam la cincizeci de ani. 

Purta un costum business negru și o bluză 
albă, încheiată până la gât. Avea trăsături ușor 
masculine care, împreună cu părul negru, 
pieptănat atent, adunat la spate într-un coc 
strâns, îi dădeau un aer pe care Max l-a 
asemănat în sinea lui cu cel al domnișoarei 
Rottenmeier din filmele cu Heidi din copilăria 
lui. Presupunea că la ea se referise Menkhoiff. 

— Da, el e Max Bischoff, un fost coleg din 
Dusseldorf. Acolo a... 


— Știu ce a făcut domul Bischoff la 
Dusseldorf, l-a întrerupt ea. 

— Desigur, doamnă procuror, a comentat 
Menkhoff malițios. M-ar fi mirat să nu fie așa. 
La fel cum mă miră că întrebaţi. 

Deci ea era doamna procuror. Max se 
întreba dacă proasta ei dispoziţie, atât de 
evidentă, avea de-a face cu faptul că era ora 
unu și trebuia să-și petreacă noaptea de 
duminică la secția de poliție sau cu realitatea 
că mai dispăruse un copil. 

— Ştiţi ce mă miră pe mine, domnule 
Menkhoff? a continuat ea. Mă miră că un 
avocat mă sună în miez de noapte și se plânge 
că șeful Comisariatului criminalistic 11, însoţit 
de un civil, tocmai a fost la ușa lui, cerându-i 
să-i interogheze fata care dormea adânc, ca să 
afle dacă nu cumva a scrijelit portiera unei 
mașini. La douăsprezece și jumătate noaptea! 

— Exista un motiv, a început Max, dar 
privirea aruncată de procuror l-a amuţit. 

— Nu-mi amintesc să vă fi întrebat pe 
dumneavoastră, domnule Bischoff. 

— Poate că nu, a ripostat Max în care furia 
creștea cu mare viteză. Dar tocmai v-aţi referit 
la mine, așa că îmi îngădui să-mi spun și eu 
părerea. Cred că ar fi util, în cazul nostru, dacă 
ați lua-o mai încet și aţi asculta întâi ce avem 
de spus, înainte să aruncaţi preventiv cu 
otravă. 

Vedea că unii polițiști prezenţi se străduiau 
să-și rețină zâmbetul. Spre deosebire de ei, el 
n-avea motive să se teamă de consecinţe. 

— Deci dumneavoastră vă băgaţi nasul în 
cazul ăsta în calitate de detectiv particular 


autonumit. Evident, prea mult succes n-aţi 
avut până acum. 

Spre deosebire de dumneavoastră, vreţi să 
ziceţi? — asta îi stătea pe limbă lui Max, dar i-ar 
fi ridicat împotriva lui și pe colegii lui 
Menkhoff, care probabil că și așa sufereau 
destul din cauza insuccesului. 

— Deci, domnule Menkhoff, ascult! a zis ea, 
întorcându-se din nou spre comisar. 

— V-a spus domnul avocat și ce a scrijelit 
cineva pe portiera domnului Bischoff? 

— Nu, de ce s-o fi făcut? 

— De ce s-o fi făcut? Fiindcă atunci poate că 
s-ar înţelege de ce am vrut să vorbim imediat 
cu Alina Bohrens. E scris: „Te rog, lasă-mă în 
pace. S-a terminat.” Domnul Bischoff l-a 
surprins pe autorul mesajului și l-a urmărit. 
Asta se întâmpla pe la 22:30. Atunci a văzut că 
e vorba despre o fată, fiindcă avea o coadă 
lungă, blondă. La fel ca Alina Bohrens, care — 
după cum sper că știți — e prietenă cu Leni 
Benz, cea care a dispărut în urmă cu șase ani 
și care, chipurile, ar fi reapărut. 

Liniștea care a umplut încăperea era atât 
de intensă, încât nu se auzea nici măcar vreo 
respirație. Menkhoff și doamna procuror 
stăteau față în față cam la trei metri unul de 
altul și se priveau. Când tăcerea a devenit 
aproape de nesuportat, procurorul a dat din 
cap și a zis sec: 

— Dacă îi mai hărțuiți vreodată fiica 
traumatizată pentru un asemenea fleac, 
avocatul Bohrens va face oficial plângere 
împotriva dumneavoastră. Așadar, nu vă mai 
apropiaţi de familia asta, e clar? Dacă va fi 


nevoie, trimit pe altcineva acolo, dar 
deocamdată nu văd de ce aș face-o. 

Menkhoff a dat să răspundă ceva, dar ea a 
ridicat mâna și a spus pe un ton evident mai 
potolit. 

— Și acum putem să ne îndreptăm atenţia 
spre fetița de nouă ani care a dispărut? 

Gâtul lui Menkhoff a zvâcnit de câteva ori, 
ca și cum și-ar fi înghiţit furia. Apoi i s-a 
adresat lui Max, stăpânindu-și glasul. 

— Ce vezi aici e Co.Spec.Lea care, după cum 
arată numele, a fost întemeiată acum două 
săptămâni și jumătate, când a dispărut mica 
Lea. 

A dat din cap privind în jur. 

— OK, atunci informaţi-mă care e situaţia 
acum. 

Un bărbat de vârsta lui Max a luat un 
carnet de însemnări de pe o masă de lângă el. 

— În seara asta... pardon, ieri seară, Klara 
Seidel, de nouă ani, nu s-a întors acasă de la 
prietena ei, care locuiește la două străzi 
depărtare, așa cum fusese convenit. 

— Când anume? a întrebat doamna 
procuror al cărei nume Max tot nu-l afiase. 

— Ar fi trebuit să se întoarcă la șapte și 
jumătate. Părinţii prietenei au dat asigurări că 
au trimis-o acasă la ora aceea, după cum se 
înțeleseseră. 

— Ăștia lasă o fetiţă de nouă ani să umble 
de una singură prin oraș? Și asta după ce 
tocmai au fost răpiți doi copii? s-a amestecat 
Menkhoff. 

— Nu-i ceva neobișnuit, a comentat o 
femeie la vreo patruzeci de ani. Fiica mea are 


opt ani și se duce și ea singură la prietenele ei. 
Doar nu poţi să-i urmărești pe copii douăzeci 
și patru de ore din douăzeci și patru. 

— Oricum, părinţii Klarei au pornit mai 
întâi chiar ei să-și caute fiica. Văzând că nu e 
de găsit pe drumul pe care ar fi trebuit să 
meargă, au sunat la alte prietene, dar nici ele 
n-o văzuseră. Chiar înainte de ora nouă s-au 
dus la postul de poliție de pe Strada Venloer și 
au anunţat dispariţia fiicei. 

— Şi de ce aflu asta abia la douăsprezece și 
jumătate noaptea? 

— Ei hai, Bernd! a răspuns funcţionarul 
care raportase. Știi doar cum merg treburile. 
Mai întâi, colegii au scris o informare pentru 
persoane dispărute, apoi au trimis patrule 
care au străbătut zona în căutarea fetei; când 
totuși nu au găsit nimic, au înștiințat 
Comisariatul criminalistic permanent. Colegul 
care era de serviciu acolo a bănuit că e vreo 
legătură cu cazul Lea și ne-a informat. 
Procedura obișnuită. 

— Ce aveţi de zis despre asta, domnule 
Menkhoff, după ce chiar ieri mi-aţi explicat că 
răpitorul de copii e mort? a întrebat doamna 
procuror. 

— Deocamdată, la doar câteva ore după 
dispariţia fetei, nu spun absolut nimic. 

— Da, mi-am închipuit eu, a zis ea dând din 
cap. OK. Transmiteţi presei fotografia copilei. 
Părinții sunt de acord. Acum contează fiecare 
oră. Mâine-dimineaţă vreau să am pe masă un 
raport detaliat privind toate măsurile luate. Să 
sperăm că reapare până atunci. Vă doresc 
tuturor noapte bună! 


După o ultimă privire greu de descifrat 
aruncată lui Max, a părăsit încăperea. 
Menkhoff a mai așteptat puţin, ca și cum ar fi 
vrut să se asigure că într-adevăr n-avea să 
revină, apoi s-a întors spre Max. 

— Cred că acum poţi să te duci acasă și să 
dormi câteva ceasuri. 

Max a privit în jur prin încăperea unde 
ochii tuturor se îndreptau spre el. Ar fi 
preferat să fie de față la consfătuire, dar nu 
voia să înceapă o discuţie cu Menkhoff în 
situația aceea. În plus, bănuia și de ce îl 
trimitea acasă. 

— Te conduc până jos, a zis Menkhoff, 
arătând spre ușă. 

Max a dat din cap spre cei din Co.Spec.Lea 
și a ieșit, mergând în spatele comisarului-șef. 
Când au ajuns în casa scărilor, Menkhoff a zis: 

— Ai auzit ce a spus drăguţa de doamnă 
procuror. Nu mai am voie să mă apropii de 
domnul avocat și de fiica lui, așa că e nevoie să 
preiei tu treaba asta. Du-te acasă, dormi câteva 
ore și vezi mâine-dimineața cum dai de Alina 
Bohrens. 

Asta era confirmarea presupunerii lui Max 
cu privire la motivele lui Menkhoff. 

— OK. Mâine e luni. Ai zis că soţia lui 
Bohrens are un magazin de bijuterii în centru. 

Au ajuns la primul etaj, și Menkhoff i-a 
deschis ușa lui Max. 

— Da, un magazin destul de mare. Caută 
adresa pentru magazinul de bijuterii 
Kehrmann. E numele ei de domnişoară. A 
preluat afacerea de la tatăl ei. Dar trebuie să te 
avertizez. Daniela Bohrens e dată naibii. 


Max rânji. 

— Mai ceva ca doamna procuror? 

S-a strâmbat și gura lui Menkhoff. 

— Într-un fel, da. Doamna Petermann poate 
fi și foarte sociabilă. În momentul de faţă e 
atât de nesuferită fiindcă e pusă și ea sub 
presiune de sus. Așa-i cu politica. În schimb, 
Bohrens e o vrăjitoare adevărată, căreia pur și 
simplu îi place să facă scandal și să-i 
desființeze pe ceilalți. Asta-i valabil mai ales în 
familie. 

— Familia ei? Și pe fiică? 

— Da, și pe ea. 

— Ei, atunci ea este exact persoana 
potrivită cu care să vorbesc, a zis Max. 

Când au ajuns în hol, Max s-a întors spre 
Menkhoff. 

— Noroc în căutarea micuţei Klara! Poate 
că reapare. 

— Da, poate. Presimțţirile îmi spun totuși 
altceva. 

|” dimineaţa următoare, la ora zece, Max 


intra în magazinul de bijuterii Kehrmann, 
aproape de Heumarkt. N-a trebuit să caute 
prea mult; femeia blondă, la vreo patruzeci și 
cinci de ani, ieșea în evidenţă printre cei cinci 
angajaţi din spatele micilor tejghele elegante, 
care prezentau clienților bijuterii 
scânteietoare, puse pe niște tăvi plate, 
îmbrăcate în catifea neagră. Părea rece și 
intangibilă și ar fi fost o frumuseţe dacă 
crisparea din colţurile gurii n-ar fi dat un aer 
de acreală acelui chip cu trăsături fine. 

Max s-a îndreptat hotărât spre măsuţa 
unde ea îi arăta felurite broșe unei doamne în 
vârstă, fardată strident. Când s-a oprit la doi 
metri în spatele clientei, Daniela Bohrens a 
ridicat ochii spre el și l-a privit o secundă mai 
mult decât ar fi fost necesar, înainte să-i 
zâmbească și să i se adreseze iarăși doamnei. 

— Bună dimineaţa, pot să vă fiu de folos? 

O angajată tânără, cu păr roșcat, îl privea 
zâmbitoare pe Max. 

— Mulţumesc, sunteţi foarte amabilă, a 
răspuns el prietenos. O aștept pe doamna 
Bohrens. 

zâmbetul nu i-a dispărut de pe faţă, dar a 
pălit în mod vizibil. 

— Ah, da, bine, cum doriţi. 


Șefa i-a aruncat din nou o privire lungă și 
apoi a dat din cap spre el. 

Max a trebuit să mai aștepte puţin, timp în 
care ușa magazinului s-a tot deschis la 
aproape fiecare minut. Afacerea părea să 
meargă excelent. 

În cele din urmă, după ce a ales o broșă șia 
plătit la casă, doamna în vârstă a părăsit 
magazinul. 

Daniela Bohrens s-a apropiat zâmbitoare 
de Max. 

— Bună dimineaţa! Am auzit că doriţi să 
fiţi servit de mine. Cu ce vă pot ajuta? 

Poate era o închipuire, dar privirea cu care 
îl studia i s-a părut cam insinuantă. Găsea, 
printre altele, că femeia aceea elegantă și 
Alexander Bohrens, cel cam greoi, erau cât se 
poate de diferiți, măcar ca înfățișare. 

— Numele meu este Max Bischoff, a 
început Max zâmbind. Dacă se poate, aș vrea 
să vorbim despre soţul și fiica dumneavoastră. 

Orice ar fi fost ceea ce văzuse înainte în 
privirile ei — totul a dispărut într-o secundă, ca 
și cum n-ar fi fost. A ridicat sprânceana 
dreaptă. 

— Despre Alexander și Alina? Cine sunteți 
dumneavoastră? 

— După cum am mai spus, mă numesc 
Bischoff. Mă trimite comisarul-șef Menkhoff. 

— Poliția, a constatat ea, cu glas mult 
scăzut, dar Max nu găsea că ar fi avut vreun 
motiv s-o contrazică. Iarăşi începe. Deja mă 
întrebam când va apărea primul dintre voi 
când am citit despre dispariţia celor două fete 


și despre moartea bietei făpturi. Oricum, nu 
știu ce-am avea de discutat. 

Max și-a plimbat demonstrativ privirile 
prin magazinul mare și apoi a arborat cel mai 
seducător zâmbet. 

— Aici, nimic, fără-ndoială. Dar m-aș 
bucura foarte tare dacă mi-aţi îngădui să vă 
invit la o cafea. Cu siguranţă există vreo 
cafenea plăcută prin apropiere. 

Ochii albaștri l-au studiat din nou, apoi 
Daniela Bohrens și-a ţuguiat buzele și a 
scuturat din cap, zâmbind amar. 

— Lăsaţi lingușelile. Sunt ceva mai în 
vârstă decât dumneavoastră, dar încă nu sunt 
senilă, deci nu-mi închipui că persoana mea v- 
ar interesa în mod serios. Veniţi, avem alături 
o încăpere pentru pauze, acolo putem discuta. 

Zâmbind, Max a urmat-o pe femeie, 
observând că rochia ei strâmtă, azurie se mula 
pe un corp bine antrenat. Camera pentru 
pauze era o încăpere foarte spațioasă, cu o 
chicinetă și o masă cu opt scaune în jur. 

— Așa, a zis Daniela Bohrens, după ce s-au 
așezat. Daţi-i drumul, domnule... cum spuneati 
că vă cheamă? 

— Bischoff. Max Bischoff. 

— Deci, domnule Bischoff, despre ce anume 
e vorba? 

— Este, de fapt, o întrebare foarte simplă: 
ați fost acasă aseară? 

Daniela Bohrens a scos un hohot artificial. 

— Dacă am fost acasă aseară? Sună ca și 
cum aţi vrea să-mi verificaţi alibiul. Ce acuze 
mi se aduc? 


— Niciun fel de acuze, doamnă Bohrens. 
Aţi fost acasă? 

— Da, seara, târziu. Am luat cina la 
restaurantul italian cu un angrosist de 
verighete. Vă pot da numele dacă doriți să 
verificați. Am ajuns acasă pe la unsprezece și 
jumătate, cu puţin înaintea soțului meu. Dar 
de ce vreţi să știți? 

— Înaintea soţului? a întrebat Max, și ea l-a 
privit derutată. 

— Da, așa am zis. Ce-i așa de neobișnuit? 

— Unde a fost soțul dumneavoastră aseară? 

— La birou. Cum face la fiecare două, trei 
seri. 

De data asta râsul ei nu mai suna artificial, 
ci mustea de dispreţ. 

— În timp ce până și un coleg mai tânăr, 
venit acolo după el, a ajuns partener, soţul 
meu nerod rezolvă treburi mărunte pentru 
ceilalți, până noaptea târziu. 

— Așa, ca ieri. 

— Da, ca ieri. Și acum dațţi-i drumul. De ce 
mă întrebaţi? Ce s-a întâmplat aseară? 

În vreme ce Max încerca încă să prelucreze 
cumva faptul că în acea noapte Alexander 
Bohrens îi minţise cu nerușinare pe el și pe 
Menkhoff, soţia a zis: 

— Ascultaţi, domnule... Bischoff. Primărița 
din Köln poartă bijuterii de la mine, soția 
ministrului de Interne e și ea o bună clientă, 
iar șeful poliţiei din Köln îmi este prieten 
apropiat. Prin urmare, dacă soțul meu a făcut 
ceva, e mai bine să-mi spuneți acum imediat, 
înainte să fiu nevoită să obțin informaţii de la 
vreuna dintre sursele pomenite. Deci? 


— Nu mi se pare că aveţi o părere prea 
bună despre soțul dumneavoastră, a evitat 
Max întrebarea. 

— De unde vă veni ideea asta? 

A scuturat din cap. 

— Avocat specializat în drept fiscal. Puteţi 
să vă imaginaţi ceva mai plictisitor? L-aţi 
cunoscut deja? 

Deci Bohrens nu-i povestise soției despre 
prima vizită a lui Max. Nici fiica n-o făcuse. 

— Da, a confirmat Max. 

— Ei, atunci știți despre ce vorbesc. Molâu, 
gras și cu ceva ce unii numesc bunăvoință. Eu 
îi zic prostie împletită cu o înclinaţie spre lene. 
La șaizeci de ani, încă va sta noaptea într-o 
cămăruță de la birou și va prelucra niște 
documente idioate, în vreme ce colegii lui își 
sărbătoresc ultimele succese cu șampanie, 
într-un bar șic. Ăsta e soțul meu. Vă daţi 
seama, aşadar, că, dacă încercarea 
dumneavoastră stângace de a fiirta ar fi fost 
serioasă, aţi fi avut șanse. 

— Este... Mă simt măgulit, a răspuns Max, 
și nu era chiar minciună. 

Oricum, trebuia să admită că într-adevăr 
își pierduse exerciţiul la fiirtat. 

— Așa ar și trebui. 

Pentru un moment, în ochi i s-a aprins 
iarăși privirea aceea insinuantă, apoi a 
dispărut din nou. 

— Fiica era acasă când v-aţi întors? 

— De unde să știu? Stă aproape mereu în 
camera ei, apoi, la un moment dat, se culcă. 
Duce un fel de viaţă care pare aproape numai 
a ei, despre care noi afiăm doar foarte puţin. 


Și să nu vă închipuiţi că acasă pune mâna pe 
ceva. Domnișoara e prea nobilă pentru lucruri 
dintr-astea. 

— Hm... după toate aparentele, nici relația 
dumneavoastră cu fiica nu pare a fi cea mai 
grozavă sau mă înșel? 

— Corect, dar după felul în care îl 
accentuaţi pe nici, păreţi să presupuneţi că e 
vina mea. Nu-i așa, pot să vă asigur. Motivul e 
pur și simplu faptul că, din păcate, Alina a 
moștenit foarte multe trăsături de la tatăl ei și 
aproape deloc de la mine. 

— Hm... 

Max a renunțat la alte comentarii, 
nedorind să-și îngăduie vreun verdict privind 
motivul pentru care relația dintre ea și Alina 
nu era dintre cele mai bune. 

— Aţi observat ceva azi-noapte pe la 12:30? 

— La 12:30? Doamne, atunci deja dormeam 
adânc. 

— Și nu v-aţi trezit? Din cauza glasurilor 
sau a unor zgomote? 

— Nu! Când dorm port mască și folosesc 
Ohropax. Altminteri, aud și prin două ziduri 
sforăitul sugarului uriaș cu care sunt 
căsătorită. Și acum vreau să afiu imediat ce 
înseamnă întrebările astea ciudate. 

Max știa că dacă dădea drumul adevărului, 
Daniela Bohrens urma să-i facă scandal 
soțului acasă, iar el ar suna-o iar pe doamna 
procuror, ceea ce ar degenera într-o discuţie 
neplăcută pentru Menkhoff. Sigur că el ar fi 
făcut față la așa ceva, cu două luni înainte de 
pensionare; în schimb, ar fi fost rău, fiindcă 
astfel ratau orice șansă ca Bohrens să mai 


colaboreze cu ei și să le mai spună totuși 
adevărul despre seara trecută. 

— Azi-noapte am fost la uşa 
dumneavoastră împreună cu comisarul-șef 
Menkhoff şi am vorbit cu soțul 
dumneavoastră. Aveam una, două întrebări în 
legătură cu Robert Benz, pe care trebuia să le 
lămurim pe loc. 

— Credeţi cumva că soţul meu are vreo 
legătură cu uciderea lui? 

— Nu, nu credem asta. 

— Bine. 

A scos un hohot de râs gutural. 

— Sunt sigură că și pentru așa ceva ar fi 
prea netot. 

La scurt timp după aceea, când a părăsit 
magazinul, Max se întreba de ce Daniela 
Bohrens mai era împreună cu soţul ei. Motive 
financiare n-aveau cum să fie, ea conducea o 
afacere profitabilă. 

Dar poate că avea să afie curând motivul. 

CC și tot citește titlul scris cu litere 
groase. Ca și cum ar spera că a zecea oară 
se va dovedi că s-a înșelat. 

E total răvășită, nu mai poate să închege 
niciun gând limpede că ceea ce scrie acolo nu 
poate fi așa. Nu are voie să fie așa. 


A treia răpire? 
Încă o fetiță dispărută la Köln 


Coboară mâna în care ține smartphone-ul și 
privește apatică în gol, și atunci imaginile apar 
din nou. 

Umbra de deasupra ei. Faţa aceea care se tot 
apropie, găfâitul și gemetele, în timp ce o mână 
o apasă pe podea și cealaltă umblă pe ea. 

Și apoi apare iar pata aceea luminoasă, 
ovală, chiar în spate. E ca o enigmă a cărei 
dezlegare o știuse, dar pe care o încuiase 
cândva într-un cufăr și o pusese în cel mai 
ascuns colț al uitării. 

Spre deosebire de alte dăți, pata aceea 
capătă acum niște prime contururi, încă abia 
deslușite. Articolul despre fata dispărută 
aruncase o lumină murdară, crepusculară, în 
cotlonul uitării, cufundat în beznă până atunci. 

Încă nu poate să distingă detalii, dar chiar și 
acele impresii tulburi trezesc la viață ceva din 


ea. 

Nu este greață și oroare, nu, e altceva. Ceea 
ce își face loc acum e ceva mult, mult mai rău. 
Bănuiește. Știe. Și e cuprinsă de panică. 

Încă e doar un tremur, o vibraţie, dar simte 
că, dacă acel oval neclar capătă contururi, în ea 
se va dezlănțui un cutremur, după care nu-și va 
mai reveni niciodată. 

Pi C e mizerabil! a izbucnit Menkhoff, 
după ce Max i-a povestit discuţia 

avută cu Daniela Bohrens. Îi trag eu ăstuia 

fundul gras în țeapă, până în gât o să-i ajungă. 

— Gândește-te la doamna procuror. 

— Nu mai pot eu! Bohrens ne-a minţit cu 
vârf și îndesat. Îi vom face acum o vizită și, 
Doamne ferește, să nu spună cumva adevărul. 
Eu sunt la sediu. Când poţi să ajungi aici? 

— Cam în douăzeci de minute. 

— Bine. Voi fi jos, în faţa intrării principale. 
Vino să mă iei de acolo. 

Un sfert de oră mai târziu a urcat în mașină 
lângă Max și i-a întins un bilet. 

— Asta e adresa biroului de avocatură 
unde lucrează Bohrens. Dar mai întâi ne 
ducem la el acasă. 

— Speri că Alina e acasă? Singură? 

— Exact. 

— Dacă vorbeşti cu ea fără acordul 
părinţilor — și asta după teatrul de azi-noapte 
—, drăguţa doamnă Petermann o să-ţi facă zile 
fripte. 

Menkhoff încuviinţă. 

— Ştiu. Tocmai de aceea ai să vorbești tu cu 
ea. 

Exact de asta se temuse Max. 


La 10:40 au ajuns în fața casei familiei 
Bohrens, dar trei minute mai târziu Max a 
urcat din nou în mașină. 

— Nu-i nimeni. 

— La naiba! Ar fi fost prea frumos. Oricum, 
tare m-ar interesa să știu pe unde umblă acum 
domnișoara. 

A afiat două minute mai târziu. 

La capătul străzii, după ce au luat-o spre 
stânga și au mai făcut cam două sute de metri, 
Menkhoff a zis: 

— Încetinește! 

Max a luat piciorul de pe acceleraţie și a 
privit în jur. 

— Acolo, în faţă, pe partea stângă. Vezi? 

Max a descoperit mașina din care tocmai 
coborâse Alina Bohrens. Acum stătea în 
dreptul portierei deschise și părea să discute 
cu șoferul. 

— Cine naiba e în mașină? 

— Habar n-am. 

Max a mijit ochii, dar în lumina soarelui 
era imposibil să vezi cât de cât prin luneta de 
la Opel-ul vechi și murdar. Menkhoff a scos un 
pix din buzunarul sacoului și și-a notat 
numărul de înmatriculare. 

— Hai să vedem! Mai apropie-te puţin. 

Max a parcat într-un spațiu mare între 
două vehicule, cam la douăzeci de metri de 
mașină, și Menkhoff a coborât. Max a făcut la 
fel și l-a urmat, traversând strada în diagonală. 

Când au ajuns la zece metri de ea, Alina i-a 
zărit, s-a aplecat repede, a spus ceva spre 
interiorul mașinii și a trântit portiera. În 
următoarea secundă, motorul a scos un urlet 


scurt și mașina a ţâșnit, trecând atât de 
aproape de Max și Menkhoff, încât amândoi 
au sărit speriaţi într-o parte. Max a reușit să 
vadă că la volan era un bărbat mai în vârstă, 
pe jumătate chel, apoi vehiculul a virat și a 
dispărut din câmpul lor vizual. 

Alina a dat s-o ia la fugă, dar Max i-a 
strigat: 

— Alina, renunţă! Oprește-te, n-are rost să 
fugi! 

Ea chiar s-a oprit, încrucișându-și braţele 
pe piept. 

— Cine era? a vrut să știe Menkhoff când 
au ajuns la ea. 

— Nimeni. 

— Aaa! OK. Deci nu era nimeni. 

Clătina din cap cu buza de jos împinsă 
înainte. 

— Bun și așa. Cu puţin noroc, mi-am notat 
numărul de înmatriculare al domnului 
Nimeni. Îi vom căuta adresa, apoi trimit la el o 
patrulă care să-l ia de acasă și să-l aducă la 
mine la secţie, unde îl voi întreba de ce ai 
coborât din mașina lui și de unde veneați. Și 
ca să nu-l poţi avertiza, îți luăm smartphone- 
ul, și vii și tu cu noi la poliţie. Atunci veţi fi din 
nou împreună, iar mama ta va putea să-l 
cunoască și ea pe domnul Nimeni când va veni 
mai târziu să te culeagă. 

Menkhoff se folosea fără milă și fără nicio 
reținere de evidentele tensiuni care existau 
între Alina și mama ei, dar Max recunoștea în 
sinea lui că și el ar fi făcut la fel. În timp ce 
Menkhoff și-a scos telefonul, a format un 
număr și a transmis datele de înmatriculare 


pentru găsirea proprietarului, Alina s-a întors 
spre Max. 

— Nu vreau să vin cu dumneavoastră. Nu 
mă puteţi obliga, n-am făcut nicio infracțiune. 
Tata e avocat. 

Max s-a uitat spre Menkhoff, iar când l-a 
văzut făcându-i semn din cap, a spus 
indiferent: 

— E adevărat, n-ai făcut nicio infracțiune, 
dar prietenul tău tocmai a încercat să ne calce 
cu mașina. Asta este tentativă de omor și, 
fiindcă refuzi să ne dai identitatea lui, te faci 
vinovată de complicitate. Aici nici tatăl tău nu 
va putea schimba nimic. Așadar, urcă, te rog, 
și dă-ne smartphone-ul. 

— Dar el... 

Ochii Alinei s-au umplut de lacrimi care în 
clipa următoare au început să i se prelingă pe 
obraji. 

Max vedea deznădejdea de pe chipul ei și îi 
părea rău de ea, dar știa că n-avea voie să se 
lase infiuenţat de așa ceva. 

— Bărbatul acela e o cunoștință sau un 
prieten de-ai părinţilor tăi? 

— Nu. 

— Ci? 

— Dacă vă spun cine e, îl lăsaţi în pace? 

— Totul depinde de unde veniţi și ce ați 
făcut, a ripostat Max. 

— N-am făcut nimic, doar am vorbit, jur. 
Asta nu-i interzis, nu-i așa? 

Alina și-a trecut braţul peste ochi. Umerii îi 
zvâcneau. 

Menkhoff nu s-a lăsat impresionat. 

— Cine-i individul? 


— Îl... îl cheamă Karl. 

— Karl și mai cum? 

— Asta nu știu. 

Max s-a încruntat. 

— Tocmai ai coborât din mașina unui 
bărbat care are cel puţin patruzeci de ani și 
nu-i știi decât prenumele? 

— Da, la naiba! a răspuns ea impertinent. 
Nu contează ce nume are și cine este. Nu mă 
interesează deloc. El mă înţelege. 

— De unde veneațţi? 

— N-am fost departe. În parcarea 
cimitirului. 

— Aţi fost la cimitir? a întrebat Menkhoff 
neîncrezător. 

— Nu, am spus că am fost în parcarea 
cimitirului, aveţi o problemă de auz? 

Max vedea cum fața comisarului se 
schimba la culoare. O roșeață ușor de 
recunoscut i se așternea pe obraji. 

— Ai grijă, domnişoară! a zis Menkhoff 
printre dinţi, făcând eforturi vizibile să-și 
păstreze cumpătul. Altminteri ajungi imediat 
la sediul poliţiei. Deci, ce căutaţi dis-de- 
dimineaţă la cimitir? 

Alina părea să priceapă că era mai bine să 
nu-l mai întărâte pe Menkhoff. Când a 
răspuns, în glasul ei se simţea disperarea. 

— În parcarea de acolo ai liniște, pur și 
simplu. 

— Liniște ca să ce? a intervenit Max. 

— Ei, ca să stai de vorbă. Am vorbit tot 
timpul. 

— Despre ce? 

— Despre multe. 


— Alina, a reluat Max cu glas calm, acum ia 
și ne explică de unde îl cunoști pe Karl și de ce 
te sui de dimineaţă în mașina lui și te duci cu 
el în parcarea cimitirului. 

— L-am cunoscut pe internet. 

— Când? 

— Cu aproximativ trei săptămâni în urmă. 

Max și Menkhoff au schimbat o privire, 
înainte ca Menkhoff să întrebe: 

— Cum v-aţi cunoscut pe internet? 

— Pe Instagram. Am postat câteva 
fotografii sumbre, cu niște ciori care ciugulesc 
ochi, niște capete care explodează și altele de 
felul ăsta. Și am scris că lumea e o grămadă 
uriașă de căcat și că îmi vine să vomit de 
dimineaţă, fiindcă viaţa e de tot rahatul. 
Atunci mi-a scris și a vrut să știe de ce sunt 
într-o stare atât de mizerabilă. I-am răspuns că 
nu-l privește, dar nu s-a lăsat. Mi-a dat 
numărul lui de mobil, zicând că pot să-l sun 
oricând, când mi se pare că totul e o prostie. 
Era atât de... drăguţ. Apoi, seara, când am 
ajuns în pat, l-am sunat și i-am povestit tot. Că 
mereu am certuri cu părinţii, mai ales cu 
mama, vaca aia proastă. Și... 

Alina a coborât privirea. 

— Și? a zise Max precaut. 

— Şi că mereu mă gândesc la povestea 
aceea cu Leni, fiindcă tocmai a mai fost răpită 
o fată. 

Max a scuturat nedumerit din cap. 

— Înţeleg eu bine? Un individ total 
necunoscut, care ar putea să-ţi fie tată, îţi scrie 
pe internet și îți dă numărul lui de mobil, iar 
tu chiar îl suni și îi răstorni în faţă tot ce-ţi stă 


pe sufiet? Așa, pur și simplu? Și asta deși 
tocmai a mai dispărut o fetiță? Și cu toate că 
acum șase ani ai afiat, de la cei apropiaţi, ce fel 
de indivizi bolnavi există? Nu pricep. 

— Uită-te la mine, Alina! a zis Menkhofi cu 
un glas de terapeut, care nu i se potrivea 
deloc. 

Și într-adevăr, Alina a ridicat fruntea și l-a 
privit în ochi. 

— Karl a pus vreodată mâna pe tine? Fii 
sinceră! 

— Nu! a exclamat ea consternată. Voi, 
poliţaii, nu vă gândiţi decât într-o singură 
direcţie? Karl n-ar face niciodată așa ceva. El 
nu-i așa ca... 

S-a întrerupt brusc și a coborât privirea. 

— Așa ca... La cine te referi? 

Văzând că Alina nu răspunde, Menkhoff a 
repetat: 

— La cine, Alina? 

Dar ea n-avea de gând să-și mai termine 
fraza. Max vedea asta în ochii ei. 

— N-aveţi cum să înţelegeţi, a continuat ea 
cu glas scăzut. Karl e primul care ascultă ce-i 
spun și mă consolează. N-ar face nimic ce nu 
vreau. 

Max a simţit din nou compasiune pentru 
fată, dar firește că n-avea voie să se lase 
amăgit și să uite că aici era și altceva la mijloc. 

Ca și cum i-ar fi citit gândurile, Menkhoff a 
întrebat: 

— OK. Unde ai fost ieri-seară? 

Alina l-a privit întrebător. 

— Ce... de ce vreţi să știți asta? Ieri-seară 
nu m-am întâlnit cu Karl. 


— Nu-i un răspuns la întrebarea mea. Aș 
vrea să știu unde ai fost ieri-seară. 

— Acasă, unde să fiu? 

— Părinţii te-au văzut? a continuat el să 
scormonească, deși știa foarte bine că cei doi 
nu fuseseră acasă. 

— Habar n-am. Nu. Am fost la parter o dată 
și mi-am luat ceva de mâncare, nu era nimeni. 

— Când a fost asta? 

— La zece sau cam așa. 

— Deci ieri-seară n-ai fost în Dusseldorf? 

— Cum? În Diisseldorf? V-aţi prostit? Ce să 
caut seara în Dusseldorf? Dacă vreau să ies, 
atunci o fac în Köln. 

Fata asta ori era o actriță extraordinară, ori 
perplexitatea de pe faţa ei era autentică și 
spunea adevărul. 

— Fi, după cum am putut vedea, există 
cineva care probabil că te-ar duce dacă i-ai 
cere. 

— Am fost acasă și gata. În fine, pot să plec? 

Menkhoff părea să stea pe gânduri. 

— Da. Și dacă îl suni pe Karl, spune-i să nu 
încerce să fugă de noi. N-ar da prea bine. 

— Ce părere ai? a întrebat Max, uitându-se 
în urma Alinei. 

— Nu-s sigur. Să așteptăm până când 
vorbim cu - și-a deblocat ecranul telefonului și 
a citit ceea ce i-au trimis de la sediu — acest 
Karl Olschewski. Așteaptă! 

A tastat ceva pe ecran, apoi a dus telefonul 
la ureche. 

— Aici Menkhoff. Povestește, ce-i cu 
individul? 

După un timp a zis: 


— La dracu’! Aduceţi-mi-l imediat la secţie! 
Trimite două mașini acolo, pentru siguranţă. 
Dacă nu e, dă ordin de urmărire... Nu mai pot 
eu... Nu, sigur că nu-l putem pune sub 
urmărire din cauza asta... Găsiţi voi ceva, fie și 
tentativă de omor. Era cu o minoră, iar când a 
fugit, aproape că a dat cu mașina peste noi... 
Da, n-are decât. Ea oricum se repede la noi ori 
de câte ori nu-i pică bine ceva. 

După ce a închis, a făcut un semn cu bărbia 
spre înainte. 

— Bohrens trebuie să mai aștepte puţin. 
Karl al nostru a avut deja de două ori necazuri 
cu părinţii unor fete pe care le-a dus cu vorba 
pe internet, până când s-au întâlnit cu el. 

Max a pornit mașina. 

— Ce vârste aveau fetele? 

— Doisprezece și paisprezece. 

or au ajuns la sediu, Karl Olschewski 
încă nu era acolo, dar se afla deja într-o 
mașină a poliţiei, după cum i-a comunicat lui 
Menkhoff un coleg. 

Zece minute mai târziu, Olschewski a fost 
adus în încăpere de către un agent și a rămas 
pe loc, privindu-i derutat pe Menkhoff și pe 
Max. După cum observase Max, când trecuse 
în viteză pe lângă ei, avea o chelie mărginită 
de o cunună de păr închis la culoare. Era 
voinic și nu foarte înalt, poate puţin peste 1,70 
m, și avea trăsături lipsite de asprime, aproape 
feminine. Umbra întunecată a bărbii crea un 
contrast bizar. 

Purta o cămașă colorată și jeanși, nu doar 
prea lungi, ci și cu cel puţin un număr prea 
mari, prinși pe sub burtă cu o curea uzată. 

— Domnule  Olschewski! l-a salutat 
Menkhoff cu glas sonor, făcându-l să tresară. 
Luaţi loc! 

În loc să facă ce i se spunea, Olschewski a 
rămas în picioare. 

— De ce am fost adus aici? 

— O să vă povestim imediat. Vă rog! 

Menkhoff îi arătă un scaun din faţa lui și, 
în cele din urmă, Olschewski s-a așezat. 
Menkhoff l-a aşteptat să-și potrivească 
scaunul. 


— Cred că ne recunoaștețţi, nu-i așa? 

— Nu. 

— Nu? Numele meu e Menkhoff. Conduc 
secția de criminalistică de aici, iar acesta este 
Max Bischoff, fost coleg și acum consilier. 
Tocmai era să treceţi cu mașina peste noi, în 
Briick. Vi se pare ceva cunoscut? 

Da, i se părea, după cum a putut Max să-și 
dea seama uitându-se la faţa lui Olschewski. 

— Oh, dumneavoastră eraţi? Îmi pare rău, 
n-a fost... cu intenţie. Am intrat puţin în 
panică când Alina mi-a strigat să dispar 
imediat. 

— De ce? a intervenit Max. 

— De ce? Am crezut că poate vine tatăl ei 
cu un prieten și vor să mă bată. 

— De ce să facă tatăl Alinei așa ceva? Ar 
avea vreun motiv? 

Olschewski a scuturat din cap. 

— Nu, absolut deloc. 

— Nu înţeleg. Și atunci de ce aţi crezut una 
ca asta? 

Bărbatul a coborât privirea, întârziind 
răspunsul, până când Menkhoff a zis: 

— Domnule Olschewski? 

— Fiindcă... am mai fost bătut o dată de un 
tată care nu voia să mă întâlnesc cu fiica lui. 

Menkhoff s-a prefăcut surprins. 

— Ah, înţeleg. Ce motiv avea acel tată să fie 
furios pe dumneavoastră? Ce vârstă avea fata? 

— Avea cincisprezece ani și era stresată de 
părinți. Ne-am întâlnit de câteva ori, fiindcă 
putea să plângă în voie când era cu mine. 

— Și ceilalți părinţi care v-au reclamat 
pentru că v-aţi întâlnit cu fiicele lor, una de 


doisprezece și alta de paisprezece ani - 
probabil că și ei își stresau fiicele. 

— Da, exact. Reclamaţiile au fost retrase, 
fiindcă n-am făcut nimic, am stat doar de 


vorbă cu girisl și, la urma urmei, asta nu eo 
culpă. 

— Girls? a repetat Max. 

Rostit de bărbatul acela, cuvântul suna mai 
mult decât nepotrivit dacă te gândeai la ce 
voia să spună. 

Olschewski zâmbea stânjenit. 

— Da, așa le zic mereu, le place fetelor la 
vârsta asta. 

— Spuneti-mi, domnule Olschewski, vreţi 
să ne luaţi peste picior? a întrebat Menkhoff 
vizibil enervat. Tot trăncăniţi despre niște 
întâlniri repetate cu niște copile pe care le 
numiţi girls, ca și cum ăsta ar fi cel mai firesc 
lucru de pe lume. 

Olschewski se uita la Menkhoff cu o privire 
nevinovată. 

— Și nu-i așa? Am avut și eu părinţi care nu 
m-au înţeles, fiindcă niciodată nu ascultau ce 
spun. Știu cât de rău e și ce bine mi-ar fi făcut 
să fi avut pe cineva cu care să discut. 

— În general, pentru așa ceva există 
prieteni și prietene de aceeași vârstă, a 
ripostat Menkhoff, iar Olschewski a ridicat din 
umeri. 

Mâna lui Menkhoff a aterizat cu zgomot pe 
tăblia mesei. Însă Olschewski nu și-a pierdut 
calmul. 

— Ce vreţi de la Alina? 

— O ascult. 

— Şi de ce o faceti? 


— Fiindcă are nevoie de cineva cu care să 
vorbească. 

— Şi dumneavoastră sunteți bunul 
samaritean care Îi ascultă problemele cu totul 
dezinteresat. 

— Exact. 

— Şi în rest, ce faceţi când nu vă întâlniți cu 
nişte copile? a întrebă Menkhoff iritat. Sunteţi 
căsătorit? Aveţi copii? 

— Nici, nici, din păcate. Încă n-am găsit-o 
pe cea potrivită. 

Asta pot să-mi închipui, și-a zis Max. 

— Ce ocupaţie aveţi? 

— Sunt agent de asigurări. Adică am fost. 
Pentru moment caut de lucru. 

— Şi, pe lângă asta, jucaţi rolul de 
consolator pentru niște copile. 

— Exact. 

— Aţi pus vreodată mâna pe Alina sau pe 
vreuna dintre celelalte fete? 

Max nu era sigur că putea să ia de bună 
expresia aproape ridicol de stupid-naivă cu 
care Olschewski se uita când la Menkhoff, 
când la el. În schimb era destul de sigur că, în 
felul ăsta, stând cu gura deschisă, Olschewski 
trezea în el o agresivitate greu de stăpânit. 

— Da, sigur. Când fetele sunt triste și plâng, 
bineînţeles că le mai iau în braţe și le mângâi 
pe cap. Adică le consolez. 

Max vedea că și Menkhoff părea să se 
simtă ca el. Pe fața comisarului se arăta iarăși 
roșeaţa aceea care, după câte știa până acum, 
prevestea o izbucnire tipică de-a lui. 

— Ei, fir-ar să fie! s-a răstit Menkhoff la 
Olschewski, care a tresărit și a băgat capul 


între umeri, așa cum vezi prin filme actori 
care o fac pe-a sperioșii. Aţi avut cu vreo fată — 
cu Alina, de exemplu - ceva de natură 
sexuală? 

Ochii omului au devenit uriași. 

— Sex? Nu! Niciodată n-am să fac ceva ce 
girls nu vor. 

Într-o fracțiune de secundă, furia a 
explodat în Max, și părea să aibă nevoie 
imediat de o supapă. 

— Ia încetaţi să le mai numiţi girls pe 
copilele astea! s-a răstit el la Olschewski, 
alegându-se cu o privire surprinsă de la 
Menkhoff. Ele nu-s girls, ci niște fete naive, 
care nu-și dau seama că le furaţi încrederea 
prefăcându-vă că le înțelegeţi, pentru ca apoi 
să vă excitaţi cu prezenţa sau îmbrăţișările lor, 
sau ce altceva o mai fi. Nu-i așa? 

— N... nu. 

Ochii lui Olschewski începeau să capete un 
luciu umed. 

— Nu vreau decât să fiu un sprijin pentru 
ele. 

— Aţi zis că n-aţi face nimic din ce n-ar 
vrea fetele. Și ce s-ar întâmpla dacă vi s-ar 
părea că ele vor? 

Cu un gest trist, Olschewski a ridicat din 
umeri. 

— Uitaţi-vă la mine! Chiar credeţi că o 
ființă așa tânără și-ar dori ceva de la un 
individ ca mine? 

— La niște fete de vârsta asta, când se 
apasă pe butoanele potrivite, înfățișarea și 
vârsta individului care le îmbrățișează nu mai 
joacă decât un rol secundar, l-a informat Max 


cu asprime. Și chiar dacă acum vreți să jucaţi 
rolul naivului consolator de copii, nu reușesc 
să scap de senzația că știți foarte bine ce spun, 
domnule Olschewski. 

S-au privit atent câteva secunde, iar în 
ochii omului s-a zărit o fulgerare rece. A durat 
cel mult o secundă, dar Max era convins că în 
acel scurt moment îl văzuse pe adevăratul 
Karl Olschewski. 

— Unde aţi fost ieri-seară? a ţâșnit 
întrebarea lui Menkhoff. 

— Ieri? Eu... Am fost acasă și m-am uitat la 
televizor. 

— Poate cineva să confirme? 

— Nu, cum am mai zis, trăiesc singur și... 
Staţi așa! Am vorbit la telefon cu mama. 
Locuiește în Wuppertal. 

— Când? 

— Să fi fost pe la nouă? 

— Unde eraţi într-a doua și a unsprezecea 
zi din luna asta? 

— Asta... nu știu. 

— Atunci faceţi bine să vă gândiţi. 
Unsprezece n-a fost chiar cu mult timp în 
urmă. A fost într-o vineri, acum două 
săptămâni. 

Olschewski a coborât privirea, mușcându-și 
buza de jos. 

— Hm... staţi așa... vineri... atunci tot acasă 
am fost. 

— Toată ziua? Și seara? 

— În ziua aceea nu m-am simţit prea bine. 
Am zăcut pe canapea toată ziua și seara. 

Înainte să i se adreseze din nou lui 
Olschewski, Max a schimbat o privire cu 


Menkhoff. 

— Şi pe două? Asta a fost miercuri, cu o 
săptămână înainte. Și atunci eraţi acasă cu 
televizorul deschis? 

— Asta nu mai știu. E prea mult timp de 
atunci. 

— Atunci gândiţi-vă bine, a zis Menkhoff și 
s-a ridicat. Asta e tot, deocamdată. Puteţi pleca. 
Dar să rămâneţi la dispoziţia noastră. Asta 
înseamnă să nu părăsiţi orașul Köln, ca să vă 
putem contacta oricând. 

S-a ridicat și Olschewski. 

— De fapt, ce îmi reproșaţi? Din câte știu, 
nu e ceva penal să stai de vorbă cu o fată de 
șaptesprezece ani. 

— Vom afla cum stau lucrurile după ce 
vorbim cu părinţii celorlalte fete, a zis 
Menkhoff. 

— N-aveti decât, eu n-am ce să-mi reproșez. 

Menkhoff a făcut semn spre ușă. 

— Să mergem! Un coleg o să vă conducă 
jos. 

— De ce vreţi să știți unde am fost ieri- 
seară și în celelalte zile? 

— Nu știți de ce? 

Max nu putea să-și închipuie că unul de 
teapa lui Karl Olschewski nu aflase nimic 
despre dispariţia fetelor. 

— Nu, altfel de ce aș întreba? 

— Fiindcă în zilele astea au fost răpite cel 
puţin două fete, a spus Menkhoff pe un ton 
care lăsa să se înţeleagă clar că discuţia era 
încheiată. Între timp am găsit-o pe una dintre 
ele. A fost abuzată și ucisă. Și acum, afară de- 
aici! 


1. „Fete(le)” (engl., în original) (n.r.). 

p= ce un coleg de-ai lui Menkhoff l-a 
preluat pe Olschewski, Max l-a urmat pe 
comisar în birou. 

Menkhoff s-a lăsat în scaunul lui, 
încrucișându-și mâinile la ceafă. 

— Ei? Ce părere ai? 

— A jucat teatru. Nu e nici pe departe atât 
de naiv cum a vrut să ne facă să credem, și 
sunt convins că se folosește de întâlnirile cu 
fetele ca să se excite în vreun fel pe seama lor. 
Oricum, pare sigur că nu i se va întâmpla 
nimic. De aceea nu cred că s-a ajuns la acțiuni 
sexuale indiscutabile, căci ar trebui să fie 
convins că măcar o fată se dă de gol. Altceva îl 
frământă. 

Menkhoff a încuviințat. 

— Crezi că e omul nostru? 

— Cum definim noi omul nostru? E cel care 
a fost răspunzător de dispariţia celor trei fete 
acum șase ani? E cel care le-a răpit pe Lea și 
Sofia? Și pe Klara? Sau e totul la un loc? 

— Ştii cine a fost răspunzător în cazurile de 
acum șase ani, după părerea mea. Aici nu s-a 
schimbat nimic. 

— Da, știu, a încuviințat Max. Și indiferent 
dacă Benz le-a răpit și a abuzat pe cele trei 
fete, inclusiv pe propria lui fiică, e limpede că 
acum avem de-a face cu alt făptaș. Și dacă e 


așa, mă tem de ce-i mai rău în ceea ce o 
privește pe micuța Klara. 

Menkhoff s-a ridicat dintr-o smucitură. 

— Atunci să ne străduim să progresăm. Să-i 
facem o vizită domnului avocat. Eu conduc. 


Chipul lui Alexander Bohrens a părut să 
îngheţe când a intrat în sala de consfătuiri de 
la primul etaj al clădirii cu mai multe niveluri, 
unde tânărul de la recepţie îi adusese pe Max 
și pe Menkhoff. Max se prezentase drept Peter 
Klein, proprietarul unei firme care avea 
probleme cu administraţia financiară. 

— Dumneavoastră? a izbucnit Bohrens, în 
timp ce îl privea pe Menkhoff ca pe o nălucă. 
Nu cred. Bine, acum o voi suna pe doamna 
procuror Petermann și voi înainta o plângere 
oficială împotriva dumneavoastră. 

Bohrens a dat să se întoarcă și să 
părăsească încăperea, dar Menkhoff a strigat 
în urma lui: 

— Atunci să-i și explicaţi doamnei procuror 
unde aţi fost cu adevărat ieri-seară, înainte să 
ajungeţi acasă aproape de miezul nopţii. După 
soția dumneavoastră. 

Bohrens s-a oprit, s-a întors spre ei și a 
închis ușa. 

— Aţi vorbit cu soția mea? E din ce în ce 
mai frumos. 

— Nu vă abateţi de la temă, domnule 
Bohrens, a intervenit Max. Am dori să aflăm 
de la dumneavoastră unde aţi fost ieri-seară și 
de ce ne-ați mințit. 

— Și înainte să veniţi iarăși cu niște 
paragrafe despre ce avem noi voie sau nu, 


gândiţi-vă că noaptea trecută v-am pus 
întrebări în calitate de martor și că ne-aţi 
minţit fără rușine. E posibil să fiți în relaţii 
bune cu doamna Petermann, dar mai cunosc 
și eu câteva persoane, cum sunt cei de la 
Camera Avocaţilor. Ei vor fi cu siguranță 
încântați să afle despre un avocat care minte 
poliţia. 

Bohrens a părut să se gândească puţin, apoi 
şi-a tras un scaun și s-a așezat în fața lui Max 
și a lui Menkhoff. 

— Bine, am fost toată seara aici, în 
cancelarie. V-am zis că am fost acasă fiindcă 
voiam s-o apăr pe Alina. 

— Era la ea în cameră când aţi ajuns acasă? 

— Nu știu. M-am uitat abia când aţi apărut 
dumneavoastră în faţa ușii. Atunci chiar era în 
pat. Ascultati... 

Bohrens își sprijini braţele pe masă. 

— Alina trece printr-o perioadă dificilă. Ne 
scapă de sub control. Ca să fiu sincer, asta s-a 
întâmplat deja cu câțiva ani în urmă. Mereu 
am fost atenţi cu ea, din cauza poveștii urâte 
de atunci. 

A respirat adânc și s-a lăsat pe spătarul de 
piele al scaunului. 

— Poate că ar fi trebuit să intervenim 
cândva. Dar când îţi vezi copilul că suferă, pur 
și simplu nu poti să fii aspru cu el. 

— Domnule Bohrens! 

Max se străduia să dea glasului său un ton 
înţelegător, deși vedea în explicaţiile lui 
Bohrens doar o jalnică încercare de a-și 
justifica eșecul. 


— Povestea aceea cu portiera mașinii 
mele... O credeţi pe Alina în stare de așa ceva? 

Bohrens a scuturat din cap. 

— Sincer, nu știu. De multă vreme nu mai 
știu ce gândește sau ce simte. 

— Atunci ar trebui să-l întrebaţi pe Karl 
Olschewski, a propus Menkhoff sec. Poate că el 
va putea să vă dea informații. 

— Pe cine? 

Bohrens îl privea derutat pe Menkhoff. 

— N-am auzit numele ăsta niciodată. Cine- 
i? Un prieten de la școală? 

— Mai curând nu. Olschewski e un individ 
de peste patruzeci de ani, care de câteva 
săptămâni se întâlnește cu fiica 
dumneavoastră ca s-o ţină în braţe și s-o 
consoleze, după cum zice el. 

Bohrens era vizibil încordat. 

— Cum? Se întâlnește cu un bărbat care are 
de trei ori vârsta ei? Cumva s-a... cu individul? 

— Nu credem asta, l-a calmat Max. Dar 
poate  lămuriți problema asta cu fiica 
dumneavoastră. Acum ar trebui să fie acasă și 
sigur va fi plăcut impresionată dacă, dintr- 
odată, vă interesaţi cum se simte și unde și cu 
cine își petrece timpul. 

Bohrens a împins scaunul și s-a ridicat. 

— Sigur c-o voi face. 

— Cu ocazia asta mai întrebaţi-o și dacă ieri 
a fost acasă toată seara. 

Fără să mai răspundă, Bohrens a părăsit 
încăperea. Ajuns, la recepţie s-a mai întors o 
dată, a zis „La revedere!” și apoi a dispărut pe 
o ușă care dădea în holul alăturat. 


Când erau pe punctul de a pleca, Max s-a 
întors spre tânărul din spatele mesei de la 
recepţie. 

— Spuneţi-mi, câţi dintre avocaţii de aici 
stau până noaptea târziu în birou? 

Omul a ridicat din umeri. 

— Depinde. Se mai întâmplă să stea la 
birou până la opt sau nouă, când unul, când 
altul. 

— Dar până aproape de miezul nopţii, cum 
a stat domnul Bohrens ieri-seară și în alte 
dăți? 

Bărbatul a ridicat din sprâncene. 

— Până la miezul nopţii? Nu știu să fi stat 
cineva la birou atât de târziu. 

— Aha! Nici ieri-seară? 

— Nu știu. Ieri am plecat de la birou la 
cinci și jumătate. Nu pot să spun cine a mai 
fost aici după aceea și nici până când, dar 
până la miezul nopții — asta mi se pare extrem 
de mult. 

— Nu există vreo evidenţă a numărului de 
ore lucrate de cineva într-o zi? 

— Doar când avocaţii se ocupă explicit de 
un client, ca să poată fi plătite și orele acelea. 

— Deci ieri-seară n-a fost cazul? 

— Nu, din câte știu. 

— Aveţi aici vreun sistem de contorizare a 
programului? 

Bărbatul a zâmbit cu îngăduinţă. 

— Nu-i nevoie. Doamnele și domnii avocați 
nu-și controlează prezenţa unii altora. 

— Dacă înţeleg bine, înseamnă că, de 
vreme ce ieri-seară domnul Bohrens n-a lucrat 


pentru un client anume, nu există nicio 
dovadă cât timp a stat la birou. 

După un scurt moment de gândire, tânărul 
a răspuns: 

— Ăă, deci... Cred că asta ar trebui să 
lămuriți cu domnul Bohrens. Acum, scuzați- 
mă, vă rog, mai am ceva de făcut. 

— Să mergem! a zis Menkhoff, care aștepta 
la ieșire. 

După ce au ajuns în casa scărilor și ușa 
cancelariei s-a închis, Max s-a mai întors o 
dată și a privit zona de la intrare, înainte să-l 
urmeze pe Menkhoff spre scară. 

— Şi? Ce părere ai despre domnul Bohrens 
al nostru? s-a interesat Menkhoit când au ieșit 
din clădire, la parter. 

— Încă nu sunt sigur ce să cred despre el. 
Faptul că vrea să-și protejeze fiica e o treabă, 
dar în privinţa orelor suplimentare... 

Max s-a răsucit din nou și a privit zona de 
la intrarea în clădire. 

— Ele sunt problema căreia ar trebui să-i 
dăm de capăt, și uite cum anume. 

Privirea lui Menkhoff a urmărit degetul 
arătător al lui Max, apoi, când a descoperit 
camera video de deasupra ușii, comisarul a 
dat din cap mulțumit. 

derutată. 

În așa măsură încât nu mai poate să 
gândească. Sade lângă copacul ei ascuns și nu- 
și dă seama că își leagănă trupul încoace și 
încolo, ca un pendul de orologiu, și că spatele i 
se freacă de scoarța crăpată. 

Dreapta... stânga... dreapta... 

Înregistrează durerea într-o zonă a 
creierului, dar nu este conștientă nici de unde 
vine și nici unde se află exact centrul acestei 
dureri. Însă nu-i pasă, fiindcă această durere 
externă se ia la întrecere cu un chin lăuntric 
mai greu de îndurat decât orice rănire. Trebuie 
să împiedice chinul acela să învingă durerea. 

De când stă acolo, imaginea aceea îi stăruie 
în fața ochilor. Grimasa de deasupra ei, rânjetul 
diabolic, firul de salivă care atârnă în colțul 
gurii, tot lungindu-se și apropiindu-se de fata ei, 
astfel încât îndată avea s-o atingă. Ceea ce se 
petrece nu e un film. Doar un cadru. Și totuși se 
modifică puţin câte puţin, de la un minut la 
altul îi apare tot mai limpede pata aceea 
deschisă la culoare, ovală, care este un chip — 
între timp știe că asta este. Contururile nu sunt 
încă suficient de clare ca să o poată recunoaște, 
dar o porțiune din mintea ei începe totuși să-i 
sufle, cu glas șoptit, cui îi aparține fața asta și 
pe cine va recunoaște curând. 


Cuvintele nu-i pătrund încă în zona de 
conştientă, dar și-au început deja munca de 
demolare în subconștient. 

Îi este frică, atât de frică, încât trupul i se 
zguduie și, fără să vrea, își apasă și mai mult 
spatele de copac și își freacă mai tare pielea 
dintre umeri. Nu-i pasă, fiindcă durerea tine 
restul pe loc, măcar pentru moment. 

Nu știe cât timp trece între acest gând și 
zvâcnirea care îi străbate trupul, când, dintr- 
odată, ovalul deschis la culoare se preface într- 
un chip ce poate fi recunoscut cu ușurință. E ca 
un fulger care îi lasă în minte o urmă a pustiirii. 

Se încordează și se ridică. Nu observă că pe 
spate tricoul îi este îmbibat cu sânge. Și nici nu 
îi pasă. 

St y” avea nevoje de o aprobare ca să 

pot vedea înregistrările, a zis 
Menkhoff, în timp ce el și Max se uitau la 
camera video. 

Max dădu din cap. 

— Da, știu. Și? O vei primi? 

Menkhoff a izbucnit în râs. 

— Aici e vorba despre un avocat față de 
care nu există nici măcar vreo suspiciune 
concretă, în cazul căruia noi avem doar 
senzația că n-a spus chiar adevărul. Să mai 
adaug ceva? 

— Judecătorul, femeie sau bărbat, va râde 
de tine. 

— Exact. 

Max n-avea nevoie să mai stea pe gânduri. 

— OK. Hai, urcă odată în mașină! Eu mai 
am ceva de rezolvat. 

Au rânjit unul spre altul, apoi Menkhoff s-a 
întors și a șoptit: 

— Mult noroc! 

Max a intrat din nou în clădire și s-a oprit 
în faţa plăcuţelor fixate pe zid, în partea 
stângă, pe care erau inscripționate toate 
birourile, firmele de avocatură și cabinetele cu 
sediul acolo. Pe marginea de jos se putea citi: 


FACILITY MANAGEMENTI - E11 


Ușa pe care scria E11 se afla la capătul 
parterului și ducea spre o locuinţă pe a cărei 
sonerie era numele Kerner. 

A durat puţin până când un bărbat cam la 
șaizeci de ani a deschis ușa și l-a privit distant 
pe Max. 

— Bună ziua! a zis Max cu un zâmbet 
prietenos. Numele meu e Max Bischoff, mi-aţi 
putea acorda un moment? 

— Pentru ce? a vrut să știe Kerner, dar 
înainte să poată răspunde, Max a auzit un glas 
strident de femeie. 

— Cine mai e acum? 

Kerner a dat ochii peste cap, a scos o 
înjurătură șoptită și a răspuns: 

— Un bărbat. 

— Un bărbat? Ce fel de bărbat? Ia și 
termină repede și intră în casă! 

— Da, da, da, la naiba! a mormăit Kerner, 
dar a zis tare: Vin îndată! 

Apoi s-a întors din nou spre Max. 

— Deci? 

— Voi juca cu cărțile pe faţă, a început Max, 
făcând un pas spre administratorul clădirii și 
șoptind confldenţial: Sunt detectiv particular 
și am fost angajat de un biet om care se teme 
că nevasta profită de el și îl înșală fără rușine, 
de multă vreme. E una dintre cucoanele 
bogate de aici din clădire și îi povestește, tot la 
câteva zile, că e nevoită să facă ore 
suplimentare. Dar el crede că în timpul ăsta ea 
îi pune coarne și că se întâlnește cu amantul. 

Schimbarea de pe chipul omului îi îngăduia 
lui Max să spere că nimerise cu povestea lui. 

Kerner a dat din cap știutor. 


— Amărâtul! 

— Cam așa-i. Am văzut că deasupra intrării 
e o cameră de luat vederi și m-am gândit să-l 
întreb pe cel care o administrează dacă n-aș 
putea să arunc o privire pe înregistrările de 
ieri-seară. 

În timp ce vorbea, Max și-a scos din sacou 
micul portmoneu, a luat două bancnote 
împăturite de cincizeci de euro și i le-a întins 
administratorului. 

— Bineînțeles, contra unei mici 
compensații pentru efort. 

Când a văzut cum privea Kerner 
bancnotele, Max a știut clar că izbândise. O 
sută de euro, de care nu știa nevasta, era 
probabil foarte valoroasă pentru el. 

Cu o mișcare iute, banii s-au mutat din 
mâna lui Max în buzunarul de la pantalonii lui 
Kerner. 

— OK, dar vă ţineţi gura și mă lăsați pe 
mine să vorbesc dacă e nevoie, clar? 

— Bineînţeles! 

Holul era lung și îngust și se termina cu o 
ușă închisă, în spatele căreia Max bănuia că 
este camera de zi, flindcă se auzeau niște 
zgomote înfundate, care sugerau că funcționa 
un televizor. 

În ciuda temerilor lui, n-a fost nevoie să 
treacă pe acolo, ci au intrat într-o mică 
încăpere aflată în spatele unei uși de pe partea 
dreaptă, care era umplută cu dulapuri de 
unelte, detergenţi și rafturi cu tot felul de 
cabluri, becuri și alte ustensile de care e 
mereu nevoie într-o asemenea clădire. Lângă 
peretele din fund era un birou cu un monitor 


color mare, pe a cărui suprafaţă împărțită în 
opt se puteau vedea diferite zone ale clădirii. 
Una dintre ele era spaţiul din faţa ușii. 

— Ieri-seară, ziceaţi? 

— Da, așa, de pe la cinci ar fi minunat. 

Kerner s-a așezat pe scaunul uzat de la 
birou, a tras tastatura mai aproape, a apăsat 
pe o tastă, făcând să dispară înregistrările 
video și să apară un sistem de directoare cu 
subfoldere. 

Un minut mai târziu, pe tot monitorul s-a 
văzut imaginea de la camera exterioară. Ora 
indicată pe marginea dreaptă de sus era 17:06. 

— OK, a zis Max și s-a aplecat ca să poată 
vedea mai bine detaliile. Acum vă rog să 
puneţi pe repede înainte. Îi voi recunoaște. 

Imediat viteza de derulare a crescut de 
patru ori și când Max a încuviințat din cap, 
reacționând la o privire a lui Kerner, viteza a 
devenit de șase ori mai mare. 

Din când în când, de clădire se apropiau 
bărbați și femei și dispăreau înăuntru într-o 
fracțiune de secundă, însă mult mai multe 
erau persoanele care o părăseau. Max n-a avut 
mult de așteptat. Ceasul arăta 17:38 când a 
exclamat: 

— Stop! 

Kerner a oprit banda și apoi, la rugămintea 
lui Max, a derulat-o încet înapoi până când 
umbra mare, pe care tocmai o văzuse ieșind 
din clădire, a luat-o înapoi, mergând de-a 
îndărătelea. 

— Și opriți! 

Max văzuse destul. Bărbatul a cărui față 
era relativ ușor de recunoscut în acest cadru 


era fără îndoială Alexander Bohrens. 

— Și acum, ce? a întrebat Kerner surprins. 
Credeam că sunteţi în căutarea unei femei. 
Sau ăsta e amantul? 

— Nu, am crezut că el e, dar nu-i. Daţi iar 
înainte, vă rog, poate fi și mai repede decât 
până acum. 

Puțin timp după aceea, Max a cunoscut-o și 
pe nevasta lui Kerner, când ea a deschis brusc 
ușa și l-a privit cu neîncredere. După ce 
Kerner i-a explicat că Max era un tehnician 
care verifica instalația video, ea s-a retras 
mormăind ceva și a închis ușa. 

După încă douăzeci de minute, ceasul a 
ajuns la ora 00:00, și Max știa sigur că Bohrens 
îi minţise din nou. Indiferent unde și-ar fi 
petrecut seara, el își părăsise biroul la 17:38 și 
nu se mai întorsese. 

Max i-a mulțumit lui Kerner și a ieșit din 
locuinţă. 

Puțin mai târziu, afiat din nou în fața 
clădirii, l-a sunat pe Menkhoff, care îl aștepta 
în mașină, undeva, mai departe. 

— Cred că ar trebui să mai discutăm o dată 
cu domnul Bohrens, a propus Max. Ieri-seară a 
plecat de la birou la șase fără douăzeci și nu s- 
a mai întors după aceea. 

— Nemernicul. Ajung îndată acolo. 

Când i-a văzut, tânărul de la recepţie a dat 
ochii peste cap. 

— Dacă iar vreţi la domnul avocat Bohrens, 
îmi pare rău, dar tocmai are o discuţie 
importantă cu un mandant. 

— Nu-i nimic, a răspuns scurt Menkhoff, 
apropiindu-se de ușa în spatele căreia Bohrens 


tocmai dispăruse și deschizând-o fără să bată. 

Când a intrat și Max după Menkhoff, 
Bohrens ședea la birou și i-a privit speriat. Era 
singur. 

După prima secundă de sperietură a sărit 
de la locul lui și a zis: 

— Ei bine, asta întrece orice măsură. Până 
unde credeţi că puteţi să mergeţi? Eu voi... 

— Acum vă veţi așeza la loc și ne veţi 
povesti unde aţi fost ieri-seară! s-a răstit 
Menkhoff la el. Și dacă îndrăzniţi să ne mai 
minţiți încă o dată, am să vă fac zile fripte 
până când sunteţi dat afară în chip rușinos din 
barou. Credeţi că suntem complet idioţi? Știu 
că ieri ați părăsit clădirea pe la șase fără 
douăzeci. Și acum, domnule avocat, aș vrea să 
aud de la dumneavoastră unde v-aţi petrecut 
seara. 

Bohrens pălise. S-a lăsat înapoi scaun, 
gemând. În cele din urmă, după ce și-a mai 
venit în fire, a dat din cap resemnat. 

— Bine. Dacă vă spun unde am fost, veți 
înţelege de ce v-am servit povestea cu orele 
suplimentare. 

— Daţi-mi voie să ghicesc, a intervenit Max. 
Aveţi o aventură, dar nu puteţi să ne spuneţi 
cu cine, ca să n-o compromiteți pe doamnă, 
nu-i așa? 

Atât Menkhoff, cât și Bohrens l-au privit cu 
aceeași uimire. 

— Cum... De unde știți? a îngăimat 
avocatul. 

— Nu-i deloc greu. În primul rând, știți că 
am avut plăcerea să vă cunosc soţia, pe care o 
cunoaşteţi destul de bine ca să bănuiţi cum s-a 


exprimat despre dumneavoastră. lar acum 
presupunețţi că puteţi spera să găsiți înţelegere 
la noi cu aventura. Așa, ca între bărbați. În 
plus, o asemenea aventură are bineînţeles 
farmecul că, în cazul în care și iubita e 
căsătorită, iarăși puteți spera să găsiţi 
înţelegere, nespunându-ne numele ei. 

— Al naibii să fiu! a comentat Menkhoff, nu 
înainte să-i fi aruncat lui Max o privire 
admirativă. Nici să nu vă gândiţi! Vreau să știu 
cine-i femeia. Nume, adresă, număr de telefon. 
Tot. Și e vai și amar dacă nu confirmă că aţi 
fost la ea ieri, toată seara. 

Bohrens s-a lăsat pe spate în scaun și l-a 
privit pe Menkhoff ca pe un animal ciudat. 

— Nu găsiţi că începeţi să întreceţi măsura, 
domnule comisar? La urma urmei, e vorba 
dacă pot să confirm că fiica mea era sau nu 
acasă ieri-seară. Orice altceva ne privește doar 
pe soția mea și pe mine. 

— O, nu, domnule avocat! Aici nu e vorba 
despre fiica dumneavoastră, e vorba despre o 
posibilă răpire a unui copil. În plus, e vorba 
despre uciderea lui Robert Benz. În afară de 
asta, eu sunt prim-comisar-șef la 
Criminalistică, să ţineţi minte. 

Culoarea de pe fața lui Bohrens a pălit 
pentru a doua oară într-un interval foarte 
scurt. 

— Cum? Credeţi... credeţi că aș fi în stare... 

Cu un gest teatral și-a dus mâna la frunte. 

— Așa ceva nu poate fi adevărat! 

—  Credeţi-mă, e adevărat! a ripostat 
Menkhoff netulburat. 


— Dar Benz a fost ucis alaltăieri-noapte, 
nu-i așa? În orice caz, atunci eram acasă, a 
adăugat Bohrens. 

— Ah, chiar? a izbucnit Max. Și cine poate 
să confirme? Soţia dumneavoastră care, cu 
două camere mai încolo, cu ochii legaţi și cu 
dopuri pentru urechi, nu se trezește nici 
măcar când în fața casei se desfășoară, în toiul 
nopții, un ditamai teatrul, cu discuţii în gura 
mare? Sau fiica dumneavoastră, care ori nu 
iese din camera ei când sunteţi acasă, ori nu-i 
acasă, pur și simplu, lucru pe care oricum nici 
nu l-aţi observa. 

— Ne-aţi minţit de mai multe ori, a preluat 
din nou Menkhoff. De-acum s-a terminat. Deci: 
cine e femeia? 

Lui Max i se părea că trecuseră minute 
întregi până când Bohrens a reușit să se adune 
cât să-i poată răspunde lui Menkhoff. 

— Nu pot să vă spun numele ei. Ar avea 
consecinţe fatale pentru ea și pentru familia 
ei. Ca să nu mai spun de a mea. Domnule 
Menkhoff, presupunerea că aș fi răpit o fetiță 
sau că l-aș fi ucis pe Robert Benz este atât de 
absurdă, încât tot nu pot să cred că asta 
gândiţi. Dar înainte să distrugeti două familii 
din cauza acestei supoziții smintite, gândiţi-vă, 
vă rog, în ce stare se află fiica mea. Încă este 
traumatizată și extrem de labilă. Chiar vreţi să 
vă asumaţi răspunderea dacă acum își pierde 
și ultimul sprijin pe care îl mai are? 

Menkhoff s-a aplecat în faţă și l-a privit pe 
Bohrens în ochi. 

— La asta ar fi trebuit să vă gândiţi înainte 
să vă fi folosit scula cu o femeie măritată, 


domnule avocat. Vă dau răgaz două ore ca s-o 
puteţi preveni pe doamnă. Dacă până atunci 
nu știu cine e amanta, am s-o caut chiar eu. 
Voi începe prin a vă întreba soţia și fiica 
despre această irezistibilă necunoscută, iar la 
urmă vine rândul colegilor și colegelor de aici, 
de la birou. 

Max a observat că ameninţarea cu colegii îl 
îngrozea pe Bohrens mai mult decât aceea cu 
soţia. 

— Două ore! a repetat Menkhoff, apoi el și 
Max au părăsit biroul. 


1. „Serviciul administrativ” (engl., în original) 
(n.r.). 

m impresia că iubita lui lucrează 
pentru biroul de avocatură, a gândit 
Max cu glas tare, după ce au ieșit din clădire. 

— Dacă într-adevăr există o iubită, a 
subliniat Menkhoff. 

— Tu chiar crezi că Bohrens e implicat în 
uciderea lui Benz? a întrebat Max. 

Ajunseră la mașina lui Menkhoff și au 
urcat. 

— Nu putem să excludem pe nimeni. 
Oricum, nu prea pare să-l aibă la inimă pe 
Benz. 

— Hm, asta-i adevărat, confirmă Max. 

Au petrecut următoarele minute în tăcere, 
până când Max și-a adus aminte că trebuia să 
sune la universitate. După o convorbire scurtă 
a aflat că mentorul său, profesorul Bohrmann, 
preluase suplinirea orelor și ceruse să i se 
transmită că putea să-și ia liber cât avea 
nevoie. 

După ce a pus telefonul deoparte, ușurat, 
Menkhoff i-a aruncat o privire. 

— Eşti mulțumit cu ceea ce faci? 

— Cursurile de la catedră? 

— Da. 

— Sigur. Câștig mai bine ca înainte, când 
eram criminalist, și pot să le ofer viitorilor 


polițiști informaţii pe care nu le învaţă în mod 
obișnuit. 

— Locul tău e în stradă, și asta știi și tu. 

— Da, poate. Dar am mai avut o dată 
discuţia asta și amândoi am fost de acord că 
polițiștii sunt hărțuiți și mereu li se impun 
restricţii din multe direcţii. Nu, nu mai am 
chef de așa ceva. 

— Dar acum, povestea asta, copiii ăștia 
răpiți, uciderea lui Benz... Îmi dau bine seama 
cât de mult te implici în investigaţie și cât de 
perspicace ești. Asta-i chemarea ta, Max. 

— Se poate, dar totuși... 

— Și dacă ai avea posibilitatea să-ţi păstrezi 
slujba la universitate și să preiei din când în 
când câte un caz? Ca investigator particular? 

— Vrei să zici ca acum, când am fost 
angajat de un suspect pentru molestare de 
copii, încercând să rezolv un caz, ca să nu fiu 
nevoit să recunosc că am fost luat de prost, de 
la început, și că zile întregi am umblat aiurea 
ca un figurant inutil? Iar pentru toate astea n- 
am să am parte nici măcar de vreun onorariu? 

Menkhoff a hohotit scurt. 

— De la început ţi-am zis că Benz ăla nu e 
victimă, ci făptaș. 

— Acum, că tot veni vorba - fata asta care 
se dă drept Leni. Ce crezi, chiar să fie Alina? 

Menkhoff a izbucnit din nou în râs. 

— Bine te-ai mai fofilat. Dar da, cred că e 
cel puţin posibil să se dea drept Leni. 
Indiferent din ce motiv. 

— Şi în cazul uciderii lui Benz? Ar intra și 
ea în discuţie? 

Menkhoff l-a privit scurt pe Max. 


— Tu ce crezi? 

— Nu putem s-o excludem, dar cred că e 
foarte posibil ca Alina să-mi fi scrijelit mașina. 
Poate că Olschewski ăla așa a sfătuit-o, ca să se 
simtă și ea mai bine, și poate că el a adus-o la 
mine cu mașina, cine știe. Dar o crimă? 

— Bine, să ne întoarcem la tine. Nu mi-ai 
răspuns la întrebare. Ţi-ai putea închipui că 
preiei câteva cazuri ca investigator particular? 
Poate să lucrăm împreună? 

— Împreună cu tine? 

— Da. Peste două luni ies la pensie, dar nu 
pot să mă văd stând acasă, cioplind figurine de 
lemn și petrecându-mi serile cu idioțenii de la 
televizor. Dar mă văd înființând o agenţie de 
detectivi împreună cu tine! 

— Asta e... oho! 

Max chiar  amuţise.  Inabordabilul, 
nesuferitul Menkhoff îl întreba dacă nu vrea 
să lucreze cu el. Max nu se putea abține să nu 
se gândească la Böhmer și la cât de mult îl ura 
acesta pe Menkhoff. Era foarte posibil ca 
Böhmer să se îndepărteze de el, dacă într- 
adevăr ar fonda cu Menkhoff o agenţie de 
detectivi. Lăsând la o parte faptul că și pe 
fostul său partener îl aștepta pensionarea în 
scurt timp. Ceea ce nu era și cazul său. La doar 
treizeci și trei de ani, avea înainte o întreagă 
carieră profesională. Indiferent care ar fi fost 
aceea. 

— Ei? Ce zici? 

— Deocamdată spun: mulțumesc pentru 
încredere, chiar mă simt onorat. Oricum, la 
asta trebuie să mă gândesc în liniște, iar acum 
nu pot încă să decid. Dar aș avea o propunere: 


hai să așteptăm sfârșitul acestei povești, apoi 
vedem ce facem, OK? Dacă nu reușim să 
rezolvăm cazul, cred că nu va mai fi nevoie de 
răspuns, nu-i așa? 

— Dacă nu rezolvăm cazul ăsta, a răspuns 
furios Menkhoff, o să fie nevoie de patru 
oameni ca să mă scoată din secţie, fiindcă 
altfel nu ies la pensie de bunăvoie. Și acum să 
mergem la familia Reinhard. Mi-ar plăcea să 
știu dacă, întâmplător, Hannah nu are pe 
internet vreun prieten pe nume Karl. 

Zece minute mai târziu, când au intrat pe 
strada unde era casa familiei Reinhard, Max a 
primit un telefon de la Alexander Bohrens, 
care i-a zis cu sufletul la gură: 

— Individul ăla mizerabil. A luat-o pe Alina 
cu el. 

— Ce? Care individ? Despre cine vorbiţi? 

— Un tip cu un hârb de mașină, cred că era 
un Opel Kadett vechi. Trebuie să fie individul 
despre care mi-aţi vorbit. Am reușit doar s-o 
văd pe Alina aruncând o geantă în portbagaj, a 
urcat și ea și apoi au plecat. 

— I-aţi urmărit? 

— Da, bineînţeles, dar i-am pierdut la un 
semafor care s-a făcut roșu și a trebuit să 
frânez. 

— O să ne ocupăm de asta. 

Max a tras aer în piept și a pus telefonul 
deoparte. 

— Se pare că Olschewski a luat-o pe Alina 
cu el. Ea avea și o geantă. Bohrens a văzut-o 
urcând în mașina lui. I-a urmărit, dar i-a 
pierdut, din păcate. 


— Ce mocăit! Dacă își închipuie că în felul 
ăsta povestea cu amica lui de așternut e dată 
uitării, uite că și-a prins degetele în ușă. Dau în 
urmărire mașina lui Olschewski. 

Câteva minute mai târziu, mama lui 
Hannah le-a deschis ușa. După ce a dat din cap 
spre Max, l-a recunoscut pe Menkhoff, iar faţa 
ei trasă a părut să se scofâlcească și mai mult. 

— Dumneavoastră? Ce căutaţi aici? 

— Bună ziua, doamnă Reinhard! a zis 
Menkhoff neimpresionat de această aversiune 
fățișă. Am dori să vorbim cu Hannah, fiica 
dumneavoastră. 

— Nu-i aici. 

— Dar unde-i? 

— Nu știu. Doar nu mai e copil ca să-l 
păzești întruna. În afară de asta, oricum nu v- 
aș lăsa să vorbiti cu ea. 

— De parcă aţi putea influenţa ceva. 

Max nu știa ce anume voia să zică 
Menkhoff, însă a părut să aibă efect, fiindcă 
trăsăturile femeii s-au înăsprit. Strângea din 
dinți și pomeţii îi ieșeau și mai mult în 
evidență. După un moment, femeia și-a venit 
iar în fire. 

— Pot să vă mai fiu de folos cu ceva? 

— Aş dori să discut cu soțul 
dumneavoastră. 

— E la birou. 

— La birou? a intervenit Max. Când tocmai 
i-a fost ucis partenerul? 

— Da. Totuși, afacerea trebuie să continue. 

— Hannah v-a pomenit vreodată numele 
Karl? a mai făcut Max o încercare. 

— Karl? Nu. Cine-i? 


— Unul dintre prietenii de pe internet ai 
Alinei Bohrens. Mă gândeam că poate Hannah 
știe... 

— Nu, Hannah sigur nu cunoaște pe cineva 
care să umble cu pomușoara aceea. 

După o privire aruncată lui Menkhoff, care 
i-a răspuns ridicând din umeri, Max i s-a 
adresat iarăși mamei lui Hannah. 

— Sună ca și cum Alina nu prea v-ar fi pe 
plac. N-a fost prietenă cu Hannah și cu Leni? 

— A avut voie să se joace cu ele de câteva 
ori. Dar am terminat cu asta când a început să 
fie inadmisibil de obraznică. 

— Obraznică? În ce fel? 

— Regret, mai mult de atât n-am ce să vă 
spun. Bună ziua! 

Cu asta s-a întors și le-a trântit lui Max și lui 
Menkhoff ușa în nas. 

— Ştii ceva despre treaba asta? a întrebat 
Max în timp ce se îndreptau spre mașină. 

— E clar că Alina și Hannah nu se suferă. 
Dar ce treabă are doamna Reinhard cu asta nu 
știu. 

— Atunci propun să-i facem domnului 
Reinhard o vizită la birou. Poate ne ajută el. 

— Chiar sunt curios. 

După ce au urcat în mașină, Menkhoff a 
sunat la secţie și s-a interesat dacă mai era 
vreo noutate în cazul Klarei, fata dispărută. 
Puțin după aceea, punând telefonul pe consola 
din mijloc, a spus grav: 

— Tot nimic. Nici despre Klara, nici despre 
Lea. 

— Nici nu vreau să mă gândesc ce... 


Max a fost întrerupt de sunetul telefonului 
lui Menkhoff. 

Comisarul a acceptat apelul, a dus telefonul 
la ureche și a zis: 

— Alina! Bine că suni. 

Apoi, pentru un timp, doar a ascultat. 

a Z ice să n-o căutăm și că e în siguranță, 

a explicat Menkhoff când 
conversaţia s-a încheiat. Susţine că l-a însoţit 
pe Karl de bunăvoie. Că el o ocrotește și că ea 
se va întoarce când nu va mai fi nevoită să-i fie 
frică. 

— Frică? De cine? 

— Asta n-a zis. 

— La naiba! Dacă știe ceva... 

— Da, dar ce folos dacă nu vrea să 
vorbească. 

— Totul e din ce în ce mai dement și mai 
încurcat, a comentat Max. Și noi încă n-avem 
nicio urmă în ceea ce le privește pe Lea și 
Klara. 

— Ca să nu mai vorbim despre ucigașul lui 
Benz, a adăugat Menkhoff. 

— Sau despre ucigașa lui, a zis Max, dând 
din cap. Dar de unde are Alina numărul tău de 
telefon? 

— Habar n-am! Presupun că de pe cartea 
de vizită pe care i-am dat-o tatălui ei în urmă 
cu șase ani. 

Biroul Benz & Reinhard - Agenti de 
asigurări era la parterul unei clădiri cu patru 
etaje și avea spre stradă două vitrine pe care 
era scris numele firmei, cu litere de 
dimensiuni mari. 


Și-au dat seama încă de la intrare că era 
închis. 

— Ciudat, a zis Max, ăștia n-au niște 
angajaţi care să se ocupe de firmă când ei sunt 
plecaţi la clienți? 

— Se vede că nu. 

— Ai numărul de telefon al lui Reinhard? 

— Nu. 

— Fir-ar să fie! 

Max a lovit sticla vitrinei cu palma, făcând- 
o să vibreze. 

— Alina nu-i, Hannah nu-i, Reinhard nu-i. 
Fug toţi de noi? Benz e mort, Bohrens ne minte 
după toate regulile artei, iar nevastă-sa e o 
narcisistă obsedată de propria persoană, care 
nu știe nimic despre fiică-sa. Ce naiba se 
petrece aici? 

— Bine ai revenit în lumea celor de la 
investigaţii, a comentat Menkhoff cinic. Dar să 
fim cinstiţi, de fapt, tocmai poveștile astea 
încâlcite ne întărâtă ambiția să dezlegăm 
misterul, nu-i așa? 

Max a dat din umeri. 

— Dacă n-ar fi vorba despre niște vieţi 
omenești și, mai ales, despre cele ale unor 
copii, probabil că ţi-aș da dreptate, dar ceea ce 
mă impulsionează în cazul ăsta este pur și 
simplu speranţa că fetele mai pot fi salvate. 

A stat o clipă pe gânduri. 

— Așa nu ajungem nicăieri. Vrei să-mi faci 
o favoare și să mă lași la secţie? Mă duc acasă 
și o să mă ghemuiesc acolo câteva ceasuri. 
Poate am noroc. De cele mai multe ori mai 
există câte un amănunt pe care l-ai trecut cu 
vederea și care îţi sare în ochi dacă îţi faci 


timp și mai verifici totul încă o dată, în liniște. 
Apropo, ai mai aflat ceva despre hard-diskul 
din casa lui Benz? 

— Nu, dar bine că întrebi, mă interesez 
imediat. 

Menkhoff a format un număr, iar când i-a 
răspuns un bărbat pe nume Becker, a trecut pe 
bluetooth, să poată auzi și Max prin 
difuzoarele mașinii. 

— Tot eu, Bernd. Ai aflat deja ceva de la 
colegii de la tehnic care caută hard-diskul în 
casa lui Benz? 

— Da, tocmai aveam de gând să te sun. 

— Şi? 

— Nolte tocmai s-a întors. Cel mai bine 
vorbești tu cu ea. O clipă! 

După câteva secunde s-a auzit un glas de 
femeie. 

— Nolte. 

— Eu sunt, Bernd. Ce s-a întâmplat? Ce-aţi 
găsit? 

— Când am terminat de scotocit prin casă, 
ne-am gândit să ne uităm în magazia de lemne 
de afară. Nici acolo nu era nimic, dar un coleg 
a văzut puţin mai încolo un loc care arăta ca și 
cum cineva ar fi săpat și s-ar fi străduit să 
șteargă urmele. Am verificat și am dat peste 
un schelet de animal. Probabil un câine. 
Trebuie să fie mort de câţiva ani. 

— Da, chiar ar trebui să fie un schelet de 
câine. Max, nu ţi-a povestit Benz că vizitatorul 
nocturn a dezgropat câinele familiei și a pus 
oasele în camera de zi? 

— Da, exact, de aceea era Benz atât de sigur 
că era vorba despre Leni. 


— Hm! a mormăit Menkhoff. Și nu mai era 
nimic altceva acolo, Nolte? 

— Am mai căutat, dar nimic. 

— Şi totuși... Aș vrea să... 

— Deja au început săpăturile. Avem o 
echipă și vom excava grădina. Îndată plec și 
eu într-acolo. Dacă e ceva de găsit, atunci vom 
găsi. 

— Bine. Și nici urmă de hard-disk? 

— Din păcate, nu. Sunt pur și simplu prea 
multe locuri în care poate fi ascuns un obiect 
atât de mic. Până acum n-am găsit nimic. 

— OK, vă mulțumesc pentru efortul depus! 

— Pentru puţin, doar e treaba noastră, a 
răspuns ea. 

Apoi a închis. 

— E în ordine dacă mă mai duc o dată la 
casa lui Benz? 

— Sigur că da, de ce? 

— Poate mai stau o oră pe-acolo, înainte să 
merg acasă. 

— Bine, le zic colegilor că vii. 

Mai târziu, când a coborât din mașina lui 
Menkhoff, la marginea parcării din fața secţiei 
de poliție, Max s-a mai aplecat o dată spre 
interiorul mașinii și a zis: 

— Dacă apar noutăți, te rog să mă suni, OK? 

— Bineînţeles. Și mult succes în ce mai faci 
tu acolo, în casa lui Benz. 

Max a zâmbit, a închis portiera și s-a dus la 
mașină, intrând în trafic la puţin timp după 
aceea. 

În decurs de numai câteva zile, Menkhoff 
reușise să dreagă imaginea pe care Max o avea 
despre el și care, în mare parte, era din auzite. 


E drept că nu se dovedise a fi un investigator 
foarte simpatic, dar, totuși, te puteai înţelege 
cu el și era perspicace. Max își confirmase că 
cel mai bine e când te bazezi pe propria 
experienţă și pe instinct. 

S-a gândit la Böhmer, ale cărui 
resentimente față de Menkhoff, aparent de 
neclintit, se bazau tot pe spusele altcuiva. În 
cazul lui, ale Verenei Hilger. 

Și tocmai omul ăsta îi propunea să lucreze 
cu el ca investigator particular și să dea o 
mână de ajutor poliției într-un mod poate mai 
puţin convenţional. 

Ceva ce Max nu putuse sau nu voise să-și 
imagineze până în acel moment. Dar și-a 
propus să se gândească la asta mai târziu, în 
liniște. 

Oricum, în momentul acela trebuia să-și 
elibereze mintea și să-și facă timp să cerceteze 
casa lui Robert Benz. 

Când a ajuns acolo, în faţa ușii erau trei 
vehicule de intervenție, între care un 
transportor cu echipamentul de care colegii 
lui Menkhoff aveau nevoie în grădină. Max 
era foarte curios să vadă dacă vor găsi ceva. 

Tânăra polițistă în uniformă, care îl aștepta 
în faţa intrării, i-a făcut semn din cap. 

— Domnul Bischoff? 

— Da, eu sunt. 

— Domnul Menkhoff deja ne-a informat că 
veţi veni. 

A arătat spre ușa din faţă. 

— Vă rog, e deschis. 

Max tocmai trecu pe lângă ea, când s-a 
auzit strigat: 


— Domnule Bischoff! 

S-a întors spre ea. 

— Da? 

— Ce bine că vă avem la bord. Instructorul 
meu vă menţiona mereu când venea vorba 
despre metodele moderne de investigaţie. 

— Mulţumesc, mă bucur, dar mai întâi să 
vedem dacă într-adevăr pot să ajut cumva. Și, 
în plus, de caz se ocupă comisarul-șef 
Menkhoff, care este un investigator excelent. 

— Prim-comisarul-șef de la Criminalistică, 
l-a corectat ea și s-a îndepărtat zâmbind. 

Max a intrat în casă, a stat o clipă în hol și 
s-a uitat spre locul unde Robert Benz găsise 
ghiozdanul fiicei sale. Însă de asta avea să se 
ocupe mai târziu. 

Motivul principal al vizitei lui era hard- 
diskul și era convins că, dacă îl găseau și 
conținea într-adevăr ceea ce bănuiau ei, 
atunci ar fi progresat binișor. Poate că pe el se 
putea găsi chiar și cheia soluționării cazului. 

În bucătărie s-a așezat la masă, a privit în 
jur și apoi a stat o vreme cu ochii închiși. Când 
i-a deschis din nou, și-a lăsat gândurile să 
cutreiere. 

Locuiesc de mulți ani în casa asta și am un 
hard-disk plin cu înregistrări video cu scene de 
sex la care mă tot uit, dar care n-are voie să 
ajungă în mâini străine. Am nevoie de o 
ascunzătoare... 

upă ce a stat o vreme la masa din 

bucătărie, Max s-a ridicat și s-a uitat afară 
la bărbaţii și femeile care săpau în grădină. 
Lucrau fără echipamente grele, doar cu 
cazmale și lopeţi, și asta era o muncă 
anevoioasă și cam consumatoare de timp. 

S-a întors, a ieșit din bucătărie și a intrat în 
sufragerie. 

Ascunzătoarea mea trebuie să fie în casă, 
undeva unde pot ajunge cu ușurință, în orice 
moment, și pot scoate hard-diskul fără prea 
mare efort, ori de câte ori am nevoie. 

Câteva uși și sertare de la dulapul din 
sufragerie erau parţial sau complet deschise. 
Percheziția lăsase semne vizibile, camera 
arăta diferit față de ultima lui vizită. Era ceva 
obișnuit pentru Max. În timpul unei 
perchezitii, majoritatea ofițerilor se străduiau 
să țină haosul cât de cât sub control, dar pur și 
simplu nu avuseseră timp să pună totul la loc. 

Max nu și-a bătut capul să cerceteze 
camera mai îndeaproape, mai avea timp să o 
facă dacă toate celelalte încercări eșuau. 

Nu, camera de zi e locul unde primesc vizite. 
Când vine cineva, e foarte probabil să petrec 
majoritatea timpului în camera asta. Nu e un 
loc bun pentru ascunzătoarea mea. 


Max a ieșit din cameră, a luat-o spre stânga 
și a deschis ușa spre o încăpere mică, unde pe 
podea erau niște lăzi cu băutură și alte câteva 
sticle. Pe perete era panoul electric și instalaţia 
pentru telefon. 

Max a mișcat din loc câteva obiecte, fără 
prea mult interes. Cu siguranță că polițiștii 
verificaseră deja cu atenţie. A închis ușa, s-a 
dus la scări și apoi a urcat la primul etaj, unde 
era camera lui Leni. S-a oprit în mijlocul 
încăperii și s-a întors încet pe călcâie, și ochii 
lui au scanat meticulos camera. S-a învârtit 
astfel de trei ori și apoi s-a îndreptat spre 
anumite puncte, a deschis sertarele și le-a 
pipăit pe dedesubt, a verificat tablouri de pe 
pereţi și a dat deoparte un covor. 

În cele din urmă a privit tavanul acoperit 
cu un tapet cu fibre de lemn, vopsit în alb, apoi 
s-a dus la fereastră și a aruncat o privire spre 
stradă, unde, între timp, sosise și un al 
patrulea vehicul de intervenţie. 

S-a întors, a făcut un pas, s-a oprit... 

Ceva nu era în regulă cu imaginea pe care 
tocmai o văzuse când privise pe fereastră, dar 
nu știa ce anume. S-a dus din nou la fereastră 
și s-a uitat afară. Nu era nimic neobișnuit; 
totuși simţea acea neliniște greu de descris, 
care încerca să-i atragă atenţia asupra unui 
lucru. Ceva ce era extrem de aproape. Ceva 
important. 

Înainte să se poată ocupa de asta cu mai 
multă atenție, Max a auzit de jos glasuri și 
strigăte agitate. Găsiseră ceva. 

A părăsit camera lui Leni cu pași repezi, a 
coborât scările în fugă, a intrat în sufragerie și 


a ieșit prin ușa de la terasă. 

Toţi polițiștii erau adunaţi într-un loc, 
priveau în jos și vorbeau agitați. 

— Ce-aţi găsit? l-a întrebat Max pe unul 
dintre ei când a ajuns mai aproape. 

— Oase, a venit scurt răspunsul. Rămășițe 
umane. 

Max și-a făcut loc printre doi bărbați și a 
reușit să arunce o privire asupra gropii adânci 
cam de un metru și jumătate, în care o 
polițistă se lăsase pe vine și râcâia cu grijă 
pământul cu o mică tijă de metal. 

— Craniul, bazinul... 

A ridicat ochii și i-a privit pe colegi, pe 
rând. 

— Fără îndoială, un schelet de copil. 

0 de oră mai târziu a ajuns și 
Menkhoff, aproape în același timp cu 
medicul legist, care s-a prezentat ca locţiitor al 
doctorului Dres, cel care fusese la Benz cu 
câteva zile în urmă pentru o primă examinare 
a cadavrului. 

— Şi? Aţi mai găsit ceva? i s-a adresat 
Menkhoff celei care conducea echipa de 
căutare. 

— Nu, până acum, nu. 

— Bine. Un scurt raport. 

— Oasele se află chiar lângă locul unde am 
descoperit rămășițele câinelui, la o adâncime 
cam de un metru și jumătate. Cel care 
dezgropase oasele câinelui și-a înfipt cazmaua 
în pământ la doar câţiva centimetri de 
cadavru și la jumătate de metru deasupra lui. 

— E foarte posibil să mai găsiţi și alte 
cadavre. 

— Da, se poate, la urma urmei au dispărut 
trei fete, a răspuns Nolte. Totuși, ca să săpăm 
atât de adânc în toată grădina avem nevoie de 
un mic excavator. Deja l-am solicitat, dar va 
mai dura până ajunge aici. 

Menkhoff a mulţumit și s-a întors spre 
Max. 

— Mai sunt câteva noutăţi interesante. 
Tocmai am primit un apel din Spania. De la 


fosta nevastă a lui Benz. 

— Deci trăiește? 

— Da. Trebuie să fi afiat din mass-media că 
Benz a fost ucis. S-a tot codit o vreme, până 
când a zis că l-a părăsit atunci pe Benz, fiindcă 
i se părea că are ceva de-a face cu dispariţia 
lui Leni. 

— Ce să zic, grozav! a exclamat Max, 
clătinând din cap. Și abia acum vine cu 
povestea asta? De ce naiba nu v-a zis nimic 
acum șase ani? 

— Asta am întrebat și eu. Pretinde că nu 
era sigură. Nu-și dorea decât să plece de lângă 
el. 

— Mereu aceeași mizerie, a zis Max furios. 
Bine, acum știm măcar că Benz nu și-a omorât 
nevasta. Și? Altceva? 

— Nu, dar am numărul ei de telefon, 
pentru orice eventualitate. 

O vreme i-au privit în tăcere pe agenţi cum 
munceau, apoi Menkhoff a zis: 

— Încă de atunci i-aș fi răscolit ticălosului 
casa și grădina dacă aș fi primit un mandat 
corespunzător. Dar n-am primit, fiindcă 
suspiciunile nu se bazau pe suficiente dovezi. 
Cine știe câte s-ar fi putut evita. Ce rahat! 

A privit în jur prin grădină. 

— Hai să mergem în casă! 

Ajunși în camera de zi, Menkhoff s-a uitat 
la ușile dulapurilor și la sertarele parțial 
deschise. 

— Și? Cum stă treaba cu hard-diskul? 

— De asta mă ocup, l-a asigurat Max și iar 
s-a gândit la senzaţia avută în camera lui Leni. 
Am impresia... 


— Da? Ce impresie? 

— Greu de descris. E posibil să fi văzut deja 
rezolvarea, dar nu mai știu unde. 

— OK. Atunci sper că-ţi vine iar în minte. 
Altceva: pe drum încoace am primit un telefon 
foarte interesant. 

— De la cine? 

— De la un oarecare Peter Josten. 

Numele nu-i zicea nimic lui Max. 

— Peter Josten... Cine-i? 

Gura lui Menkhoif schița ceva ce aducea 
doar pe departe a zâmbet. 

— Îl cunoști. 

— Da? Dar nu și după nume. 

— Vizita noastră la biroul de avocatură... 

Brusc numele era din nou prezent. Max îl 
văzuse pe o plăcuţă la recepţia biroului de 
avocatură. 

— Așa-i, acum îmi amintesc. Tânărul de la 
recepție. 

— Exact. Și acum, ţine-te bine! Domnul 
Josten mi-a dezvăluit cine e aventura lui 
Bohrens. 

Înainte să insiste, Max a așteptat o clipă pe 
care Menkhoff a savurat-o vizibil. 

— Ei hai, zi, cine? 

— Chiar el. 

— El... ce? 

— Chiar Josten. Își dau întâlnire constant în 
locuinţa lui Josten. 

— Asta explică și de ce Bohrens s-a 
împotrivit cu atâta înverșunare să ne divulge 
numele. Dacă ar afia nevastă-sa... 

— Cred că asta n-o privește numai pe 
nevastă-sa, a zis Menkhoff. Depinde cum văd 


lucrurile colegii din biroul de avocatură. 

Max era din nou surprins de Menkhoff. Nu 
s-ar fi mirat dacă comisarul-șef ar fi făcut niște 
comentarii dispreţuitoare despre 
homosexualitatea ascunsă a lui Bohrens. Dar 
nu le făcu. În schimb a aruncat o privire spre 
ușa de la terasă, ca și cum s-ar fi așteptat ca 
dintr-o clipă în alta să se găsească și alte 
rămășițe omenești. 

— Deci, acum e clar de ce ne-a minţit, dar 
oricum, încă nu e în afara cercului de posibili 
suspecți. Ar avea cel puțin un motiv, și nici 
alibiul lui nu e solid. 

Max vedea altfel lucrurile. 

— Nu știu... Faptul că nu-l plăcea pe Benz 
nu înseamnă și că l-a ucis. Iar în ceea ce 
privește alibiul său -— a dormit acasă, la fel ca 
toată lumea la ora aceea. Dacă nu admiţi asta 
ca alibi, înseamnă că avem foarte mulţi 
suspecți. 

— O să vedem. Cred că vrei să rămâi singur 
aici înăuntru, nu-i așa? 

— Da. 

— Bine. Ies la colegii mei. Dacă găsești ceva, 
anunță-mă. 

După ce Menkhoff a ieșit din casă, Max a 
urcat din nou la etaj și s-a dus în același loc 
unde stătuse înainte, în faţa ferestrei din 
camera lui Leni. 

Sentimentul acela apăruse când se uitase 
pe fereastră și văzuse vehiculele de 
intervenție. Așa că a mai făcut o încercare. 
Între timp sosiseră și mai mulți polițiști în 
uniformă.  Închiseseră strada cu bandă 


galbenă, plasată la oarecare distanţă de casă, 
și din când în când discutau cu trecătorii. 

Max s-a îndepărtat de fereastră și a început 
să-și asculte glasul interior. Senzaţia încă era 
acolo, dar pur și simplu nu reușea s-o 
deslușească. 

După o ultimă privire în jur, a părăsit în 
cele din urmă camera lui Leni și a intrat în 
dormitorul lui Benz. O cameră aleasă ca 
ascunzătoare pentru objecte valoroase. 
Evident, oamenii înclină să creadă că lucrurile 
sunt mai în siguranță dacă le ascund în 
refugiul lor cel mai intim. 

Spre deosebire de camera de zi pe care 
Benz o aranjase puțin mai modern, mobilierul 
din dormitor era învechit. Patul demodat, din 
lemn de stejar deschis la culoare, și dulapul 
corespunzător i se păreau lui Max niște relicve 
din anii 1970. Mocheta cafenie, cu model 
comun, completa imaginea, dând camerei o 
atmosferă îmbâcsită, învechită. 

După aproape douăzeci de minute, Max a 
ieșit și din camera asta, fără să fi găsit ceva. 

Cu privirile îndreptate spre ușa deschisă de 
la camera copilului a scos o înjurătură șoptită. 
Era sigur că văzuse ceva care nu se potrivea 
cu restul. Trebuia doar să-și amintească ce 
anume. Dar oricât se străduia, tot nu reușea 
să-și dea seama. 

N-avea rost, trebuia să repete tot ce făcuse 
după ce intrase în casă. Poate că atunci va 
înţelege ce nu se potrivea. 

Așa că a început de la ușă, unde s-a întors, 
și a parcurs același drum ca mai devreme. În 
bucătărie s-a așezat la masă și a privit în jur. 


Nimic. S-a gândit la ce făcuse după aceea. Se 
uitase pe fereastră. Așa că s-a ridicat în 
picioare, s-a întors, a urmărit lucrările care se 
desfășurau în grădină și... apoi a realizat. 

S-a răsucit iute și s-a uitat în sus. 

Camera lui Leni! De acolo văzuse strada, în 
schimb fereastra de la bucătărie dădea spre 
grădină. Deci camera copilului era de cealaltă 
parte a casei. 

În timpul vizitei lui, când stătuseră în 
bucătărie, Benz se tot uitase nervos în sus, iar 
răspunsul lui la întrebarea lui Max fusese: 
„Camera lui Leni e chiar deasupra bucătăriei.” 

Nu era posibil să te înșeli chiar așa în 
propria casă. Asta însemna că Benz avusese cu 
siguranţă alt motiv să se uite agitat în sus. 

Max și-a plimbat privirile peste panourile 
albe din lemn, amintindu-și că în timpul 
discuţiei el stătuse lângă masă, iar Benz în fața 
lui. Se uitase într-un loc, undeva deasupra 
capului lui Max... A tras un scaun și a urcat pe 
el. Apoi a început să pipăie cu atenţie 
panourile de deasupra lui. Cu a treia a avut 
succes. A cedat la o atingere ușoară și a apărut 
un gol. Max a împins puţin panoul într-o parte. 
Când deschizătura a fost suficient de mare, a 
băgat o mână și a pipăit în jur. La câţiva 
centimetri a atins un obiect dur, rece. Încă din 
clipa în care a apucat cu precauţie obiectul a 
pănuit ce ţinea în mână. După câteva secunde 
l-a văzut și, neputându-se abține, a scos un 
strigăt victorios. 

Ceea ce ţinea el în mână era un hard-disk 
extern. 

ax a pus hard-diskul pe masa din 

bucătărie și a traversat în grabă camera 
de zi, ieșind pe terasă. Menkhoff tocmai 
discuta din nou cu Nolte. Când l-a văzut pe 
Max, i-a mai zis femeii ceva și apoi s-a dus la 
el. 

— Ai găsit ceva, nu-i așa? a întrebat el plin 
de speranţă, încă înainte să fi ajuns la Max. Se 
vede pe faţa ta. 

Max a dat din cap. 

— Am hard-diskul. 

Menkhoff a închis ochii pentru o clipă. 

— Ah, în sfârșit! Unde era? 

Max i-a spus, iar Menkhoiff s-a lovit cu 
palma peste frunte. 

— Ăștia întorc toată casa pe dos și nu se 
uită după panourile din tavan? O 
ascunzătoare care apare în jumătate din 
filmele polițiste de la televizor! 

— Aici problema e să găsești locul exact, i-a 
apărat Max pe agenţi. Eu l-am descoperit 
numai pentru că Benz se tot uita acolo sus 
când am fost la el. Am avut un avantaj. 

— Ne trebuie imediat un computer. 

Menkhoff s-a întors și a chemat un om din 
curte. 

— Am nevoie de un computer. Sigur aveți 
așa ceva la voi. Repede, aduceţi-mi unul! 


N-au fost nevoiţi să aștepte mult. După 
câteva minute, unul dintre colegii mai tineri i- 
a adus lui Menkhoff un laptop. 

În bucătărie, Max a conectat hard-diskul la 
portul USB, a așteptat un moment ca sistemul 
să recunoască mediul de stocare, a selectat 
litera unității nou apărute și a așteptat, ca 
vrăjit, să se afișeze conţinutul hard-diskului. 
Dar a fost dezamăgit. În loc de o serie de nume 
de fișiere, a apărut o fereastră mică cu 
indicaţia: Vă rugăm introduceţi parola. 

— Rahat! a exclamat Max, deși, de fapt, se 
așteptase la așa ceva. 

Dacă acel hard-disk conţinea într-adevăr 
ceea ce credeau ei, ar fi fost o neglijență de-a 
dreptul idioată dacă Benz ar fi stocat fișierele 
fără să le fi criptat. 

— Avem nevoie de un expert IT, a spus 
Menkhoff, apoi s-a ridicat și a ieșit din 
bucătărie. 

La scurt timp după aceea, Max l-a auzit 
strigând în grădină: 

— Îmi trebuie cineva care știe să spargă o 
parolă. 

Max se întreba dacă introducerea parolei 
era limitată la trei încercări sau dacă era 
deschisă. Nu exista decât o singură modalitate 
de a afia. A tastat cuvântul Leni și a confirmat 
cu Enter, după care a primit doar mesajul că 
parola introdusă este incorectă. Așadar, se 
părea că numărul de încercări era nelimitat, 
ceea ce simplifica spargerea parolei. 

— Niciunul dintre cei de afară nu poate să 
ne ajute, a mormăit Menkhoff când s-a întors 


în bucătărie. Hai să ducem chestia asta la 
secție. 

Câteva minute mai târziu, Max ședea în 
mașină, conducând în spatele lui Menkhoff, 
care luase hard-diskul la el. 

În timp ce ei se strecurau prin trafic, 
gândurile lui Max se îndreptau spre ce aveau 
să găsească după ce parola va fi fost decriptată 
și datele stocate vor fi devenit accesibile. În 
sinea lui recunoștea că se temea de acel 
moment. Bineînţeles că văzuse destule pe 
parcursul carierei sale; nu lipsiseră nici 
fotografiile cu pornografie infantilă. Dar se 
întreba cum avea să reacționeze dacă va 
trebui să-l vadă pe Robert Benz, pe cel care îl 
angajase, jucând un rol principal în filme 
precum Leni3. 

Nu reușea nici măcar cât de cât să-și 
închipuie așa ceva. 

Doi bărbaţi îi așteptau la secţie. Se vedea că 
Menkhoff îl cunoștea doar pe cel mai în 
vârstă. Cel tânăr le-a fost prezentat drept un 
nou angajat care se specializase în domeniul 
criminalisticii IT. Menkhoff a dat scurt din cap 
spre tânăr, dar apoi s-a întors iarăși spre 
colegul mai în vârstă, scena amintindu-i lui 
Max de felul în care se purtase Böhmer cu el 
când îi fusese repartizat ca nou partener. 

Menkhoff i-a dat hard-diskul celui în 
vârstă. 

— Parola trebuie spartă și asta cât mai 
repede posibil. 

Tânărul nu s-a arătat deranjat și a dat din 
cap către Menkhoff, zâmbind. 


— Nicio problemă, o să reușim. Folosim 
metoda brute-force. Dacă parola nu e prea 
lungă, se poate face rapid. Dar dacă au fost 
utilizate zece sau mai multe caractere, poate 
să mai dureze, dar nicio grijă, oricum o 
spargem. 

Menkhoff a așteptat să se termine 
explicaţiile și apoi a spus calm: 

— Luaţi-o din loc și să nu vă întoarceţi 
până când nu putem deschide datele de pe 
plestemăţia asta. 

Cei doi s-au dus cu hard-diskul în altă 
încăpere și el a întrebat: 

— Ai mai avut de-a face vreodată cu așa 
ceva? 

— Așa direct? Încă nu. 

— Atunci gândește-te bine dacă chiar vrei 
să fii de faţă. Spre deosebire de mine, tu poti 
să alegi și nu trebuie să suporţi toată mizeria. 

— Rămân, a decis Max. Vreau să știu cu ce 
făptaș avem de-a face în cazul celor două fete, 
Lea și Klara, și sper că în înregistrări există 
referinţe la el. 

— Pot să-ți spun și mai târziu ce... 

— Patru ochi văd mai multe decât doi, l-a 
întrerupt Max pe comisarul-șef, care a ridicat 
o mână în semn de scuză. 

— E în regulă, mi-am spus și eu o părere. 
Dar pregătește-te, ceea ce probabil că vei 
vedea curând o să te sfâșie lăuntric. 

Max n-a răspuns și a încercat să se 
convingă că va face faţă, pentru că știa foarte 
bine la ce să se aștepte. 

Când s-a întors după aproximativ 
cincisprezece minute, cel mai în vârstă dintre 


cei doi specialiști IT era alb ca varul. 

— Ei? Aţi spart-o? l-a întrebat Menkhoff, 
dar el îl privea complet tulburat. 

Abia după un timp a dat din cap. 

— Da. Ce e acolo... Ce e pe... asta... 

— E în regulă. 

Menkhoff a făcut semn spre ușa prin care 
venise omul. 

— E voie? 

Când au intrat în încăpere, unde patru 
monitoare erau puse alături pe un blat lung, 
Menkhoff a privit mirat în jur. 

— Unde ţi-e noul coleg? 

— La toaletă, își varsă măruntaiele. 

Menkhoff a bombănit ceva și apoi a 
întrebat: 

— Unde e conectată chestia aia? 

— Acolo, în faţă. 

Fără alte comentarii, Menkhoff s-a așezat 
pe scaunul din dreptul monitorului și a apăsat 
pe tastatură; a apărut interfața de la Explorer, 
iar în coloana din dreapta se putea vedea o 
listă lungă cu nume de fișiere. 

— Vă doresc nervi tari! a zis colegul lui 
Menkhoff și s-a întors. Eu ies de-aici. 

Când a citit denumirile, lui Max i s-a strâns 
stomacul. 

Lista fișierelor era lungă, dar existau trei 
nume principale, fiecare dintre ele apărând de 
mai multe ori și deosebindu-se cu ajutorul 
unei numerotări consecutive: Annal până la 
Anna17, Mariei până la Marie23 și Lenii până 
la Leni3. Cele mai multe fișiere erau fotografii; 
celelalte erau format video. Cele trei fișiere 
Leni erau filmuleţe. 


— Sunt doar trei înregistrări cu fiica lui, a 
murmurat Menkhoff. 

Max a tras aer în piept. 

— Da, dintr-un motiv oarecare. 

Fără să vrea, și-a ţinut respiraţia când l-a 
văzut pe Menkhoff mutând cursorul pe fișierul 
Leni1.mov. 

După un dublu clic, s-a deschis o nouă 
fereastră cu programul de redare a filmelor. În 
secunda următoare s-a văzut o fată blondă 
șezând pe o pajiște și ţinând o păpușă cu păr 
bogat, de lână galbenă, pe care o plimba prin 
iarbă. 

O voce de bărbat - Benz era - a strigat-o și 
i-a cerut să se uite la cameră, dar Leni ori nu-l 
auzea, ori nu-l lua în seamă. Pierdută în 
gânduri, ea continua să se ocupe de păpușa pe 
care i-o făcuse bunica. 

Max urmărea cu încordare ce se întâmpla 
pe monitor și se aștepta ca imaginea și 
atmosfera filmului să se schimbe în orice 
moment, dar nu s-a întâmplat așa. După 
aproximativ patru minute, timp în care nu s-a 
văzut nimic altceva decât Leni jucându-se, 
clipul s-a terminat. 

— Ciudat, a zis încet Menkhoff și a făcut 
clic pe al doilea document Leni. 

Aici fata era mai tânără, poate că avea 
patru sau cinci ani. Ședea pe o canapea de 
modă veche, tapiţată în catifea cafenie, alături 
de o femeie blondă, atrăgătoare, și se uita într- 
o carte deschisă, pusă pe coapsele femeii, 
probabil mama ei. Femeia tot arăta spre carte 
și spunea o poveste. 


— Chiar e ciudat, a spus Max când s-a 
terminat și filmul ăsta, fără să fi văzut nimic 
din ce se temuse că s-ar putea să vadă. 

Menkhoff l-a privit. 

— Îţi amintești la ce filmuleţ se uita Benz 
înainte să fie ucis? 

— Da. Leni3. 

— Ei, atunci... 

Înregistrarea s-a deschis cu un dublu clic, 
arătând-o din nou pe Leni, când avea vreo 
zece ani, stând liniștită în pat, cu ochii închiși. 
Max spera din toată inima că dormea, ceea ce 
s-a și confirmat imediat, când a tresărit și s-a 
întors pe-o parte. 

Aparatul de filmat a ocolit capătul patului 
și apoi s-a oprit de cealaltă parte, într-o poziție 
de unde se vedea chipul fetei. Minute în șir. 
Apoi s-a terminat și acest clip, iar Menkhoff și 
Max s-au privit. 

— Nu pare să ne-ajute în vreun fel, a 
comentat Menkhoff dezamăgit. 

— Să mai așteptăm și vom vedea, a răspuns 
Max. Deschide oricare alt fișier. 

Menkhoff s-a hotărât pentru Anna1.mov, 
primul din coloană. În clipa următoare a 
început filmul. După nici câteva secunde, Max 
s-a cutremurat și a închis ochii dezgustat. 

eși calitatea imaginii nu era deosebit de 

pună, Max a recunoscut-o pe fată după 
fotografiile care fuseseră atașate rapoartelor 
pe care le citise online. Cadrele păreau să fi 
fost făcute pe lumină slabă, într-o construcţie 
de lemn. Și l-a recunoscut pe bărbatul de lângă 
copil. Era Robert Benz. 

Amândoi erau goi. 

— Jigodia, a mârâit Menkhoff. Ar trebui să i 
se dea o medalie celui care i-a spulberat 
creierul. 

Max nu era în stare să spună ceva, nici să fi 
vrut. Nu-și putea dezlipi privirea de la scenele 
insuportabile care i se desfășurau în fața 
ochilor și îi venea tot mai greu să respire. A 
reușit să se desprindă abia după câteva 
minute. 

— Eşti bine? l-a întrebat Menkhoff. 

Max a scuturat din cap. 

— Nu. Am nevoie de un moment, îmi pare 
rău. 

— E în ordine. Dacă vrei, du-te afară și 
trage aer în piept. Eu o să mă uit la 
înregistrările video și la fotografii și te chem 
dacă descopăr ceva care ne poate ajuta. 

— Nu, cum am mai spus: patru ochi văd 
mai multe decât doi. Îmi revin îndată. Știam ce 


ne așteaptă, dar să mai și văd... două minute, 
bine? 

Menkhoff a dat din cap și s-a întors spre 
ecran. 

Când zgomotele din înregistrare s-au oprit 
brusc, Max a știut că se terminase. 
Următoarele două filmări și fotografiile 
semănau cu ceea ce tocmai văzuseră și, pe 
lângă dezgust și greață, ele au trezit în Max o 
furie imensă față de Robert Benz. A reușit să 
urmărească materialul doar pentru că se 
concentra să-și ţină privirea fixată asupra lui 
Benz și a detaliilor din jur, fără să se uite 
direct la fată. 

Apoi Menkhoff a deschis fișierul video cu 
numele Mariel care, în afară de fată, se 
deosebea de cele anterioare într-un fel aparte: 
pe lângă Benz și fata numită Marie se mai 
vedea un bărbat. 

Era gol, ca și Benz, dar purta o mască de 
piele care îi acoperea tot capul, cu excepţia 
celor două găuri pentru ochi și a uneia mai 
mari, pentru gură. 

— Ei, fir-ar să fie, nu era singur, a izbucnit 
Menkhoff și a lovit blatul mesei cu pumnul 
încleștat încât monitorul se clătină. 

Max se aplecă, încercând să descopere 
vreun amănunt care să-i sugereze identitatea 
bărbatului. 

— Ar putea fi punctul nostru de plecare. 

Își auzea emotia din glas. 

— Dacă atunci erau doji, e foarte posibil ca 
celălalt să continue și acum. 

— Bine. Ia să vedem dacă și al doilea porc o 
să ne arate mutra lui hidoasă la un moment 


dat. 

A făcut-o abia când au deschis ultima 
înregistrare de pe hard-disk, care se deosebea 
de celelalte chiar și prin denumire: hrxxx.mov 

Încă din prima secundă a fost clar că acest 
film era altfel decât toate celelalte. Nu fusese 
înregistrat în construcţia de lemn, ci afară, în 
pădure. În plus, imaginile erau foarte 
tremurate, probabil realizate cu un 
smartphone de către cel care era pe jumătate 
lungit peste o fată care se împotrivea cu 
disperare și plângea, pe care o ţinea lipită de 
pământ cu mâna liberă. Faţa victimei nu putea 
fi recunoscută pentru că îi era acoperită de 
părul lung, și ea își legăna capul cu 
deznădejde. 

Se auzeau o respiraţie gâfâită, apoi un râs 
urât. Pentru o clipă, s-a putut vedea chipul 
fetei, în vreme ce călăul ei a zis: „Hai, ajută-mă 
s-o îmblânzesc pe mâţă”, apoi a întors 
smartphone-ul ca să se vadă cel căruia îi 
vorbea. 

Când i-a recunoscut — întâi pe fată și apoi 
pe al doilea bărbat -, Max a simţit că-i 
îngheaţă sângele în vene. 

A? ceva... nu se poate! 
n n A y s 
Vocea lui Max suna atât de răgușit, 


de parcă ar fi avut laringită. 

Menkhoff a sărit de pe scaun. 

— Trebuie să aflăm unde-i cabana asta. 
Strâng imediat toate informaţiile despre 
individ și cer să fie dat în urmărire. 

S-a ridicat și Max. Parcă era anesteziat și îi 
venea greu să-și adune gândurile. Groaza 
stârnită de recunoașterea celui de-al doilea 
făptaș, în afară de Benz, îl afecta peste măsură. 
La fel și recunoașterea victimei din ultima 
înregistrare. 

— ÎI sun pe Böhmer la Düsseldorf, a zis. Să 
pună toate pârghiile în mișcare și acolo. 

— Da, e bine. Dacă nu mă înșel, acum chiar 
orice minut contează. 

După ce Menkhoff a ieșit din încăpere, Max 
și-a luat telefonul mobil și l-a sunat pe fostul 
său partener. 

— La naiba! a fost comentariul lui, după ce 
Max l-a pus la curent cu situaţia. Îi pun la 
treabă pe toţi cei de aici care sunt de serviciu 
și am să mă ocup chiar eu să văd ce-i cu 
ticălosul. Iau legătura cu tine de cum afiu 
ceva. 

— Mulţumesc! 


Max a închis telefonul și s-a lăsat în 
scaunul pe care stătuse Menkhoiff cu puţin 
timp înainte. Totul se împotrivea în el să 
accepte că acele imagini incredibile, pe care 
tocmai le văzuse, erau reale. Se gândea la fată 
și nu îndrăznea să-și închipuie ce fusese 
nevoită să îndure și să pătimească și ce se 
întâmplase cu sufietul ei de copil. 

Deși era încă în stare de șoc, mintea lui a 
început să adune piese din puzzle și să 
formeze o imagine mai clară a ceea ce se 
întâmplase atunci și a ceea ce se întâmpla 
acum. Și cu cât imaginea devenea mai limpede 
și înţelegea mai bine care erau conexiunile, cu 
atât mai mare era dezgustul lui Max față de 
acei monștri. Nu mai putea sta liniștit. S-a 
ridicat dintr-un salt, a părăsit încăperea și a 
pornit spre biroul lui Menkhoff. Erau atât de 
multe de făcut, că nici nu știa de unde să 
înceapă. 

Când a intrat Max, Menkhoff tocmai 
închidea telefonul. 

— Acum am vorbit cu soţia lui. Bineînțeles 
că habar n-are unde poate fi. 

Max nici nu se așteptase la altceva. 

— Poţi să-mi dai numărul de pe care te-a 
sunat Alina? Voi încerca să dau de ea. 

— Am și făcut-o. Nu răspunde. 

— La naiba! De asta mă temeam. Trebuie 
să aflăm cumva unde e casa din înregistrările 
video. Ia zi-mi... până la ce distanţă de locul 
unde a fost găsită Sofia a căutat unitatea? 

— Până departe. Nu s-a menţionat nicio 
paracă. Totuși trimit încă o dată oameni acolo, 


să cerceteze toată zona și să vadă dacă nu e 
vreo baracă de lemn. 

— OK. A pornit deja vreo echipă spre casa 
lui? 

Menkhoff a clătinat din cap. 

— Încă aștept mandatul. 

— Evident, mereu porcăria asta cu 
formalităţile. Pierdere de timp. 

— Ai dreptate. 

Menkhoff s-a ridicat și a ocolit biroul. 

— Hai, mergem acum acolo! 

— Fără mandat de percheziţie? 

— Trebuie să vină curând. În plus, e un caz 
de pericol iminent. Să pornim! 

Au stat o vreme tăcuți, fiecare cu gândurile 
lui, în timp ce Menkhoff își croia drum prin 
traficul din Köln, cu lumina albastră pe 
acoperișul mașinii și cu sirena pornite. 

Toate informațiile asupra cazului se 
învârteau în capul lui Max. În timp ce încerca 
să le pună într-o ordine cât de cât logică, și-a 
amintit brusc de ceva ce îi povestise Menkhoff. 

— Ai sunat-o deja pe „fosta” lui Benz? Poate 
știe ea ceva despre baraca aia. 

— Nu, încă nu, dar ai dreptate. 

— Dă-mi numărul ei. Încerc eu. 

Max a avut de așteptat până când 
Stephanie Benz a răspuns, timp în care și-a tot 
lovit nerăbdător coapsa cu degetele. Când în 
sfârșit i-a auzit vocea, Max i-a spus cine era și 
în ce situaţie se afiau, iar ea a acceptat să-i 
ajute cât îi stătea în puteri. Pe individul care, 
împreună cu Benz, le abuzase pe fete nu l-a 
pomenit. 


— Am o întrebare extrem de importantă, a 
spus Max. A vorbit vreodată fostul soţ de vreo 
baracă de lemn, undeva în pădure? 

— Vrei să ziceţi magazia aia veche, de 
scânduri, pe care a cumpărat-o de la clientul 
lui? 

Pulsul lui Max s-a accelerat pe loc. 

— Da, posibil, povestiți-mi despre ea. Unde 
se află? 

Capul lui Menkhoff s-a întors brusc. 

— E în Königsforst. Nici măcar nu știu dacă 
a fost construită legal. O singură dată am fost 
acolo și-am zis că e nebun că a mai dat și bani 
pe cocioaba aceea. 

— În Königsforst? a repetat Max agitat. 
Puteţi să-mi descrieţi unde anume? 

— Da, cred că pot. 

P urmărește de mult timp. 

A șezut aproape nemișcată, mai mult de o 
oră, pe un zid care îi ajungea până la șold, 
țintuind cu privirea clădirea; el a ieșit și a urcat 
în mașină. Arăta binedispus. 

A condus în urma lui, având grijă să 
păstreze mereu o distanță suficient de mare ca 
să n-o descopere. 

Și-a împletit părul blond într-o coadă care îi 
iese de sub cască. O mănâncă pielea capului. 

Are dureri. Peste tot. Tot trupul ei pare 
cuprins de flăcări. La fel și inima. 

Sufletul ei arde. 

Dacă ani de zile a crezut că nu i se mai poate 
face niciun rău mai mare decât ceea ce trăise, 
atunci a aflat că se putea. 

Ajung la o pădure. Mărește distanţa. Când el 
virează pe un drum îngust și intră printre 
copaci, ea se oprește scurt și, înainte să-l 
urmeze, așteaptă până când ramurile joase 
înghit mașina. 

Minute în șir înaintează încet pe drumul 
care intră tot mai adânc în pădure. 

Deodată el se oprește. Face și ea la fel, 
așteaptă și îl urmărește cum coboară. 

Împinge motocicleta între doi copaci și o 
sprijină de un trunchi, apoi merge aplecat spre 
locul unde e mașina lui. Mintea îi este încă 


goală complet, se poartă ca o mașinărie 
neînsufleţită. 

Când a ajuns aproape de mașină, recunoaște 
baraca din fundal. 

După câţiva pași, îl vede umblând la lacăt, 
deschizând apoi ușa și dispărând imediat în 
baracă. 

Se furișează până acolo. Face un ocol, se 
apropie din lateral. Nu va putea s-o vadă prin 
fereastră, oblonul strâmb e închis. 

Se oprește în faţa verandei, ascultă ținându- 
și respiraţia, dar din interior nu se aude nimic. 
Pune un picior pe scara de lemn, se așteaptă să 
scârțâie, dar e liniște. Apoi e în fata ușii. Cu o 
mișcare lentă, mecanică, mâna îi lunecă sub 
haină și reapare cu arma. Trage piedica, apoi 
deschide ușa. 

M enkhoiff gonea prin Köln cu o viteză 
sinucigașă, îndreptându-se spre 
Konigsforst, în timp ce Max vorbea cu cei de la 
secţie, de pe telefonul mobil al comisarului, și 
cerea sprijin. 

— Dar să nu apară cu surle și trâmbiţe, a 
mârâit Menkhoff în timp ce manevra printre 
două mașini, în faţa unui semafor pe roșu. 

— Fără lumini intermitente și fără sirenă 
pe ultimul kilometru, a tradus Max, ca să nu 
île avertizat infractorul și să le facă vreun rău 
fetelor. 

— Dacă n-o fi făcut-o deja. 

Max l-a privit pe Menkhoff. 

— Să sperăm că e bine. 

Când s-au apropiat de zona Kânigsforst, 
Menkhoff a oprit sirena și lumina albastră. 
Liniștea bruscă era binefăcătoare. 

— Acolo, în față. 

Menkhoff arăta spre un drum care se 
desprindea de șosea și ducea în pădure. 

— Ăsta trebuie să fie locul descris de fosta 
soţie a lui Benz. 

A luat-o pe drumul acela îngust, conducând 
cu viteză foarte mică. 

— N-am armă, a zis Max. 

— Ştiu. 

Menkhoff a dat din cap. 


— Va trebui să schimbăm asta dacă vom 
lucra împreună. Când ajungem la baracă, 
rămâi în spatele meu. 

Două minute mai târziu, au văzut la 
aproximativ o sută de metri o mașină. Când a 
frânat Menkhoff, Max a zărit motocicleta 
125cc sprijinită de un trunchi de copac și 
imediat i-a apărut în minte o imagine. 

— La dracu”! a exclamat el, iar Menkhoff l-a 
privit întrebător. Asta e motocicleta ei. Am 
văzut-o în seara când mi-a fost scrijelită 
mașina. Era după un panou publicitar. 

Menkhoff a oprit motorul. 

— Toate se leagă. 

Au ieșit și au închis portierele cu grijă ca să 
nu facă niciun zgomot inutil. 

În timp ce se îndreptau spre baracă, 
Menkhoff și-a scos arma, cu ţeava îndreptată 
spre pământ. 

Balustrada micii verande era atât de 
putredă, încât unele scânduri dispăruseră. 
Nici acoperișul nu dădea impresia că mai e 
întreg. În general, arăta ca și cum nu se mai 
reparase nimic acolo de mulţi ani. Ar fi fost 
nevoie de multă muncă pentru a reface cât de 
cât baraca aceea. Dar dacă presupunerea lor 
era corectă, lui Benz probabil că nu-i păsase 
deloc cum arăta. 

— Psst! a șuierat Menkhoff, care era cu 
câțiva pași mai în faţă, și a arătat spre ușă. 
Intru eu mai întâi și mă asigur, a șoptit el. Vii 
abia când te chem, clar? 

— Da. 

Au urcat cu grijă treptele de lemn, unul 
după altul, apoi Menkhoiff a pus mâna pe 


clanţa ruginită. 

C e prăfuită și miroase a mucegai. A 
închis ușa cu grijă și fără zgomot și acum 
stă nemișcată. În lumina slabă vede pânze de 
păianjen care par să acopere tot. Sunt în 
colțuri, pe tavan, chiar și pe un vas de piatră 
aflat pe un raft. 

În mijlocul camerei, în fata unei trape de 
lemn se cască o gaură suficient de mare cât să 
încapă un adult. Din locul în care este, vede 
treapta de sus a unei scări care coboară. Aude 
zgomote înăbușite venind de jos, ceva care sună 
ca un scâncet de cățelandru. Apoi vocea lui, pe 
care ar recunoaște-o dintre mii. 

— Hai, dragile mele, arătați-i unchiului că-l 
iubiți. 

Știe exact ce se întâmplă acolo jos. A trăit-o 
pe pielea ei Cu el. 

Cu el! Acest adevăr, care mulţi ani a stat 
ascuns undeva în mintea ei, o îndeamnă să 
meargă mai departe. Știe ce urmează să facă, și 
tot ce simte este bucuria că-l va vedea murind. 

Face un pas, cu grijă, apoi altul. Zgomotele 
de jos devin mai clare, scâncete, plânsete. Când 
îl aude din nou, se oprește. „Ei, hai!” cere el cu 
voce mieroasă. „Hai, așa cum v-am arătat. 
Dacă sunteți drăguțe cu mine, vă puteți întoarce 
curând la mami și la tati. Da, o să vă las să 
plecați, vă promit! Și amândouă veti primi și un 


cadou grozav de la mine... Ei, vezi, nu-i deloc 
așa greu... 

Face ultimii doi pași, pune un picior pe 
treapta de sus a scării, trage celălalt picior, își 
face vânt și aterizează ușor pe pământul 
argilos. 

Într-o fracțiune de secundă ridică arma. 

El se află la trei metri de ea, cu pantalonii pe 
vine, cele două fete sunt ghemuite pe jos, în fata 
lui, se agaţă una de cealaltă și o privesc cu ochi 
mari, înroșiți, în care se vede un amestec de 
frică și speranță, și cu fețele ude de lacrimi. 

Întâi se uită speriat la teava pistolului și 
apoi la ea. Trec una, două respirații, apoi, în 
timp ce-i vorbește, gura i se strâmbă într-un 
zâmbet dulceag. 

— Tu? M-ai urmărit? 

Zâmbetul se lățește, îi întinde o mână cu 
palma în sus. 

— Hai, scumpete, vino la noi! Să ne simțim 
bine împreună. Mai știi cum merg treburile, nu-i 
așa? Hai, draga mea! 

Ea coboară privirea, se uită la chestia 
dezgustătoare dintre picioarele lui, care se tot 
micșorează. Își tine respiraţia. Apoi apasă pe 
trăgaci. 

Ochii lui se măresc și este aruncat înapoi, ca 
și când cineva i-ar fi dat o lovitură puternică în 
piept. Când lovește podeaua și fața i se 
schimonosește de durere, cele două fete încep să 
tipe. Un geamăt prelung i se revarsă din gură. 
Timp de două sau trei secunde — apoi își ridică 
mâna dreaptă și o apasă pe umărul stâng care 
sângerează. 


Ea stă pe loc și i se pare că totul e filmat cu 
încetinitorul. Fiecare detaliu, și cel mai mărunt, 
capătă dimensiuni grotești, e clar și distinct, 
oricât de neimportant ar fi. Fiecare rid de pe 
fața lui, pistruii fetitei din stânga, chestia dintre 
picioarele lui transformată într-un vierme 
dezgustător și zbârcit... 

Își ia ochii de la el, se îndreaptă spre fete și 
pune mâna pe capul uneia. 

— E în ordine, spune ea cu glas șoptit, 
monoton. Totul e în ordine. 

— Scumpo! geme el de acolo de unde zăcea. 
Ce-ai făcut? 

Se întoarce spre el, ridică arma și țintește 
spre fața lui. 

— Nu, te rog, scumpa mea, așteaptă! Eu... 
doar îți sunt tată! Nu poți să faci așa ceva. Tu 
mă iubești, știu asta. Și eu te iubesc. Mai mult 
decât orice pe lumea asta. Ești totul pentru 
mine. Știu că nu vrei cu adevărat să faci asta. 
Tu... tu ești bolnavă, scumpa mea, nu ţi-am 
spus-o niciodată, dar uneori faci niște lucruri 
despre care crezi că sunt corecte pentru că ai 
fost nedreptăţită. Dar nu-i adevărat, boala te 
face să crezi așa. Ca acum. Te rog, iubito, nu 
face asta, vei regreta amarnic când iarăși vei 
putea gândi normal. 

Ea mișcă teava pistolului putin într-o parte, 
astfel încât acum e îndreptată spre chestia lui. 

— NU, așteaptă... te rog, așteaptă! geme el. 
Înainte să tragi, te rog, lasă-mă să-ţi spun un 
secret. Te rog! 

Așteaptă patru sau cinci secunde, apoi spune 
conspirativ: 

— Doar tu ai voie să afli. 


Face semn cu ochii spre cele două fete. 

— Te rog, apropie-te, să-ți pot șopti. E vorba 
despre ceva foarte important din copilăria ta. 
După aceea poţi să mă împuști dacă vrei. 

Ea ezită, dar apoi face un pas spre el, apoi 
încă unul. 

— Hai, șoptește el, puțin mai aproape. 

În timp ce se apleacă, percepe o zvâcnire în 
trupul lui, apoi simte durerea în mână. Înainte 
să-și dea seama ce se întâmplă, el i-a și smuls 
arma și o îndreaptă spre ea. 

— Proastă mică ce ești! Acum o să mori. 
Chiar ai crezut că poți să mă ucizi? N-ai fost în 
stare cu blegul de Robert, a trebuit să mă ocup 
eu. Și acum ţi-ai închipuit că poți să-ți împuști 
tatăl? Nu poți. Dar eu pot să te... 

Mai mult nu reușește să spună, apoi se 
dezlănțuie haosul. 

M enkhoff a apăsat încet clanţa și, 
aplecându-se, a deschis ușa. Încăperea pe 
care putea s-o vadă Max, uitându-se peste 
umărul comisarului-șef, părea să nu fi fost 
folosită de multă vreme, dar asta nu era ceva 
important. Atenţia lui, ca și a lui Menkhoff, a 
fost atrasă imediat de trapa deschisă din 
mijlocul camerei. 

Înaintând cu grijă, pas cu pas, au intrat pe 
rând în baracă. În timp ce comisarul-șef avea 
privirile îndreptate spre trapă, Max s-a uitat în 
jur, dar nu era nimeni în cameră în afară de 
ei. 

Menkhoff mai avea trei, patru pași până la 
gaura din podea; atunci au auzit întâi o 
bufnitură, acolo jos, și apoi un glas de bărbat 
care a șuierat: „Proastă mică ce ești! Acum o să 
mori.” 

Max a văzut trupul lui Menkhoff zvâcnind, 
apoi comisarul-șef țâșni cu o viteză de care 
Max nu l-ar fi crezut în stare. Când a ajuns la 
trapă, bărbatul de jos tocmai recunoștea că-l 
ucisese pe Benz. Menkhoff a dispărut imediat 
în deschizătura aceea, atât de repede, încât 
Max s-a temut să nu fi căzut. 

S-a repezit după el, a ajuns la trapă și a pus 
piciorul pe a doua treaptă, în timp ce jos deja 
începea haosul. L-a mai auzit pe Menkhoff 


strigând: „Jos arma!”, apoi s-a auzit o 
împușcătură urmată imediat de a doua. 

Max a sărit și a aterizat pe teren solid. În 
timp ce își îndrepta spatele, ochii lui au scanat 
scena. Menkhoff era căzut cu faţa în jos, chiar 
la picioarele lui, la câțiva metri mai încolo 
erau două fete strâns îmbrăţișate, lângă ele 
zăcea Reinhard care nu se mai mișca. 

În faţa celor trei stătea Hannah, pe care 
Max a recunoscut-o doar când s-a aplecat și a 
luat arma din mâna tatălui ei. Purta o perucă 
blondă care alunecase, astfel încât o parte din 
părul ei întunecat se revărsa de sub ea. 

Max s-a lăsat pe vine lângă Menkhoff, l-a 
prins de umăr și l-a întors puţin pe o parte, cu 
grijă, iar comisarul-șef a gemut, apăsându-și 
cu mâna pieptul care-i sângera abundent. 

— Mă întorc imediat la tine, a zis Max încet, 
apoi s-a întors spre Hannah, care ţinea arma 
îndreptată spre tatăl ei. 

— Nu, Hannah, a spus Max apăsat, nu 
merită. 

Fata nu se mișca și nu dădea semne că ar fi 
înţeles ce i se spunea. Max a făcut un pas spre 
ea, în timp ce auzea respirația zgomotoasă a 
lui Menkhoff. 

— Hannah, te rog, dă-mi arma! 

— E mort? 

Vocea ei suna atât de rece, încât Max a 
simţit pe spate fiori de gheaţă. 

— Hannah, te rog, dă... 

— E mort? a repetat ea. 

Max a ridicat o mână. 

— Așteaptă, te rog, lasă arma jos, am să 
verific. 


S-a lăsat pe vine lângă Reinhard, i-a pipăit 
carotida cu două degete, deși gaura din frunte 
vorbea de la sine. După câteva secunde și-a 
ridicat ochii spre Hannah. 

— E mort. Poţi să-mi dai arma. 

Ea a coborât braţul, șovăind, și a pus arma 
în mâna întinsă a lui Max. 

— Mulţumesc! a zis el, a pus piedica și a 
băgat pistolul în buzunar. 

După o privire rapidă spre cele două fete 
care urmăreau scena încremenite de spaimă, 
dar evident nevătămate, s-a ridicat din nou. 

De undeva, de afară, se auzea zgomot de 
motor. Veneau colegii lui Menkhoff. 

Max s-a apropiat de el și s-a lăsat în 
genunchi. 

Comisarul-șef închisese ochii și nu se mai 
mișca. Doar pieptul îi urca și-i cobora abia 
vizibil, scoțând niște zgomote înfiorătoare. 

— Bernd, a zis Max, punându-i o mână pe 
frunte. Bernd, trebuie să reziști. Colegii tăi au 
ajuns. 

Încet și cu un efort vizibil, Menkhoff a 
deschis ochii. 

— Pe naiba trebuie, s-a auzit glasul lui 
poticnit. Acum trebuie să rezolvi tu singur 
cazurile complicate. 

Max a văzut cu groază spuma sângerie care 
apărea în colțurile gurii lui Menkhoff în timp 
ce vorbea. 

— Prostii! Ai să-ţi revii, a zis el, deși nu era 
deloc convins. 

Mâna liberă a lui Menkhoff căuta mâna lui 
Max. 


— Nu te abate de la temă, băiete. Fă bine și 
vino-le de hac blestemaţilor ăstora, ai 
priceput? 

— Bernd, sunt sigur... 

— Eşti ca și mine. Trebuie să continui 
pentru mine. Dă-mi cuvântul tău. Hai! Și vai 
de tine dacă nu-l respecţi. 

— Da. Îţi dau cuvântul meu! 

— Dacă sunt cazuri dificile, care... 

S-a chircit, a încercat să tușească și n-a 
reușit, s-a chircit din nou... apoi toţi mușchii i 
s-au relaxat și capul i s-a aplecat într-o parte. 

Comisarul-șef Bernd Menkhoiff era mort. 

0 Bernd Menkhoiff a fost condus spre 
ultimul său loc de odihnă și îngropat cu 
toate onorurile, soarele dogorea pe cerul fără 
nori. Chiar dacă multor foști colegi nu le 
plăcuse să aibă de-a face cu el, probabil că nu 
era nimeni care să fi pus la îndoială calitățile 
lui strălucite de investigator. 

După ce s-a încheiat ceremonia, Max s-a 
întors la mașină împreună cu Böhmer. 

— Când mă gândesc la toate cele 
întâmplate, am uneori senzaţia că asta a și 
vrut, zise Max,  privindu-și vârfurile 
picioarelor cum apăreau alternativ de sub el. 
Felul în care s-a repezit acolo... 

Böhmer a ridicat din umeri. 

— Cine știe?! Mereu am crezut că îl cunosc 
doar ca nemernic. Dar după tot ce mi-ai 
povestit, îmi dau seama că nu l-am cunoscut 
deloc. 

— Nu, chiar nu l-ai cunoscut. Mie mi-a 
plăcut. 

— Și? Acum poţi să-mi spui și mie în sfârșit 
cum se leagă toate între ele în cazul ăsta 
încâlcit? 

Max a dat din cap, zâmbind ostenit. 

— Da, cred că pot. 

A aruncat o privire la ceas. 

— Hai să bem o bere! 


— La trei și jumătate? 

— Da, a răspuns Max. 

— Bine. Să ne întoarcem și să mergem să 
bem o bere. 

— Nu, hai să mai rămânem puţin aici, în 
Köln. 

— OK, a acceptat Böhmer. 

Douăzeci de minute mai târziu ședeau și 
ciocneau primul pahar într-o cârciumă 
tradițională din Nippes, unde se bea bere 
Kölsch și în care Max mai fusese o dată cu un 
coleg de catedră. 

— Pentru Bernd Menkhoff, a spus Max. 

— Pentru Menkhoff, a răspuns Böhmer, a 
luat o înghițitură și apoi a adăugat: 
Nemernicia Sa! 

Au râs amândoi, iar Max și-a dat seama 
iarăși cât de bine e când stă de vorbă cu fostul 
lui coleg. 

— Păi atunci, dă-i drumul! 

Max s-a gândit puţin cum să înceapă, apoi 
l-a lămurit pe Böhmer. 

— Ceea ce știm acum este rezultatul 
declarațiilor făcute de soţia lui Reinhard, de 
Alina și părinţii ei, și de fosta soție a lui Benz. 
Dar mai ales în urma conversaţiilor lungi 
purtate de Hannah cu un psihiatru. Parţial sub 
hipnoză. 

După ce a luat o înghițitură zdravănă de 
Kölsch, Max a lăsat jos paharul, și-a șters 
spuma de la gură și a continuat: 

— În primul rând, ceea ce urmează e foarte 
dur, asta să știi. Și trebuie să recunosc că sunt 
foarte mulțumit să știu că cei doi ticăloși sunt 
morți. Deci: după cum arată lucrurile, Benz și 


Reinhard n-au fost parteneri doar în biroul lor 
de asigurări, ci, împreună, au molestat și copii. 
Au început cu fiicele lor, pe care ori și le-au 
împrumutat unul celuilalt, ori le-au abuzat 
împreună, când pe una, când pe cealaltă. 
Hannah pare să-și amintească mai ales două 
situaţii. Odată, cam când a început totul, ea se 
afla în camera lui Leni, în dulap, și a văzut ce 
făcea Benz cu Leni. Se pare că Benz a 
observat-o și l-a sunat pe tatăl ei, care apoi a 
pedepsit-o în felul lui. Altă dată, Benz și 
Reinhard au abuzat de Hannah în pădure. 
Nebunia e că, nu după mult timp, mintea ei 
probabil a blocat complet faptul că propriul 
tată era implicat. Psihiatrul a zis că e un 
mecanism firesc de protecţie din creierul 
uman. În orice caz, cei doi porci au reușit să îi 
împiedice pe copii să-i trădeze. Potrivit 
psihiatrului, asta e destul de ușor de făcut în 
cazul copiilor la vârsta aceea, cu condiția să 
știi pe ce buton să apeși. De exemplu, când 
apelezi la sentimentul de rușine și le sugerezi 
că ei sunt vinovaţi de ceea ce se întâmplă, 
fiindcă sunt murdari și așa mai departe. Îmi 
vine să vărs întruna când mă gândesc la asta. 
Se pare că, la un moment dat, propriile fiice 
nu le-au mai ajuns ticăloșilor, așa că au 
început să răpească alte fete. Am putut să văd 
câteva mostre din ce se întâmpla în fotografii 
și videoclipuri. Pot să-ţi zic că, în timp ce mă 
uitam, chiar am vrut să-i ucid. E clar că Leni a 
aflat ceva despre a doua fată care fusese răpită 
și dusă la baraca din pădure. Ca și Hannah, ea 
a păstrat tăcerea absolută despre ceea ce i s-a 
făcut, dar Hannah a povestit, sub hipnoză, că 


Leni i-a zis atunci că vrea să dezvăluie faptul 
că taţii lor aveau de-a face cu dispariţia celor 
două fete. Astfel voiau să-și împiedice taţii să 
le facă și altor copii „lucrul acela rău”, cum îl 
numea ea. Nu știu dacă i-o fi spus asta în faţă 
tatălui ei sau dacă s-a dat de gol cumva. În 
orice caz, Benz trebuie să fi știut ceva, fiindcă 
atunci când Leni a ieșit din casă dimineaţa, a 
urmărit-o, a băgat-o în mașină și a dus-o acasă 
la Reinhard, a cărui soție era plecată la mama 
ei pentru trei zile. Niciunul nu știa un lucru: 
Hannah profitase de ocazie și chiulise de la 
școală. Era acasă când au sosit Reinhard și 
Benz cu Leni, și s-a ascuns. 

Max s-a oprit și i-a făcut semn chelneriţei 
să mai aducă două Kölsch. După ce a privit o 
vreme masa din fața lui, Böhmer a zis: 

— Vrei să ne oprim? 

— Nu, e în regulă. Din ascunzătoarea «ei, 
Hannah l-a văzut pe Benz strangulându-și 
propria fiică. 

Max a făcut o nouă pauză, ștergându-și 
lacrimile din ochi înainte să-l privească pe 
Böhmer. 

— Îți poţi imagina așa ceva, Horst? Poţi să- 
ti închipui ce se întâmplă în sufietul unui copil 
care este abuzat mereu și care apoi vede cum 
prietena și tovarășa ei de suferință este ucisă 
de propriul tată? 

— Nu. 

Vocea lui Böhmer suna atât de răgușit, 
încât abia se înţelegea ce spune. 

Înainte să continue, Max a respirat adânc 
de câteva ori. 


— Benz a dispărut imediat după aceea și l-a 
lăsat pe amicul lui să scape de trupul copilului 
său. Dar a neglijat ceva: lucrurile lui Leni. 
Ghiozdanul, jacheta, păpuşa... După ce 
Reinhard a ieșit din casă cu copilul mort, 
Hannah și-a părăsit ascunzătoarea și a luat ea 
totul. Nimeni n-a observat că lucrurile n-au 
dispărut odată cu Leni și nici că acestea nu 
mai erau. Recent, când iarăși au început să 
dispară copii, Hannah a știut imediat că Benz 
era amestecat în treaba asta. 

Böhmer a ridicat din sprâncene. 

— De ce doar Benz? Și tatăl ei era implicat 
și atunci, și acum. 

— Asta-i o treabă complicată, dar extrem 
de interesantă, care mi-a arătat încă o dată că 
nu există o temă mai vrednică de atenţie decât 
creierul uman și tot ce poate el. 

— Acum chiar sunt curios. 

— Am spus mai devreme că mintea lui 
Hannah a obturat în amintire imaginea 
tatălui, ca să se protejeze. De aceea a crezut că 
doar Benz e răspunzător pentru noile cazuri. 
Însă ea mai știa ceva, anume că nu Benz își 
făcuse dispărută fiica moartă. Poţi să-ți 
imaginezi ce i se petrecea în creier. Așa că a 
scos din ascunzătoare lucrurile lui Leni și le-a 
pus în casa lui Benz, gândindu-se că asta îl va 
speria atât de tare, încât se va opri. 

— Dar cum a intrat în casa lui? a întrebat 
Böhmer. 

— Cu cheia lui Leni, care era în rucsac. 
Benz n-a cerut niciodată să fie înlocuită 
broasca de la ușă. Culmea în toată povestea 
asta este că, aparent, Benz n-a avut nimic de-a 


face cu cazurile actuale, fiindcă Hannah a 
auzit o convorbire telefonică a tatălui ei cu 
Benz, care îl ameninţa fiindcă Reinhard i-ar fi 
zis ceva de genul: „Dacă ţie ţi s-a sculat ultima 
oară acum șase ani, nu înseamnă că trebuie să 
renunţ și eu. Dacă e să zbor, n-am s-o fac de 
unul singur.” Hannah și-a amintit asta tot sub 
hipnoză; în zona conștientului nu era nimic. 
Înainte să fie gata să-l viziteze pe Benz cu un 
cuţit și un pistol, s-a identificat atât de mult cu 
Leni cea presupus reîntoarsă, încât și-a făcut 
rost și de o perucă blondă, pe care a purtat-o 
crezând uneori că e chiar Leni. Așa a fost, de 
exemplu, în seara în care mi-a scrijelit mașina. 

— Asta chiar e nebunie. Dar dacă Hannah 
n-avea motive să se teamă că-l bagă la apă și 
pe tatăl ei, crezând că el n-avea niciun 
amestec, de ce nu l-a dat pe Benz pe mâna 
poliţiei? 

Max a reușit să schițeze un zâmbet. 

— E culmea cât de asemănător gândim noi 
uneori. Tocmai asta e întrebarea pe care i-am 
pus-o psihiatrului. Lucrurile stau în felul 
următor: în subconștient, Hannah a știut 
mereu că tatăl ei a fost părtaș la toate astea. Și 
asta a făcut-o să nu ia niciodată în considerare 
posibilitatea de a-l da pe Benz pe mâna 
poliţiei. Dar fără să știe de ce. 

Li s-au adus berile și au ciocnit în tăcere. 

— Când crezi că le-ai văzut pe toate... a 
gândit Böhmer cu glas tare. 

— Da. Probabil că la un moment dat, 
Hannah a hotărât că era timpul ca Leni să-și 
determine tatăl să se predea. Noaptea, și-a pus 
peruca, s-a dus la el acasă, i-a ținut un pistol la 


cap și i-a mutilat cu un cuţit organele genitale. 
Apoi i-a cerut să se predea, ceea ce el firește că 
i-a și promis, dată fiind situaţia în care se afla. 
Ea l-a crezut și a plecat. Când a ajuns acasă în 
toiul nopții, s-a dus la tatăl ei și i-a zis că a 
văzut-o pe Leni în grădină. Așa voia să dea 
mai multă credibilitate celor înscenate de ea, 
în chip de Leni. Ceea ce urmează acum e o 
speculație. Reinhard știa că Leni nu putea să 
se fi întors, așa că noi presupunem că a luat 
arma pe care Hannah tocmai o pusese la loc și 
s-a dus la Benz. Acesta probabil că i-a povestit 
ce îi făcuse Hannah și l-a ameninţat din nou 
pe Reinhard. Reinhard a recunoscut singur că 
l-a împușcat, chiar când Menkhoff și cu mine 
am intrat în baracă. 

— Pfff! Să înnebunești și mai mult nu. 

— Așa-i. Dar tot timpul m-am întrebat ce 
rol a jucat, de fapt, mama lui Hannah în tot 
acest scenariu hidos. Aparent, n-a știut nimic 
despre toate astea. 

Böhmer și-a strâns buzele. 

— Greu de imaginat. Soţul ei o agresează pe 
fiica lor și ea nu observă nimic? Și nu-i așa că 
asemenea indivizi n-o scot deloc la capăt în 
pat cu femei adulte? De asta trebuie să-și fi dat 
seama. 

— Nu-i chiar atât de ciudat pe cât ai crede. 
Psihicul joacă un rol și aici. Poate că erau ici- 
colo semne pe care ea le-a ignorat — poate 
inconștient, poate conștient. Fiindcă ceea ce 
nu e permis să fie, nici nu poate fi. 

Böhmer și-a golit paharul și a clătinat din 
cap. 


— Propriul copil... Nici nu vreau să mă 
gândesc. 

— Singura care a scăpat a fost Alina. Pe 
atunci a avut parte de niște prime avansuri de- 
ale lui Benz și apoi a rupt-o complet cu familia 
aceea. Altfel, i s-ar fi întâmplat și ei ce au păţit 
celelalte fete. 

— Dar n-a dispărut și ea acum? Cu un 
individ căruia de asemenea îi plac copilele? 

— Da, Olschewski. Dar el e relativ inofensiv 
și-i place doar s-o facă pe-a mângâietorul de 
sufiete cu fetele care au probleme cu părinții. 
Asta probabil pentru că n-a avut niciodată o 
soție sau o iubită și, la un moment dat, a 
constatat că poate fi tipul cel grozav în fața 
unor femei tinere. Se pare că îi ajunge atât. N- 
a încercat niciodată să atingă necuviincios pe 
vreuna dintre fete, s-o fotografieze sau s-o 
filmeze. De asemenea, a adus-o acasă pe Alina. 
Cu toate acestea, va primi interdicţie generală 
pentru contact cu minori și va fi nevoit să facă 
terapie. 

— Să ajungem la întrebarea care nu-mi dă 
pace deloc: de ce te-a angajat Benz, deși ar fi 
trebuit să se aștepte că ai să-i dai de urmă? 

— Sincer, nu știu. Singura mea explicaţie e 
că Benz n-a mai fost în stare să gândească 
limpede când a găsit în casă, din senin, 
lucrurile lui Leni. Poate că, inconștient, și-a 
dorit ca totul să iasă la iveală, fiindcă nu-și 
mai putea duce vina. 

Max s-a oprit o clipă, înainte să continue: 

— Psihicul infractorului poate fi uneori la 
fel de greu de descifrat ca și cel al victimelor. 

Böhmer a dat din cap. 


— Ai dreptate. Dar se știe de ce a îngropat-o 
Benz numai pe una dintre fete în grădina lui și 
de ce celelalte se află sub baraca din pădure? 

— Nu, și aici putem doar să speculăm. Ceea 
ce știm de la Hannah e că, atunci când a ucis 
câinele, el s-a asigurat că Leni află, ca să 
continue să fie docilă. Din această cauză 
Hannah a dezgropat câinele și i-a pus oasele în 
sufragerie când își juca rolul de Leni. 

— Incredibil! 

Böhmer își freca bărbia nerasă de trei zile. 

— Și ce urmează pentru Hannah? 

— Are o mulțime de cicatrici și de răni 
recente, atât psihice, cât și fizice. Medicul care 
a examinat-o spune că de-a lungul anilor și-a 
provocat singură leziuni grave. Coapsele ei au 
atât de multe cicatrici, încât vor rămâne 
vizibile tot restul vieţii. Și pe spate are răni 
serioase. 

Böhmer a dat din mână dezgustat. 

— Îţi vine să verși. Pur și simplu nu pricep 
cum de n-a observat nimeni. 

Max a dat din cap. 

— Ai dreptate. Iar în ceea ce privește starea 
ei psihică... Să sperăm că într-o bună zi va 
ajunge să ducă o viaţă cât de cât normală. Dar 
mai e cale lungă până acolo. 

Böhmer i-a aruncat lui Max o privire greu 
de interpretat. 

— Şi cum rămâne cu cariera ta? Ai să 
continui și ai să preiei cazuri ca investigator 
particular? 

Max a făcut o pauză până să răspundă. În 
cele din urmă a ridicat din umeri. 


— Ce să fac?! La urma urmei, i-am promis 
prim-comisarului-șef de la Criminalistică. 


